
Prolog 


Începem să murim cu prima răsuflare. Moartea este în 
noi, tot mai aproape, cu fiecare bătaie de inimă. Este 
finalul de care nimeni nu poate scăpa. Totuși, ne agătăm 
de viață, o venerăm, în ciuda efemerității sale. Sau, poate, 
tocmai pentru aceasta. A 

Însă ne minunăm mereu în faţa morții. Îi înălțăm 
monumente, o preaslăvim în ritualurile noastre. Oare cum 
va fi moartea noastră? ne întrebăm. Va fi rapidă și 
neașteptată sau lungă, chinuitoare? Va fi dureroasă? Va 
veni oare după o viață lungă, împlinită, sau ne va secera - 
violent, inexplicabil - în floarea vârstei? 

Când ne va suna ceasul? Pentru că moartea este 
atotprezentă. 

Credem în viața după moarte pentru că nu putem trăi 
bântuiți de spectrul sfârșitului. Creăm zei care ne 
călăuzesc, care ne vor întâmpina la porțile de aur pentru a 
ne conduce în tărâmul etern, raiul de lapte și miere. 

Suntem copii, legați de mâini și de picioare cu lanțurile 
binelui și ale răsplății eterne sau ale răului, cu pedeapsa 
eternă. Și astfel, nu suntem niciodată cu adevărat liberi, cu 
adevărat vii. 

Am studiat viața după moarte. 

Există un singur țel. Să trăieşti. Să trăieşti liber. Să 
evoluezi. Să știi, cu fiecare răsuflare, că ești mai mult 
decât o umbră. Esti lumină, iar lumina trebuie hrănită, 
absorbită din orice sursă. lar atunci, finalul nu este 
moartea. În final, devenim lumină. 

Vor spune că am înnebunit, însă am găsit sănătatea 
mentală. Am găsit Adevărul și Salvarea. Când voi deveni 
ceea ce sunt, ceea ce fac, creația mea va fi magnifică. 

Și vom fi cu toții nemuritori. 

Viața nu părea să se îmbunătăţească. Eve își termină 
cafeaua și scoase o bluză din dulap. Alese una subțire, fără 
mâneci, pentru că vara anului 2059 pusese stăpânire pe 
New York și pe restul Coastei de Est, sufocând totul. 

Dar, oricum, mai bine cald decât frig. 

Nimic nu putea să-i strice ziua. Absolut nimic. 

Îmbrăcă bluza, apoi, aruncând o privire spre ușă, pentru 
a se asigura că este singură, lovi ușor cu șoldul, într-o 
mișcare de boogie, aparatul AutoChef, pentru a comanda 
încă o cafea. Avea tot timpul pentru micul dejun, așa că, ce 
naiba, programă mașina și pentru o porţie de clătite cu 
sirop de afine. 

Se duse înapoi la dulap să-și ia ghetele. Era o femeie 
înaltă, zveltă, iar astăzi purta pantaloni kaki și o bluză 
albastră. Avea părul scurt, tuns în trepte, șaten, cu șuvițe 
mai deschise, de la soarele puternic. Stilul acesta se 
potrivea cu fața ei slabă, cu ochii mari, căprui și cu gura 
frumoasă, cu buzele pline. Avea o gropiţă în bărbie, pe 
care Roarke, soțul ei, îi plăcea să o atingă ușor cu vârful 
degetelor. 

În ciuda caniculei care o izbi când ieși din dormitorul 
mare și răcoros, scoase și o haină ușoară și o aruncă peste 
tocul armei, pe care-l lăsase pe spătarul canapelei. 

Insigna era deja în buzunar. 

Locotenentul Eve Dallas își luă cafeaua și clătitele din 
AutoChef și se trânti pe canapea, pregătindu-se să 
savureze micul dejun copios înainte de a începe o nouă zi 
de muncă. 


Simţind că e vorba de mâncare, Galahad, motanul cel 
gras, își făcu imediat apariţia, sărind pe canapea lângă ea 
și holbându-se la farfurie. 

— Asta-i a mea! începu să taie clătitele, uitându-se la 
motan. Poate că-ţi merge cu Roarke, amice, dar cu mine 
nu. Și probabil că ţi s-a dat deja de mâncare, adăugă ea, 
sprijinindu-și picioarele pe masă și începând să mănânce. 
Fac pariu că în zori erai deja în bucătărie, miorlăind pe 
lângă Summerset. 

Se aplecă până când își atinse nasul de acela al 
motanului. 

— Ei bine, timp de trei săptămâni minunate, n-o să mai 
ai parte de asta. Și știi de ce? Ştii de ce? 

Copleșită de bucurie, îi dădu pisicii o bucată de clătită. 

— Pentru că  nemernicul ăla slăbănog pleacă în 
concediu! Undeva departe, foarte departe. 

Aproape cânta, încântată că majordomul lui Roarke, 
inamicul ei personal, nu va mai fi acolo seara, când se va 
întoarce acasă, ca s-o calce pe nervi, de fapt multe seri de- 
acum încolo. 

— Mă așteaptă douăzeci și una de zile fără Summerset, 
și am de gând să profit din plin de ele. 

— Nu sunt sigur că pisica îţi împărtășește entuziasmul, 
interveni Roarke, care stătuse un timp lângă ușă, privindu- 
Și soţia. ă 

— Bineînţeles că se bucură. Işi trase clătitele mai 
aproape înainte ca Galahad să apuce să-și bage nasul în 
farfurie. Doar că nu vrea s-arate. Parcă aveai nu știu ce 
transmisie interstelară de făcut în dimineaţa asta? 

— Am terminat. 

Se îndreptă spre ea, iar Eve îl urmări încântată. Avea un 
mers lin, care transmitea însă ideea de forță pur 
masculină. 

l-ar fi putut da lecţii motanului, se gândi ea. Zâmbindu.-i, 
își spuse că nu exista pe lumea asta femeie care să nu fi 
fost fericită să-l aibă alături la micul dejun. 


Iar chipul lui era o adevărată capodoperă, parcă sculptat 
într-una din zilele în care Dumnezeu se simţise generos. 
Slab, cu pomeţi bine conturaţi, cu o gură inimoasă, 
ademenitoare. Totul încadrat de un păr negru, strălucitor, 
și evidenţiat de ochii albaștri de celt. 

Nici restul nu e rău, se gândi ea. Înalt, zvelt și puternic. 

— Vino încoace, frumosule. Îi dădu un ghiont în joacă, 
apoi își înfipse cu entuziasm dinţii în buzele lui și îl atinse 
ușor cu limba, înainte să-i dea drumul. Ești mai bun decât 
clătitele. 

— Iar tu ești, categoric, mai bine dispusă în dimineaţa 
asta. 

— Absolut. Sunt gata să plec și să răspândesc bucuria și 
zâmbetul asupra întregii umanităţi. 

— Ce schimbare de ritm! Se simţea în vocea lui că este 
amuzat. Poate că vei începe prin a mă însoţi jos, să ne 
luăm la revedere de la Summerset. 

Eve se strâmbă. 

— Asta mi-ar putea afecta pofta de mâncare. După ce 
termină clătitele se grăbi să adauge: Nu, deloc. Pot face 
asta. Pot cobori să-i spun la revedere. 

Ridicând din sprâncene, Roarke îi ciufuli părul. 

— Dar i-o vei spune frumos. 

— Nu m-apuc să dansez de fericire până nu-l văd plecat. 
Trei săptămâni. Cu un fior de încântare, se ridică și puse 
farfuria undeva sus, unde motanul nu putea ajunge. Timp 
de trei săptămâni minunate n-o să-i mai văd faţa aia urâtă 
și n-o să-i mai aud vocea gâjâită. 

— De ce oare sunt convins că și el gândește la fel despre 
tine? Oftând, Roarke se ridică. Sunt sigur de asta, după 
cum sunt la fel de sigur că o să vă fie dor să vă tachinaţi 
reciproc. 

— Mie nu. Își luă arma. Diseară, pentru a sărbători - și fii 
sigur că o să sărbătoresc evenimentul - o să lenevesc în 
sufragerie, mâncând pizza. Dezbrăcată. 

Roarke ridică din sprâncene. 


— Eu, cu siguranţă, o să mă bucur de asta. 

— N-ai decât să-ți cumperi pizza. Își puse haina. Acum 
trebuie să-mi iau la revedere. Simt așteptată la sediul 
central. 

— Întâi să repetăm. Își puse mâinile pe umerii ei: Drum 
bun. Îți urez concediu plăcut. 

— N-ai zis că trebuie să și vorbesc cu el. Roarke o privi 
calm, iar ea oftă. Bine, bine, merită. Drum bun. Zâmbi 
forțat, îţi urez concediu plăcut. Dobitocule. N-o să spun 
partea cu „dobitocule”, dar am simţit nevoia să adaug asta, 
doar acum. 

— Am înţeles. Îi mângâie braţele, apoi o luă de mână. 
Pisica se repezi să iasă din cameră înaintea lor. Abia 
așteaptă, în ultimii doi ani nu prea și-a luat liber. 

— N-a vrut să mă scape din ochi. Dar totul e în regulă, 
spuse ea pe un ton vesel. Pentru că pleacă, și asta-i tot ce 
contează. 

Auzi pisica mieunând strident, o înjurătură, apoi o serie 
de zgomote înfundate. Eve se repezi într-acolo, dar Roarke 
fu mai rapid, deja alerga spre scări și ajunse înaintea ei 
jos, unde Summerset zăcea grămadă, sub un teanc de 
cearșafuri împrăștiate. 

Eve privi scena de sus și exclamă: 

— Oh, la naiba! 

— Nu te mișca. Nu încerca să te miști, șopti Roarke, în 
timp ce verifica să vadă dacă s-a rănit. 

Eve cobori și se lăsă pe vine lângă ei. Faţa lui 
Summerset, de obicei palidă, era acum albă ca hârtia și 
transpirată. Văzu în ochii lui șocul și durerea. 

— Piciorul, reuși el să articuleze. Cred că e rupt. 

Putea să-și dea seama și singură, după unghiul ciudat pe 
care îl făcea mai jos de genunchi. 

Du-te și adu o pătură, îi spuse lui Roarke, pe când scotea 
telefonul din buzunar. E în stare de șoc. O să chem o 
ambulanţă. 


— Ţine-l nemișcat. Mișcându-se cu repeziciune, Roarke 
trase un cearșaf peste Summerset, apoi o luă la goană pe 
scări în sus. Ar putea avea și alte răni. 

— Doar piciorul. Și umărul. Summerset închise ochii, în 
timp ce Eve telefona pentru a chema un doctor. M-am 
împiedicat de pacostea aia de motan. Scrâșnind din dinţi, 
deschise ochii, încercând să zâmbească afectat spre Eve, 
deși arsura pe care o simţise după căzătură se transforma 
rapid într-o senzaţie puternică de frig, care îi făcea dinţii 
să clănţăne. Probabil că-ţi pare rău că nu mi-am rupt gâtul. 

— Mi-a trecut și asta prin cap. E lucid, își spuse ea 
ușurată. Nu și-a pierdut conștienţa. Ochii puţin sticloși. 
Aruncă o privire spre Roarke, care tocmai se întorcea cu o 
pătură. Sunt pe drum. E coerent și nervos. Nu cred că s-a 
lovit la cap. Oricum, nu e de-ajuns o amărâtă de căzătură 
ca să-l doboare. S-a împiedicat de pisică. 

— Pentru numele lui Dumnezeu! 

Eve îl privi cum îl ia de mână. Oricât de puternică ar fi 
fost antipatia între ea și babuinul ăla slăbănog, înţelegea 
că, pentru Roarke, Summerset fusese întotdeauna ca un 
tată. 

— Mă duc să deschid porțile, să poată intra ambulanta. 

Se îndreptă către panoul de securitate pentru a deschide 
poarta de acces care proteja casa, pajiștile întinse, lumea 
personală pe care și-o construise Roarke, în oraș. Nu se 
vedea nici urmă de Galahad și, se gândi Eve cu tristeţe, cu 
siguranţă n-o să-și facă apariţia prea curând. 

Al naibii motan, probabil că special făcuse asta, doar ca 
să-i strice ei ziua, pentru că nu-i dăduse destule clătite. 

Deja se auzeau sirenele, așa că deschise ușa din faţă și 
aproape se clătină, lovită de valul de căldură. Abia opt 
dimineaţa, dar destul de cald încât să-ţi fiarbă creierii. 
Cerul avea culoarea laptelui acrit, iar aerul, consistenţa 
siropului pe care-l turnase cu atâta generozitate peste 
clătite, doar cu puţin timp înainte, pe când inima îi era încă 
plină de veselie. 


Drum bun, mormăi ea. Nemernicul! 

Auzi semnalul că primise un mesaj. 

— Sunt aici, strigă spre Roarke, apoi intră să preia 
apelul. Dallas. La dracu', Nadine, exclamă ea în clipa în 
care văzu pe ecran imaginea celei mai bune reportere de la 
Canalul 75. Nu e momentul. 

— Am o informaţie. Pare serioasă. Ne vedem la 
intersecția Delancey cu Bulevardul D. Plec acum. 

— Stai așa, n-am de gând să ajung în Lower East Side 
doar pentru că... 

— Cred că este vorba despre o crimă. Se mișcă, astfel 
încât Eve să poată vedea foile pe care le avea împrăștiate 
pe birou. Cred că e moartă. 

Era o brunetă tânără, fotografiată în diferite ipostaze, 
unele erau instantanee, altele fuseseră atent pregătite 
înainte. 

— De ce crezi că e moartă? 

— O să-ţi spun totul când ne întâlnim. Acum pierdem 
timpul. 

Eve îi făcu doctorului semn să intre. 

— O să trimit... 

— Nu te-am sunat ca să îmi trimiţi o echipă în uniformă, 
să ne ţină la distanţă. Dallas, e o știre importantă. Te 
întâlnești cu mine sau mă duc singură. Apoi difuzez pe post 
ce găsesc la faţa locului. 

— S-a ales praful de ziua asta! Foarte bine. Așteaptă-mă 
la colţ, mănâncă ceva, treaba ta. Nu faci nimic până nu 
ajung eu acolo. Întâi trebuie să rezolv ceva aici. Cu 
respiraţia tăiată, privi în sus, la medicii care deja îl 
examinau pe Summerset. Apoi plec direct. 

Închise. Se întoarse la Roarke, dar nu știu ce să facă, așa 
că se mulţumi să-l strângă ușor de braţ. 

— Trebuie să plec, să verific ceva. 

— Nu mi-amintesc câţi ani are. Nu reușesc deloc. 

— Hei! De data asta îl strânse cu putere. E prea al naibii 
ca să bolească mult. Uite, dacă vrei să rămân, renunţ, 
trimit pe altcineva. 

— Nu, du-te. Se scutură. S-a împiedicat de pacostea aia 
de motan. Putea să moară. Se întoarse și o sărută pe 
frunte. Viaţa este plină de surprize neplăcute. Ai grijă, 
locotenente, nu mai vreau încă una pe ziua de azi. 


Traficul era aglomerat, dar se potrivea cu starea ei de 
spirit. Un accident pe Lex blocase totul dinspre 75, spre 
sud. Claxoanele făceau un zgomot asurzitor. Deasupra, 
elicopterele pentru supravegherea traficului zbâmâiau, 
încercând să menţină ordinea, astfel încât să nu se 
blocheze și traficul aerian. 

Sătulă să stea locului, pomi sirena. O luă spre est, apoi 
se îndreptă din nou spre sud, când găsi o șosea liberă. 

Sunase la dispecerat și îi anunţase că își ia o oră liberă. 
N-avea sens să raporteze că urmărea o informaţie 
furnizată de un reporter, fără autorizaţie și fără un motiv 
clar. 

Dar avea încredere în instinctul lui Nadine - femeia asta 
mirosea o știre de senzaţie mai bine decât un vultur prada 
- și îi ordonase lui Peabody, partenera ei, să se oprească pe 
Delancey. 

Comerţul stradal era înfloritor. În zonă existau 
numeroase magazine de delicatese, cafenele, magazine de 
specialităţi, înghesuite unul lângă altul pe trotuar, 
deservind locuitorii apartamentelor situate deasupra lor. 
Brutarul îl ajuta pe cel de la atelierul de reparaţii de 
alături; între timp acesta se ocupa de aparatul AutoChef al 
patroanei magazinului de haine de vizavi, care dădea o 
fugă să cumpere fructe de la stand. 

Era un sistem bine organizat, se gândi Eve. Vechi și solid 
și, deși încă se resimţeau urmele războaielor urbane, 
fusese pus pe picioare din nou. 

Nu era un sector în care să ieși la plimbare noaptea 
târziu, iar la câteva blocuri distanţă spre sud sau spre vest, 
întâlneai comunităţile mai puţin atrăgătoare, pline de 
oameni fără adăpost, care dormeau în stradă, însă în 
dimineţile de vară, această zonă era rezervată activităţilor 
comerciale. 

Trase lângă un camion care livra marfa, parcat 
necorespunzător, și aprinse semnalul luminos indicând că 
este în exerciţiul funcţiunii. 


Cu oarecare nemulțumire, ieși din vehiculul răcoros și 
păși în valul fierbinte de căldură al verii. În primul rând o 
izbi mirosul - cafea și transpiraţie. Mireasma mai 
atrăgătoare de pepene galben venind dinspre vânzătorul 
de fructe era acoperită de un val de abur duhnind a ouă și 
ceapă, ce răzbătea dinspre un vânzător ambulant. 

Încercă din răsputeri să nu inhaleze mirosul 
îngrozitorcine naiba mânca așa ceva? - privind atent înjur. 

Nici Nadine, nici Peabody nu se vedeau încă, dar 
observă trei persoane, care păreau proprietari de 
magazine, și un angajat de la salubritate care vociferau în 
faţa unui tomberon verde. 

Continuă să îi supravegheze, în timp ce se gândea să-l 
sune pe Roarke, pentru a întreba de Summerset. Poate că 
intervenise un miracol, poate că medicii reușiseră să-i 
lipească cumva osul, iar acum își recăpătase libertatea de 
mișcare. Şi ca urmare a traumei, urma să-și ia nu trei, ci 
patru săptămâni concediu. 

Și, între timp, avea să se îndrăgostească nebunește de o 
damă de companie - cine s-ar culca cu ciudatul ăla, fără 
bani? - și va decide să se mute cu ea, undeva în Europa. 

Nu, nu Europa. Nu era destul de departe. S-ar muta 
undeva, în Colonia Alfa, pe Taurus I, și nu ar mai reveni 
niciodată pe planeta Pământ. 

Atâta timp cât nu îl suna, încă putea să se legene cu 
iluzia acestui vis frumos. 

Însă își amintea foarte bine durerea din ochii lui 
Summerset și modul în care îl ţinea Roarke de mână. 

Oftând, își scoase telefonul. Însă, înainte să-l poată 
folosi, unul dintre proprietarii de magazine îl lovi pe cel de 
la salubritate, care ripostă. Eve văzu primul pumn 
îndreptându-se spre figura angajatului primăriei, și pe 
acesta la pământ. Se repezi înspre ei, pentru a pune capăt 
incidentului. 

Era încă la câţiva metri distanţă când simţi mirosul 
inconfundabil al morţii. Fusese de prea multe ori în 
preajma lui pentru a-l confunda. 

Cei doi încă se luptau, rostogolindu-se pe trotuar, 
încurajați de vecini ce apăruseră dintr-odată în ușă sau de 
trecători ce se opriseră pentru a privi spectacolul. 

Eve nu se obosi să mai scoată insigna, pur și simplu îl 
înșfacă pe unul dintre ei de revere, iar pe celălalt îl pironi 
Ia pământ apăsându-l cu piciorul pe piept. 

— Încetaţi! 

Proprietarul magazinului era un ins mărunţel, dar 
vânjos. Se dădu deoparte. Avea ochii injectaţi de furie și 
buza însângerată. 

— Nu-i treaba ta, cucoană, mai bine dispari, până nu 
păţești și tu ceva. 

— Doamnă locotenent, vrei să spui. Tipul prăbușit la 
pământ părea că n-are nimic împotrivă să rămână acolo. 
Era burtos și epuizat, iar ochiul stâng deja începuse să i se 
umfle. Dar, cum n-avea vreo simpatie anume pentru cei din 
tagma lui, continuă să-l ţină fixat la pământ, cu piciorul pe 
pieptul lui, în timp ce își scoase insigna. 

Proprietarul magazinului îi zâmbi larg. 

— Vrei să facem pariu cine-o păţește? Tine-ţi gura și 
vezi-ţi de treabă. 

— O polițistă. Foarte bine. Ar trebui să-l arunci pe 
nemernicul ăsta după gratii. Eu îmi plătesc impozitele. Își 
ridică braţele demonstrativ, întorcându-se spre mulţimea 

de gură-cască ca un boxer în ring, între runde. Noi ne 
plătim taxele, iar cretinii ăștia își bat joc de noi. 

— M-a atacat! Vreau să depun plângere. 

Eve îi aruncă o privire celui care zăcea la pământ. 

— Gura! Numele, spuse ea, privind spre comerciant. 

— Remke. Waldo Remke. Își propti mâinile învineţite în 
șolduri. Eu vreau să depun plângere. 

— Da, sigur. Asta-i magazinul tău? 

— E al meu de optsprezece ani, iar înainte a fost al 
tatălui meu. Noi plătim impozite... 

— Asta am auzit deja. Este tomberonul tău? 

— L-am plătit cât nu face. Eu, Costello și Mintz. Cu 
fruntea șiroind de transpiratie, arătă cu degetul spre doi 
bărbaţi de lângă el. Și jumătate din timp este spart. Simţi 
duhoarea? Simţi? Cine mai cumpără de la noi când pute în 
halul ăsta? E a treia oară când unul dintre noi sună pentru 
reparaţii în ultimele șase săptămâni. Aștia nu fac niciodată 
nimic. 

Mulțimea murmură aprobator, iar un glumet strigă: 

— Moarte fasciştilor! 

Eve știa că în căldura și în duhoarea de-acolo, după ce 
se vărsase deja sânge, mâna de gură-cască inofensivi se 
putea transforma într-o clipă într-o mulţime revoltată. 

— Domnule Remke, vreau ca dumneavoastră, domnul 
Costello și domnul Mintz să pășiţi în spate. Iar ceilalţi, 
vedeţi-vă de treabă. 

Auzi în spatele ei zgomot de pași, cum numai pantofii de 
polițist făceau. 

— Peabody, spuse ea, fără a întoarce capul, dispersează 
mulțimea înainte ca unul dintre ei să găsească o frânghie 
și să-l linșeze pe ăsta aici. 

Gâfâind ușor, Peabody apăru lângă Eve. 

— Da, să trăiţi. Trebuie să vă împrăștiați, oameni buni. 
Vă rog să vă vedeţi de treabă. 

Simpla apariţie a unei persoane în uniformă, chiar dacă, 
din cauza caniculei, deja nu mai era impecabilă, convinse 


14 


mai ușor mulţimea să se împrăștie. Peabody își aranjă 
ochelarii de soare și chipiul, care îi alunecaseră în timp ce 
alerga. 

Faţa ei pătrată strălucea ușor de transpiraţie, dar, în 
spatele lentilelor mate, privirea îi era fermă. Se uită spre 
tomberon, apoi spre Eve. 

— Locotenente? 

— Mda. Numele? întrebă Eve, apăsându-l pe piept pe cel 
de la salubritate. 

— Larry Poole. Uitaţi ce e, eu îmi fac doar meseria. Vin 
aici ca urmare a unei solicitări telefonice, iar ăsta îmi sare 
la beregată. 

— Când ai ajuns aici? 

— N-au trecut nici zece minute! Nemernicul nici măcar 
nu m-a lăsat să mă uit la tomberon, m-a pocnit direct! 

— O să te uiţi acum. Şi nu vreau să-mi creezi probleme, 
îl avertiză pe Remke. 

— O să depun plângere. Își încrucișă braţele la piept și 
strânse buzele, în timp ce Eve îl ajuta pe Poole să se ridice. 

— Aruncă toate prostiile aici, începu Poole. De-aia au 
probleme, vezi? Nu folosesc compartimentele cum trebuie. 
Dacă arunci deșeuri organice în partea pentru neorganice, 
se impute totul. 

Șchiopătă spre tomberon, apoi își puse meticulos masca. 

— Nu trebuie decât să respecte instrucţiunile, dar, nu, 
preferă să facă reclamaţie la fiecare cinci minute. 

— Cum funcţionează lacătul? 

— Are un cod. Vedeţi, închiriază tomberonul de la 
primărie, iar primăria păstrează codurile. Scanerul meu 
citește codul, apoi...La naiba, ăsta a fost spart! 

— Ţi-am zis că a fost spart! 

Cu un aer demn, Poole se îndreptă de spate și îl privi pe 
Remke: 

— Lacătul și sigiliul au fost sparte. Copiii fac asta uneori. 
Ce naiba, nu e vina mea. Cine dracu’ știe de ce fac copiii 

toate prostiile? Probabil că s-a întâmplat aseară, au 
aruncat vreo pisică moartă înăuntru, după cum miroase. 

— N-am de gând să plătesc pentru lacătele voastre 
defecte, începu Remke. 

— Domnule Remke, îl avertiză Eve. Nu te obosi. Este 
descuiat, desigilat? îl întrebă pe Poole. 

— Da. Acum va trebui să sun o echipă ca să facă 
curăţenie. Ai naibii copii. Vru să ridice capacul, dar Eve îl 
opri. 

— Vă rog, un pas în spate. Peabody? 

Mirosul începuse deja să o îngreţoșeze, dar Peabody se 
aștepta la tot ce e mai rău. 

— Mai bine nu mâneam sandvici cu ouă pe drum 
încoace. 

Eve puse mâna pe capac, scuturând din cap 
dezaprobator spre ea. 

— Mănânci porcării de-alea? Ce se întâmplă cu tine? 

— De fapt, sunt destul de bune. Și se fac rapid. Inspiră 
adânc și își tinu respiraţia. Apoi făcu semn din cap și 
împinseră împreună capacul greu. 

Duhoarea mortii invadă aerul. 

Fusese înghesuită în compartimentul pentru deșeuri 
organice. Nu i se vedea decât faţa. Eve îi remarcă ochii de 
un verde-crud. Fusese tânără, probabil frumoasă. 

— Ce dracu’ au pus aici? Poole păși în faţă și privi 
înăuntru. Apoi se retrase și începu să vomite. 

— Cheamă echipa, Peabody. Nadine este pe drum spre 
noi. A rămas blocată în trafic, altfel ar fi ajuns deja. Vreau 
să o ţii la distanţă. O să vocifereze, dar trebuie să mentii 
zona liberă. 

li cineva aici, înăuntru. Toată furia dispăruse de pe 
figura lui Remke. Pur și simplu se holba la Eve, terorizat. O 
persoană. 

— O să vă rog să intraţi, domnule Remke. Intraţi cu toții, 
în câteva clipe voi veni să discutăm. 

— Vreau să o văd. Remke își drese vocea. Adică...poate c 
cineva din zonă, poate o cunosc...Dacă credeţi că vă pot fi 
de folos, o să încerc. 

— Este greu, îi răspunse ea, dar îi făcu semn să 
înainteze. 

Palid, se apropie. O clipă își ţinu ochii strâns închiși, 
apoi scrâșni din dinţi și îi deschise. Ultima urmă de culoare 
îi dispăru din obraji. 

— Rachel. Se strădui să se ţină pe picioare și se dădu 
înapoi, clătinându-se. Doamne, Dumnezeule! E Rachel, nu 
știu cum o mai cheamă. Lucra la 24/7, peste drum. Era 
doar un copil. Îl podidiră lacrimile, apoi se întoarse și își 
acoperi faţa. Douăzeci, cel mult douăzeci și unu de ani. 
Studentă. Tot timpul învăţa. 

— Intraţi, domnule Remke. Acum o să am eu grijă de ea. 

— Era doar un copil. Își șterse faţa. Ce animal poate să 
facă așa ceva unui copil? 

l-ar fi putut spune că existau tot felul de animale, mai 
crude, mai periculoase decât cele care se întâlneau în 
natură. Dar tăcu, în timp ce el se îndrepta spre Poole. 

— Vino înăuntru. Își puse mâna pe umărul lui Poole. Vino 
înăuntru, la răcoare. O să-ţi aduc niște apă. 

— Peabody, trusa de teren e în mașină. 

Întorcându-se din nou spre cadavru, scoase 
reportofonul. 

— În regulă, Rachel, murmură ea. Să trecem la treabă. 
Victima, femeie, albă, vârsta aproximativă, douăzeci de 
ani. 


Izolase zona, iar polițiștii în uniformă îi ţineau pe curioși 
la distanță. Ridicaseră cadavrul, tomberonul și cercetaseră 
zona. 

Văzu mașina celor de la Canalul 75 la capătul blocului. 
Nadine o să scoată flăcări pe nas, își spuse Eve, și nu 
numai din cauza căldurii. Dar va trebui să-și aștepte 
rândul. 

Următoarele douăzeci de minute aveau să fie oribile. 

— Poftim. Peabody îi întinse o sticlă de apă. 

— Mulţumesc. Bău pe nerăsuflate, până simţi că se 
sufocă, însă tot nu putea să spele gustul pe care îl simțea 
în gură. Folosi a doua sticlă de apă ca să se spele pe mâini. 
Ţine-i pe ăia de vorbă, spuse ea, făcând semn spre 
magazin. O să mă ocup întâi de Nadine. 

— Ai găsit vreun act? 

— Am identificat-o după amprente. Rachel Howard, 
studentă la fără frecvenţă, Columbia. Își șterse sudoarea 
de pe faţă. Remke avea dreptate referitor la vârstă. 
Douăzeci. Sac și etichetă, adăugă ea. Nu pot ști cauza 
morții, nici măcar nu pot aproxima momentul morţii, s-a 
copt acolo. 

Se uită din nou spre tomberon. 

— O să vedem ce găsesc cei de la laborator, apoi o 
ducem la morgă. 

— Să încep să bat la uși? 

— Ai răbdare până vorbesc cu Nadine. Ii aruncă sticla 
goală, apoi pomi pe trotuar. Unul dintre curioși începu să-i 
strige ceva, dar, văzându-i expresia, amuţi. 

Nadine cobori din mașină, arătând excelent, ca 
întotdeauna, dar era furioasă la culme. 

— Dracu' să te ia, Dallas, cât ai de gând să mă ţii în loc? 

— Cât este necesar. Mai întâi o să văd printurile. Apoi 
trebuie să mă însoţești la secţie, pentru interogatoriu. 

— Trebuie? Crezi că-mi pasă câtuși de puţin de ce-ţi 
trebuie ţie? 

Ziua începuse prost. Era insuportabil de cald, simţea că 
duhnește, iar micul dejun pe care îl savurase ceva mai 
devreme îi stătea în gât deja. Mirosul victimei, la care se 
adăuga imaginea mulţimii ce se înghesuia sperând să vadă 
moartea mai de-aproape îi accentuau senzaţia de greață. 

Nici măcar nu încercă să-și păstreze calmul. O văzu pe N 
adânc, proaspătă ca o zi de primăvară, cu un pahar cu 
cafea în mâna ei frumoasă, îngrijită. 

— Foarte bine. Ai dreptul să păstrezi tăcerea... 

— Ce crezi că faci? 

— Acesta este un avertisment. Ești martor într-un caz de 
omucidere. Tu! făcu semn unui poliţist în uniformă. 
Citește-i doamnei Furst drepturile și condu-o la secţie. Va 
fi reținută pentru cercetări. 

— Ai înnebunit? 

— Te-ai prins. Eve îi întoarse spatele și plecă să discute 
cu medicul legist. 

În magazin era răcoare ș, mrrosea a cafea Și pâine 
proaspătă. Bău apa oferită de Remke. Deja nu mai arăta ca 
o rachetă umană, gata de lansare. Părea epuizat. 

— Când ai folosit ultima dată tomberonul? îl întrebă. 

— Aseară, pe la șapte, chiar după ce am închis. De obicei 
închide nepotul meu, dar săptămâna asta e în concediu. A 
plecat cu soţia și copiii la Planeta Disney - Dumnezeu știe 
de ce. 

Sprijinindu-și coatele de tejghea, își cuprinse fruntea cu 
mâinile, masându-și tâmplele. 

— Nu-mi iese din minte figura fetei. 

Și nici n-o s-o uiţi vreodată, gândi Eve. Nu de tot. 

— La ce oră ai ajuns aici azi-dimineaţă? 

— La șase. Oftă adânc, apoi lăsă mâinile în jos. Am simţit 
imediat...mirosul. Am dat un șut în tomberon. Doamne, i- 
am tras un șut, iar ea era acolo! 

— Oricum, nu mai puteai face nimic pentru ea, dar ai 
putea să o ajuţi acum. Ce ai făcut apoi? 

— Am sunat. Costello și Mintz au ajuns aici pe la șase 
treizeci, cred, și i-am înjurat împreună pe cei de la 
salubrizare. Apoi am mai telefonat o dată, pe la șapte, 
fiindcă tot nu apăruse nimeni. Am sunat de nu știu câte ori 
și m-am înfuriat cumplit până să ajungă Poole aici. Cred că 
a durat cam zece minute până să-l iau la pumni. 

— Locuiești la etaj? 

— Da, eu și soţia și fiica noastră cea mică. Are 
șaisprezece ani. I se tăie răsuflarea. Putea fi ea acolo. 
Aseară a fost în oraș, s-a întors la zece. Asta-i regula. A 

ieșit cu niște prieteni. Nu știu ce m-aș face dacă...Nu știu. 
Vocea i se frânse. Ce poţi face în astfel de cazuri? 

A 

— Știu că este greu. Îţi amintești să fi auzit ceva sau să fi 
văzut pe cineva aseară? Orice îţi trece prin minte. 

— Shelley s-a întors exact la timp. Suntem foarte stricţi 
în privința orei la care trebuie să vină acasă, așa că s-a 
întors la zece. Mă uitam la televizor la meci, mai mult o 
aşteptam. I)e obicei suntem în pat înainte de unsprezece. 
Trebuia să deschid magazinul, așa că m-am culcat 
devreme. N-am auzit absolut nimic. 

— Bine, vorbește-mi despre Rachel. Ce știi despre ea? 

— Nu prea multe. Lucra la 24/7 cam de un an, cred. De 
obicei ziua. Uneori și noaptea, dar, în general, în tura de 
zi. De câte ori intrai, era ocupată, învăţa. Urma să se facă 
profesoară. Și avea cel mai dulce zâmbet din lume. Vocea i 
se frânse din nou. Te simţeai bine doar când o vedeai. Nu 
știu cum a putut cineva să-i facă așa ceva. 

Se uită afară, spre tomberon. 

— Nu știu cum a putut cineva să-i facă așa ceva. 

Însoţită de Peabody, Eve traversă strada, îndreptându-se 
spre 24/7. 

— Vreau să-l suni pe Roarke, să întrebi ce face 
Summerset. 

— Parcă pleca în concediu! Ai anunţat evenimentul cu 
surle și trâmbiţe, plus foc de artificii! 

— Şi-a rupt piciorul. 

— Ce? Când? Cum? Mamă! 

— A căzut pe scări azi-dimineaţă. Cred că special s-a 
împiedicat, numai ca să-mi facă mie în ciudă. Sigur. Doar 
vreau să verific. Să-i spui lui Roarke că iau legătura cu el 
imediat după ce termin aici. 

— Şi să-l asigur că ești îngrijorată și că ești alături de ei. 
Peabody rămase admirabil de impasibilă când văzu mutra 
furioasă a lui Eve. O să știe că nu-i așa, dar asta se spune. 

— Mda, cum zici. 

Intră. Cineva oprise muzica veselă care se auzea în orice 
24/7, oriunde pe planetă. Locul era ca un mormânt, plin 
până la refuz cu semipreparate, mărunţișuri scumpe și un 
perete întreg de aparate AutoChef. În spatele tejghelei 
stătea un tânăr cu ochii roșii, evident trist. 

Încă unul, gândi Eve. Angajaţii de la 24/7 erau în general 
foarte tineri sau persoane în vârstă care acceptau să 
lucreze pe un salariu de mizerie. 

Acesta era un negru slăbănog, cu un ciuf de păr 
portocaliu în vârful capului. Avea un inel de argint în buză 
și brățări foarte la modă. 

O privi pe Eve și începu să plângă încet. 

— Au spus că nu pot suna pe nimeni. Mi-au cerut să stau 
aici. Nu vreau. 

— În curând vei putea pleca. Se uită spre polițistul în 
uniformă de afară. 

— Au spus că Rachel este moartă. 

— Au dreptate. Eraţi prieteni? i 

— Cred că este o greşeală. Sigur este o greşeală. Işi 
şterse nasul cu mâneca. Dacă mi-ați permite să o sun, ați 
vedea că este o greșeală. 

— Îmi pare rău. Cum te numești? 

— Madinga. Madinga Jones. 

— Madinga, nu este o greşeală. Îmi pare rău, îmi dau 
seama că erați prieteni. De când o cunoști? E 

— Nu-mi vine să cred că este adevărat. Își șterse 
lacrimile de pe faţă. A început să lucreze aici acum un an, 
la începutul verii. Era studentă la colegiu și avea nevoie de 
o slujbă. Uneori mai stăteam de vorbă. 

— Eraţi apropiaţi. Aveaţi o relaţie? 

— Eram amici, asta-i tot. Am o prietenă. Uneori ieșeam 
într-un club sau mergeam la film. 

— Ea avea prieten? 

— Nu unul anume. Păstra distanţa, pentru că avea 
nevoie de timp să înveţe. Era foarte conștiincioasă. 

— A pomenit vreodată că ar hărțui-o cineva? Poate 
cineva care nu dorea să păstreze distanţa? 

— Nu cred...bine, era tipul ăsta pe care l-am cunoscut la 
club, iar după aceea a ieșit o dată cu el, la un restaurant al 
lui, ceva de genul ăsta. Dar a spus că este prea posesiv și i- 
a dat papucii. Lui nu prea i-a convenit și s-a tot ţinut de 
capul ei un timp. Dar asta se întâmpla acum câteva luni. 
Înainte de Crăciun. 

— Ştii cum îl cheamă? 

— Diego. Dădu din umeri. În rest, nu știu nimic. Bine 
îmbrăcat, lucruri la modă. Am prevenit-o că este un 
ușuratic, dar era un dansator bun, iar ei îi plăcea să 
danseze. 

— Ce club? 

— Make The Scene. Înainte de Union Square, pe strada 
14. A...i-a făcut ceva înainte să o arunce acolo? 

— Nu pot să-ţi spun. 

— Era virgină. Îi tremurau buzele. Spunea că nu vrea s-o 
lacă, așa pur și simplu. De obicei o tachinam pe tema asta, 
așa, ca între prieteni. Dacă i-a făcut ceva...Lacrimile i se 
uscaseră, iar acum ochii lui erau încărcaţi de furie. Trebuie 
să plătească. Să treacă prin ce a trecut și ea. 

Odată ajunsă afară, Eve își trecu mâna prin păr, 
regretând că nu-și luase ochelarii de soare. 

— Are piciorul rupt, o informă Peabody. Și-a rănit și 
umărul și încheietura. 

— Ce? 

— Summerset. Roarke a zis că-l ţin în spital noaptea 
asta, iar el urmează să facă aranjamentele necesare pentru 
a fi îngrijit la domiciliu, de îndată ce îl lasă acasă. Are 
probleme și cu genunchiul celuilalt picior, așa că 
recuperarea va dura destul de mult. 

— La dracu’! 

— A, iar Roarke mai spune că îţi mulțumește pentru grijă 
și îi va comunica aceasta și pacientului. 

— La dracu”! repetă Eve. 

— Şi, pentru a-ţi agrementa și mai mult ziua, am primit o 
înștiinţare de la avocatul lui Nadine. Ai la dispoziţie o oră 
pentru a solicita și purta o discuţie cu ea, după care 
Canalul 75 va depune oficial plângere în numele doamnei 
Furst. 

— N-are decât să fiarbă în suc propriu. Eve îi luă lui 
Peabody ochelarii de soare din buzunar și și-i puse la ochi. 
Trebuie să anunţțăm familia lui Rachel. 


Când ajunse la secţie, Eve nu-și dorea decât să facă un 
duș. Dar asta nu figura pe lista de priorităţi. Se îndreptă 
direct către ceea ce polițiștii numeau „Sala de așteptare”, 
un loc destinat celor care urmau să fie chestionaţi, 
familiilor, potenţialilor martori care nu erau suspecți într-o 
investigație. 

În sală se aflau scaune, mese, automate pentru cafea, 
două televizoare, pentru a face așteptarea mai ușoară. 
Nadine, echipa acesteia și un tip în costum elegant, 
probabil avocatul, erau singurii prezenţi în sală. 

Nadine sări în picioare de îndată ce o văzu. 

— Ai de dat niște explicaţii. 

Bărbatul înalt, zvelt, de lângă ea, cel în costum elegant, 
cu părul castaniu și ochii albaștri, reci, o bătu ușor pe 
umăr. 

— Nadine. Lasă-mă pe mine. Locotenent Dallas, sunt 
Carter Swan, avocatul Canalului 75. Mă aflu aici ca 
reprezentant al doamnei Furst și al colegilor ei. Daţi-mi 
voie să încep prin a spune că tratamentul aplicat clientei 
mele, o profesionistă foarte apreciată în domeniu, este 
inacceptabil. Vom înainta o plângere superiorilor 
dumneavoastră. 

— Aha. Eve se îndreptă spre unul dintre automatele 
pentru cafea. Era execrabilă, dar simțea nevoia să bea. 
Doamna lurst..începu ea, în timp ce își introducea codul, 
apoi înjură în șoaptă, văzând că are credit zero. Doamna 
Furst este martor într-o investigaţie, un caz de crimă. I s-a 

cerut să se prezinte voluntar pentru a fi chestionată, dar 
nu a acceptat să coopereze. 

Căută în buzunare o monedă sau un jeton, dar nu găsi 
nimic. 

— În conformitate cu drepturile şi cu sfera mea de 
autoritate, am solicitat să fie însoțită aici, așa cum ea, 
uzând de drepturile sale, te-a convocat aici ca să mă umpli 
pe mine de nervi. Am nevoie de materialele acelea, Nadine. 

Nadine se așeză din nou, picior peste picior. Işi aranjă 
părul blond și zâmbi rece. 

— Va trebui să prezinţi, mie sau avocatului meu, un 
mandat, iar după ce se verifică autenticitatea acestuia, 
vom mai sta de vorbă. 

— Sper că nu vrei să-mi pui beţe-n roate! 

Ochii lui Nadine, verzi ca ai unei pisici, sclipiră de furie. 

— Serios? 

— În conformitate cu legislaţia acestui stat și cu cea 
federală, începu Carter, doamna Furst nu are obligaţia de 
a vă preda niciun obiect aflat în posesia sa, fără un mandat 
judecătoresc. 

— Eu te-am sunat, spuse Nadine pe un ton calm. Nu 
eram obligată să fac asta. Puteam să mă duc direct la 
Delancey și să ies cu povestea pe post. Dar te-am sunat pe 
tine întâi, din respect, din prietenie. Și, doar pentru că ai 
ajuns înaintea mea la faţa locului...făcu o pauză, aruncând 
o privire furioasă unui membru al echipei, care păru să se 
micșoreze...m-ai înlăturat. Asta-i reportajul meu. 

— O să obţii nenorocitul de reportaj. Tocmai am petrecut 
o jumătate de oră într-o căsuţă frumoasă din Brooklyn, cu 
părinţii unei fete de douăzeci de ani, părinţi care au clacat 
ub ochii mei, când le-am spus că fiica lor este moartă, când 
lo-am spus unde am găsit-o, unde a stat toată noaptea. 

Nadine se ridică încet în picioare, pe când Eve străbătea 
camera, îndreptându-se spre ea. Acum erau faţă-n faţă. 

— Dacă nu eram eu, n-ai fi găsit-o. 

— Greșit. Poate că n-o găseam eu, ci altcineva. Pe 
canicula asta, n-ar fi durat mult până să o descopere 
cineva. 

— Uite ce e, Dallas, începu Nadine, dar Eve se pornise 
deja. 

— Probabil că la asta s-a și gândit când ţi-a trimis 
imaginile alea. Poate că s-a distrat gândindu-se la bietul 
amărât care o s-o găsească, la reacţia polițistului care o să 
dea de ea. Ştii ce se întâmplă cu un cadavru după câteva 
ore în căldura aia, Nadine? 

— Nu asta este ideea. 

— Nu? Bine, atunci dă-mi voie să-ţi arăt. 

Scoase un aparat de înregistrare din buzunar, apoi îl 
cuplă la computer. După câteva secunde, pe ecran apăru 
imaginea lui Rachel Howard, așa cum o găsise Eve. 

— Avea douăzeci de ani, studentă, urma să devină 
profesoară, lucra la 24/7. Ii plăcea să danseze și colecţiona 
ursuleți. Ursuleţi de pluș. Vocea lui Eve era tăioasă ca o 
lamă, I în timp ce urmărea imaginile derulate pe ecran. 
Avea o soră mai mică, Melissa. Familia ei credea că este la 
cămin, avea prietene acolo, erau siguri că a rămas la ele 
peste noapte, așa că nu-și făcuseră griji. Până în momentul 
în care le-am bătut eu la ușă. 

Se întoarse, privind-o pe Nadine. 

— Mama ei a căzut în genunchi, s-a prăbușit de parcă 
nu! mai avea aer. Va trebui să fugi repede acolo cu echipa, 
când terminăm aici. Sunt sigură că o să obţii niște imagini 
numai bune pentru reportajul tău. Chestiile de genul ăsta, 
toată j suferinţa asta asigură o audienţă maximă. 

— Așa ceva este inadmisibil, interveni tăios Carter. Este 
intolerabil. Clienta mea... 

— Taci, Carter. Nadine întinse mâna spre geantă. Vreau 
să-ți vorbesc între patru ochi, locotenente. 

— Nadine, după părerea mea... 

— Tine-ţi gura, Carter. Între patru ochi, Dallas. 

— Bine. În biroul meu. 

Nu scoaseră niciun cuvânt până nu ajunseră acolo. 

Biroul lui Eve era mic, aproape,gol, cu o singură 
fereastră îngustă. Închise ușa, se așeză și îi lăsă celălalt 
scaun lui Nadine. 

Însă Nadine nu se așeză. Era evident că imaginile pe 
care le văzuse și cuvintele lui Eve o impresionaseră 
profund. 

— Mă cunoști bine. Nu meritam să fiu tratată astfel, nu 
meritam să-mi vorbești așa. 

— Poate că nu, dar tu ești cea care a venit cu avocatul 
după ea, tu mi-ai sărit la beregată pentru că ţi-am blocat 
accesul la reportajul tău. 

— Ce dracu', Dallas, m-ai arestat! 

— Nu te-am arestat. Te-am reţinut pentru cercetări. Nu s 
a emis mandat de arestare pe numele tău. 

— Nu dau doi bani pe hârtia aia! 

Furioasă, trânti scaunul, iar Eve rămase tăcută, deși 
scaunul trecu în zbor chiar pe lângă faţa ei. 

— Te-am sunat! urlă Nadine. Te-am înștiințat, deși nu 
aveam obligaţia asta. Iar tu mă dai deoparte și mă tratezi 
ca pe un nimic. 

— Nu te-am dat deoparte, mi-am făcut doar datoria. Te- 
am  icjinut fiindcă aveai informaţiile necesare pentru 
anchetă, iar pe tine te-au apucat nervii. 

— Pe mine? 

— Da. Iisuse, trebuie să beau o cafea. Se ridică și trecu 
valvârtej pe lângă Nadine, spre AutoChef. Și eram și eu f 
urioasă, așa că nu mi-am mai bătut capul cu politeţurile de 
rigoare. Îmi cer scuze pentru modul în care m-am purtat cu 
line, și ai dreptate, te cunosc și știu că nu meritai. Vrei și 
tu? 

Nadine deschise gura, dar nu spuse nimic. Apoi respiră 
adânc. 

— Da. Și, dacă m-ai fi respectat... 

— Nadine! Cu cafeaua în mână, Eve se întoarse spre ea. 
Dacă nu te-aș fi respectat, aveam deja mandat de arestare 

pe numele tău, înainte să ajungi aici. Așteptă o clipă. Ti-o 
tragi cu băieţelul în costum? 

Nadine luă o gură de cafea. 

— Da. Ti-am făcut copii după imaginile primite înainte să 
plec spre Delancey - unde aș fi ajuns mult mai devreme, 
dacă Red nu s-ar fi ciocnit de o mașină. Scoase foile din 
geantă. 

— Vom avea nevoie de telefonul tău. 

— Mi-am imaginat. 

Confruntarea luase sfârșit, acum stăteau de vorbă faţă în 
față. Două femei dure, care trecuseră prin multe. 

— Era frumoasă, comentă Nadine. Avea un zâmbet 
minunat. 

— Asta spune toată lumea. Fotografia asta a fost făcută 
când era la serviciu. Se vede că este un instantaneu. lar 
asta...poate la metrou. Probabil nici nu știa că este 
fotografiată. 

— A urmărit-o. 

— Poate. lar acum, asta. Aici a pozat. 

Ridică ultima imagine. Rachel stătea pe un scaun, având 
în spate un perete alb. Stătea picior peste picior, ţinându-și 
mâinile cuminte, deasupra genunchilor. Lumina era 
blândă. Purta blugii și cămașa albastră în care o găsiseră. 
O figură tânără, frumoasă, cu buzele și obrajii roz. lar 
ochii, atât de verzi, erau lipsiţi de expresie. 

— E deja moartă, nu? în imaginea asta, murise deja. 

— Probabil. Eve lăsă fotografia deoparte și citi mesajul 
transmis. 


EA A FOST PRIMA, IAR LUMINA EI ERA PURĂ. VA 
STRĂLUCI DE-A PURURI. ACUM TRĂIEȘTE PRIN MINE. 
PENTRU A RIDICA CORPUL, MERGEŢI LA INTERSECȚIA 
DELANCEY CU BULEVARDUL D. ȘI SPUNEŢI LUMII 
ÎNTREGI CĂ ACESTA ESTE DOAR ÎNCEPUTUL. UN 
ÎNCEPUT PENTRU TOATE. 

— O să-l sun pe Feeney, să-i cer să trimită pe cineva de 
la Tehnic după telefonul tău. Din moment ce suntem atât 
de pline de respect una faţă de cealaltă, nu mai este cazul 
să-ți spun că anumite detalii, cum ar fi acest mesaj, trebuie 
să rămână confidenţiale pe parcursul investigaţiei. 

— Nu, nu este. Şi, tot în semn de respect, nu cred că 
este cazul să-ţi cer să mă ţii la curent sau să solicit 
interviuri pe parcursul investigaţiei. 

— Cred că nu. Dar nu acum, Nadine. Trebuie să mă mișc 
repede. 

— Măcar o declaraţie. Ceva prin care să demonstrez 
Iclcspectatorilor că poliţia ia măsuri. 

— Poţi declara că principalul investigator al cazului 
urmărește toate ipotezele posibile și că nici ea, nici acest 
departament nu vor admite ca o tânără să fie tratată ca un 
gunoi. 

Rămasă singură, se așeză din nou la birou. Chiar trebuia 
să se miște repede, iar primul pas era să discute cu 
medicul legist. Insă în clipa aceasta avea o altă îndatorire 
urgentă. 

Il sună pe Roarke pe numărul privat, ascultă mesajul 
rare o anunța că nu poate fi contactat și, înainte să 
întrerupă, i se făcu legătura cu asistenta lui. 

— A, bună, Caro. Bănuiesc că este ocupat. 

— Bună, locotenente. Figura plăcută de pe ecran îi 
zâmbi. Tocmai finalizează o întâlnire. Acum ar trebui să fie 
liber. Îţi lac transferul. 

— Nu vreau să-l deranj...L.a naiba. Iar trebuia să aștepte. 
Se foi nerăbdătoare, ascultând cum sună de câteva ori. 
Apoi apăru pe ecran figura lui Roarke. Deși îi zâmbea, era 
evident că îl întrerupsese de la lucru. 

— Locotenente. M-ai prins. 

— Îmi pare rău că nu te-am sunat mai devreme. Nu am 
putut. E...hm...bine? 

— Nu prea, și este nervos. Umărul și genunchiul - și alte 
lovituri și vânătăi, ca să se asorteze - complică situaţia. 

— Aha. Uite, îmi pare rău, Roarke. 

— Mmm. O să-l ţină internat până mâine. Dacă își revine 
destul pentru a fi externat, mâine îl aduc acasă. La început 
n-o să se poată descurca singur, așa că va avea nevoie de 
îngrijire. M-am ocupat deja de asta. 

— Crezi că aș putea să fac ceva? 

De data asta, zâmbetul lui păru mai relaxat. 

— De exemplu? 

— Habar n-am. Tu ești bine? 

— M-a dat peste cap. Am tendinţa să reacţionez 
exagerat când cineva la care ţin păţește ceva. Cel puţin așa 
mi s-a spus. lar el este furios pe mine pentru că l-am 
aruncat în spital - așa mi-a zis. Se poartă exact ca tine! 

— O să-i treacă. Ar fi vrut să-l îmbrăţișeze, să-i alunge 
teama din ochi. Mie de obicei îmi trece. 

— A fost singura prezenţă constantă în viața mea, până 
să apari tu. M-a speriat teribil să-l văd așa, rănit. 

— E prea răutăcios ca să fie bolnav mult timp. Acum 
trebuie să plec. Nu știu când ajung acasă. 

— Nici eu. Mulţumesc că ai sunat. 

Închise și puse imaginile de la Nadine în geantă. Pe 
drum spre ieșire, se opri lângă biroul lui Peabody. 

— Peabody! Plecăm. 

— Am obţinut orarul victimei. Peabody alerga pentru a 
ține pasul cu Eve. Și o listă cu profesorii ei. Plus numele 
colegilor de la 24/7. Încă n-am început să-i verific. 

— Fă asta în drum spre morgă. Adaugă fotografia și arta 
imaginii. Vezi dacă este vreunul pasionat de asta. 

— Asta știu deja. Unul dintre cursurile ei opţionale era 
arta imaginii. Numai note mari. La naiba, avea numai note 
foarte bune, la toate materiile. Era foarte inteligentă. Ia să 
vedem...cursul de arta imaginii, marțea, seara. 

— Aseară. 

— Da. Profesoara se numește Leeanne Browning. 

— Începi verificările cu ea. Pe când treceau pe lângă 
garaj, adulmecă aerul. Ce miroase așa? 

— În calitate de asistentă devotată și prietenă apropiată, 
țin să te informez că tu miroși. 

— Ladracu'! 

— Uite. Peabody scotoci în geantă și îi întinse un tub 
micut de spray. 

Instinctiv, Eve făcu un pas înapoi. 

— Ce-i aia? Să dispară! 

— Dallas, când o să intrăm în mașină, în pofida aerului 
condiţionat, n-o să putem respira. Puţi. Probabil va trebui 
să urzi haina asta, n-o să mai iasă niciodată mirosul din ea. 

A 

Inamte ca Eve să se poată feri, o acoperi într-un nor de 
deodorant. 

— Miroase a...flori putrezite. 

— Mirosul de putred vine de la tine. Peabody se aplecă 
spre ea și o mirosi. Acum e mai bine. Nu se simte, dacă stai 
În doi-trei metri distanţă. Probabil că au vreun 
dezinfectant mai puternic la morgă, continuă Peabody pe 
un ton optimist. Ai putea să te speli acolo și poate au ceva 
și pentru haine. 

— Mișcă-ţi degetele, Peabody. 

— Da, să trăiţi. Peabody urcă în mașină și începu 
verificările cu Leeanne Browning. Profesor Browning, 
cincizeci și șase de ani. Lucrează la Columbia de douăzeci 
ip trei de ani. Măritată, cu o persoană de același sex, 
Angela I li ightstar, cincizeci și patru de ani. Adresă, Upper 
West Side. Nu are cazier penal. O a doua adresă, 
Hampton. Un frate, I Ipper East Side, căsătorit, un copil. 
Douăzeci și opt de ani. I'ftrinţii încă în viaţă, pensionari, 
adrese: Upper East Side și florida. 

— Verifici familia, și pe Brighistar. 

— Brightstar, am găsit ceva, spuse Peabody după o 
clipă. Acum doisprezece ani, tulburare de posesie. Exotica. 
Și-a iccunoscut vinovăția, a făcut trei luni servicii în folosul 
comunităţii. Brightstar este artist liber profesionist, are un 
studio acasă. Fratele ei este curat, dar nepotul are două 


31 


condamnări. Tulburare de posesie, la douăzeci și trei de 
ani, și agresiune, primăvara trecută. În prezent, locuiește 
la Boston. 

— Poate că merită să stăm de vorbă cu el. Trece-l pe 
listă, vom verifica dacă a vizitat minunatul nostru oraș de 
curând. Am nevoie de orarul lui Browning. Vreau să discut 
cu ea azi. 

Când ajunseră la morgă, Eve o luă de-a lungul unui 
coridor lung, alb. Da, chiar foloseau un dezinfectant 
puternic, își spuse ea. Dar obiectul activităţii se făcea 
simţit pretutindeni, era în aer. 

Urmând instrucţiunile, o găsi pe Rachel întinsă pe o 
masă; medicul examinator, Morris, deja se apucase de 
lucru. Purta un halat lung, verde, peste costumul galben. 
Avea părul prins în trei codițe care îi cădeau în cascadă, 
una peste cealaltă, pe spate. 

Eve păși spre cadavru. Îl vedea pe Morris lucrând, își 
dădea seama care fusese cauza morţii. Era o înțepătură 
micuță, prin piele, în inimă, care, cu siguranţă, nu fusese 
făcută la autopsie. 

— Ce îmi poţi spune? 

— Că felia de pâine cade întotdeauna cu untul în jos. 

— O să trec asta la dosar. Rana de la inimă a provocat 
moartea? 

— Exact. Foarte rapid, foarte curat. Un stilet sau un 
cuţit pentru gheaţă, ori o armă asemănătoare. Tipul n-a 
vrut zgomot sau mizerie. 

— Crezi că a fost un bărbat? A fost agresată sexual? 

— Am zis „el” la modul general. Nu, nu a fost. Câteva 
vânătăi micuţe, probabil când a fost transportată. N-a vrut 
zgomot, n-a vrut mizerie, repetă el. A bandajat rana. Am 
găsit urme de plasture în jurul rănii. Un cerc frumos, 
curat. L-a dezlipit când s-a terminat totul. Şi asta. Intoarse 
mâna lui Rachel cu palma în sus. O zgârietură mică, 
rotundă. Probabil de la o seringă. 

— Nu pare genul care să fi folosit substanţe ilegale și, 
oricum, e destul de ciudat ales locul, dacă își injecta 
singură ceva. Probabil că tot el a fost. I-a injectat vreun 
tranchilizant. 

— O să vedem rezultatele examenului toxicologic. Corpul 
nu prezintă semne de violenţă, în afară de înțepătură. 
Totuși, există mici semne la încheieturi, pe genunchiul 
stâng, pe cotul drept. Uite aici. [i întinse o lupă. 

— A fost legată? întrebă ea. Ciudat sistem. 

__— Vom discuta odată și categoria asta de ciudăţenii. 
Întâi uită-te. 

Se aplecă deasupra corpului. Acum le vedea clar, o serie 
de linii subţiri, albăstrui în lumina de-acolo. 

— Un fel de gută, spuse Morris. N-a folosit sfoară. 

— Ca să o ţină în poziţie, pentru a poza. Vezi cum a 
trecut Kuta peste o încheietură, apoi peste cealaltă. I-a 
fixat mâinile pe genunchi. Da, i-a legat și picioarele, să 
stea frumos, picior peste picior, apoi de scaun. Nu se văd 
în fotografie, probabil Ic-a eliminat când a prelucrat 
imaginea. 

Eve se ridică și luă o fotografie din geantă. 

— Crezi că asta îţi confirmă teoria? 

Morris lăsă lupa și privi atent imaginea. 

— Da, poziţia corespunde. Deci fotografiază morţi. Acum 
vreo două secole era o tradiţie, și a revenit la modă la 
începutul secolului nostru. 

— Ce fel de tradiţie? 

— Să așezi mortul într-o poziţie relaxată, apoi să îl 
fotografiezi. Oamenii aveau albume speciale pentru astfel 
de fotografii. 

— Nu încetez să mă mir niciodată, cât de nebuni pot fi 
unii! 

— Hm, nu știu dacă-i chiar așa. Era un mod de a le 
păstra amintirea. 

— Poate că și el vrea să o păstreze în amintire, 
presupuse Eve, dar cred că e ceva mai mult. Probabil că 


33 


vrea ca toată lumea să-și amintească de el. Vreau 
rezultatele examenului toxicologic. 

— Curând, frumoasa mea. Curând. 

— Nu s-a opus sau nu a putut să o facă. Deci, ori îl 
cunoștea, avea încredere în el, ori n-a putut să se lupte. 
Apoi a transportat-o într-un loc sigur, unde a făcut poza 
asta. O puse la loc în geantă. Ori era deja moartă, ori a 
omorât-o acolo - pun pariu că a făcut-o acolo - după care i- 
a bandajat rana, ca să nu sângereze și să păteze cămașa, 
apoi a aranjat-o pentru poză și a fotografiat-o. După aceea 
a luat-o din nou și a aruncat-o într-un tomberon, vizavi de 
locul unde lucra. 

Eve începu să se plimbe în sus și-n jos prin încăpere. 

— Poate că ucigașul locuiește în apropiere. O vede în 
fiecare zi, și ajunge să fie obsedat. Nu sexual, dar dezvoltă 
o obsesie pentru ea. O fotografiază, o urmărește. Intră în 
magazin, iar ea nu bănuiește nimic. Este prietenoasă. 
Poate că îl și cunoaște, știe cum îl cheamă. Ori cineva care 
locuiește în vecinătate, ori cineva de la colegiu. O figură 
cunoscută, o persoană în care are încredere. Poate că se 
oferă să o conducă acasă sau la școală. În orice caz, o 
prinde. 

— İl cunoștea și ea, murmură Eve, privind-o pe Rachel, 
așa cum și el o cunoștea. 


Simţindu-se mai curată după ce trecuse prin secţia de 
dezinfectare de la morgă, Eve opri în faţa casei luxoase a 
profesoarei Browning. 

— Credeam că profesorii sunt mai prost plătiți decât 
polițiștii, comentă ea. 

— Putem să-i verificăm situaţia financiară. 

Eve cobori din mașină, apoi se îndreptă de spate, pe 
când portarul se repezea spre ele. 

— Mă tem că nu puteţi lăsa...asta aici. 

— „Asta” este un vehicul al poliţiei. Iar asta, adăugă ea, 
este o insignă. Și pentru că ne aflăm aici în interes de 
serviciu, „asta” va rămâne în locul unde se află acum. 

— Există o parcare în apropiere. Aș fi bucuros să vă 
îndrum... 

— Vei fi la fel de bucuros să ne deschizi ușa, să ne 
însoţești înăuntru și s-o informezi pe doamna Browning că 
locotenent Dallas, de la poliția din New York, dorește să 
discute cu dânsa. După care poţi să te întorci aici și să 
îndrumi trecătorii spre Maroc sau unde vrei, nu-mi pasă. 
Este clar? 

Probabil că da, pentru că se repezi spre ușă și tastă 
codul de securitate. 

— Dacă doamna profesor Browning v-ar fi așteptat, aș fi 
fost informat în consecinţă. 

Omul era atât de preţios și de oficial, încât Eve rânji 
fioros. 

— Ştii ceva, am și eu acasă unul ca tine. Aveţi un club, 
cumva? 

Bărbatul se mulțumi să pufnească dispreţuitor, apoi 
tastă un număr. N 

— Sunt Monty, doamnă profesor. Imi pare rău că vă 
deranjez, dar am aici o persoană, locotenent Dallas. 
Dorește aprobarea pentru a urca. Da, doamnă. l-am văzut 
legitimaţia. I ste însoţită de un ofiţer în uniformă. Sigur, 
doamnă profesor. 

Se întoarse spre Eve, învăluind-o într-un zâmbet rece. 

— Doamna profesor Browning este de acord să vă 
primească. Vă rog să luaţi liftul până la etajul 
cincisprezece. Sunteţi așteptate. 

— Mersi, Monty. Cum se face că portarii mă urăsc, fără 
excepţie? o întrebă pe Peabody când ajunseră lângă lift. 

— Cred că simt că îi dispreţuiești, e ca și cu feromonii. 
Desigur, dacă i-ai fi spus că ești soţia lui Roarke, s-ar fi 
prosternat la picioarele tale, în semn de adoraţie. 

— Prefer să mă urască și să le fie frică de mine. Intră în 
lift. Etajul cincisprezece, spuse ea. 

Ușile liftului se deschiseră la etajul cincisprezece, unde 
le aștepta un android domestic. Avea părul negru, 
pieptănat pe spate și o mustață subţire. Era îmbrăcat într- 
un costum elegant, așa cum văzuse Eve că purtau unele 
personaje, în filmele vechi ale lui Roarke. Avea o haină 
scurtă în faţă, lungă în spate, iar cămașa era apretată și de 
un alb imaculat. 

— Locotenent Dallas, doamnă ofițer, spuse el pe un ton 
dulceag, cu un puternic accent britanic, îmi permiteţi să vă 
rog să vă legitimaţi? 

— Sigur. Eve își scoase insigna și urmări luminița roșie 
din ochii androidului, în timp ce o scana. Te ocupi și de 
securitate? 

— Sunt o unitate multifuncţională, locotenente. Cu o 
plecăciune ușoară, îi înapoie insigna. Vă rog să mă urmaţi. 

Făcu un pas în spate pentru a le permite să iasă din lift. 
Pășiră într-un hol, o zonă de acces cu dale de marmură 
albă și obiecte antice, pe care erau plasate vase cu 
aranjamente florale elegante. 

Trecură pe lângă o statuie înaltă, un nud de femeie, cu 
capul lăsat pe spate și mâinile în păr, de parcă și l-ar fi 
spălat. La picioarele ei se aflau alte flori, artistic dispuse. 

Pe pereţi erau imagini înrămate - fotografice și 
multimedia. Alte nuduri, observă Eve, posturi mai mult 
romantice decât erotice. Lumini difuze. 

Androidul mai deschise un rând de uși și, cu o 
plecăciune, le invită să intre în apartament. 

Deși apartament, gândi Eve, era prea puţin spus. 
Camera de zi era enormă, plină de culoare, de flori, de 
materiale catifelate. De asemenea, pe pereţi puteau fi 
văzute nenumărate imagini. 

Eve observă ușile mari atât pe stânga, cât și pe dreapta 
și își făcu socoteala că Browning și Brightstar nu locuiau la 
etajul cincisprezece, ci ocupau întreg etajul. 

— Vă rog să luaţi loc, le invită androidul. Doamna 
profesor Browning va veni într-o clipă. Pot să vă ofer ceva 
răcoritor? 

— Nu, mulţumim. 

— Banii familiei, comentă Peabody când rămaseră 
singure. Amândouă sunt avute, dar Brightstar este putred 
de bogată. Nu chiar ca Roarke, dar se scaldă în bani. 
Familia Angelei Brightstar deţine Galeria Brightstar, de pe 
Madison. Galeria artiștilor cu fiţe. Am fost o dată acolo, la 
o expoziţie, cu Charles. 

Eve păși spre un tablou realizat din pete de culoare și 
bucăţi de material textil. 

— De ce oamenii nu-și mai decorează casele cu lucruri 
normale, reale? 

— Realitatea ţine de percepţie. 

Intrase Leeanne Browning. Totuși, nu s-ar putea spune 
că a intrat, gândi Eve. Femeia avea peste 1,80 metri, era 
bine clădită, drapată într-un halat argintiu. 

Părul ei, o adevărată cascadă aurie, îi cădea în valuri 
până la mijloc, iar figura era uluitoare, cu gura generoasă 
și buza de sus frumos conturată. Avea nasul lung și câm și 
ochii mari, de un violet intens. 

Eve recunoscu în ea modelul care pozase pentru statuia 
de la intrare. 

— Vă rog să-mi scuzaţi intrarea. Zâmbi așa cum 
zâmbește o femeie care știe că a făcut impresie. Tocmai 
pozam pentru partenera mea. Să ne așezăm; după ce bem 
ceva răcoritor o să-mi explicaţi ce anume aduce poliția la 
ușa mea. 

— Aveţi o studentă, Rachel Howard? 

— Am mai mulţi studenţi. Se așeză într-o poziţie studiată 
pe o canapea în culori vii. Ca și imaginile de pe pereţi, 
gândi Eve, atitudinea părea să invite: Priviţi și admirati. 
Dar, aveţi dreptate, continuă ea, o cunosc pe Rachel. Este 
genul de student pe care îl reţii cu ușurință. O tânără 
inteligentă și dornică să înveţe. Chiar dacă participă 
opţional la cursul meu face treabă bună. 

Schiţă un zâmbet studiat. 

— Sper că n-are probleme, deși nu văd nimic rău în 
faptul că tinerele mai intră din când în când în bucluc. 

— Are mari probleme, doamnă profesor Browning. Este 
moartă. 

Zâmbetul dispăru de pe faţa lui Leeanne. 

— Moartă? Cum este posibil? E doar un copil. S-a produs 
un accident? 

— Nu. Când ati văzut-o ultima dată? 

* 

— Aseară, la curs. Doamne, nici nu pot să mă gândesc la 
asta. Își masă tâmplele cu degetele. Rodney! Rodney, adu- 
ne 

A 

ceva...ceva rece. Îmi pare tare rău să aud așa ceva. 

Cochetăria, aroganța femeii frumoase dispăruseră fără 
urmă. Mâna îi căzuse în poală, apoi o ridică, neajutorată. 

— Nu-mi vine să cred. Sincer, nu pot să cred. Sunteţi 
sigure că este Rachel Howard? 

— Da. Ce fel de relaţie aveaţi cu ea? 

— Era una dintre studentele mele. O vedeam o dată pe 
săptămână și participa la un seminar pe care îl susţin în 
fiecare 

A 

a doua sâmbătă a lunii. Îmi plăcea. După cum am mai 
spus, era foarte bună și dornică să înveţe. O tânără 
frumoasă, care avea toată viaţa înainte. Genul de fată pe 
care o vezi în campus, an după an, doar că este ceva mai 

inteligentă, mai perseverentă și mai atrăgătoare decât 
celelalte. Doamne, este oribil. A fost un jaf? Un prieten 
gelos? 

— Avea un prieten? 

— Nu știu. Nu cunosc prea multe detalii despre viaţa ei 
personală. Odată a așteptat-o după curs un tânăr, asta-mi 
amintesc. Era adesea înconjurată de tineri. Și am văzut-o 
în campus cu alt băiat, de vreo două ori - mi-au atras 
atenţia pentru că alcătuiau un cuplu remarcabil. Tânăra 
speranță americană. Mulţumesc, Rodney, spuse ea când 
androidul așeză pe masă o tavă cu trei pahare conţinând 
un lichid roz, acidulat. 

— Altceva, doamnă? 

— Da, spune-i, te rog, doamnei Brightstar că am nevoie 
de ea. 

— Desigur, doamnă. 

— Țineţi minte să fi menţionat vreodată numele Diego? 

— Nu. Sinceră să fiu, nu ne făceam confidente. Era una 
dintre studentele mele, pe care am remarcat-o pentru 
frumuseţea și vitalitatea ei. Dar nu știu cu ce se 
îndeletnicea în afara cursurilor. 

— Doamnă profesor, puteţi să-mi spuneţi ce aţi făcut 
aseară, după curs? 

Ezită, apoi suspină. 

— Bănuiesc că sunteţi obligate să întrebaţi asta. Luă un 
pahar. Am venit direct acasă, deci am ajuns aici pe la nouă 
și douăzeci. Am luat cina cu Angie, am discutat despre 
munca noastră. Astăzi nu am cursuri, așa că am stat târziu, 
până aproape de unu. Am ascultat muzică, am făcut 
dragoste, apoi ne-am culcat. Nu ne-am trezit până la zece, 
azi-dimineaţă. Niciuna dintre noi nu a ieșit astăzi. Este 
foarte cald, iar ea lucrează în atelier. 

Se întoarse și întinse mâna spre Angela Brightstar, pe 
când aceasta intra. Purta un halat acoperit de câteva pete 
de culoare. Părul des și creţ, de culoarea vinului de Porto 
era prins în vârful capului și legat cu o eșarfă. 

Avea o figură delicată, cu oasele fine, o gură roz, ca de 
păpușă, și ochii într-o nuanţă nedefinită de gri. Corpul ei 
părea micuţ, pierdut în halatul larg. 

— Angie, una dintre studentele mele a fost omorâtă. 

— O, draga mea. Angie o luă de mână și, în ciuda petelor 
de pe halatul care o acoperea, se așeză lângă ea. Cine? 
Cum s-a întâmplat? 

— O tânără, sunt sigură că ţi-am pomenit numele ei. 
Rachel Howard. 

— Nu știu. Nu-mi amintesc niciodată numele. Își duse 
mâna lui Leeanne la obraz și o mângâie încet. Sunteţi de la 
poliţie? o întrebă pe Eve. 

— Da. Locotenent Dallas. 

— A, vedeţi, numele ăsta mi-e cunoscut. De când a sunat 
Monty mă străduiesc să-mi amintesc de ce, dar nu reușesc. 
Pictaţi? 

— Nu. Doamnă Brightstar, puteţi să-mi confirmaţi ora la 
care a ajuns aseară acasă doamna profesor Browning? 

— Nici orele nu prea le ţin minte. Nouă și jumătate? O 
privi pe Leeanne, pentru confirmare. Aproximativ. 

Se părea că nu există niciun motiv aici, își spuse Eve. 
Intuiția nu-i semnala nimic. Curioasă, deschise geanta și 
selectă unul dintre instantaneele cu Rachel. 

— Ce credeţi despre aceasta, doamnă Browning? 

— Este Rachel. 

— Ce fată drăguță, spuse Angie. Ce zâmbet inimos. Atâ 
de tânără și de inocentă. 

— Aţi putea să-mi spuneţi opinia dumneavoastră despn 
imaginea în sine? Din punct de vedere profesional. 

— Oh. Leeanne respiră adânc, privind fotografia. Este 
chiar bună. A folosit excelent lumina și culoarea. Unghiuri 
bune. Curată, neaglomerată. lIlustrează tinerețea și 
vitalitatea subiectului, atrage ochiul asupra zâmbetului, 
asupra inocenţei ei. Asta doreaţi? 

— Da. Se poate realiza o astfel de imagine fără ca 
subiectul să-și dea seama? 

— Desigur, dacă ai instincte bune. Ucigaşul a făcut 
fotografia? 

— Este posibil. 

— A fost ucisă? Angie își petrecu braţul pe după umerii 
lui Leeanne. Oh, este îngrozitor. Cum a putut cineva să 
facă rău unei fete atât de frumoase și dulci? 

— Dulci? repetă Eve. 

— Uitaţi-vă doar la figura ei - la ochi. Angie scutură din 
cap. Iți dai seama imediat. Doar te uiţi la ea și vezi 
inocenţa întruchipată. 

Pe când plecau, pe drum spre lift, Eve rememoră 
imaginile cu Rachel. Așa cum fusese, așa cum ajunsese. 

— Poate că asta a vrut, murmură ea. Inocenta ei. 

— N-a violat-o. 

— Nu era nimic sexual. Ci...spiritual. Lumina ei era pură, 
cită ea. Poate se referea la sufletul ei. Nu există o 
superstiție conform căreia aparatul de fotografiat îţi fură 
sufletul? _ 

— Am auzit de asta. Încotro ne îndreptăm acum, 
locotenente? întrebă Peabody. 

— Spre colegiu. 

— Bine. O grămadă de studenţi arată trăsnet. Dădu din 
umeri, când Eve îi aruncă o privire tăioasă. Doar pentru că 
cu și McNab avem o relaţie stabilă, matură... 

— Nu vreau să aud de nimic stabil și matur între tine și 
McNab. Îmi dă fiori. 

— Asta nu înseamnă, continuă Peabody fără să bage în 
scamă comentariul, pe când traversau holul, că nu pot să 
mă uit la alți bărbaţi. Orice femeie care are ochi se uită 
după bărbaţi. Bine, poate că tu nu o faci, dar, în cazul tău, 
la ce bun? 

— Poate că ar trebui să-ţi reamintesc că investigăm o 
crimă, nu am ieșit la vânătoare de bărbaţi. 

— Îmi place să-mi diversific activităţile, oricând este 
posibil. Apropo, poate că ajungem să și mâncăm. În felul 
Asta, putem investiga, ne putem hrăni și bucura ochii. 

— Nici vorbă. Bucuratul ochilor este interzis pe tot 
parcursul investigației. 

Peabody își strânse buzele, nemulțumită. 

— Astăzi ești chiar rea. 

— Da, simt. Eve respiră adânc și zâmbi. Şi mă simt 
foarte bine. 


Ştirea morţii neașteptate, violente, trezi reacţii diferite. 
Unii începură să plângă. După ce vorbise cu vreo șase 
prieteni și profesori ai lui Rachel, Eve își spuse că s-ar 
putea îneca în marea de lacrimi. 

Se așeză pe marginea patului, într-una dintre camerele 
de la cămin. Spaţiul era foarte limitat, gândi ea. O debara 
în care înghesuiseră două paturi, două birouri, două 
dulapuri. Fiecare centimetru era acoperit cu ceea ce Eve 
denumea „chestii de fete”, misterioase. Pe pereţi puteau fi 
văzute afișe și desene, iar pe birouri se aflau mai multe 
cutii pentru discuri și jucării. Aștemuturile erau roz, pereţii 
de culoarea mentei. De fapt, întreaga cameră mirosea vag 
a bomboane, ceea ce îi aminti cât îi era de foame. 

Ar fi trebuit s-o asculte pe Peabody și să mănânce. 

În faţa ei stăteau două fete, ţinându-se strâns în braţe și 
plângând cu lacrimi de crocodil. 

— Nu poate fi adevărat. Nu se poate. 

Nu își dădea seama care dintre ele vorbise, dar observă 
că, cu cât hohoteau mai cu foc, cu atât jalea lor era mai 
dramatică. Începea să creadă că se complăceau în această 
situaţie. 

— Știu că vă este greu, dar trebuie să vă pun câteva 
întrebări. 

— Nu pot! Pur și simplu nu pot! 

Eve își presă nasul la rădăcină, pentru a se elibera de 
tensiune. 

— Peabody, vezi dacă găsești ceva de băut în frigider. 


43 


Ascultătoare, Peabody se lăsă pe vine în faţa frigiderului 
micuţ, unde descoperi câteva cutii de coca-cola dietetică. 
Deschise două și le aduse. 

— Poftim. Beţi puţin și respiraţi adânc. Dacă vreţi să o 
ajutaţi pe Rachel, trebuie să vorbiţi cu locotenentul. Rachel 
ar face asta pentru voi, nu-i așa? 

— Da! Blonda micuță devenea urâtă când plângea. Avea 
laţa umflată, îi cuigea nasul. Bău zgomotos. Rachel ar fi 
făcut orice pentru o prietenă! 

Bruneta, Randa, încă suspina, dar avu prezenţa de spirit 
să ia câteva șerveţele și să le îndese în mâna colegei sale. 

— Voiam să stea cu noi în cameră din semestrul viitor, 
făcea economii pentru asta. Avea de gând să trăiască din 
plin viaţa de colegiu. Și nu e așa de rău în trei. 

— N-o să se întoarcă niciodată! Blonda își îngropă faţa 
într-un șerveţel. 

— Bine, Charlene, ţi-ai revenit? 

Fata privi în sus spre Eve. 

— Charlie. Toată lumea îmi spune Charlie. 

— Charlie, trebuie să te aduni și să ne ajuţi. Când ai 
văzut-o ultima dată pe Rachel? 

— Am luat cina la cantină, înainte de cursul ei de arta 
imaginii de aseară. Am abonament, și oricum, mâncarea e 
prea multă, așa că i-am făcut cinste. 

— La ce oră era asta? 

— Pe la șase. Aveam întâlnire cu tipul ăsta, cu care ies, 
și trebuia să ne vedem la opt. Așa că am luat cina cu Rach, 
iar ca s-a dus la curs. M-am întors aici să mă schimb. Și n-o 
s-o mai văd niciodată, niciodată! 

— Peabody! Eve îi făcu semn spre ușă. 

— Hai, Charlie. Peabody o bătu ușor pe umăr. Hai să 
ieșim puțin. Ti-ar face bine un pic de aer curat. 

— N-o să-mi revin niciodată. Niciodată, niciodată. 

Însă se lăsă condusă de Peabody. 

Când se închise ușa în urma lor, Randa își șterse nasul. 

— Nu se poate stăpâni. Erau foarte apropiate. Iar 
Charlie studiază teatrul. 

— Este din cauza studiilor sau a personalităţii? 

După cum sperase Eve, buzele Randei schiţară un 
zâmbet ușor. 

— Ambele. Însă nici eu nu cred că o să-mi revin. Mi se 
pare că n-o să mă pot gândi niciodată la altceva. 

— Ba da. N-o să uiţi, dar o să treci peste asta. Știu că ţie 
și lui Charlie, ca și multor altor persoane cu care am 
vorbit, vă era dragă Rachel. 

— Nu se putea altfel. Randa suspină. Era genul de om 
care lumina totul în jur. Ştiţi? 

— Da, conveni Eve. Uneori oamenii sunt geloși pe astfel 
de persoane. Sau pur și simplu le urăsc pentru că ei nu 
sunt așa. Știi pe cineva care gândea așa despre Rachel? 

— Nu, deloc. Adică, urma cursurile la fără frecvenţă, 
însă își făcuse o mulțime de prieteni. Era deșteaptă. Foarte 
deșteaptă, dar nu se lăuda. 

— Poate cineva dorise să-i fie mai apropiat decât ar fi 
vrut ea? 

— Adică vreun băiat? Randa respiră adânc. Lacrimile 
începură să i se usuce, pe când se gândea. Se întâlnea cu 
mulţi. Dar nu se culca cu ei. Era foarte hotărâtă să nu 
cedeze până când nu se simţea pregătită. Dacă vreun tip 
insista, lua totul în glumă până când deveneau prieteni 
sau, dacă asta nu mergea, îi dădea papucii. 

— A menţionat vreodată numele Diego? 

— A, ăla! Randa strâmbă din nas. Darul lui Dumnezeu, 
tipul latino, a agăţat-o la club. A ieșit o dată cu el să ia 
cina, la un restaurant mexican, pretindea că el este 
proprietarul. A încercat să se dea la ea, și n-a fost prea 
încântat când l-a respins. A venit o dată în campus și s-a 
cam aprins, pentru că Rachel a râs de el. Asta era acum 
câteva luni, cred. 

— Îi știi numele de familie? 

— Nu. Un tip scund, cu părul des. Purta mereu cizme cu 
puţin toc. Dar dansa bine. 

— A mai încercat cineva să se dea la ea? 

— Păi, Hoop. Jackson Hooper. Este asistent, literatură 
engleză. Încă o minune a lui Dumnezeu, dar stilul alb, 
rasat. Schimbă fetele ca pe șosete, dar cu Rachel nu i-a 
mers. A fost destul de insistent, o urmărea peste tot. Nu o 
hărțuia, preciză Randa. Doar că se întâmpla mereu să fie 
unde era și ca, încercând să-i atragă atenţia. Am presupus 
toate că era prima dată în viaţă când îl refuza cineva și nu 
voia să-și strice palmaresul. 

— Asta se întâmpla în campus sau și în alte locuri? 

— Rachel povestea că a venit de câteva ori și la 
magazinul la care lucra. Doar apărea pe-acolo, încerca s-o 
cucerească. De fapt și ei îi plăcea. 

— Când ai văzut-o ultima dată, Randa? 

— Aseară n-am putut să le însoțesc la cină, trebuia să 
învăţ. Zicea să ne întâlnim aici după cursul ei. Uneori 
rămânea aici, după cursurile de seară. Nu prea se permite, 
dar nimeni nu făcea un capăt de ţară din asta. Toată lumea 
o plăcea, însă, când am văzut că nu apare, am crezut că s-a 
dus acasă. Nici măcar nu m-am gândit la asta. 

Alte două lacrimi i se prelinseră pe obraji. 

— Nu m-am gândit deloc la asta. Charlie ieșise, și îmi 
rămăsese toată camera numai pentru mine. Eram 
mulțumită că e liniște și pot să învăţ. Iar în timp ce eu mă 
bucuram de »sta, cineva tocmai o omora pe Rachel. 

L-a găsit pe Jackson Hooper în altă cameră. Din clipa în 
care le-a deschis ușa, Eve știu că vestea se răspândise 
deja. lira puţin palid, iar buzele îi tremurară o clipă, înainte 
să își controleze expresia. 

— Sunteţi de la poliţie. 

— Jackson Hooper? Am dori să intrăm și să discutăm 
câteva minute. 

— Mda. Își trecu mâna prin părul decolorat de soare și 
făcu un pas înapoi, pentru a le lăsa să intre. 

Era înalt și bine făcut. Genul de corp pe care-l formezi 
prin antrenament zilnic sau prin costisitoare tratamente de 
remodelare corporală. Din moment ce era doar asistent, 
ocupa o cameră chiar mai mică decât cea pe care tocmai o 
vizitase și, cum probabil nici salariul nu era strălucit, Eve 
decise că se menținea în formă prin antrenament. 

Asta însemna că era ambițios, disciplinat și motivat. 

Avea o figură frumoasă - americanul tipic -, pielea 
curată, ochi albaștri, maxilarul bine conturat. Era evident 
de ce atrăgea irezistibil orice tânără disponibilă. 

Se așeză pe scaun, la birou și făcu un gest vag spre pat. 

— Tocmai am auzit, cam acum zece minute. Mă 
îndreptam spre sala de curs, când m-a anunţat cineva. N- 
am mai putut să mă duc la ore. 

— Te întâlneai cu Rachel. 

— Am ieșit împreună de vreo două ori. Ezită, apoi se 
frecă la ochi, de parcă tocmai s-ar fi trezit. Cineva v-a spus 
deja. Întotdeauna se găsesc binevoitori dispuși să 
vorbească. Am vrut să continuăm și, da, am vrut să mă culc 
cu ea. Numai că pe ea nu o interesa acest aspect. 

— Asta cu siguranţă te-a enervat, comentă Eve, privind 
fotografiile înrămate, aliniate pe perete. Toate erau cu el, 
în diferite posturi. O frumoasă expoziţie a vanităţii, își 
spuse ea. 

— Mda, cam așa e. Niciodată nu trebuie să fac eforturi 
să ajung în patul unei fete, spuse el, dând din umeri. Așa 
că, atunci când m-a respins, m-am cam aprins, apoi m-a tot 
refuzat când o invitam să ieșim împreună. Am fost mai 
curând derutat. Zâmbi, arătându-i fotografiile: Marfa, a- 
ntâia! 

— Dar pe Rachel n-o interesa. 

Nu. Așa că întâi m-am enervat, apoi am fost derutat. I i 
uin curios ce vrea. Şi, oricum, ce se întâmpla cu fata asta? 
Așii că m-a cucerit. Își cuprinse faţa în mâini. La dracu’! 

Ai început să o urmărești. 

Ca un căţțeluș. Când aflam că se duce la un club sau la 
lubliotecă, oriunde, mă înființam acolo. Am început să 
liccventez locul unde lucra, doar ca să-i pot vorbi. Am 
împrumutat scuterul colegului meu de cameră ca să o 
conving 'ui ini permită să o conduc acasă de vreo două ori. 
M-a lăsat. Nu și făcea griji în privinţa mea. 

— Te-ai certat cu ea? 

De câteva ori mi-am dat frâu liber la gură. Dar râdea 1 
mine, și atunci ce era să fac? Alta m-ar fi trimis la dracu, 
însă ea doar râdea. Cred că mă îndrăgostisem de ea. Lăsă 
mâAinile să-i cadă. Cred că așa este. Cum îţi dai seama? 

Unde ai fost noaptea trecută, Hoop? 

Voiam să o aștept după curs, s-o invit să bem o cafea 
împreună, poate să mâncăm o pizza. Dar am fost reţinut. I 
oi ţipi începuseră să se certe și a trebuit să-i despart. Când 
mu ajuns acolo, deja plecase. M-am dus la metrou, sperând 
| o prind din urmă, dar nu am reușit, așa că m-am îndreptat 
pre Brooklyn, unde locuiește. Dar lumina era stinsă în 
camera ei. Întotdeauna aprinde lumina în camera ei când 
iipinge acasă. Am mai stat prin preajmă, înjur de-o oră, nu 
și ui exact. Apoi am băut o bere, m-am întors, lumina tot nu 
na aprinsă. Mi-am spus că e cazul s-o las baltă și am venit 
încoace. 

— La cât ai ajuns înapoi aici? 

— Nu știu, cred că aproape de miezul nopţii. 

— Te-a văzut cineva? 

— Nu știu. Eram nervos și simţeam nevoia să-mi plâng 
de milă. N-am vorbit cu nimeni. 

— Dar colegul tău de cameră? 

— E combinat cu o fată din campus. Stă mai mult la ea 
decât aici. Când am ajuns, nu era prin preajmă. Nu i-am 
făcut nimic lui Rachel. 

— Unde ai băut berea? 

— Într-un bar - la câteva blocuri de staţia de metrou de 
acolo. Făcu un gest vag, pentru a indica direcţia Brooklyn. 
Nu știu numele. 

— Fotografiile astea par făcute de un profesionist, 
comentă Eve. 

— Ce? A, da. Pozez. Se câștigă bine. Scriu o piesă. Vreau 
să fiu dramaturg. Şi pentru asta am nevoie de bani. Așa că 
nu fac mofturi, muncesc pe unde pot. Asistent la colegiu, 
supraveghetor la cămin, model. Anul trecut am obţinut 
certificatul de companion, dar nu este ce credeam eu. Nu 
mi-am imaginat niciodată că sexul poate fi obositor și - mai 
rău, plictisitor. 

— Ai aparat de fotografiat? 

— Da, am unul pe undeva. De ce? 

— Mă întrebam dacă și faci fotografii. 

— Nu înţeleg legătura...aha, Rachel, cursul ei de arta 
imaginii. Zâmbi ușor. Ar fi trebuit să mă gândesc la asta. 
Ca asistent, aș fi putut monitoriza cursul respectiv, aș fi 
avut ocazia să fiu în preajma ei. Zâmbetul îi pieri. M-aș fi 
aflat acolo la sfârșitul cursului. Aș fi fost cu ea. 


— 'Ţine-l pe lista suspecţilor, îi spuse Eve lui Peabody, pe 
când se îndreptau spre mașină. Avea și motiv, și mijloacele 
necesare și posibilitatea. O să-l verificăm mai în detaliu, să 
vedem ce găsim. 

— Părea foarte afectat. 

— Da, foarte afectat, pentru o fată care i-a râs în nas, 
care nu i-a căzut în genunchi, vrăjită de penisul lui 
minunat, care a povestit prietenelor că l-a respins. 

Urcară în mașină. 

— Are un orgoliu cât planeta Saturn și, ca model, 
probabil că are cunoștințe despre arta fotografică și acces 
la echipamentul necesar. Ştia unde locuiește, unde 
lucrează, îi cunoștea programul și obiceiurile. Iar ea avea 
încredere în el, își închipuia că poate să-l controleze. Așa 
că îl vom analiza bine. 

Se întoarse la secţie, pentru a pune totul cap la cap. 
Raportul de la toxicologie o aștepta deja. Măcar nu știuse 

ce i se întâmplă, își spuse Eve, citindu-l. Nu cu toate 
opiaceele injectate. 

Deci, o tranchilizase, recapitulă ea, rezemându-se de 
spătar. Înainte să o urce în mașină sau după? Oricum, 
sigur folosise un automobil. Sau o convinsese să vină 
undeva. Un apartament, o garsonieră. Avea nevoie de 
intimitate. lar apoi o drogase. 

Dacă așa stătuseră lucrurile, cu siguranţă îl cunoscuse, 
lira prea deșteaptă să se fi lăsat ademenită de un străin. 

Ea fusese prima, afirmase în mesaj. Dar fusese bine 
pregătit. Pas cu pas. Alesese, observase, înregistrase. 
Tinerețe și vitalitate, gândi ea. Voise să le posede. Şi 
inocenta ei. 

Plecase de la curs la nouă. Oare o așteptase? îl văzuse, îi 
zâmbise. Poate că se oferise să o conducă acasă, dar îl 
refuzase. Mă duc să învăţ cu niște prietene, mulțumesc. 
Doi dintre colegii ei deja confirmaseră. Le spusese că o să 
rămână în campus, să înveţe cu niște prietene. 

Nu-și permitea să fie văzut, dar atunci, cum o atrăsese? 

Înscenase răpirea, își spuse ea. Se pricepea să 
pregătească scena. Poate că venise pe jos. Era mai ușor să 
treacă neobservat. Dar trebuia să o convingă să îl 
însoţească, să urce în mașină. Nu putea risca să folosească 
transportul în comun. 

Vrea să îi vadă imaginea publicată - imaginea lui - deci 
știe că va putea fi recunoscută după ce o omoară. Și știe că 
ar putea fi și el recunoscut, descris. Deci, nu putea folosi 
metroul, autobuzul sau taxiul. O mașină personală. 

Dar cum de a acceptat să meargă cu el? 

Începu să-și scrie raportul, sperând că faptele pe care le 
enumera vor contura o teorie la care nu se gândise încă. 

Sună telefonul. 

— Dallas. Pe ecran apăru imaginea căpitanului Feeney. 
Observându-i firimiturile din colţul gurii, zâmbi: Aveţi 
pateuri? 

— Nu, spuse el, ștergându-se la gură. Nu mai avem. 

— Cum de beneficiaţi voi de toate alea? Și cei care 
investighează crime au nevoie de stimulente, ca toată 
lumea. 

— Suntem elita, ce pot să spun? Am terminat cu 
telefonul lui Nadine. 

— Şi? 

— Nu ne ajută prea mult. A transmis imaginile și textul 
de la un computer public, dintr-un local unde se adună 
tinerii, dansează, beau, transmit date. A fost trimis pe la 
șase, dar fusese emis înainte, cu opţiune de așteptare, pe 
la două. Direct, n-a încercat să ascundă sursa. Ori nu știe 
cum, ori nu s-a deranjat. Locurile de genul ăsta sunt pline 
la ora respectivă. Nimeni n-o să-și amintească de un tip 
care a apărut acolo, a băut o bere și a trimis un mesaj. 

— O să verificăm, oricum. Unde? 

— Localul se numește Make The Scene. 

— Aha! 

— ÎI știi? 

— Este un club pe care îl frecventa Rachel. Mulţumesc. 
V-aţi mișcat repede. 

— De-aia facem parte din elită și căpătăm pateuri. 

— Să mă pupi...mormăi ea și întrerupse legătura. 

Se uită prin jur. N-avea nici pateuri, nici măcar 
firimituri. Va trebui să se mulțumească cu un baton 
energizant de la tonomat sau să riște să mănânce la club. 

Hotări să mănânce acolo, n-avea cum să fie mai rău 
decât batoanele energizante. 

— Peabody, plecăm. 

— Tocmai voiam să mănânc un sandvici, spuse ea, 
arătându-i un pacheţel. 

— Atunci vei avea șansa de a demonstra că poţi face mai 
multe lucruri în același timp. Dă din gură, dar și din 
picioare. 

— Dăunează digestiei, replică Peabody, dar își îndesă 
sandviciul în geantă și mai luă și o sticlă de OrangeAde. 

— Au identificat locul de unde i-au fost transmise datele 
lui Nadine. 

— Știu. Mi-a spus McNab. 

Eve își făcu loc prin mulţime către lift, privind-o cu 
atenţie. 

— Eu, superiorul tău, tocmai am discutat cu Feeney, 
superiorul lui. Cum se face că subordonata mea și 
detectivul lui fac schimb de informaţii privind investigația 
de care răspund eu? 

— S-a întâmplat să vină vorba, printre sărutări. Zâmbi, 
încântată de expresia dezgustată a lui Eve. Şi aluzii 
sexuale. 

— Cum rezolv cazul ăsta, o să solicit un ajutor nou - care 
să nu aibă niciun fel de preocupări sexuale - și te transfer 
la Arhivă. 

— Au! Acum, că mi-ai rănit sentimentele, nu mai simt 
nevoia să împart sandviciul cu tine. 

Eve rezistă cam zece secunde. 

— Ce fel de sandvici? 

— Sandvișul meu! 

Era cu un fel de șuncă sintetică, înecată în maioneză, 
live înșfăcă sticla de OrangeAde de la Peabody, încercând 
să spele cele două înghiţituri pe care le luase. 

— Iisuse, cum poţi bea porcăria asta? 

— Din întâmplare, mie mi se pare răcoritor și merge 
foarte bine cu prăjiturelele pe care le-am mâncat ca desert. 
Scoase un pacheţel din geantă și începu să îl desfacă 
tacticos. 

— Dă-mi și mie una, până nu te pocnesc. Ştii că pot. 

— Teama aproape că egalează dragostea pe care ţi-o 
port, locotenente. 

Eve găsi un loc liber la nivelul al doilea, în curbă, și 
acceleră brusc, într-un unghi care o făcu pe Peabody să-i 
pară rău că mâncase. 

Eve își îndepărtă delicat firimiturile de prăjitură de pe 
bluză. 

— Şmecherii întotdeauna plătesc. 
— Numai tu, niciodată, bombăni Peabody. 

În timpul zilei, aglomeraţia de la clubul de date se 
potolea, limitându-se la ciudaţi și la tocilari care credeau 
că trăiesc periculos dacă ard gazul pe-acolo. 

Stațiile erau argintii și micuţe, atât de înghesuite una în 
alta încât, practic, și cel mai timid tocilar avea garanţia că 
va simţi sub mână fundul vecinei, la orele de vârf. 

Se auzea muzică în surdină, acorduri blânde de chitară, 
clape  șoptind, o voce plângătoare. Cântăreaţa era 
îmbrăcată în negru, în contrast cu pielea ei translucidă. 
Singura pată de culoare o reprezenta părul ei roșu- 
semafor, care-i cădea în valuri, acoperindu-i faţa, pe când 
ea murmura ceva despre inimi frânte și minţi rătăcite. 

Clienţii erau mai ales băieţi, singuri și, din moment ce 
nimeni nu păru îngrijorat sau interesat de uniforma lui 
Peabody, Eve presupuse că un control pentru deţinere 
ilegală de substanţe n-ar fi meritat deplasarea. 

Își croi drum spre barul plasat în centru. 

Erau două persoane care serveau, un bărbat și un 
android femeie. Eve optă pentru factorul uman. 

Era îmbrăcat la modă - o cămașă largă în culorile 
amurgului -, avea umerii largi și braţe lungi. Judecând 
după aerul lui plictisit lucra de ani de zile în atmosfera 
amorţită de după-amiaza. Faţa lui albă era aproape 
păstoasă. 

Aprecie că avea înjur de douăzeci și cinci de ani, 
probabil student în ultimul an, care-și câștiga banii pentru 
taxele de studii vrăjind clienţii. 

Se întrerupse din jocul pe computer și îi zâmbi absent. 

— Ce pot face pentru dumneavoastră? 

Eve îi arătă insigna și fotografia lui Rachel. 

— O recunoști? 

Trase imaginea mai aproape cu vârful degetului și o 
studie atent, ceea ce o făcu pe Eve să presupună că era 
nou în branșă. 

— Păi...sigur. Este, hmmm...Rebecca, Roseanne, nu... 
Rachel? întotdeauna îmi amintesc numele. Cred că este 
Rachel. Vine aici în fiecare săptămână. Și comandă... 
închise ochii...toreador - suc de portocale, suc de lămâie 
verde și un strop de grenadine. Sper că n-are probleme? 

— Ba are. Îţi amintești numele tuturor clienţilor? 

— Pe ale clienţilor obișnuiți, sigur. Mai ales pe ale 
fetelor drăguţe. Este foarte inimoasă și prietenoasă. 

— Când a fost aici ultima dată? 

— Nu știu exact. Aceasta este una dintre slujbele mele, 
cu jumătate de normă. Dar ultima dată când îmi amintesc 
că am văzut-o aici a fost vinerea trecută, cred. Lucrez aici 
vinerea, de la șase la miezul nopţii. Ştiţi ceva, aici n-a creat 
niciodată probleme. Vine din când în când cu prietenii. 
Ocupă o staţie, ascultă muzică, dansează. E o fată bună. 

— Ai observat să o fi agasat cineva? 

— Nu prea. După cum spuneam, e o fată frumoasă. 
Băieţii îi dau târcoale. Uneori intră în joc, alteori îi 
respinge. Dar politicos. Aici e plin după nouă, mai ales la 
sfârșit de săptămână. Mulţi vin la agăţat, dar ea sosea 
întotdeauna însoţită de cineva sau cu un grup de prieteni. 
N-o interesau aventurile de o noapte. 

— Înâm. Știi un tip, Diego? 

— A...0 clipă privi în gol, apoi ridică din sprâncene, 
concentrându-se. Cred că știu despre cine vorbiţi. Un tip 
mai micuţ, afemeiat. li place să se dea mare. E un as pe 
ringul de dans și atrage atenţia, așa că rareori pleacă 
singur. 

— A plecat vreodată cu Rachel? 

— La naiba. Se strâmbă. Nu este genul ei. I-a dat 
papucii. A dansat cu el. Dansa cu oricine, dar nu mergea 
mai departe. Acum, că aţi întrebat, îmi amintesc că a 
încercat poate să insiste de câteva ori, dar nu mai mult 
decât Joe. 

— Joe? 

— Un tip mare, arătos, a venit cu ea aici de câteva ori. 
Genul de idol american. Se cam aprindea când o vedea 
dansând cu altcineva. 

— Iar numele tău este...? 

— Steve. Părea mai curând curios decât îngrijorat. Steve 
Audrey. 

— Ești tipul de bun observator, nu, Steve? 

— Păi, da. Când lucrezi la bar, le vezi pe toate o dată. 
Poate de două ori. E ca atunci când urmărești o piesă, sau 
ceva de genul ăsta, în fiecare zi, și mai ești și plătit pentru 
asta. 

E clar că e nou în branșă, își spuse Eve. 

— Aveţi camere video de supraveghere? 

— Sigur. Privi în sus. Când funcţionează. Dar, oricum, nu 
vezi mai nimic la orele de vârf. La nouă începe jocul de 
lumini, când se schimbă muzica, și totul începe să fulgere 
și să se învârtească. Dar nu prea avem probleme pe-aici. 
Majoritatea clienţilor sunt studenţi de colegiu sau 
dependenţi de calculator. Vin pe-aici să danseze, să editeze 
imagini. 

— Imagini? 

— Sigur, avem șase cabine pentru editat imagini. Știţi, 
poţi să te înghesui acolo cu prietenii, faci fotografii 
stupide, apoi le editezi pe computer. Nu avem licenţă 
pentru materiale pornografice, așa că totul trebuie să fie 
curat. Nu avem nici camere private. Vreau să spun că, și 
dacă este foarte aglomerat, tot n-ai bătăi de cap. 
Bacșișurile sunt mici, dar munca e ușoară. 

— Vreau să văd înregistrările din ultimele douăzeci și 
patru de ore. 

— Mamă! Nu știu dacă pot face asta. Adică, eu sunt un 
simplu angajat aici. Cred că va trebui să discutaţi cu 
managerul sau ceva de genul ăsta, și el nu ajunge aici până 
la șapte. AĂăă...doamnă ofiţer... 

— Locotenent. 

— Locotenent, eu doar lucrez la bar, de obicei ziua, cam 
douăzeci de ore pe săptămână. Tin clienţii de vorbă, îi ajut 
dacă au probleme cu staţiile sau cabinele. Nu am niciun fel 
de autoritate. 

— Am eu. Pot obţine un mandat și putem să îl convocăm 
pe managerul tău aici. Sau pur și simplu îmi dai 
înregistrările, iar eu îţi eliberez o chitanţă oficială de 
primire. Toate formalităţile astea necesită timp, iar mie nu- 
mi place să pierd timpul când investighez o crimă. 

— Crimă? îi pieri orice urmă de culoare de pe față. A 
murit cineva? Cine? O, nu, o, nu, nu Rachel. Își luă mâna 
de pe fotografia lui Rachel, care rămase pe tejghea. E 
moartă? 

— Proiectaţi pe ecranul ăsta și altceva decât imagini de 
la competiţii sportive? 

— Ce? A, videoclipuri muzicale, după nouă. 

— Bănuiesc că nu prea te uiţi la știri. 

— Foarte rar. E deprimant. 

— Ai înţeles bine. Corpul lui Rachel a fost găsit 
azidimineaţă. Și-a pierdut viața noaptea trecută. Unde ai 
fost azi-noapte, Steve? 

— Eu? Eu? Faţa lui fu cuprinsă de groază. Nicăieri. 
Adică, sigur, am fost undeva. Toată lumea e undeva. Am 
fost aici până pe la nouă, apoi m-am dus acasă - am luat o 
pizza pe drum, apoi m-am uitat la televizor. Îţi dau 
înregistrările, ca să vezi că am fost aici. 

Se grăbi să i le aducă. 

— Pizza și televizor. Asta nu-i asigură alibi, comentă 
Peabody. 

— Nu. Dar l-au convins să-mi dea înregistrările. 

Trecuseră abia două ore după sfârşitul turei când Eve 
intră pe poartă. Asta era o realizare majoră. Desigur, își 
făcuse socoteala că mai trebuie să lucreze cel puţin două 
ore până să termine pe ziua de azi, dar măcar lucra acasă. 

Casa asta arăta cel mai bine vara, își spuse ea, apoi 
scutură capul. La naiba, arăta perfect indiferent de 
anotimp, zi sau noapte. Era ceva aparte în clădirea 
elegantă din piatră care se profila pe cerul albastru al 
verii. Cu marea de verdeață care o înconjura, cu petele de 
culoare de la grădini și umbra generoasă răspândită de 
copaci, casa era o oază de intimitate și confort în mijlocul 
peisajului urban. 

Foarte departe de un tomberon, undeva în centrul 
orașului. 

Parcă, așa cum făcea de obicei, în faţa casei, apoi 
rămase în mașină, bătând darabana pe volan. Summerset 
n-o mai aștepta în hol, cu o replică sarcastică gata 
pregătită, pentru că întârziase din nou. lar ea nu mai avea 
motiv să vină cu o replică tăioasă, ceea ce era de-a dreptul 
enervant. 

Și simplul fapt că nu o va mai enerva pentru că își lasă 
mașina în fața casei în loc să o bage în garaj aproape că o 
obliga să facă asta. 

Dar nu era cazul să exagereze. 

Lăsă mașina unde era, apoi ieși în căldura dogoritoare, 
pentru a ajunge rapid în răcoarea minunată din casă. 

Tocmai se întorcea spre monitor pentru a întreba în ce 
loc al casei se afla Roarke, când auzi muzică în surdină. 
Urmând sunetul, îl găsi în salon. 

Stătea pe unul dintre scaunele lui preferate, cu un pahar 
de vin în mână, cu ochii închiși. Îl văzuse atât de rar total 
detașat, încât simţi o strângere de inimă. Apoi deschise 
ochii, de un albastru șocant, iar când îi zâmbi, orice 
tensiune dispăru. 

— Bună, locotenente. 

— Cum merge? 

— Mai bine acum. Vin? 

— Sigur. Îmi iau singură. Se duse spre sticla pe care o 
lăsase pe masă și își turnă un pahar. Ai venit de mult? 

— Nu. De câteva minute. 

— Ai mâncat? 

Işi arcui sprâncenele, zâmbind. 

— Da, dacă mâncarea pe care o găsești în spital poate fi 
considerată comestibilă. Tu? 

— Am mâncat ceva, dar ce-ai primit tu la spital nu poate 
fi mai rău decât ce obţii la secţie. Deci, ai fost să-l vezi pe 
domnul Graţie și Agilitate? 

— Îţi transmite urări la fel de călduroase. Roarke luă o 
gură de vin, urmărind-o cu privirea peste marginea 
paharului. Apoi așteptă. 

— Bine, bine. Se lăsă pe un scaun. Ce face? 

— Destul de bine pentru o persoană care tocmai a căzut 
pe scări în dimineaţa asta. Ceea ce nu s-ar fi întâmplat 
dacă ar fi folosit liftul. Şi-a rupt piciorul ca pe un beţigaș și 
și-a făcut praf și umărul. 

Inchise din nou ochii, bătând darabana pe braţul 
scaunului. Apoi îi deschise larg. Ceea ce o făcu să se 
întrebe dacă nu respecta același ritual ca atunci când se 
liniștea după ce trecea printr-una dintre „crizele” ei. 

— Ei bine. l-au pus piciorul în ghips și au zis că o să se 
sudeze și-o să fie ca nou. A fost o fractură curată. Probabil 
că umărul o să-i dea mai multă bătaie de cap. Are șaizeci și 
opt de ani. N-am reușit să-mi amintesc asta azi-dnhineaţă. 
În mod normal, te-ai aștepta să folosească liftul, mai ales 
când trebuie să care o grămadă de lucruri. Și ce i-o fi 
trebuit să-și bată capul cu lenjeria de pat, în loc să fi ieșit 
deja pe ușă, nu înţeleg. 

— Pentru că este un nemernic încăpățânat care trebuie 
să facă totul cu mâna lui, așa cum știe el? 

Roarke râse și mai luă o gură de vin. 

— Pai, da, așa este. 

Iar tu îl iubesti, își spuse Eve. Este ca și tatăl tău, în 
toate privinţele. 

— Deci îl aduci mâine acasă. 

— Da. Încă îmi ard urechile după perdaful pe care mi l-a 
tras că îl las acolo noaptea asta. Parcă l-aș fi abandonat în 
gaură de șarpe, nu într-un apartament privat, în cea mai 
bună unitate spitalicească din orașul ăsta. Dracu' să mă ia, 
ar fi trebuit să mă aștept la asta. 

Eve strânse din buze, pe când el se ridică, îndreptându- 
se spre sticla de vin. 

— Bănuiesc că te-ai văitat cât de tare mă plâng eu când 
mă părăsești într-un centru de sănătate. Poate că ar trebui 
să aranjăm să stai și tu în spital un timp. Atunci, în sfârșit, 
poate s-ar crea o legătură între mine și Summerset. 

— Ce zi minunată ar fi aceea! 

— Ai avut o zi urâtă, nu-i așa, asule? Eve lăsă paharul 
deoparte și se ridică. 

— Iar cea de mâine se anunţă la fel de promițătoare. Nu 
e deloc încântat de ideea de a beneficia de asistență 
medicală la domiciliu, o persoană care să fie aici să-l ajute 
toată săptămâna viitoare. 

— Nu poţi să-l condamni. Se simte prost, inconfortabil și 
furios. Așa că pe tine te ia în șuturi, pentru că pe tine te 
iubește cel mai mult. Luă paharul din mâna lui Roarke și îl 
lăsă pe masă. Cel puţin asta fac eu. 

— Judecând după vânătăile pe care le am pe fund, 
probabil că mă iubiţi amândoi la nebunie. 

— Cred că eu da. Își încolăci braţele pe după gâtul lui și 
se lipi de el. Dar cred că mai bine-ar fi să-ți demonstrez. 

— Ai de gând să-mi distragi atenţia, să mă binedispui? 

— Nu știu, spuse ea, sărutându-l. Asta am de gând? 

— Ei bine...mormăi el, sărutând-o, lipind-o de corpul său. 
Se pare că mă înveselesc. 

Ea zâmbi, mușcându-l ușor. 

— Suntem singuri. Ce crezi că ar trebui să facem mai 
întâi? 

— Să încercăm ceva ce n-am mai făcut. 

Ea se dădu puţin în spate, măsurându-l din priviri. 

— Dacă încă n-am făcut-o, cu siguranţă este imposibil 
din punct de vedere anatomic. 

— Ce gânduri murdare! O sărută pe vârful nasului. De- 
asta te iubesc. O trase din nou mai aproape. Mă gândeam 
să dansăm în salon. 

— Hmmm, exclamă ea, legănându-se împreună cu el. 
Nu-i rău. Pentru început. Desigur, în fantezia mea de mai 
devreme, dansam dezbrăcaţi. 

— Ajungem și acolo. Relaxându-se, făcând eforturi să se 
relaxeze, îi mângâie părul cu obrazul. Exact de asta avea 
nevoie, își spuse el. De ea avea nevoie. Să se agaţe de ea. 
Să se scufunde în ea. Nu te-am întrebat cum a fost ziua 
pentru tine. 

Acum plutea, pe muzică. 

— Cam la fel de urâtă ca șia ta. 

Ar fi vrut să-l întrebe de Browning și Brightstar. Probabil 
că le cunoștea sau măcar auzise de ele. Erau genul de 
persoane cu care avea relaţii, iar asta i-ar fi putut conferi 
un avantaj asupra lor. Dar nu era nicio grabă. O să-l 
întrebe când o să simtă că este mai puţin tensionat. 

— O să-ţi povestesc mai târziu. 

Își frecă obrazul de al lui, apoi îl sărută, alunecând ușor 
spre buze. Cu un sunet lung, de plăcere, își trecu degetele 
prin părul lui și se folosi de buze, dinţi, limbă, pentru a-l 
seduce. 

Grijile de peste zi începură să dispară, nu mai exista 
decât ea. Căldura promitea să devină fierbinţeală de foc, 
dorinţa leneșă urma să se transforme în nevoie imperioasă. 
În timp ce el îi conducea mișcările, ea îl atrăgea într-un 
dans mai intim, cu sărutări ce îi amorţeau mintea, cu 
mângâieri ce îi trezeau trupul. 

Sărutându-l tot mai pătimaș, îi scoase haina, apoi își 
trecu unghiile scurte peste spatele lui. 

Simţea muzica, pulsul bătând tot mai accelerat, pe când 
o săruta pe gât. Acum degetele ei îi descheiau nasturii 
cămășii, pe când el o dezbrăca de haină. 

Își aruncă haina, agăţându-se de el cu dinţii, mușcându-l 
ușor de umărul dezgolit. 

— Mi-ai luat-o înainte, șopti el. 

— Ţine pasul.  Grăbită, îi  descheie pantalonii, 
mângâindu-l. 

Simţi cum îi fierbe sângele, cum i se taie răsuflarea, 
grăbindu-se să îi scoată hamul armei. Deși reușise să 
desfacă catarama, cureaua se încurcă în cămașa pe 
jumătate descheiată. 

— La dracu’! 

At 

Ii simţi râsul înăbușit, mâinile care îl mângâiau. 

Eve simţea cum îi bate inima nebunește, cum luptă să se 
controleze. Dar, de data asta, o să-l facă să-și piardă 
controlul, până când nu se va mai gândi decât la ea, până 
când nu va mai simţi decât sângele clocotindu-i în vene. 

Știa cum o să-i mărească dorinţa, năvalnic, dureros ca o 
lovitură, răspândindu-se în tot corpul până când nu-și va 
mai dori decât să se elibereze. 

Asta o învățase, asta îi unise. 

Se lăsară la podea, rostogolindu-se pe covor, trăgând de 
haine, mângâindu-se, sărutându-se. 

A 

Îl dorea sălbatic, necugetat și îi cunoștea corpul Și 
slăbiciunile destul de bine încât să le exploateze. Işi 
măsură puterile cu el și simţi cum se excită și mai mult, în 
timp ce-i murmura numele. 

Mâinile lui erau aspre, așa cum și le dorea, alergând pe 
tot corpul ei. Gura lui era fierbinte, nesăţioasă, când îi 
cuprinse sânul. 

Când își încleștă mâinile pe încheieturile ei, pentru a-i 
ține braţele, nu se luptă. O să-l lase să creadă că deţine 
controlul, o să-l lase să se bucure de ea până când amândoi 
vor fi satisfăcuţi. Se arcui, oferindu-se gurii lui lacome, 
absorbindu-i fiecare fior. 

Când simţi că este gata să intre, se rostogoli - ca un 
șarpe - schimbând poziţia. Acum ea îi fixa încheieturile, 
presându-l cu corpul. 

— Unde te grăbești? 

Ochii lui erau de un albastru incredibil, răsuflarea tăiată. 

— Doamne, Eve! 

— Va trebui să aștepți până termin cu tine. 

Buzele ei se încleștară peste ale lui. 

Tot corpul lui vibra, iar ea îl exploată fără milă. Pielea lui 
era alunecoasă, transpirată, iar inima îi bătea nebunește. 

Se auzi rostindu-i numele, iar și iar, apoi cuvintele i se 
pierdură într-un amestec ininteligibil în gaelică, rugăciuni 
sau blesteme. 

Când se ridică deasupra lui, cu pielea strălucind în 
ultimele raze roșietice ale amurgului, deja nu mai putea 
rosti o vorbă. 

Acum degetele ei se îngemănară cu ale lui și îl primi. 

Se lăsă pe spate, corpul ei zvelt, minunat, formând un 
arc de energie ce tremura, împreună cu al lui. Apoi îl fixă 
cu privirea. 

Simţi că pierde simțul realităţii, că-și pierde mințile. 
Senzaţiile îl năpădiră sălbatic, prea repede pentru a se 
apăra. Pe măsură ce privirea i se înceţoșa, îi vedea faţa, 
ochii întunecaţi fixându-l. 

Apoi nu mai văzu nimic, plăcerea îl cotropi cu totul. 

Incă tremurau amândoi când Eve se lăsă să alunece pe 
podea lângă el. O auzea cum se zbate să-și tragă 
respiraţia, pe când vuietul din urechile lui începea să 
dispară. 

Era bine să știe că nu fusese singurul epuizat, rămas 
fără răsuflare. 

— Se întunecă, spuse el. 

— Ai ochii închiși. 

Roarke clipi, ca să se asigure. 

— Nu, este întuneric. 

Eve se încruntă și, încă gâfâind, se întoarse pe spate. 

— Da, ai dreptate. 

— Ciudat, cu toate paturile din casa asta, cât de des 
ajungem pe podea! 

— E mai spontan, mai primitiv. Se răsuci, pentru a-și 
masa spatele. Şi mai intens. 

— Toate la un loc. Ar trebui să-ți mulţumesc pentru 
îndeplinirea îndatoririlor conjugale? 

— Obiectez faţă de orice termen care conţine cuvântul 
„conjugal”, dar poţi să-mi mulțumești că ţi-am tras-o de ti- 
au ieșit ochii. 

— Într-adevăr. Inima încă îi bătea să-i spargă pieptul, 
dar aproape își revenise. Mulţumesc. 

— Nicio problemă. Se întinse leneș. Trebuie să fac un 
duș și să mai lucrez la cazul pe care l-am preluat azi. 
Așteptă o clipă. Ai vrea să mă ajuţi? 

Nu-i răspunse imediat, rămase tăcut, uitându-se la 
tavan. 3 

— Cred că arătam jalnic când ai venit acasă. Incep să mă 
încălzesc, găurim podeaua, iar acum hotărăști de bunăvoie 
să-mi ceri ajutorul la rezolvarea unui caz. Există o 
descriere mai bună decât „viață conjugală” pentru asta? 

— Ai grijă, amice! 

Când se ridică, o mângâie tandru pe spate. 

— Draga mea Eve, aș fi încântat să te ajut la duș, dar 
mai am și eu de lucru. Întâmplarea de azi m-a făcut să 
rămân în urmă. Dar poate că, înainte să ne despărțim 
pentru câteva ore, poți să-mi spui pe drum despre ce e 
vorba. 

— O studentă, lucra cu jumătate de normă la 24/7, 
începu ea, ridicându-se să-și adune hainele împrăștiate. 
Cineva a omorât-o cu o singură înțepătură în inimă, apoi i- 


64 


a aruncat trupul într-un tomberon, pe Delancey, vizavi de 
locul unde lucra. 

— Frig. 

— Se face și mai frig. 

li povesti despre imagini, despre mesajul către Nadine, 
pe când urcau la duș. Constată că o ajuta să treacă din nou 
prin fiecare etapă a cazului, cu voce tare, mai ales când cel 
care o asculta prindea fiecare nuanţă. 

Lui Roarke nu-i scăpa niciodată nimic. 

— E o persoană pe care o cunoștea, în care avea 
încredere, spuse el. 

— Așa s-ar părea. Nu s-a opus. 

— O persoană care trece neobservată la colegiu, adăugă 
el, luând un prosop. Așa că, dacă apare pe-acolo, nu dă 
nimănui de bănuit. 

— O persoană foarte precaută. Din obișnuinţă, păși în 
cada pentru uscat, lăsând aerul cald să o cuprindă. O 
persoană metodică, adăugă, ridicând tonul. Calculată. 
Planificată. Când o să-i facă profilul, Mira o să spună că, 
probabil, are o slujbă, își plătește facturile la timp, nu 
creează probleme. Pasionat de arta imaginii, probabil o 
pasiune, dacă nu chiar profesie. 

— Ai omis ceva, adăugă el, pe când Eve ieșea din cadă. 
N-ai spus că deja caută a doua victimă. * 

— Pentru că nu o face. Își trecu mâna prin păr, intrând 
în dormitor. Deja a ales-o. Deja are primele imagini. 

Imbrăcă o pereche de pantaloni gri, vechi, și un tricou 
fără mâneci. 

— Clubul de date poate fi terenul de vânătoare. O să văd 
ce găsesc pe înregistrări și în dosarele angajaţilor. Aruncă 
o privire peste umăr. Nu cumva Make The Scene este al 
tău? 

— Nu-mi sună cunoscut, răspunse el, îmbrăcând o 
cămașă. Am câteva cluburi de date în tot orașul, dar 
majoritatea sunt în apropierea unei școli sau a unui 
campus. Mai mulţi clienţi, deci mai mult profit. 

— Hmm. Ai fost vreodată la colegiu? 

— Nu. N-am fost niciodată în relaţii bune cu școala. 

— Nici eu. Nu mă adaptez. Parcă ar fi o altă planetă. 
Sunt îngrijorată că o să-mi scape ceva, tocmai din cauza 
asta. Vreau să spun, profesoara asta, de exemplu. De ce 
predă cursuri de arta imaginii? N-are nevoie de bani și, 
dacă vrea să lucreze în acest domeniu, de ce n-o face? 

— Cei care nu sunt în stare să creeze, predau. 

Îl privi nedumerită. 

— Dacă nu poţi face un lucru, cum dracu” îi poţi învăța 
pe alţii să-l facă? 

— N-am nici cea mai vagă idee. Poate că îi place să 
predea. Unora le place. 

— Dumnezeu știe de ce. Studenţii pun tot timpul 
întrebări, așteaptă de la tine răspunsuri, apreciere, mă 
rog. Ai de-a face cu deștepţi și șmecheri și nemernici 
infatuaţi. Asta doar ca să termine școala și să obţină slujbe 
mai bine plătite decât a ta, deși tu i-ai învăţat ce să facă 
pentru a le obţine. 

— Cam același lucru ai putea spune și despre polițiști. O 
mângâie ușor pe bărbie. Dacă încă te ocupi de caz când 
termin eu cu treaba, o să-ți dau o mână de ajutor. 

Îi zâmbi superior: 

— Dacă încă te mai interesează după ce termin eu, pot 
să-ți dau... o mână de ajutor. 

— Asta-i o ameninţare foarte urâtă! 


Ajunsă în birou, Eve se îndreptă spre AutoChef și 
comandă o cafea. Se așeză la birou, puse discurile de la 
clubul de date, apoi ridică absentă statueta reprezentând o 
zeiţă, pe care i-o făcuse cadou mama lui Peabody. 

Poate că o să-mi aducă noroc, își spuse, apoi, lăsând-o 
din nou pe masă, comandă afișarea imaginilor pe ecran. 

În prima oră urmări iară un scop precis înregistrarea, 
studiind mulţimea, mișcarea. Lumina era slabă, difuză la 
colțuri, puternică din loc în loc pe ringul de dans. Dacă ar 

fi vrut să identifice pe cineva anume, probabil că ar fi avut 
nevoie de specialiștii de la Tehnic, să editeze imaginile. 
Insă, deocamdată, vedea o grămadă de tineri, dansând, 
agăţându-se. 

După cum îi comunicase, Steve Audrey fusese la bar 
până la nouă, când începuse spectacolul de lumini, iar 
muzica, din zgomotoasă, devenise asurzitoare. Își făcea 
treaba destul de bine, vorbea mult cu clienţii, dar reușea 
să le ofere ce comandaseră fără întârziere. 

Majoritatea, băieţi și fete, veneau perechi sau în grup, 
observă ea. Nu erau prea mulţi singuri. Ucigașul, gândi 
Eve, cu siguranţă venea singur. Nu împreună cu cineva. 

Privi cu atenţie cele câteva persoane singure pe care le 
observase, apoi marcă locul pe disc. 

Și, iată-l și pe Diego, umflându-se în pene. Putea să facă 
pariu că el era. Un fanfaron scund, într-o cămașă roșie din 
mătase, cu pantaloni strâmţi. Cizme cu toc. Clar, era 
convins că e un zeu. 

Il urmări cum măsoară mulțimea din priviri, alegându-și 
prada. 

— Computer, oprește imaginea. Măreşte secţiunea 
douăzeci și cinci până la treizeci. Își strânse buzele, 
studiindu-i figura. Smead, frumos, dacă-ţi place genul 
macho. Computer, rulează programul standard de 
identificare pe această imagine. Dă-mi numele complet, 
murmură ea. 

Urma să dureze un timp, așa că se apucă de altceva. 

Cineva îi transmisese lui Nadine imaginile de-acolo, de 
la club. Cineva înaintase prin luminile și umbrele sălii, 
conectase dispozitivul prin care avea imaginile stocate la 
una dintre unităţi, codase numărul lui Nadine la 75 și îi 
trimisese mesajul. 

In timp ce colegii ei de la departamentul tehnic analizau 
staţiile, încercând să găsească un indiciu, cel care o 
ucisese pe Rachel Howard se pregătea pentru următorul 
portret. 

Sunt atât de plin de energie. Nu poate fi o exagerare 
dacă afirm că sunt transformat. Chiar am renăscut. Acum 
ea este parte din mine, îi simt viaţa pulsând în mine. Așa 
trebuie să se simtă o femeie cu un copil în pântec. Si, 
totuși, parcă e mai mult de-atât. Mai mult. Pentru că nu 
este o creatură care are nevoie de mine pentru a trăi, care 
trebuie să crească și să se dezvolte. Este întreagă, 
completă, parte din mine. 

Când mă misc, se mișcă și ea. Când respir, respiră și ea. 
Acum suntem o singură ființă, pentru totdeauna. 

I-am conferit nemurirea. Există dragoste mai mare? 

Cât de uluitor a fost momentul acela, când inima a 
încetat să-i bată, cu privirea ațintită asupra mea. Vedeam 
în ochii ei că stie. Înțelegea. Si cum s-a bucurat când i-am 
absorbit esenţa astfel încât inima să-i bată din nou. 

Pentru totdeauna. 

Vedeţi cum arată în imaginile pe care le-am creat pentru 
ea, una după alta în galeria pe care i-am oferit-o. Nu va 
îmbătrâni niciodată, nu va mai suferi, nu va mai cunoaște 
durerea. Va fi întotdeauna o fată frumoasă cu un zâmbet 
dulce. Acesta este darul meu pentru ea, în schimbul celui 
pe care mi l-a oferit. 

Trebuie să fie mai mult. Trebuie să simt din nou fluxul 
acela de lumină, să ofer darul meu cuiva care îl merită. 

Curând. Foarte curând, alte imagini îmi vor impodobi 
galeria personală. Ne vom alătura, Rachel, eu și persoana 
următoare. 

Intr-o bună zi, voi împărtăși lumii întregi acest jurnal, nu 
doar fragmente scurte. Mulţi mă vor condamna sau 
denigra, poate chiar mă vor blestema. Dar atunci va fi prea 
târziu. 

Voi fi câtă frunză și iarbă. 

Eve se trezi din coșmarul în care se făcea că e prinsă 
sub un tren deraiat, pentru a descoperi pisica întinsă pe 
pieptul ei. Torcând zgomotos, se holba la ea. Abia când își 
fixă privirea asupra lui, motanul se mișcă și își frecă capul 
de al ei. 

— Te simţi vinovat, da? Ridică mâna să-l scarpine sub 
bărbie, unde-i plăcea cel mai mult. N-ai vrut să faci asta, și, 
oricum, azi se întoarce acasă. Și atunci poţi să stai pe el. 

Încă mângâind pisica, se ridică. Ea și Galahad erau 
singuri în pat. Nu era nici șapte, dar Roarke deja muncea. 
Când se dusese ea la culcare, pe la unu, încă lucra. 

— Om sau mașină? îl întrebă ea pe motan. Tu hotărăști. 
Dar, oricum ar sta lucrurile, e al meu. 

Se încruntă. Se trezea adeseori înaintea ei, și cum 
deschidea ochii îl vedea bând cafeaua și verificând 
rapoarte pe monitor, cu sunetul oprit. Se obișnuise deja cu 
asta. 

Dar nu azi. 

N 

Împingându-l pe Galahad, se dădu jos din pat și se 
îndreptă spre biroul lui Roarke. 

Îi auzi vocea minunată, cu un puternic accent irlandez, 
înainte să ajungă la ușă. Conţinutul discuţiei era total 
diferit, părea să aibă de-a face cu analize de costuri, 
proiecţii, plăţi. Băgă capul pe ușă și-l văzu stând în faţa 
biroului, deja îmbrăcat ca pentru o întâlnire de afaceri, 
într-un costum de culoare închisă. Trei dintre ecranele de 

perete deja funcționau, erau pline de cifre, scheme, 
diagrame, Dumnezeu mai știa ce. 

Mai erau holo-imagini cu doi bărbaţi și o femeie, stând 
pe scaune, și Caro, administratorul lui Roarke, într-o parte. 

Curioasă, Eve își înăbuși un căscat și se sprijini de ușă, 
cu pisica în braţe. Nu-l vedea prea des pe Roarke în 
postura de magnat. Dacă înţelegea bine - se vorbea în 
germană, probabil - discutau despre designul și fabricaţia 
unui tip de vehicul pentru orice suprafaţă. 

Roarke utiliza un traducător uman, nu un program. E 
mai personal, își spuse ea. Și domina evident discuţia. 

Subiectul devie spre amănunte de aerodinamică și 
hidroponică, așa că nu-i mai urmări. 

Cum naiba rezista în ritmul ăsta? se întrebă ea. Înainte 
să se ducă ea la culcare, se ocupa de un complex turistic, o 
stațiune de proporţii pe care voia să o inaugureze în Tahiti. 
Sau poate în Fiji. lar acum discuta despre vehicule 
capabile să se deplaseze în apă, aer și pe uscat, pentru 
sportivii împătimiţi. 

Și asta înainte de șapte. 

Intră din nou, în momentul în care conferinţa se apropie 
de final. 

— Vreau rapoarte de la fiecare departament până joi la 
amiază. Într-o lună urmează să începem producţia. Vă 
mulțumesc. 

Hologramele dispărură, în afară de a lui Caro. 

— Lasă-mi un disc cu afacerea asta pe birou, îi ceru el. 
Şi aș vrea să te ocupi de povestea cu Tibbons. 

— Sigur. La 8.30, EDT, cu Grupul Ritelink și o conferință 
Online la zece cu Barrow, Forst și Kline, referitor la 
proiectul Dystar. Am și programul pentru după-amiază. 

— De asta ne ocupăm mai târziu. Setează Ritelink pentru 
holo, aici, la fel și conferinţa. Trebuie să fiu liber de la 
prânz până la trei, așa că restul treburilor o să le rezolv de- 
aici azi. Poate și mâine. 

— Am înţeles. Sunt sigură că Summerset se va bucura să 
vină acasă. Ne anunti și pe noi cum se simte? 

— Da, sigur. Deși nu știu cât de bucuros o să fie cândo 
să audă că va beneficia de îngrijire permanentă în 
următoarele câteva zile. O să mă ia în șuturi pentru asta, 
chiar dac-ar fi să-și rupă și celălalt picior. 

— Păi, ar trebui să fii obișnuit cu asta. Zâmbi și întoarse 
capul. Bună dimineaţa, locotenente. 

— Caro. Galahad sări din braţele lui Eve, să se frece de 
picioarele lui Roarke. Văzând costumul impecabil și părul 
frumos coafat al lui Caro, Eve își dădu seama că purta încă 
tricoul gri, larg, în care dormise. Ai început devreme azi. 

— Nu și după ora din Frankfurt. Privi în jos, râse ușor 
văzând că pisica se apropie să-i adulmece imaginea și trece 
prin ea. Deci el este vinovatul. Se ghemui, lăsând capul în 
jos, în timp ce Galahad se holba la ea. Ditamai motanul, 
nu? 

— Mănâncă cât un cal de curse, spuse Roarke. Caro, îţi 
sunt recunoscător că ai venit la o oră atât de nepotrivită. 

— Am încetat să mă mai uit la ceas de ani de zile, de 
când lucrez cu tine. Își îndreptă spatele. O să mă ocup eu 
de Tibbons. Toate cele bune lui Summerset. 

— O să-i transmit. 

— O zi bună, locotenente. 

— Mda. Pa. Eve scutură din cap când holograma 
dispăru. Arată vreodată altfel decât ca scoasă din cutie? Cu 
părul ciufulit, pete de cafea pe sacou? 

— Nu-mi amintesc s-o fi văzut astfel. 

— Puteam să fac pariu. Cum se va numi? 

— Ce? 

— Vehiculul. Vorbeaţi despre un vehicul, nu-i așa? Cu 
nemţii ăia. 

— Aha, da, încă ne gândim la asta. Cafea? 

— Mda, răspunse ea, iar Roarke se îndreptă către 
AutoChef. Ai dormit vreun pic? 

— Vreo două ore. Privi spre ea în timp ce lua ceștile. Ești 
cumva îngrijorată în privința mea? Ce frumos din partea 
ta. 

— Ai multe pe cap. De fapt, așa a fost întotdeauna, 
adăugă ea, luând cafeaua. Doar că de obicei nu observ. 

— Prefer să am multe de făcut, decât nimic. Se aplecă să 
o sărute. Iar tu? 

— O grămadă de lucruri de făcut. Ascultă, o să încerc să 
trec pe-aici după-amiază. Ca să - nu știu - ca să vă ajut, 
dacă am cu ce. 

Zâmbetul lui cald era mai grăitor decât o mie de 
mulțumiri. 

— Vezi, te comporti ca o soţie model. 

— Gura! 

A 

— Îmi place, adăugă el, îmbrăţișând-o. Mâine-poimâine 
te văd în bucătărie, făcând prăjituri. 

— Mâine-poimâine o să mă vezi cum te iau în șuturi, 
după care tu vei avea nevoie de supraveghere medicală 
permanentă. 

— Putem să ne jucăm de-a doctorul? 

Eve ridică ceașca, zâmbind. 

— N-am timp de fanteziile tale perverse. Vreau să înot 
puţin, înainte să plec. Îi ridică bărbia și îl sărută. Să dai de 
mâncare pisicii, mai adăugă, apoi ieși. 


Pentru a economisi timp, Eve trecu s-o ia pe Peabody, 
apoi se îndreptară direct către laborator. Era mai ușor să 
scoată rezultatele de la regele laboratorului tehnic, 
nemernicul de Berenski în persoană. 

Blocată în trafic, Eve se întoarse să-și studieze adjuncta. 
Obrajii îmbujoraţi și ochii strălucitori nu prea se potriveau 
cu uniforma impecabilă și cu bocancii greoi, negri. 

— De ce zâmbești tot timpul? începe să mă enerveze. 

— Serios? întrebă Peabody rânjind cu gura până la 
urechi. Cred că pot spune că am primit un telefon foarte 

plăcut în dimineața asta. Ceea ce este un eufemism 
pentru... 

— Ştiu pentru ce. lisuse! Eve se strecură printr-o breșă 
în trafic, apoi frână la milimetru, înainte să intre în bara de 
protecţie a unui taxi rapid. Nu poţi să-ţi iei și mintea din 
pat, odată cu restul corpului? 

— Dar chiar îi place acolo. Totul este cald și moale și... 
Prinse privirea furioasă a lui Eve și se uită inocent în 
tavan. Se pare că cineva s-a trezit cu faţa la cearșaf în 
dimineaţa asta și n-a primit niciun telefon... 

— Ştii ceva, Peabody, atunci când ai început să ai relaţii 
sexuale regulate, dacă pot folosi acest termen pentru a 
descrie ceea ce se petrece între tine și McNab, m-am 
gândit că o să încetezi să vorbești tot timpul despre sex. 

— Dar nu este plăcut să ai parte de surprize? Bine, văd 
că subiectul te indispune, mai bine vorbim despre altceva. 
Ce face Summerset? 

— Nu sunt prost dispusă, mormăi Eve. Moșii care stau 
toată ziua în parc și se iau de copii sunt prost dispuși. 
Summerset este bine. Destul de bine încât să-l facă pe 
Roarke cu ou și cu oţet pentru că l-a internat în spital. 

— Păi, Roarke ar trebui să fie obișnuit cu asta. 

Eve respiră adânc. 

— Prima persoană care mai spune așa ceva o să aibă de- 
a face cu mine. 

— N-ar fi prima dată, să trăiţi. Bănuiesc că nu este 
momentul ideal pentru a te anunţa că eu și McNab ne 
gândim să ne mutăm împreună. 

— Oh, Doamne. Ochiul meu! Disperată, Eve își apăsă 
pumnul peste ochiul care se zbătea. Nu când conduc. 

— O să începem să căutăm o locuinţă, pentru că 
apartamentele noastre sunt prea mici. Peabody vorbea 
repede, vrând parcă să termine tot ce avea de spus înainte 
ca Eve să explodeze. Așa că mă gândeam, după ce se 
liniștesc apele la voi, poate găsești un moment să-l întrebi 

pe Roarke dacă are ceva liber în centru. Orice, la distanţă 
de zece blocuri, să zicem, de sectie, ar fi minunat. 

/S. 

— Îmi ţiuie urechile. Nu aud nimic, pentru că am un 
zgomot ciudat în urechi. 

— Dallas, spuse Peabody pe un ton plângăreţ. 

— Nu te uita așa la mine. Nu se poate să te uiţi așa la 
mine. Ca un nenorocit de cocker spaniei. O să-l întreb, o 
să-l întreb. Dar, dacă ai ceva sfânt pe lumea asta, nu mai 
insista. 

— Nu, să trăiţi. Vă mulţumesc. Deși își strânse buzele, 
Peabody nu reuși să-și ascundă rânjetul încântat. 

— Şterge zâmbetul ăla de pe față! Eve roti de volan și 
reuși să mai treacă de un bloc înainte să fie nevoită din 
nou să oprească. Poate că te-ar interesa, măcar puţin, să 
afli rezultatele muncii mele de investigaţie, desfășurate în 
timpul liber? 

— Da, să trăiţi. Sunt numai urechi, fără pic de ţiuit. 

— Diego Feliciano. Lucrează într-o unitate de 
alimentație, afacere de familie, se numeşte Hola. Pe 
Broadway, 125. Între City College și Columbia. O grămadă 
de studenţi clienţi. Diego este o fire întreprinzătoare și, 
susţine el, a prins un credit suplimentar furnizând unora 
dintre studenţi și profesorilor devotați ai acestora Zoner și 
Push, împreună cu burrito. A fost arestat de câteva ori, dar 
nu și condamnat pentru asta. 

— Să înţeleg că o să mâncăm taco la prânz? 

— Mi-ar plăcea un taco bun. Dă-mi-l pe Feeney pe 
legătura de comunicare. Vreau să știu ce au aflat cei de la 
Tehnic despre mesajul transmis lui Nadine. 

— Au eliminat treizeci la sută dintre staţii până la ora 
douăzeci și două, aseară, urmând să reia cercetările la 
Make The Scene la ora opt, în această dimineaţă. Se 
așteaptă să termine până la prânz. 

— Şi cum se face că adjunctul meu obţine această 
informaţie înaintea mea? 

— Păi...știi...discuţii pe pernă. Vezi, sexul, în acest caz, 
este un avantaj pentru tine. McNab zice că ar termina mai 
repede, însă la cluburile de date ca acesta, unităţile sunt 
foarte aglomerate. Dar se ocupă cu prioritate de asta. 

Își drese vocea și, văzând că Eve nu comentează în 
niciun fel, întrebă: 

— Să-l mai sun pe căpitanul Feeney? 

— Oh, și Feeney și eu suntem în plus în momentul ăsta. 
Tu și McCiocănitoare ne puteţi informa oricând consideraţi 
că este necesar să aflăm ceva. 

— McCiocănitoare, pufni Peabody. E bună. O s-o folosesc 
și eu. _ 

— Sunt încântată să vă pot ajuta. Li aruncă lui Peabody o 
privire prietenoasă. Poate că-mi pierd timpul ducându-mă 
la laborator. N-ai avut o relaţie și cu Dickie? 

— Scârbos! 

— Atunci mi-am redobândit, măcar parţial, încrederea în 
tine. 


Dickie Berenski purta un halat alb peste o cămașă 
galbenă cu picăţele albastre. Părul lui negru, rar, era dat 
pe spate, peste capul în formă de ou. Privea concentrat la 
unul dintre numeroasele ecrane care îl înconjurau, în timp 
ce molfăia o bucată de gogoașă cu gem de căpșuni. 

Dădu din cap spre Eve, văzând-o că intră. 

— În sfârșit, pune piciorul din nou în bârlogul meu. Pur 
și simplu nu poţi să stai departe de mine, nu-i așa, raza 
mea de soare? 

— A trebuit să mă vaccinez întâi. Scuipă ce știi. 

— N-ai de gând să mă întrebi cum am obţinut această 
piele minunat bronzată? 

— Nu. Rachel Howard, Dickie. 

— Abia m-am întors, acum două zile, dintr-un superb 
concediu de o săptămână la The Swingers’ Palace, o 
stațiune elegantă pentru nudiști de pe Vegas II. 

— Vrei să spui că te-ai plimbat în libertate, fără nimic 
care să-ţi ascundă corpul și n-a murit, nici n-a înnebunit 
nimeni? 

— Hei, hainele astea ascund un corp frumos. Oricând 
vrei să verifici... 

— Oprește-te acum până nu e prea târziu. Spune-mi 
despre Rachel, Dickie. 

— Muncă, muncă și iar muncă. Scuturând din cap, se 
răsuci pe scaun către alt ecran. Morris ţi-a dat estimarea 
privind ora morţii, cauza, bla-bla. Opiacee în sistem, ultima 
masă, n-a existat contact sexual. Copila era pură ca 
cristalul. Am obţinut câteva mostre de fibre de pe haine și 
pantofi. 

Își mișcă degetele lungi, ca de păianjen, pe tastatură, 
până apăru o imagine. 

— De pe tălpile pantofilor am obţinut fibre de covor. 
Covor de mașină. Am încercat să găsesc marca. Problema 
este că e foarte comun. Găsești tipul și culoarea astea în 
foarte multe vehicule. În general camionete, SUV, mașini 
fabricate între '52 și '57. Cele mai noi au fost actualizate, 
dar încă poţi cumpăra tipul ăsta de covor, pentru a înlocui 
unul vechi. Vezi, e un amestec de maro, bej și negru. 

Îi arătă cu degetul pe ecran, spre imaginea mărită a 
fibrei, care arăta ca franjurii unei funii rupte. 

— Seamănă cu culoarea balegii. Dacă găsești covorul, 
putem face identificarea, dar altfel nu te ajută cu nimic. 

— Dă-mi ceva mai bun de-atât. 

— Puţină răbdare, puţin respect. Își îndesă în gură restul 
gogoșii, vorbind cu gura plină. Fibrele de haine provin de 
la scaunul pe care a așezat-o. Culorile se potrivesc cu 
imaginea pe care a fotografiat-o și, din nou, este un 
material banal de tapiţerie. Tipul nostru nu cheltuiește 
prea mult pe mașină sau mobilier, dacă astea sunt 
reprezentative. Dar... 

Trecu la altă imagine. 


76 


— Nu se zgârcește când e vorba de înfrumusețare. Uite, 
astea sunt fotografiile făcute înainte. Și fotografia post- 
mortem. A machiat-o pentru portret. 

— Mda, asta știam deja. 

— Niciunul dintre produsele utilizate nu corespunde cu 
ce avea ea acasă. De fapt, se vede și din instantanee, nu 
folosea prea mult farduri. N-avea nevoie. Arăta bine. Însă 
el a perfecţionat. Mostrele luate de pe cadavru simt 
produse de înfrumusețare de top. Din cele utilizate de 
modele și de actori. Marca asta de ruj - denumirea 
comercială este Barrymore, nuanţa First Blush? Se vinde 
en-detail la preţul de 150 de dolari. 

— O să am nevoie de o listă a tuturor produselor. 

— Da, da. Îi aruncă un disc. Și am mai găsit un amănunt 
interesant. Urme de bandaj adeziv NuSkin pe piept. 

— Da, mi-a zis și Morris. 

— Tipul fără preparate medicamentoase. l-a bandajat 
rana, dar nu avea sens să folosească vreun medicament, 
doar era moartă. Însă n-a vrut să sângereze pe cămașă. 
Afișă o imagine prim-plan a rănii. În cămașa pe care o 
purta nu există nicio gaură în dreptul rănii. Nu a 
înjunghiat-o prin cămașă sau prin sutien. 

— Întâi a dezbrăcat-o, murmură Eve. Poate că nui le-a 
dat jos, poate doar le-a descheiat. Apoi a înjunghiat-o. A 
aplicat bandajul pentru a opri sângerarea, ca să nu 
murdărească hainele înainte de a o fotografia. I-a încheiat 
din nou nasturii, apoi a așezat-o în poziţia dorită. Dar, când 
a terminat, i-a scos bandajul. De ce? 

Începu să se plimbe, gândindu-se. 

— Pentru că terminase. Acum nu mai era decât gunoi. 
Poate că s-a temut să nu-i rămână amprentele pe bandaj 
sau că acesta ar putea oferi indicii care să ne conducă la 
el. Sau poate că nu-i pasă de asta, l-o fi păstrat ca amintire. 
Eve își trecu o mână prin păr. 

— Am văzut oameni și mai nebuni, comentă Dickie. 

— Da, se poate întotdeauna mai rău. 

— Trina ar fi o sursă bună de produse de înfrumusețare, 
spuse Peabody când se întorceau spre mașină. Ştie toţi 
furnizorii locali și online. 

— Mda. Eve se gândise deja la asta. Şi la ce s-ar fi 
întâmplat dacă lua legătura cu ea. Însemna că va fi prinsă 
în capcană, obligată să participe la o ședință oribilă, 
sadică, implicând tunsoare și tratamente faciale și 
corporale. 

Se cutremură. 

— Tu vorbeşti cu ea. 

— Lașo! 

— Exact. Vrei să beneficiezi de ceva? 

Peabody studie părul lui Eve. 

— Nu ar strica să-ți mai tai vârfurile. 

— Nici ţie nu ţi-ar strica una după ceafa. 

Peabody dădu din umeri. 

— Ziceam și eu. 

— Ia legătura cu ea când ajungi în biroul tău. Nu vreau 
să fiu prin preajmă. Dacă întreabă de mine, spune-i că 
desfășor o investigaţie ultrasecretă pe altă planetă. Pot 
lipsi câteva săptămâni. Ba nu, câţiva ani. 

— Am reţinut. Între timp? 

— Diego. 

— Încă nu e ora prânzului. 

— Poţi mânca burrito și la micul dejun. 


Însă Peabody știa că avea să i se facă foame la cinci 
minute după ce vor intra în cantină. Mirosea minunat. 
Foarte condimentat și exotic. Copiii se înghesuiau pentru 
masa de dimineaţă, așezați la mese de patru persoane sau 
în separeuri, pălăvrăgind, în timp ce personalul se mișca 
peste tot eficient, umplând căni cu diferite tipuri de cafea. 

Diego nu lucra în tura de dimineaţă, le spuse una dintre 
chelnerițe. Nimeni nu-l vedea până la prânz, când își făcea 
apariţia din apartamentul lui, situat deasupra cantinei. 


78 


— Lucrează în turele de prânz și cină, spuse Eve pe când 
se îndreptau spre apartament. Bacșișuri mai mari, locul 
mai animat. Normal, când șeful este unchiul lui. Peabody, 
vezi dacă are vreun vehicul înmatriculat pe numele lui. 
Apoi verifică-l și pe unchiul lui, și mașina de serviciu. 

— Imediat. 

Peabody începu căutările, iar Eve ciocăni la ușă. Nu 
primi niciun răspuns, așa că bătu cu pumnul. După câteva 
clipe, se auzi un torent furios de cuvinte în spaniolă. După 
ton, păreau să fie înjurături. Bătu din nou, ridicând insigna 
în dreptul vizorului. 

— Deschide, Diego. 

— Nimic pe numele lui, spuse încet Peabody. Unchiul 
are un sedan, ultimul model, și o camionetă de serviciu. 

Tăcu atunci când Diego deschise ușa, cu ochii aţintiţi 
asupra pijamalei de un albastru ţipător. 

McNab, își spuse ea, ar înota în ea. 

— Despre ce e vorba? Ochii lui erau întunecaţi, 
somnoroși, iar atitudinea tupeistă. O măsură pe Eve din 
cap până-n picioare, apoi zâmbi lasciv, ridicând un deget, 
pentru a-l plimba peste gropița din bărbie. 

— Întrebări. Vrei să ţi le pun aici sau înăuntru? 

El dădu din umeri, apoi le invită să intre cu un gest larg, 
care se voia curtenitor. 

— Doamnele sunt oricând bine-venite în casa mea. 
Cafea? 

— Nu. Alaltăieri noapte. Ştii procedura. 

— Poftim? 

— Unde ai fost alaltăieri noapte, Diego? Cu cine și ce ai 
făcut? 

Privi în jur în timp ce vorbea. O cameră mică, mobilată 
în stilul zeu-sexy, combinaţie de negru cu roșu. Mult prea 
cald, năpădită de un miros pătrunzător de mosc. 

— Am fost cu o doamnă, desigur. Le zâmbi, arătându-și 
dinţii perfecţi. Și am făcut dragoste, încet și dulce, toată 
noaptea. 

— Doamna are și un nume? 

Işi plecă genele lungi. 

— Sunt un gentleman, nu pot spune. 

— Atunci îţi dau eu un nume. Rachel Howard. 

Diego continuă să zâmbească și ridică mâinile a 
neputinţă. 

Eve îi făcu semn lui Peabody și luă fotografia lui Rachel, 
ţinând-o în dreptul lui. 

— Acum îţi amintești? 

— A, da. Rachel cea frumușică, de la dans. Am avut o 
scurtă și frumoasă aventură, dar a trebuit să-i pun capăt. 
Își așeză mâna pe inimă cu un gest dramatic, scoțând în 
evidenţă inelul pe care-l purta pe degetul mic. Voia prea 
mult de la mine. Eu trebuie să mă ofer tuturor femeilor, nu 
uneia singure. 

— Tu ai pus capăt relaţiei? înjunghiind-o și aruncând-o în 
tomberon? 

Zâmbetul obraznic îi dispăru de pe faţă, înlocuit de o 
expresie de teamă. 

— Ce înseamnă asta? 

— A fost ucisă alaltăieri noapte. Se spune că o hărțuiai, 
Diego. 

— Nu. În niciun caz. Accentul spaniol dispăru, înlocuit 
de unul newyorkez pur. Am dansat împreună de câteva ori, 
asta-i tot, într-un club de date unde vin de obicei studenţi 
de colegiu. M-am dat la ea, de acord, dar asta nu-i o crimă. 

— Te-ai dus la ea la serviciu. 

— Şi ce? Ce dracu’ contează? Am încercat, asta-i tot. 

— Și cum e cu scurta și frumoasa poveste de dragoste? 

Acum se așezase, arătând puţin bolnav. 

— N-am ajuns niciodată la asta. Am invitat-o la cină, am 
făcut-o să se simtă bine, apoi mi-a dat papucii. Asta m-a 
stârnit, așa că am insistat. M-am gândit că se joacă cu 
mine, că voia să insist. 

— Acum îmi spui numele femeii? 

— Nu-l știu. Iisuse! Am trecut din club în club, m-am lipit 
de o fată și am fost la ea. Pe East Side. La dracu'. Second 

Avenue. Halley, Heather, Hester. Habar n-am. O fatucă 
blondă care voia să facă sex. 

— Va trebui să fii mai precis. 

— Uite ce e. Își luă capul în mâini o clipă, trecându-și 
mâinile prin păr. Eram drogati, bine? Am luat Zoner, puţin 
Erotica. Ne-am dus la ea. Second, știu că era Second, 
aproape de o stație de metrou, pentru că am venit cu 
metroul de-acolo pe la trei, poate patru dimineaţa. A fost 
doar o aventură de-o noapte. Cine le dă atenţie? 

Eve dădu din cap către pozele cu femei goale sau foarte 
sumar îmbrăcate care îi decorau pereţii. 

— Îţi place să faci fotografii, Diego? N 

— Ce? Le descarc de pe net și le înrămez. Imi place să 
mă uit la femei, și ce-i cu asta? Nu înseamnă că le omor. 

— Scârbos, comentă Peabody pe când se întorceau la 
mașină. 

— Da, ceea ce poate fi neplăcut, dar nu este o 
infracțiune. O să verificăm mașinile unchiului, să vedem 
dacă se potrivesc materialele textile. Dar nu-l văd pe el 
plănuind totul. Poate să-i dea în cap, într-un moment de 
furie, dar să însceneze toate astea? E un găinar. Ar fi în 
stare să-i administreze opiacee, s-a întâlnit cu victima, a 
avut motiv să fie furios pe ea, frecventează clubul de unde 
a fost transmis mesajul și are acces la un vehicul care 
corespunde tipului general pe care suspectul l-a folosit 
pentru transport. Îl vom păstra pe lista suspecţilor. 

— Și-acum? 

— Acum mergem la cumpărături. 

— Te-ai lovit la cap recent? 

— Aparate foto, Peabody. O să ne uităm la aparate foto. 

Cu o noapte înainte studiase o listă a celor mai buni 
furnizori de aparate de fotografiat și materiale fotografice 
din oraș. Cel pe care-l căuta se considera un profesionist, 
poate chiar un artist, era mândru de munca sa. Pentru Eve, 

asta însemna că era mândru și de echipamentele pe care le 
folosea. 

Un bun investigator trebuie să cunoască arma crimei. 
Un aparat de fotografiat o ucisese pe Rachel, în aceeași 
măsură ca și cuțitul care-i străpunsese inima. 

Intră la Image Makers (Creatorii de imagini) pe strada 5. 

Totul arată profesionist, își spuse ea, măsurând din 
priviri rafturile și tejghelele. Bine organizat. În afară de 
produse, mai existau două ecrane cât peretele pe care se 
succedau diferite fotografii, toate în culori puternice, 
artistice. 

Un bărbat scund, brunet, purtând o cămașă albă se 
grăbi s-o întâmpine. 

— Pot să vă ajut cu ceva? 

— Depinde. Își trase haina pentru a-i arăta insigna pe 
care o atașase la curea. Am câteva întrebări. 

— lisuse, am plătit amenzile de circulaţie. Am și 
chitanţă. 

— Mă bucur să aflu asta. Dar nu acesta este motivul 
prezenţei mele aici. Am câteva întrebări despre aparatele 
de fotografiat. Despre fotografii, despre arta imaginii. 
Scoase un instantaneu cu Rachel la muncă. Ce crezi despre 
asta? 

Bărbatul luă fotografia cu vârful degetelor, de colţuri. 
Apoi intră în panică. 

— Am văzut asta. La știri. Este fata care a fost găsită în 
centru. Ce păcat. Mare, mare păcat. 

— Da, așa este. Dar fotografia? Este bună? Din punct de 
vedere artistic. 

— Eu vând aparatură. Nu știu nimic despre artă. Are 
rezoluţie bună. 

Se întoarse în grabă, făcând semn unei femei din spatele 
tejghelei. 

— Nella. Ia uită-te la asta. 

Femeia era slabă ca un băț, cu părul roz strâns în vârful 
creștetului, căzându-i în inele pe spate. Sub claia de păr, 

faţa ei era un triunghi alb ca hârtia, înviorat de ochi și de 
buzele rujate cu un roz strident. 

Studie fotografia, apoi pe Eve. 

— Este fata moartă. Vocea ei avea accentul nazal din 
Queens. Am văzut-o la știri. Nebunul care a omorât-o a 
făcut poza? 

— Asta-i teoria. Cum e nebunul, din punct de vedere 
profesionist? 

Nella lăsă fotografia pe tejghea, studiind-o. O ridică în 
lumină, o lăsă din nou jos, apoi o privi cu o lupă. 

— Bună. Profesionist sau amator talentat. Rezoluţia este 
excelentă - textura bună, la fel lumina, umbrele, 
unghiurile. Dezvăluie o legătură cu subiectul. 

— Cum adică, o legătură? 

Nella deschise un sertar de unde scoase un pachet de 
gumă. Continuă să studieze imaginea, în timp ce desfăcea 
o gumă. 

— Nu este unul care fotografiază ocazional câinele sau 
nenorocitul de Mare Canion. Imaginea asta ilustrează 
afecțiunea și înțelegerea faţă de subiect. li apreciază 
personalitatea. Este un portret instantaneu bun, făcut cu 
un ochi exersat și o mână sigură. 

— Ce fel de aparat a folosit? 

— Cine crezi că sunt? Sherlock Holmes? Râse de propria 
glumă apoi își îndesă guma în gură. 

— Ce ai folosi, dacă ai vrea să fotografiezi un subiect 
fără să știe? 

— Bomaze 6000 sau Rizeri 5M, dacă ai o căruţă de bani. 
Hiserman DigiKing, dacă n-ai. Trase din raft un aparat foto 
cât palma. Acesta este Rizeri. Ultimul model de buzunar. 
Dacă vrei instantanee, îţi trebuie un aparat mic. Dar dacă 
te interesează arta, probabil că nu alegi dimensiuni 
minuscule, așa că, dacă te pricepi cât de cât, optezi pentru, 
asta alegi. Se poate conecta la orice computer. 

— Câte astfel de aparate vindeţi pe lună? 

— La dracu', poate vindem o duzină pe an. Partea bună 
este că sunt aproape indestructibile. Și tot asta-i și partea 
proastă. Dacă-ţi cumperi imul, îl ai pe viaţă, dacă nu vrei 
să-l actualizezi. Și asta-i problema, n-ai unde să-l 
actualizezi. 

— Ai o listă cu clienţi pentru cele trei modele pe care le- 
ai menţionat? 

Crezi că perversul l-a cumpărat de-aici? 

— Trebuie să încep de undeva. 

— O să verificăm cele trei mărci, îi spuse Eve lui 
Peabody când ieșiră. Începe oriunde în oraș, vezi dacă 
apare ceva. O să fac un calcul al probabilităților, dar aș 
paria pe cele mai bune echipamente. Dacă combinăm 
rezultatele astea cu produsele cosmetice, poate că avem 
noroc și se leagă ceva. 

— Şi dacă a închiriat echipamentele? 

— Nu-mi distruge teoria. Se sprijini de mașină înainte de 
a deschide portiera. Mda, m-am gândit și eu la asta, dar 
trebuie să verificăm întâi varianta că le-a cumpărat. Câţi 
fotografi profesioniști crezi că sunt în oraș? 

— Asta e o întrebare cu variante de răspuns? 

— Vom afla. O să începem cu cele patru sectoare. Scena 
crimei, locuinţa victimei, colegiul, clubul de date. Trebuia 
să o vadă întâi pentru a o alege. Cu siguranţă și ea îl 
cunoștea, măcar din vedere, altfel nu ar fi plecat cu el. 
După ce clarificăm asta, ne întoarcem la interviuri. Cei 
care au cunoscut-o, profesorii, colegii. Fotografi, artiști în 
domeniul prelucrării imaginii. 

Linia de comunicare de urgenţă bâzâi pe când intra în 
trafic, iar pe ecran apăru mutra drăguță a lui McNab. 

Își legase la spate părul lung și blond, pentru a etala un 
trio de cercei din argint. 

— Locotenente...ofițer. V-am sunat. Dacă vreţi să treceţi 
pe-aici și să...hmmm...eu... 

— Discutăm la secţie, i-o tăie Eve. Transmisia către 
Nadine s-a făcut la unu și douăzeci cu întârziere. Verifică 

discul de securitate. Vreau să văd cine a utilizat acea staţie 
la ora respectivă. Vreau identitatea respectivei persoane 
imediat. Sunt pe drum. 

— Da, să trăiţi. Dar s-ar putea să mai dureze... 

— La ora unsprezece avem ședință pentru a discuta 
situaţia de fapt. Chiar acum rezerv sala de conferinţe. 
Aruncă o privire spre Peabody, care, ascultătoare, scoase 
aparatul de emisie-receptie pentru a face rezervarea. Să fii 
acolo, cu datele. Așteptă o clipă. Ai lucrat rapid, detectiv. 

Figura lui se lumină puţin înainte ca Eve să întrerupă 
convorbirea. 

— Sala de conferinţe A, locotenente, spuse Peabody. 

— Bun. Contactează-l pe Feeney și cere-i să ni se 
alăture. 


Avea timp destul pentru a-și organiza propriile 
constatări, a verifica probabilitățile și a studia atât 
rapoartele de laborator, cât și pe cele de la Tehnic, înainte 
de a-și finaliza propriul raport. Apoi sentimentul de 
vinovăţie o împinse să o contacteze pe Nadine. 

— Am vrut să te pun la curent, dar mare lucru nu prea 
pot să-ţi spun. 

— Adică nu vrei să-mi spui, o corectă Nadine. 

— Nu pot sau nu vreau. Am câteva ipoteze la care lucrez 
și o pistă pe care aș vrea să o analizez mai în detaliu. 

— Ce pistă? 

— Dacă se confirmă ceva, o să-ţi comunic. Ai cuvântul 
meu. Nu încerc să te ţin la distanţă, pur și simplu nu am ce 
să-ţi ofer. 

— Întotdeauna există ceva. Dă-mi ceva. 

Eve ezită, apoi respiră adânc. 

— Poţi declara că o sursă de la secţia centrală de poliţie 
a confirmat faptul că nu a existat vreo agresiune sexuală, 
iar investigatorii consideră că victima îl cunoștea pe 
ucigaș. Detectivul direct responsabil de anchetă nu este 
disponibil pentru declaraţii. 

— Aha! Vezi, întotdeauna există ceva. Corpul a fost 
trimis familiei? 

— Medicul legist va permite mâine familiei să ia corpul. 
Trebuie să plec, Nadine. Am o ședință. 

— Încă ceva. Eşti dispusă să confirmi că detectivul 
principal și echipa de anchetă consideră că ucigașul lui 
Rachel va omori din nou? 

— Nu. Nu e cazul să joci cartea asta, Nadine. Nu atâta 
vreme cât nu ai dovezi. 

Întrerupse transmisia și își masă faţa. Pentru că, își 
continuă ideea în gând, vor apărea dovezi, destul de 
curând. 


Ajunse prima în sala de conferinţe, astfel încât se instală 
comod, își scoase carnetul și începu să scrie și să 
revizuiască. 

Imagini, tinereţe, puritate, portret, lumină. 

Lumina ei era pură. 

Virginitate? 

Cum naiba putea ucigașul să știe așa ceva? 

Oare fusese un apropiat al ei? Poate un iubit? Consilier, 
o persoană cu autoritate? 

În cine avea Rachel încredere? se întrebă Eve, 
amintindu-și de figura ei frumoasă, zâmbitoare. 

În oricine. 

Oare ea avusese vreodată încredere completă în 
oameni? Nu prea. Însă, din nou, nu provenea dintr-un 
cămin frumos, stabil, cu părinţi drăguţi, buni și cu o 
surioară cochetă. În viaţa lui Rachel, totul fusese normal. 
Până în ultimele ore. Familie, prieteni, școală, o slujbă cu 
jumătate de normă, vecini. 

La vârsta lui Rachel, Eve absolvise Academia și purta 
uniforma de polițist. Deja văzuse moartea cu ochii. Deja 
provocase moartea. 

Și nu mai era virgină, de când avea abia șase ani. Sau 
șapte? Câţi ani avea oare când tatăl ei o violase prima 
dată? 

Ce mai conta? Cu siguranţă, lumina ei nu fusese 
niciodată pură. 

Asta o atrăsese la ea. Asta voise de la ea. Simplitatea și 
inocenţa ei. Pentru asta o omorâse. 

Am 

Îl privi pe McNab în timp ce intra, cărând unitatea 
masivă de la clubul de date. 

Nu se putu abţine să nu-i verifice ritmul de mers. Cu o 
lună în urmă fusese rănit într-un eveniment violent și 
trecuseră câteva zile tensionate până când începuse să-și 
simtă din nou partea stângă a corpului. 

Nu era complet refăcut, își spuse Eve, dar nici nu 
șchiopăta, nu își ţâra pașii. lar mușchii bine conturaţi ai 
braţelor se încordau în mod egal, în efortul de a căra 
unitatea. 

— Scuze, locotenente. Respira ceva mai greu, iar obrajii 
îi erau deja îmbujoraţi de la efort. Durează un minut până 
instalez totul. 

Purta pantaloni de vară, de culoarea ierbii, cu o bluză în 
dungi verzi și albe. Vesta de deasupra era de un roz-aprins, 
ca și sandalele. 

Rachel purtase jeanși și o cămașă albastră. Pantofi din 
pânză. Doi armăsari micuţi, din argint, în urechi. 

Victimă și poliţist, își spuse ea, parcă ar veni de pe două 
planete diferite. 

Deci, de ce ar frecventa o fată tânără, conservatoare, un 
club de date? Nu era vreo ciudată sau vreo tocilară, nici 
dornică de aventuri. Ce anume o atrăgea? 

— McNab, frecventezi cluburi de date în timpul liber? 

— Nu, nu prea. Orașul plictiselii. Când eram mic, abia 
sosit în oraș, mai mergeam. Îmi imaginam că o să mă 
distrez, că o să găsesc fuste care vor fi impresionate de 
abilitățile mele magice când e vorba de calculator. 


87 


— Şi, le-ai găsit? Distracţie și fuste? 

— Sigur. Rânji scurt, răutăcios. Asta înainte de era Ei. 

— Ce căuta ea acolo, McNab? 

— Ha? Peabody? 

— Rachel. Îi împinse fotografia fetei. Ce căuta ea în 
clubul acela? 

McNab își înclină capul pentru a studia imaginea. 

— Este o atracţie majoră pentru studenţi, mai ales 
pentru cei care nu au vârsta legală pentru a consuma 
alcool. Poţi intra acolo și pretinde că ești adult. Băuturi 
fără alcool, cu nume răsunătoare, muzică tare. Ai 
computere la dispoziție, pentru teme, poţi face o pauză, dai 
un tur pe ringul de dans, discuţi despre cursuri, flirtezi. 
Orice. Este, cum să-ţi explic, un fel de punte care 
marchează trecerea de la copilărie la maturitate. De aceea 
nu vezi prea mulţi peste treizeci de ani în astfel de locuri. 

— Bun. Am înţeles. Se ridică, ducându-se să-și ia cafea, 
pe când Peabody intra în grabă, precedându-l cu câţiva 
pași pe Feeney. 

— Se pare că s-a adunat toată trupa. Feeney se așeză la 
masă. Hei, copile, ce-ai zice să-mi dai și mie din porcăria 
aia? 

Eve mai luă o cană. Copile, se gândi ea. Feeney era 
singurul care o numise vreodată așa. Ciudat, acum observa 
pentru prima dată acest lucru. 

Dacă exista o punte de trecere pentru ea, își spuse Eve, 
Feeney fusese acea punte. 

Puse cana de cafea pe masă, în faţa lui. 

— În regulă, asta am eu. 

După ce îi informă pe scurt despre constatările ei, făcu 
un semn spre McNab. 

— E rândul tău, deșteptule. 

— Mesajul a fost transmis de la această unitate către 
stația lui Nadine Furst, la 75. Avem momentul marcat de 
computerul lui Nadine, corelat cu informaţiile de pe 
unitatea asta. Când am revizuit discul de securitate pentru 

perioada în chestiune, am văzut...o grămadă de jocuri de 
lumini, corpuri, aglomeraţie. Pe ecran, comandă el. 
Unitatea este... 

o clipă. Scormoni în mai multe buzunare până găsi 
indicatorul cu laser. Aici. Incercui o porţiune de ecran. 
Este blocat de oameni care se mișcă prin jur, în sus și-n 
jos, mulţime. Aici avem o scurtă imagine a operatorului. 
Prim-plan, afișează imaginea mărită. N-a durat prea mult, 
am eliminat spectacolul de lumini, am mărit. 

— Femeie. Calmă, Eve se ridică pentru a se apropia de 
ecran. Cel mult douăzeci de ani, amestec rasial. Are 
cincizeci de kilograme cu rucsacul de campanie în spate și 
bocanci. În niciun caz nu a omorât-o fata asta, n-avea cum 
s-o ridice și s-o bage în tomberon. E cât o scobitoare! 

— Dependentă de date, spuse McNab. 

— Ce? 

— Dependentă de date. Din date trăiesc. Nu se satură de 
computer. Unii se înghesuie într-o încăpere micuță și 
practic nu au contact real cu vreo ființă umană. Totul se 
reduce la computer. Altora le place să fie înconjurați de 
oameni. Mai fac un ban trimițând și preluând mesaje sau 
întocmind lucrări - rapoarte de afaceri, eseuri pentru 
școală, orice. Orice le oferă un pretext pentru a folosi date. 

— Ca maniacii de la Tehnic, comentă Eve. 

— Hei! însă Feeney abia își ascundea zâmbetul. 
Dependenţii de date au foarte rar o slujbă. Sau nu pe 
termen lung. Bătu darabana pe masă, urmărind ecranul. 
Da, uite. Vezi, chelnerița a lăsat un teanc de discuri. 
Probabil că și chelnerița, poate chiar și clubul, ia partea 
leului din tariful perceput de dj pentru fiecare transmisie. 

— Nu este ilegal, adăugă McNab. E ca și cum ţi-aș spune 
ție, Dallas, să trimiți mesajele astea pentru mine, fiindcă 
unitatea mea s-a stricat, sau sunt presat de timp. Apoi ţi-aș 
da zece dolari pentru efort. 

— Sau, dacă ești traficant de produse ilegale, de 
exemplu, laşi discurile unei asemenea persoane; 

transmisiile sunt efectuate din locuri diferite, și nimeni nu 
te poate identifica pe tine. 

McNab dădu din umeri. 

— Da, așa este. Dar cine are încredere în ei când este 
vorba despre afaceri serioase? 

Eve șuieră. 

— Criminalul nostru. Vreau identitatea ei. Tot va trebui 
să stăm de vorbă. Peabody, sună la clubul de date, vezi 
dacă cineva ne poate indica numele dj-ului lor. Se uită la 
ce trimite? 

— Uneori fac asta, li se pare distractiv, spuse Feeney. Au 
posibilitatea de acces la viața sau gândurile altora, fără să 
aibă de-a face cu ei. 

— Asta mi-ar conveni și mie, bombăni Eve. 

— Poţi bloca datele celui care trimite mesajul, adăugă 
McNab. Dacă vrei să păstrezi discreţia. Totuși, un dj bun 
poate trece de blocaj. Însă ea nu face asta. Trece prea 
repede prin teancul de discuri. 

— Ce se întâmplă cu discurile când termină? 

— Chelneriţa le ia și îi aduce altele, dacă mai sunt. Cele 
cu care a terminat se întorc la bar sau la o anumită masă, 
specificată. Dacă dorești, poţi să le iei înapoi, dacă nu, 
clubul le reciclează. Trebuie etichetate, adăugă el. Dacă 
vrei să ţi se ofere sau înregistreze date, solicitarea este 
specificată pe disc, iar acesta este trimis în altă parte. 
Tariful este mai mare pentru asta. Dar ea doar trimite date 
acum. 

— Criminalul ar fi putut să apară oricând și Să lase 
discul. Mai stătea puţin, comanda ceva de băut, se asigura 
că datele lui sunt trimise. Avea tot timpul. Are grijă să fie 
în mijlocul mulţimii, astfel încât să nu apară pe 
înregistrarea de securitate. O băutură; un dans - poate 
chiar se uită în jur să-și aleagă următoarea victimă, apoi își 
ia discul și pleacă. Se duce acasă, doarme liniștit. Fac 
pariu că a dormit neîntors. Și se uită la televizor, ca să 
audă despre fapta lui minunată, a doua zi, la cafea. 

— Pentru el a fost ușor, conveni Feeney. Totul a mers ca 
pe roate. Cred că abia așteaptă să repete figura. 

— Vom verifica aparate foto, produse cosmetice și 
fotografi, în cele trei sectoare. Verificaţi orice discuri 
lăsate în urmă care nu au fost reciclate, poate că l-a lăsat 
acolo. McNab, tu te ocupi de fată. Măcar vorbești pe limba 
ei. 

— S-a făcut. 

— Eu mă întorc la colegiu, o să văd cum e cursul de arta 
imaginii, încerc să refac ultimele ei ore de viață. Apoi 
trebuie să îmi iau liber o oră. Peabody, lucrezi cu Feeney. 

Eve luă fotografiile. Nu era încă pregătită să le afișeze 
pe panoul victimelor. 

— Mă întorc la două. 

Pentru Rachel ar fi fost altfel, își spuse Eve, stând în 
spatele laboratorului de arta imaginii, urmărind seminarul. 
Ea participase la curs seara, și fuseseră mai puţini 
studenţi. Totuși, Rachel ar fi stat în faţa unei staţii, ca 
mulţi dintre tinerii aceștia, cizelând, definind, ajustând, 
admirând imaginile pe care le transferase din realitate pe 
peliculă, din aparat pe ecran. 

Oare ce fusese în mintea ei în timpul ultimului curs? Se 
concentrase asupra lucrului sau se gândise cum va petrece 
noaptea cu prietenele? O ascultase pe profesoara 
Browning, ca unii dintre studenţii din faţa ei? Sau se 
concentrase asupra temei la care lucra, asupra propriei 
lumi? 

Poate că flirtase cu unul dintre băieţii lângă care stătea. 
Putea vedea și acum unii dintre studenţi flirtând - limbajul 
trupului, contactul privirilor, o șoaptă ocazională, dansul 
cuplurilor. 

Îi plăcea să iasă, îi plăcea să danseze. Se bucura de 
viaţă, de tinereţe. Și nu va îmbătrâni niciodată, nici măcar 
cu o zi. 

Ascultă în timp ce Browning recapitula datele problemei, 
evidenția temele și se asigură că o văzuse când studenţii 
începură să iasă. 

leșeau doi câte doi, sau pe grupuri, câţiva singuratici 
croindu-și drum printre găști. La fel se petreceau lucrurile 
și pe vremea când era ea la școală. 

Doamne, cât urâse școala. 

Fusese o singuratică, așa preferase. N-avea niciun sens 
să se apropie de cineva, își spuse acum. Doar trebuia să 
trec prin școală, până când reușeam să ies din sistem și să 
fac propriile alegeri. 

Iar alegerea ei fusese Academia. Departamentul. Și alt 
sistem. 

— Locotenent Dallas, o salută Browning. 

Își aranjase părul, îl prinsese la spate, cu câteva agrafe, 
dar tot atrăgea privirea. Nu corespundea deloc cu 
imaginea pe care o avea Eve despre o profesoară de 
colegiu. 

— Aveţi vești? întrebă ea. Noutăţi despre Rachel? 

— Investigația este în derulare, spuse Eve. Am câteva 
întrebări. La ce ar fi lucrat Rachel aici? 

— O clipă. Leeanne scoase o agendă. Curs introductiv, 
primul semestru. Avem câţiva studenţi la fără frecvenţă, ca 
Rachel, și mulţi la zi, care trag tare în sesiunea de vară, 
continuă ea, frunzărind agenda. Nu chiar atât de mulţi ca 
în semestrele de toamnă și primăvară, dar...A, da, feţe. 
Portrete în oraș. Relaţia dintre imagine și creatorul ei. 

— Aveţi lucrări recente de-ale ei? 

— Da, ar trebui să am câteva mostre și teme finalizate în 
fișierele mele. O clipă. 

Se duse la calculator, tastă o parolă și o serie de 
comenzi. 

— După cum spuneam, Rachel era foarte conștiincioasă. 
Mai mult, îi plăcea cursul. Pentru ea nu era doar unul de 
umplutură, își trata cu seriozitate temele, nu participa doar 
ca să obţină o notă. Am găsit, uite. 

Făcu un pas înapoi, pentru a-i permite lui Eve să vadă 
ecranul. 

— Remke. Este tipul care are magazinul de delicatese 
peste drum de 24/7, unde lucra ea. 

— Se poate vedea că a surprins o anumită duritate a 
personajului, după înclinarea capului, după modul în care a 
evidenţiat bărbia proeminentă. Parcă e un buldog. 

Eve își aminti cum îl tratase pe angajatul de la 
salubritate. 

— Dar are o bunătate în priviri pe care a surprins-o, de 
asemenea. Şi mai e și încadrarea, regizarea imaginii, dâra 
de transpiraţie de pe faţa lui și senzaţia de răcoare 
sugerată de cutiile de salată din frigiderul din spatele Iui, 
pentru contrast și localizare. Este un portret bun. Mai sunt 
câteva, dar acesta este cel mai bun. 

— Aș dori o copie după toate imaginile pe care le-a 
predat. 

— Sigur. Computer, copiază și  printează toate 
documentele imagini din fișierul de lucrări ale lui Rachel 
Howard. Se întoarse spre Eve, în timp ce computerul lucra. 
Nu înţeleg în ce măsură vă vor ajuta să prindeți ucigașul. 

— Mă interesează ce a văzut și ea, poate astfel voi 
descoperi ce a văzut și ucigașul ei. Majoritatea studenţilor 
care au plecat de la curs aveau genţi. Sau mape. 

— Educaţia impune multe bagaje. Un student are nevoie 
de un caiet de notițe, un minicomputer, discuri, probabil 
un dispozitiv de înregistrare și, pentru acest curs, de un 
aparat de fotografiat. Lăsând la o parte fleacurile, 
fardurile,  răcoritoarele, dispozitivele de comunicare, 
temele de predat, obiectele personale pe care le tot târăsc 
prin campus. 

— Ce fel de geantă avea Rachel? 

Browning clipi, privind în gol. 

— Nu știu. Îmi pare rău, nu cred că am observat. 

— Dar avea una cu ea? 

— Păi, toţi au. Browning se aplecă peste masă, luând o 
servietă mare. Până și eu. 


Ucigașul îi păstrase geanta sau o aruncase, hotări Eve. 
Dar nu lângă cadavru. De ce? La ce îi folosea? 

Mergând pe hol, își luă și ea notițe, cum făcuse poate și 
Rachel. 

Probabil că în noaptea aceea erau mult mai puţini 
oameni pe-acolo. Doar câţiva rătăciţi, care ieșiseră de la 
cursurile de seară, într-o seară de vară, se gândi Eve. 
Campusul nu este atât de aglomerat. 

leșise cu un grup. Râdeau, vorbeau. Hai să mergem la o 
pizza, la o bere, la o cafea. 

Ea refuză. Se duce la cămin, la niște prietene. Ne vedem 
mai târziu. 

Eve ieși din clădire, cum făcuse și Rachel, ezită o clipă 
pe scări, cum își imagina că făcuse și Rachel. Apoi cobori și 
o luă spre stânga. 

Poate că fuseseră alţi câțiva studenţi care o luaseră pe 
același drum în seara aceea, îndreptându-se către cămin 
sau către mijloacele de transport în comun. Probabil că 
zona era destul de liniștită. Zgomotul străzii, al traficului 
se estompase, majoritatea studenţilor erau ori în camere, 
ori în cluburi sau cafenele. 

Alţii se duceau spre casă sau spre camera cuiva, în 
campus. ÎIndreptându-se spre metrou, spre staţia de 
autobuz, spre parcare. Studenţi mai mari, care hotărâseră 
să-și extindă orizontul, urmând cursuri la seral. 

Oricine putea bântui prin campus. Rachel nu și-ar fi 
făcut probleme din pricina securităţii zonei. Era o fată de 
oraș, așa că probabil considera campusul drept raiul pe 
pământ. 

Oare mersese în urma ei? Traversase zona deschisă 
dintre clădiri? Sau se îndreptase direct spre ea? 

Se opri, apreciind distanţa dintre cămin, parcare, clădiri. 
O așteptase, hotări Eve. De ce să riște să fie văzut cu ea, 
dacă putea evita asta? Deci, o urmărise și așteptase ca 
Rachel să se întoarcă, să pornească pe alee, spre cămin. 
Mai avea cam cinci minute de mers și se îndrepta spre o 
zonă mai retrasă. 

Nu se grăbea, avea toată noaptea în față. E deja 
întuneric, dar aleile sunt luminate, iar ea știe drumul. Este 
tânără și invulnerabilă. 

Este o noapte caldă de vară, se bucură de ea. 

Rachel! Bună! 

Foarte prietenos. S-a întâmplat să o vadă. lar ea se 
oprise, îl recunoscuse. li zâmbise. 

Însă ucigașul nu voia să rămână prea mult pe alee. Ar fi 
putut trece cineva. Poate că i se alăturase, vorbiseră 
despre școală. La ce lucrezi acum, cum merge? Vrei să-ți 
duc eu geanta? Pare grea. 

Nu poate s-o ia pur și simplu, trebuie să o ducă la 
mașină, iar asta înseamnă parcare. 

Probabil a pretextat că vrea să-i arate ceva, să-i dea 
ceva. Din mașină/camionetă. Parcată chiar aici, pe 
Broadway. Durează doar un minut. O conduce, continuă să 
pălăvrăgească. 

Acum nu mai ies prea mulți studenți din campus. Și 
trebuie să existe și riscuri, altfel ar fi totul mai puțin 
senzațional. 

Eve se îndreptă spre parcarea de pe Broadway utilizată 
pentru vehiculele celor de la colegiu. Studenţii și 
facultatea cumpărau o holomarcă și o fixau pe geam. Apoi 
puteau veni și pleca, după cum doreau. Vizitatorii 
cumpărau permis de acces cu ora sau cu ziua. Își propuse 
să ceară informaţia despre numărul de vehicule care 
ieșiseră din parcare între nouă și zece în noaptea crimei. 

Desigur, ar fi putut parca în altă parte, ar fi putut avea 
norocul să găsească un loc pe stradă, dar acesta era cel 
mai apropiat spaţiu între cămin și sala de curs. lar 
parcarea era mai izolată, risca mai puţin să întâlnească 
acolo oameni decât undeva pe stradă. 

Acum era aglomerat, dar probabil că în seara respectivă 
nu fusese. Nimeni nu ar fi acordat atenţie unui cuplu care 
se îndrepta spre un vehicul. 

Nivelul de sus ar fi fost cea mai bună alegere, pentru că 
acolo erau mai puţine mașini, mai puţin trafic. Intră în lift, 
dacă este gol. Asta ar însemna să ai noroc. măuntru, cu o 

mișcare rapidă îi injectează o doză mare de opiacee, o 
simplă strângere de mână și plutește. 

Până ajungeţi să ieșiţi, își continuă Eve raţionamentul, 
urcând spre etajul patru, deja e ameţită. Nu-ţi face griji, te 
las eu lângă cămin. Nu-i nicio problemă, te conduc eu. Eşti 
palidă, să intrăm în mașină. 

Eve ajunse sus și privi înjur. Avea androizi care asigurau 
paza, făceau câte un tur la fiecare treizeci de minute, dar 
ucigașul știa cu siguranţă asta, așa că probabil își 
cronometrase atent acţiunea. lar în momentul în care 
ajungea în mașină, totul avea să se termine pentru ea. 

E ameţită, poate inconștientă când ajung pe șosea. O iei 
în jos pe Broadway, o duci spre locul pe care l-ai pregătit. 
Trebuie să o ajuţi să intre, așa că probabil este o zonă mai 
izolată. Nu are hol mare la intrare pe care să-l străbaţi, 
nici sistem de securitate care să înregistreze intrarea. O 
casă, un apartament micuţ, un birou închis noaptea, o 
clădire veche aflată în renovare. 

Poate un birou, cu un apaftament deasupra. Tot ce-i 
trebuie într-un singur loc. Nimeni care să pună întrebări 
când ușa este închisă. 

Păși peste balustradă și privi în jos spre campus, spre 
oraș. 

Totul putea fi gata în mai puţin de un sfert de oră. Chiar 
dacă adăuga durata necesară pentru transport tot avea 
timpul necesar pentru a-i face portretul final. 

Intoarsă în mașină, Eve o contactă pe Peabody la secţie. 

— Vreau o listă a birourilor din jurul colegiului, a 
magazinelor pentru studenţi. Haine, mâncare, agrement, 
ghiduri de studiu, orice. Marchează orice apartament 
personal. Elimină-le pe cele locuite de familii. Ucigașul nu 
are o soţie și copii care să-i alerge prin casă. Imi iau liber 
puţin, adăugă, dar anunță-mă dacă găsești ceva. 

Inchise, apoi se îndreptă spre casă. 

Detesta să se învoiască. Dar detesta și ideea că se va 
simţi vinovată și meschină dacă nu o face. Căsătoria era un 

proces destul de dificil, și avea atâtea suișuri și coborâșuri. 
Cum să te descurci? 

Ar fi trebuit să se întoarcă la secţie, să facă ea ce îi 
ceruse lui Peabody. Să analizeze datele, nu să se lase 
distrasă. 

Oare de ce spun oamenii că o viaţă personală bogată în 
evenimente te face să te simţi împlinit? De obicei te 
înnebunește. Totul era mai simplu când nu era atât de 
împlinită. 

Își făcea treaba, pleca acasă. Poate, dacă avea chef, se 
întâlnea cu Mavis. Uneori, se ducea la o bere cu Feeney, 
după ce ieșeau din tură. 

Pe atunci nu existau atâţia oameni în viaţa ei, pentru 
care să-și facă griji. De care să-i pese, recunoscu ea. Și nu 
exista cale de întoarcere. 

La bine și la rău, își aminti, pe când intra pe poartă. 
Roarke îi îmbunătăţise mulj. viaţa. Nu exista modalitate de 
a exprima cât de mult. Și, dacă răul era un slăbănog cu 
mutra acră, foarte bine, va trebui să-l suporte. 

Dar nu mai mult de-o oră, își promise, pe când urca în 
fugă treptele spre intrare. După o oră, o să se întoarcă la 
treabă, iar Roarke va trebui să se descurce singur cu 
pacientul. 

Casa era răcoroasă și tăcută. Primul ei gând fu că 
apăruseră complicaţii sau că fuseseră reținuți la spital și 
că ajunsese acasă înaintea lui Roarke. Se întoarse către 
monitorul din hol: 

— Unde este Roarke? 


DRAGĂ EVE, BINE-Al VENIT ACASĂ... 
Tonul mângâietor al computerului o făcu să privească 


exasperată în sus. Roarke chiar avea un simţ al umorului 
ciudat. 

ROARKE ESTE ÎN APARTAMENTUL LUI SUMMERSET. 
VREI SA VORBEȘTI CU EL? 


— Nu! La naiba! Adică trebuia să se întoarcă acolo? în 
gaura șarpelui? Niciodată nu călca în apartamentul lui 
Summerset. Indesându-și mâinile în buzunare, începu să se 
plimbe în sus și-n jos. Nu voia să se ducă acolo. Poate că e 
în pat. Va reuși oare vreodată să uite imaginea de coșmar a 
lui Summerset în pat? 

Nu, categoric nu. 

Dar singura opţiune era să iasă pe furiș din casă și să se 
simtă ca o cretină tot restul zilei. 

Am de ales între prostie și coșmar, își spuse scrâșnind 
din dinţi. Bine, o să se întoarcă, dar nu va păși în 
dormitorul lui. O să rămână în sufragerie, din politeţe, atât 
pentru pacient, cât și pentru ea. O să vadă dacă Roarke are 
nevoie de ceva - deși nu-și putea imagina de ce -, apoi va 
dispărea de-acolo rapid. 

Iși face datoria, viața merge mai departe. 

Nu prea călca în partea aceasta a casei. De ce ar fi 
trebuit să se ducă la bucătărie când aveau câte un 
AutoChef aproape în fiecare cameră? Apartamentul lui 
Summerset se afla în vecinătatea bucătăriei, având acces 
la tot restul casei, ori cu liftul, ori pe scări. Ştia că uneori 
folosea și alte camere ca să asculte muzică sau să se 
relaxeze și, îi plăcea ei să creadă, pentru cine știe ce 
ritualuri secrete. 

Ușa către apartamentul lui era deschisă, iar dinăuntru 
se auzeau hohote de râs care o făcură pe Eve să se mai 
destindă. Era  chicotitul inconfundabil al lui Mavis 
Reestone. 

Eve privi în cameră și o văzu pe Mavis, cea mai veche 
prietenă a ei, râzând în hohote. Mavis e făcută să fie în 
centrul atenţiei, își spuse Eve. 

Era atât de micuță, aproape ca o zână. Asta dacăcţi 
puteai imagina o zână într-o costumaţie foarte sumară, cu 
sandale în culori stridente. 

Astăzi părul lui Mavis era blond, o culoare 
conservatoare, până ajungeai să vezi vârfuri roz și bleu, 
cârlionţii care se terminau cu clopoței minusculi din argint, 
care scoteau un clinchet vesel la fiecare mișcare. Costumul 
ei de vară era scurt, fără spate, cu o rețea complexă de 
fâșii subţiri, roz și bleu, ca și părul, peste fiecare sân, 
lăsându-i mijlocul dezgolit. La aceasta se adăuga o pereche 
de pantaloni scurți minusculi. 

Deși abdomenul ei era plat ca o scândură, Eve tresări 
când își aminti că Mavis era însărcinată. 

Probabil că era vreun fel de ţinută ultramodernă, pentru 
gravide, se gândi Eve, creată de Leonardo, iubitul lui 
Mavis, care în prezent o privea pe viitoarea mămică cu 
atâta adoraţie că Eve se miră că pupilele lui nu au formă 
de inimioare. 

Summerset stătea în scaunul lui cu rotile, cu faţa 
luminată de un zâmbet. 

Eve simţi o undă de milă, văzând unghiul anormal în 
care stătea fixat piciorul lui, înfășurat în ghips, și suportul 
care-i fixa umărul. Ştia foarte bine ce înseamnă un os rupt 
sau o întindere musculară - și cât de greu se poate 
acomoda cu această situaţie o persoană care este obișnuită 
să facă totul de una singură. 

Ar fi putut să spună ceva consolator, poate chiar 
prietenos, însă în clipa aceea Summerset întoarse capul și 
o văzu. Eve îi surprinse privirea uimită, timp de o fracțiune 
de secundă, după care faţa lui se destinse într-un rânjet 
răutăcios. 

— Locotenente. Ai nevoie de ceva? 

— Dallas! ţipă Mavis încântată, apoi i se aruncă în braţe. 
Hai, intră, avem petrecere! 

Mavis îi arată un poster colorat pe care scria cu litere 
uriașe: bun venit acasă, summerset! atârnând între 
draperiile elegante de la fereastră. 

Numai Mavis putea să facă asta, își spuse Eve. 

— Vrei ceva de băut? Avem ace de gheaţă cu acid. Mavis 
se răsuci spre servanta care era acoperită de boluri cu ace 
de gheaţă, apă minerală și siropuri. Fără alcool, preciză ea, 
pentru că, știi, micuțul de-aici e prea tânăr pentru asta. Își 
mângâie burta, unduindu-și șoldurile. 

— Cum merge? 

— Mă simt absolut minunat. Eu și Leonardo am auzit ce 
s-a întâmplat cu Summerset. Dragul de el, gogoșică dulce, 
murmură ea, aplecându-se să-l sărute pe creștet. 

Eve simţi că o pufnește râsul, la ideea că cineva i-ar 
putea spune așa ceva lui Summerset. 

— Așa că am luat niște chestii drăguțe și am venit 
repede încoace să-i ţinem de urât. 

— Şi am fost și la doctor în dimineaţa asta, continuă 
Leonardo, sorbind-o pe Mavis din priviri. Purta pantaloni 
lungi, albi, care fluturau pe corpul lui superb, contrastând 
cu pielea lui arămie. Avea părul legat într-o codiţă, într-o 
parte, și, ca și Mavis, avea vârfurile vopsite în roz și 
albastru și clopoței. 

— Ești bolnavă? sări Eve, uitând de aversiunea pe care o 
avea pentru camera aceea și ducându-se repede spre 
Mavis. S-a întâmplat ceva cu copilul? 

— Nu, suntem FFB - foarte, foarte bine, explică ea. Am 
fost la un control de rutină. Și, ia ghici! Avem poze! 

— Ale cui? 

— Ale copilului! Mavis își roti ochii, exasperată. Vrei să 
le vezi? 

— Păi, hm, nu prea am... 

— Le-avem cu noi. Leonardo trase un album dintr-un 
buzunar. Le-am luat doar pe acelea care nu arată spaţiul 
personal al copilului. Pentru că încă nu am hotărât dacă 
vrem să știm. 

— Dar nu este tot...Eve făcu un gest vag spre abdomenul 
lui Mavis...spaţiul lui personal? 

— Vrea să spună orice imagini care ar arăta dacă copilul 
are penis sau vulvă. 

— Aha. Simţi că păleşte. Doamne! 

— Haide, trebuie să-ţi vezi finuţul sau finuţa! Mavis luă 
albumul de la Leonardo și-l deschise. Îţi vine să crezi? Nu-i 
așa că este incredibil de frumos? 

Eve văzu ceva care arăta ca un fel de maimuţică 
subdezvoltată, fără blană, cu im cap uriaș. 

— Aha. 

— Vezi, poţi chiar să-i numeri degeţelele! 

Ceea ce, gândi Eve, face ca totul să fie și mai înfiorător. 
Ce făcea acolo cu degeţelele alea? 

— Leonardo o să imprime cele mai bune imagini pe 
material textil și o să-mi facă niște bluze. Mavis își strânse 
buzele roz pentru a-i trimite lui Leonardo un sărut. 

— Aha. Păi asta e, ă, minunat. Pentru că o făceau să se 
simtă ciudat, Eve privi spre Summerset, peste fotografii. 
Am trecut doar să văd cum stau lucrurile. 

— O să-ţi dau imediat ceva răcoritor, spuse Leonardo, 
bătând-o ușor pe umăr. 

— Da, bine. Unde-i Roarke? 

— În dormitor, cu asistenta, se asigură că totul este în 
ordine. Eu și Mavis o să mai stăm pe-aici. 

— Sigur că da. Pentru a sublinia ideea, Mavis se așeză 
pe braţul scaunului pe care stătea Summerset. O să fim în 
oraș următoarele două săptămâni, așa că putem veni zilnic, 
dacă vrei. E de-ajuns să mă suni dacă te plictisești sau nu 
te simţi prea bine. O să vin imediat. Il luă pe Summerset de 
mâna sănătoasă, mângâindu-l ușor. 

Eve bău repede apa aromată cu gheaţă pe care i-o 
dăduse Leonardo. 

— Păi, eu o să mă duc să văd dacă Roarke...are nevoie 
de ceva, apoi plec. Trebuie să mă duc la muncă...Se opri, 
bucuroasă să-l vadă pe Roarke intrând. 

— Hei, locotenente, nu eram sigur că o să ajungi. 

— Eram prin apropiere. Arată foarte obosit, își spuse ea. 
Era greu să observi asta dacă nu-l cunoșteai foarte bine. 
Dar ea își dăduse seama imediat. Am avut o oră liberă și m- 
am gândit să trec pe-aici, să întreb dacă pot să vă ajut cu 
ceva. 

— Cred că situaţia e sub control. Asistenta Spence este 
mulțumită de aranjamentele făcute. 

Summerset pufni nemulțumit. 

— Sunt sigur că este mai mult decât satisfăcută de ideea 
de a sta pe-aici fără să facă altceva decât să mă enerveze 
pc mine, câteva zile, în timp ce tu îi plătești un salariu 
exorbitant. 

— Nu-i nimic, îl asigură Roarke, o să-l scad din al tău. 

— Nu vreau să o am pe femeia aia pe capul meu în 
fiecare clipă, zi și noapte. Sunt perfect capabil să am grijă 
de mine și singur. 

— Ori ea, ori la spital. Eve simți o urmă de iritare în 
tonul plăcut al lui Roarke. 

— Şi sunt la fel de capabil să hotărăsc singur când este 
vorba despre îngrijirea medicală de care am nevoie. 

— Cred că n-au apucat să-ţi facă controlul anal în spital, 
interveni Eve, înainte ca Roarke să deschidă gura. Așa îţi 
scoteau și bățul din fiind. 

— Eve! Roarke își masă faţa. Nu începe. 

— Suntem gata. Femeia care ieși din dormitor avea 
probabil cincizeci de ani și purta un halat alb, lung, peste o 
bluză și pantaloni de un roz-deschis. Avea sânii mari și 
rotunzi, care se potriveau cu fundul mare și rotund și fața 
rotundă. Părul ei, numai cârlionţi roșcaţi, era legat la 
spate, într-o coadă care se legăna dintr-o parte în alta. 

Vocea ei avea acel ton enervant, mămos-ai-grijăcum-te- 
comporti utilizat de asistenții sociali care lucrau cu copii. 

— Ce drăguţ, să ai prieteni care-ţi ţin de urât. Dar acum 
e timpul să ațipim putin. 

— Cucoană! Vocea lui Summerset era tăioasă ca o lamă. 
NOI nu aţipim. 

— Ba astăzi vom atipi, spuse ea, pe același ton 
atotștiutor. Ne odihnim frumos o oră, apoi avem oră de 
terapie. 

— Eve, ea este asistenta personală Spence. Va avea grijă 
de Summerset la domiciliu câteva zile. Doamnă Spence, 
locotenent Dallas, soţia mea. 

— Vai, o polițistă, ce palpitant! Se repezi spre Eve, îi luă 
mâna și i-o strânse eneigic. Poate că are pielea fină, își 
spuse Eve, dar îţi strânge mâna ca un boxer. Nu vă faceţi 
nicio problemă, domnul Summerset este pe mâini bune. 

— Aha, fac pariu. Cred că ar trebui să plecăm. 

— Nu voi accepta să fiu dus la culcare ca im sugar. Sau 
hrănit cu linguriţa sau dădăcit de...de...persoana asta, 
izbucni Summerset. Dacă nu pot fi lăsat în pace în propria 
mea cameră, atunci o să plec undeva unde o să mă bucur 
de puţină liniște. 

— Haide, Summerset. Mavis îi ciufuli ușor părul. Doar 
câteva zile. 

— Mi-am exprimat foarte clar punctul de vedere. 
Summerset își strânse buzele, privindu-l furios pe Roarke. 

— Şi eu la fel, replică acesta. Atâta timp cât stai sub 
acoperișul meu și ești angajatul meu, o să... 

— Şi asta se poate rezolva. 

— Asta să-ţi fie clar! 

Nu răspunsul lui Roarke - absolut minunat pentru Eve - o 
făcu să intervină, ci tonul lui, accentul irlandez care o 
avertiză că este gata să izbucnească. 

— Bine, toată lumea afară. Tu - se întoarse spre Spence - 
ia o pauză. 

— Nu cred... 

— Ia o pauză, repetă Eve, pe un ton care îi facea și pe 
ofiţerii experimentați să tremure. Acum, Mavis, Leonardo, 
ieșiți un minut. 

— Sigur. Mavis se aplecă și îl sărută pe Summerset pe 
obraz. Totul va fi bine, dragul meu. 

— Şi tu, spuse Eve, arătând spre Roarke. Afară. 

Ochii lui albaștri se îngustară. 

— Poftim? 

— Am spus să ieși. Du-te la sală și rupe-i fundul unui 
android de antrenament sau du-te în birou și cumpără 
Groenlanda. O să te simţi mai bine pe urmă. Dispari, 
insistă ea, dându-i un brânci. 

— Foarte bine, replică el. O să plec și-o să vă las să vă 
strângeţi de gât. 

Ieși trântind ușa în urma lui. 

Summerset rămase cu braţele încrucișate. Pe chipul lui 
se citea încăpăţânarea. 

— N-am nimic să-ţi spun. 

— Foarte bine, aprobă Eve, luând o gură de apă. Ține-ţi 
gura. Personal, nu-mi pasă dacă te rostogolești din scaunul 
ăla și te calcă autobuzul, dar lui îi pasă. Şi-a petrecut 
ultimele...făcu o pauză să se uite la ceas...aha, treizeci de 
ore disperat din cauza ta, organizând și reorganizând totul 
astfel încât să te simţi confortabil, fericit, în măsura în care 
sufletul tău diabolic îţi permite asta. L-ai speriat, iar el nu 
se sperie așa ușor. 

— Nu cred... 

— Gura! Nu vrei să stai în spital. Foarte bine, aici sunt 
de acord cu tine. Nu vrei asistenta personală... 

— Zâmbește ca proasta tot timpul! 

— O să ai tu grijă de asta. Nici eu nu aș vrea să o am în 
preajmă și aș face scandal. Dar, dacă mi-aș părăsi o clipă 
lumea mea mică și meschină și aș vedea cât de nefericit 
este Roarke, aș înceta cu mofturile. Și exact asta vei face și 
tu, de bunăvoie, dacă nu, te oblig eu. 

— Nu e cazul să-și facă griji pentru mine. 

— Poate că nu, dar tot își face, știi asta foarte bine. Te 
iubește. Și i se rupe sufletul când se întâmplă ceva cu 
cineva la care ţine. 

Summerset deschise gura să spună ceva, apoi o închise 
la loc. Oftă. 

— Ai dreptate. Nu-mi vine să cred că spun asta, dar ai 
dreptate. Bătu darabana pe braţul scaunului. Nu suport să 
mă dădăcească cineva. 

— Ai perfectă dreptate. Ai vreun pic de alcool pe-aici? 
Băutură, nu dezinfectant. 

— Poate. Faţa lui deveni suspicioasă. De ce? 

— Mă gândesc că Spence va hotărî că n-aveţi voie să vă 
atingeţi de alcool și, dacă ar trebui să o suport și să 
supraviețuiesc zâmbetului și ciripitului ei, aș avea nevoie 
de o dușcă bună. În plus, dacă devine absolut necesar, i-aș 
putea sparge sticla-n cap, așa m-ar lăsa puţin în pace. 

Eve își băgă mâinile în buzunare, privindu-l cu atenţie pe 
Summerset când îl auzi că scoate un zgomot asemănător 
râsului. 

— În orice caz, poate vrei să profiţi de ocazie, să ascunzi 
o sticlă undeva pe lângă pat, unde să n-o găsească. 

În sfârșit, chipul lui fu luminat de un zâmbet. 

— O idee excelentă. Mulţumesc. 

— Nicio problemă. Acum mă duc după zâmbăreaţă, ca să 
puteţi să aţipiţi puţin. 

— Locotenente, spuse el pe când se îndrepta spre ușă. 

— Ce e? 

— Nu mă lasă să aduc pisica aici. 

Se întoarse și îl văzu cum roșește ușor. Pentru că se 
simţea și ea jenată, fixă un punct aflat undeva, deasupra 
capului lui. 

— Vrei motanul? 

— Pur și simplu nu înţeleg de ce i se interzice să vină în 
apartamentul meu. 

— O să am eu grijă de asta. Du-te și ascunde sticla 
acum, îi aminti. O s-o rețin câteva minute, dar pe urmă ești 
pe cont propriu. 

Auzi zgomotul ușor făcut de scaunul cu rotile pe când 
ieșea. 

Se duse spre bucătărie și îl găsi pe Roarke încercând să 
o reţină pe Spence. 

— Lasă-l puţin, să își revină, spuse Eve, ducându-se să-și 
ia cafea. Vrea pisica. 

— Aș prefera să păstrăm zona sterilă, începu Spence. 

— Vrea pisica, repetă Eve sec, apoi îi întoarse zâmbetul - 
acel zâmbet cu care îngheţa sângele în vine suspecţilor și 
bobocilor. Și o s-o primească. În plus, ai putea să renunti la 
tonul vesel și încurajator. A fost medic în timpul 
războaielor urbane, așa că ar reacţiona mai bine la ordine 
clare și directe decât la dădăceală. O să ai mult de muncă, 
Spence. Te compătimesc. Ridică ceașca spre ea. Deci, dacă 
simţi nevoia să iei o pauză să te dai cu capul de pereţi, 
anunţă-ne. 

— Foarte bine, răspunse Spence. Acum voi merge să-mi 
îngrijesc pacientul. 

Roarke se ridică, luă cana lui Eve și o goli, pe când 
Spence ieșea. 

— Te-ai descurcat mult mai bine decât mine. 

— Eu n-a trebuit să-mi bat capul cu discursuri 
pregătitoare. Am pus doar lucrurile la punct. Mavis și 
Leonardo? 

— Le-am sugerat să înoate. O să mai rămână să-l 
încurajeze în timpul terapiei fizice. Le simt atât de 
recunoscător încât, dacă n-ar urma să aibă un copil cred că 
le-aș cumpăra eu unul. Își masă gâtul. Ai de gând să-mi 
spui ce s-a întâmplat acolo între voi? 

— Nu. 

— El? 

— Nu. Mă întorc la muncă acum. Ar trebui să faci la fel; 
lasă lucrurile să se așeze fără tine prin jur. A, și ia ceva 
pentru durerea de cap. Rânji. Nici nu-ți imaginezi cât îmi 
place să-ţi spun asta. 

Se aplecă și o sărută pe frunte, pe obraji, pe buze. 

— În ciuda remarcii de mai sus, te iubesc. Și o să iau un 
calmant, chiar dacă, se pare, nu mai am nevoie de doza 

uriașă pe care mi-o doream acum zece minute, și o să m- 
apuc de muncă. Am o întâlnire programată la Dochas, 
spuse el, referindu-se la adăpostul pentru femei abuzate pe 
care îl finanţase. Se pare că o s-ajung la timp. 

— Atunci ne vedem mai târziu. Plecă, dar se întoarse. 
Apropo, de unde ai dezgropat-o pe Zâmbiţica? 

— Pe cine? A! chicoti el. Spence? Mi-a recomandat-o 
Louise. 

— O fi avut ea vreun motiv. 

— Ne întâlnim în curând, spuse Roarke, deschizând 
dulapul să caute calmante. Fii sigură că o s-o iau la 
întrebări. 

Eve se duse direct spre biroul ei, se așeză și solicită 
cazul Howard, pentru a vedea dacă Peabody adăugase 
datele pe care i le ceruse. 

Văzând că îi apare pe ecran lista de firme și locuinţe 
personale, se lăsă pe spate. Bine, asta urma să îi ia ceva 
timp. Selectă orice avea legătură cu fotografia sau arta 
imaginii, și se concentră asupra unei liste mai normale, de 
nouă nume. 

Apoi le compară cu lista posibililor suspecți, căutând 
vreo legătură. 

Diego Feliciano. Cunoștea victima, o hărţuise. Pierduse 
timp și bani cu ea și nu primise nimic în schimb. Fusese 
arestat de câteva ori pentru posesie de substanţe ilegale. 
Acces la opiacee. Alibi jalnic. Acces la clubul de date și la 
un vehicul. Un tip scund, nu foarte puternic; mai curând 
temperamental decât calm și calculat. Fără abilităţi în 
domeniul prelucrării imaginilor. 

Jackson Hooper. Cunoștea victima, o dorise. Ştia unde 
lucrează și unde locuiește. Lucra la Columbia. Cunoștea 
campusul și programul victimei. Alibiul nu statea-n 
picioare. Acces la clubul de date. Vehicul? Masiv, atletic. 
Inteligent. Cunoștinţe de fotografie, măcar de la ședințele 
de modeling. 

Profesor Leeanne Browning. Cunoștea victima. Una 
dintre ultimele persoane care o văzuseră în viaţă. Predă 
arta imaginii. Fotograf frustrat? Alibi confirmat de 
partenera de viaţă și de înregistrările de securitate. 
Cunoștinţe tehnice suficiente pentru a măslui imaginile 

înregistrate de camerele de luat vederi? O femeie înaltă, 
bine făcută. Puternică. Cunoștea campusul și programul 
victimei. 

Alţi posibili suspecți: Angela Brightstar, partenera lui 
Browning. Steve Audrey, barman la clubul de date. 
Persoana care a trimis mesajul de la club, încă 
neidentificată. Colegi de la cursul de arta imaginii. Vecini. 
Profesori. 

Ucigaşul avea un aparat de fotografiat bun și 
echipamente de calitate pentru prelucrarea imaginii. 
Trebuia să se întoarcă la instrumente. 

— Bun, să vedem. Computer, ecran divizat. Afișează 
harta, pe o rază de zece blocuri în jurul Universităţii 
Columbia, evidenţiază adresele de pe listă. 


LUCREZ... 


Când apăru harta, se lăsă pe spate, gândindu-se. 

— Computer, evidenţiază parcarea de la Columbia. 
Calculează-mi cele mai directe rute de la locul respectiv 
către adresele indicate. 


LUCREZ... 


— Mda, foarte bine, mormăi Eve, simțind că îi e foame. 
De ce naiba nu mâncase ceva acasă, unde avea bucătăria 
ticsită? 

Aruncă o privire spre ușa deschisă. Putea auzi vocile 
detectivilor. Ridicându-se de la birou, se duse la ușă și 
scoase capul afară, cercetând zona. 

Mulțumită, închise încet ușa. Apoi o încuie. Se urcă pe 
birou, se întinse și scoase una dintre plăcuţele din tavan. 
Căută peste plăcuţa alăturată și râse încet, când găsi 
bomboana. 

— Te-am bătut, hoţ de bomboane. Ticălosule! 

Plină de mândrie, își plimbă degetele peste ambalaj. Era 
ciocolată adevărată, valoroasă ca aurul. Şi era a ei. Numai 
a ei. 

Puse plăcuţa la loc, studiind-o atent din toate unghiurile 
pentru a se asigura că o așezase bine, apoi sări jos. 
Descuie ușa, se așeză, apoi începu să desfacă încet 
ambalajul, cu atenţia, afecțiunea și nerăbdarea cu care o 
femeie și-ar dezbrăca iubitul. 

Oftă adânc și savură prima gură de ciocolată, dar și de 
triumf. 

— Bine, hai să fim serioși. 

Îndreptându-și poziţia pe scaun, molfai bomboana, 
studiind informaţiile afișate pe ecran. 

Browning și Brightstar aveau un apartament superb, 
aproape de universitate. Rachel ar fi avut încredere în 
profesoara ei sau în partenera acesteia. Ar fi însoţit pe 
oricare dintre ele sau pe amândouă până la parcare sau 
chiar acasă, dacă ar fi invocat un motiv destul de bun. 

Desigur, aici urma partea mai grea, că trebuia să treacă 
neobservată de agentul de pază, de camera de luat vederi. 
Dar nimic nu era imposibil. 

Motivul? Gelozia - o fată tânără și frumoasă. Arta? 
Notorietatea? 

Introduse datele și comandă un calcul al probabilităților. 


CU DATELE ACTUALE, O INFORMĂ COMPUTERUL, 
PROBABILITATEA CA BROWNING ȘI/SAU BRIGHTSTAR SA 
O FI UCIS PE RACHEL HOWARD ESTE DE 39,6. 


— Nu e cine știe ce, spuse Eve cu voce tare. Dar suntem 
abia la început. 

— Locotenente, am găsit ceva care cred...Peabody se 
opri brusc, holbându-se la bucăţica de bomboană pe care 
Eve încă o ţinea în mână. Ce-i aia? Ciocolată? Ciocolată 
adevărată? 

— Ce? Speriată, Eve își ascunse mâna la spate. Nu știu 
despre ce vorbești. Eu lucrez aici. 

— Miroase. Pentru a dovedi, Peabody adulmecă aerul, ca 
un lup. Nu e înlocuitor de ciocolată, nu e soia. E adevărată. 

— Poate. Şi ea mea. 

— Vreau și eu, o bucăţică măcar...Peabody icni, uluită și 
supărată, când Eve își îndesă în gură ultima bucăţică. Oh, 
Dallas. Înghiţi în sec. Asta a fost de-a dreptul copilăros. 

— Ihâm. Şi delicios, adăugă Eve cu gura plină. Ce ai? 

— Păi, ciocolată nu, asta-i clar. Văzând că Eve încruntă 
sprâncenele, se îndreptă de spate. În timp ce unii, al căror 
nume nu-l voi preciza, se îndopau cu bomboane de 
ciocolată, eu am investigat laborios o pistă care, consider 
eu, ar putea prezenta interes pentru un detectiv principal 
incredibil de egoist și îmbuibat cu ciocolată cu lapte. 

— Era ciocolată amăruie, de fapt. 

— Ești im om rău și probabil o să arzi în flăcările iadului. 

— Îmi asum riscul. Și ce pistă ai investigat tu așa de 
laborios, Peabody? 

— M-am gândit că una sau mai multe persoane care au 
legătură cu firmele din jurul colegiului s-ar putea să aibă 
dosar la noi. Mi s-a părut prudent să fac o verificare a 
persoanelor respective, să văd dacă are vreuna cazier. 

— Nu-i rău. Exact următorul lucru pe care voia și Eve să- 
l facă. Poţi să lingi hârtia, îi oferi ea. 

Peabody se strâmbă, dar o luă. 

— Şi rezultatele? 

— Și vești bune și vești proaste. Vestea proastă e că 
orașul ăsta e plin de infractori. 

— Dumnezeule! Cum e posibil așa ceva? 

— Ceea ce conduce la vestea bună, și anume că locurile 
noastre de muncă nu sunt amenințate. În general este 
vorba despre infracțiuni mărunte, dar am găsit câteva 
lucruri interesante. Un atac armat cu tulburare de posesie, 
și hărţuire. 

— Tu ce ai alege ca suspect? 

— Păi...brusc agitată, Peabody își umflă obrajii, apoi 
expiră. Trebuie verificate amândouă, pentru că...atacul nu 
pare foarte probabil, deoarece crima a fost comisă cu calm 
și atenţie, fără ca victima să fie agresată. Dar cazul de 
posesie ilegală este mai interesant aici, deoarece 
criminalul a folosit tranchilizante. Însă hărţuirea seamănă 
mai mult cu modul de operare, așa că, după mine, aș 
începe cu hărțuitorul. 

— Foarte bine gândit, Peabody. Ai numele și adresa? 

— Da. Dirk Hastings, Portography, pe West 115. 

— Dirk e cu adevărat un nume stupid. Să-i facem o 
vizită. 


Cu dr. Louise Dimatto ca ghid, Roarke vizită camerele 
comune abia construite și finisate de la adăpost. Lăudă 
culorile liniștitoare, mobilierul simplu și jaluzelele. 

Dorise să înfiinţeze acest...sanctuar, se gândi, ca un fel 
de simbol al vieţii din care el și Eve scăpaseră în cele din 
urmă. Să ofere altor victime un loc liniștit, sigur. 

El nu s-ar fi refugiat într-un loc ca ăsta, își spuse. 
Indiferent cât de înfometat, învineţit, bătut ar fi fost, nu s- 
ar fi refugiat într-un adăpost. 

Probabil că era prea mândru. Sau prea rău. 

Își urâse tatăl, însă nu avea încredere nici în asistenții 
sociali, nici în polițiști sau în filantropi și întotdeauna 
gândise că e preferabil un rău pe care-l cunoaște deja. 
Pentru el, nu existase sistem, așa cum existase pentru Eve, 
când o găsiseră rănită, plină de sânge, pe o alee în Dallas. 

Învăţase să-și croiască drum prin sistem, pe când el își 
petrecuse cea mai mare parte a vieţii în afara sistemului. 
Și, într-un fel sau altul, devenise până la urmă o parte a 
sistemului și un filantrop. 

Era uimitor. 

Rămase lângă ușa mare, care dădea spre spaţiul de 
recreere. Erau copii acolo care se jucau, puţin cam 
cuminţi, dar măcar se jucau. Femei cu copii în braţe și 

vânătăi pe față. Surprinse privirile lor fixându-l - panică, 
suspiciune, antipatie și frică. 

Bărbaţii pășeau rar între acești pereţi și, de obicei, erau' 
motivul pentru care ajungeau aici copiii și femeile. 

— O să vă întrerup doar un minut. Louise vorbea pe un 
ton prietenos, privind în cameră. El este Roarke. Fără el, 
Dochas nu ar exista. Ne bucurăm că și-a făcut astăzi timp 
să ne viziteze și să vadă rezultatele viziunii și generozităţii 
sale. 

— Este în egală măsură viziunea ta, Louise, dacă nu 
chiar în mai mare măsură. Este o cameră plăcută, te simţi 
ca acasă. Privi și el în jur, la figurile celor de-acolo. Simţi 
presiunea așteptării lor, neliniștea. 

— Sper că găsiţi aici tot ce vă trebuie, spuse el, 
pregătindu-se să plece. 

— Cum de are un nume așa de ciudat? 

— Liwy! O femeie slabă, de cel mult douăzeci și cinci de 
ani, cu vânătăi ce-i acopereau aproape toată faţa, se repezi 
înainte, spre fetița care pusese întrebarea. Îmi cer scuze, 
spuse ea. N-a vrut să vă jignească. 

— E o întrebare bună. Eşti o fetiță isteaţă dacă pui 
întrebări bune, Liwy, nu? 

— Înâm. De fapt, Olivia. 

— Olivia. Ce nume frumos. Este important numele, nu? 
Al oamenilor, al locurilor. Mămica ta a ales un nume 
special pentru tine și, vezi, ţi se potrivește foarte bine. 

Liwy se uită la Roarke, apoi se aplecă să șoptească ceva 
la urechea mamei sale, destul de tare încât să se audă în 
jumătate de cameră: 

— Vorbește frumos. 

— Are doar trei ani. Femeia râse nervos. Nu știu 
niciodată ce urmează să spună. 

— Asta, da, aventură. Văzând că tânăra începe să se 
relaxeze, Roarke ridică o mână, mângâind ușor buclele lui 
Liwy. Dar m-ai întrebat ceva despre numele acestui loc. 
Este un cuvânt gaelic, Dochas. Gaelica este o limbă veche, 

veche, pe care oamenii o vorbeau - și unii încă o mai 
vorbesc - acolo unde m-am născut eu. Înseamnă speranță. 

— Adică așa cum sper eu că în seara asta putem să 
mâncăm îngheţată iar? 

Roarke zâmbi. Copilul ăsta nu fusese încă distrus, își 
spuse el. Și, cu voia Domnului, nu va fi niciodată. 

— De ce nu? O privi pe mama micuţei. Găsiţi aici ceea ce 
vă trebuie? 

Ea dădu din cap. 

— Atunci e bine. Mă bucur că te-am cunoscut, Liwy. 

leși, apoi, când se asigură că nu puteau fi auziţi, o 
întrebă pe Louise: 

— De când simt aici? 

— Va trebui să întreb pe cineva. Nu-mi amintesc să le fi 
văzut când am venit aici la începutul săptămânii. Dar să 
știi că le ajutăm, Roarke. Nu pe fiecare, nu întotdeauna, 
dar destul. Știu de la clinica mea cât este de greu să 
păstrezi puţin distanţa, să nu te implici personal în fiecare 
caz. Deși fusese crescută în bogăţie și huzur, Louise 
cunoștea nevoile, temerile, disperarea celor dezavantajați. 
Nici eu nu pot petrece mai mult de câteva ore pe 
săptămână aici. Mi-aș dori să pot, dar clinica mea... 

— Suntem norocoși că te avem, o întrerupse Roarke. 
Pentru oricât timp ne poţi acorda. 

— Angajaţii - consilierii și personalul de urgenţă - sunt 
minunaţi, te asigur de asta. Pe majoritatea i-ai cunoscut. 

— Şi îţi sunt recunoscător și pentru că mi-ai găsit 
oamenii potriviţi. Eu nu sunt bun la asta, Louise, nu mă 
descurc. Fără tine, n-am fi pus niciodată centrul ăsta pe 
picioare. 

— Ba cred că da, dar nici pe departe atât de bine, 
adăugă ea rânjind. Apropo de oamenii potriviţi, spuse ea, 
oprindu-se lângă scara care ducea la etajul doi. Cum ţi se 
pare asistenta Spence? 

Roarke respiră adânc, știind că acasă îl va aștepta iar 
iadul pe pământ. 

— Când am plecat, încă nu-l sufoca în somn pe 
Summerset. 

— E un semn bun. O să încerc să trec pe-acolo să-l văd și 
eu. Privi în sus pe scări, apoi zâmbi larg. Moira, exact 
persoana pe care voiam să o văd! Ai un minut liber? Vreau 
să-l cunoști pe binefăcătorul nostru. 

— Când mă descrii așa, parc-aș fi un bătrânel cu barbă și 
burtică. 

— Ceea ce nu ești. 

Roarke ridică din sprâncene când auzi accentul irlandez 
al femeii. Originea i se vedea și pe faţă. Pielea albă și 
catifelată, nasul câm și obrajii rotunzi. Părul scurt, 
blondînchis, îi încadra faţa. Ochii, remarcă el, erau 
albaștri, inteligenţi. Genul de privire care spunea că vede 
ce vrea să vadă, dar ţine pentru ea. 

— Roarke, ea este Moira O'Bannion, consilierul nostru 
principal pentru situaţii de criză. Voi doi aveţi ceva în 
comun. Moira este tot din Dublin. 

— Da, spuse Roarke, am auzit asta. 

— Nu poţi scăpa niciodată de accent, nu-i așa? spuse 
Moira, întinzându-i mâna. Trăiesc în America de treizeci de 
ani și tot îl am. Dia dhuit. Conas ta tu? 

— Maith, go raibh maith agat. 

— Deci vorbeşti limba veche, comentă ea. 

— Puțin. 

— Am salutat și l-am întrebat cum o duce, îi explică 
Moira lui Louise. Spune-mi, Roarke, mai ai rude în Irlanda? 

— Nu. 

Dacă observase tonul sec, foarte rece al vocii lui, nu lăsă 
să se vadă. 

— A, bine. Deci acum New York este casa ta, nu? Eu m- 
am mutat aici cu soțul meu, care e yankeu, când aveam 
douăzeci și șase de ani, așa că pot spune că e și casa mea. 

— Iar noi suntem norocoși că este așa, interveni Louise, 
întorcându-se spre Roarke. Am furat-o pe Moira de la 

Centrul de Sănătate Camegie. Pierderea lor este câștigul 
nostru. 

— Cred că, oricum, alegerea mea a fost inspirată, 
comentă Moira. Ai făcut o treabă bună cu locul ăsta, 
Roarke. Este cel mai bun astfel de centru pe care l-am 
văzut și mă bucur să lucrez aici. 

— Ăsta-i un mare compliment când vine de la Moira, 
spuse Louise râzând. Este foarte dură. 

— N-are niciun sens să spui lucruri în care nu crezi. Ai 
văzut acoperișul grădinii? 

— Speram că o să am timp să i-l arăt. Louise se uită la 
ceas și făcu cu ochiul. Am cam intrat în criză de timp. Dar 
chiar merită să-l vezi, Roarke, înainte să pleci. 

— Aș fi bucuroasă să ţi-l arăt eu, spuse Moira. Te 
deranjează dacă luăm liftul? La etajele superioare sunt 
câteva cursuri și grupuri în plină activitate. Unii dintre 
rezidenţi ar putea li distrași dacă te văd. 

— Foarte bine. 

— Eşti pe mâini bune. Louise se ridică pe vârfuri pentru 
a-l săruta pe Roarke pe obraz. Toate cele bune lui Dallas. O 
să trec pe la voi să-l văd pe Summerset cu prima ocazie. 

— Abia așteaptă. 

— Mersi, Moira. Ne vedem în câteva zile. Dacă ai nevoie 
de ceva... _ 

— Da, da, du-te liniștită. li făcu semn să plece, apoi 
ridică din umeri: Niciodată nu merge dacă poate să fugă, 
adăugă ea, pe când Louise o luă la goană pe scări. Numai 
energie și devotament, suflet mare și o minte brici. După 
ce am discutat cu ea treizeci de minute, m-a convins să-mi 
dau demisia de la centru și să lucrez aici - pe un salariu 
mult mai mic. 

— E greu să-i reziști. 

— Mie-mi spui! Iar soţia ta este la fel, din câte-am auzit, 
îl conduse către un lift mic. O femeie energică și devotată. 

— Așa este. 

— V-am văzut uneori la știri. Sau am citit despre voi. 
Intră în lift. Pe acoperiș, te rog, comandă ea. Te întorci 
adesea la Dublin? 

— Uneori. Ştia că îl studiază așa că, la rândul său, o 
studie. Am interese de afaceri acolo. 

— Dar nu și personale? 

Îl privi drept în ochi. Simţea că devine insistentă. 

— Mai am unul sau doi prieteni. Dar am prieteni peste 
tot, nu mă leagă nimic de Dublin mai mult decât de orice 
alt loc. 

— Tatăl meu a fost avocat acolo, iar mama medic. De 
fapt, încă mai sunt. Dar sunt atât de ocupată, încât mă 
consider norocoasă că reușesc să ajung acolo o dată la doi 
ani, câteva săptămâni. A fost frumos refăcut, după 
războaiele urbane. 

— În cea mai mare parte. Își aminti zona de blocuri în 
care crescuse. Urmările războiului fuseseră devastatoare 
acolo. 

— Am ajuns. leși din lift când se deschiseră ușile. Nu-i 
frumos? Un colţișor rustic, aici, sus, în mijlocul orașului. 

Văzu copacii pitici, straturile de flori, rândurile ordonate 
de legume cu alei între ele. O ceaţă ușoară, de la sistemul 
de irigare care ţinea totul în permanenţă verde și proaspăt, 
în căldura toropitoare. 

— Sunt lucruri pe care le-au putut planta și întreţine 
singuri. De plăcere, pentru consum, de frumuseţe. Acum 
era cuprinsă de liniște, de parcă grădinile îi aduseseră 
pacea spirituală. Lucrăm aici dimineaţa devreme și seara, 
când este mai răcoare. Îmi place să lucrez pământul, 
întotdeauna mi-a plăcut. Totuși, îţi jur, nici după atâţia ani 
nu am reușit să mă obișnuiesc cu canicula de-aici. 

— Louise a zis ceva despre o grădină. Impresionat, făcu 
câţiva pași. Dar habar n-aveam că la asta se referea. E 
frumoasă. Şi spune ceva, nu?... 

— Ce spune? 

Își trecu degetele peste frunzele lucioase ale unei viţe 
înflorite. 

— M-ai rupt în bătaie, m-ai făcut una cu pământul. Dar 
m-am ridicat, nu? M-am ridicat și am plantat flori. Așa că 
să te ia dracu’! murmură el, apoi își reveni. Scuze. 

— Nu e cazul. li zâmbi ușor. Şi eu cam tot așa am gândit. 
Cred că Louise s-ar putea să aibă dreptate când te laudă 
atâta. A 

— Nu e obiectivă. li dau o grămadă de bani. Vă 
mulțumesc pentru că mi-aţi arătat grădina, doamnă 
O'Bannion. Îmi pare foarte rău că trebuie să plec, dar mai 
am și alte întâlniri programate. 

— Cred că ești extrem de ocupat. Nu semeni cu 
persoana pe care mă așteptam s-o întâlnesc. Mă surprinde 
să-l văd pe puternicul Roarke fermecat de o grădină pe o 
terasă. O mână de fasole și napi. 

— Sunt impresionat de perseverență. Mă bucur că v-am 
cunoscut, doamnă O'Bannion. li întinse mâna, iar ea i-o 
strânse. 

— Am cunoscut-o pe mama ta. 

Pentru că îl urmărea cu mare atenţie, văzu cum ochii lui 
se transformă în două insule de un albastru-îngheţat, 
înainte să-i lase mâna. 

— Serios? Eu nu. 

— Deci nu ţi-o amintești, nu? Păi, cum ai putea? Te-am 
întâlnit demult, la Dublin. Abia dacă aveai șase luni. 

— Memoria mea nu este atât de bună. Acum din tonul lui 
dispăruse plăcerea dinainte; rămăsese doar accentul dur 
de Dublin. Ce vrei? 

— Nu mă interesează banii tăi, nici vreo favoare sau 
orice ar încerca altcineva să smulgă de la tine. Nu toată 
lumea vânează câștiguri, să știi, spuse ea ușor 
nerăbdătoare. Dar aș vrea câteva minute din timpul tău. Își 
șterse faţa. Dar nu în căldura asta nenorocită. In biroul 
meu? Am putea discuta în liniște acolo și sunt sigură că te 
interesează ce am de spus. 

— Dacă este legat de ea, nu mă interesează deloc. 
Chemă liftul, intenţionând să coboare și să plece direct. 
Nu-mi pasă nici cât negru sub unghie unde este, ce face 
sau cine este. 

— E o afirmaţie dură, mai ales când vine din partea unui 
irlandez. Irlandezii își iubesc mamele. 

Îi aruncă o privire care o făcu să dea înapoi fără să-și 
dea seama. 

— M-am descurcat foarte bine și fără ea, din clipa în 
care a plecat. N-am nici timpul și nici intenţia de a discuta 
despre ea sau despre orice alt aspect personal cu tine. 
Louise poate considera că ești o valoare, dar în secunda în 
care ai întins coarda, ai zburat de-aici. 

Ea își ridică bărbia și își îndreptă umerii. 

— Zece minute în biroul meu, după care, dacă dorești, 
demisionez. Simt că trebuie să plătesc o datorie și încep să 
cred că am amânat prea mult. Nu vreau nimic de la tine, 
băiete, doar puţin din timpul tău. 

— Zece minute, i-o tăie el. 

Îl conduse către birou, trecând pe lângă o serie de săli 
de terapie și o bibliotecă micuță. Înăuntru era răcoare și 
domnea o ordine perfectă. Mobila se compunea dintr-un 
birou mic, o canapea și două scaune confortabile. 

Fără să-l întrebe ce vrea, se duse la frigider și scoase 
două sticle de limonadă. 

— Am lucrat la o linie de urgenţă în Dublin, începu ea. 
Abia terminasem universitatea, voiam să-mi  finalizez 
studiile postuniversitare, și credeam că le știu pe toate. 
Aveam de gând să lucrez în domeniul privat, în calitate de 
consilier, să câștig o căruţă de bani. Munca asta era o 
parte din practica pe care trebuia să o fac. 

[i întinse una dintre sticle. 

— S-a întâmplat să fiu de serviciu când a sunat mama ta. 
După voce, știam că e tânără. Chiar mai tânără decât mine, 
și rănită și speriată de moarte. 

— Din câte am auzit despre ea, mi-e greu să cred asta. 

— Ce știi tu despre ea? Nu erai decât un bebeluș, i-o 
reteză Moira. 

— Ceva mai mare când a plecat. 

— A plecat pe dracu’! Siobahn nu te-ar fi părăsit nici 
dacă ar fi avut cuțitul la gât! 

— Numele ei era Meg și s-a lepădat de mine înainte să 
împlinesc șase ani. Lăsă sticla jos, deja iritat de tot 
nonsensul ăsta. Unde vrei să ajungi? 

— Numele ei era Siobahn Brody, indiferent de ce ţi-a 
spus nemernicul ăla. Avea optsprezece ani când a venit la 
Dublin din Clare, căutând aventura și mirajul marelui oraș. 
Ei bine, biata de ea, le-a găsit. Vrei să stai jos cinci minute? 

Își tinu sticla rece pe faţă. 

— Nu mi-am imaginat că va fi atât de greu, murmură ea. 
Am crezut întotdeauna că știi și, când am văzut locul ăsta, 
am fost sigură. Deși faptul că l-ai construit mi-a schimbat 
total impresia despre tine. Credeam că ești bucăţică ruptă 
din Patrick Roarke. 

Joacă bine, își spuse el. Oboseala bruscă și tristeţea din 
voce... 

— Ce crezi sau ce-ţi imaginezi tu despre mine nu mă 
interesează câtuși de puţin. Nici el. Și nici ea. 

Moira lăsă sticla jos. 

— Te interesează faptul că știu, absolut sigur, că Patrick 
Roarke a omorât-o pe mama ta? 

Simţi cum ia foc, apoi se calmă. Dar nu lăsă să se vadă. 

— A plecat. M-a părăsit. 

— Numai moartă te-ar fi părăsit. Te-a iubit din tot 
sufletul. Aingeal, așa îţi spunea. Îngerul ei, și când îţi 
spunea așa, parcă cânta. 

— Timpul trece, doamnă O'Bannion, și nu mă convingi 
cu nimic. 

— Deci poti fi și dur, spuse ea, dând din cap, apoi luă 
sticla și bău puţin, ca și cum ar fi simţit nevoia să facă ceva 
cu mâinile. Nu încerc să te conving de nimic. Îţi spun doar 
că Patrick Roarke a omorât-o pe Siobahn Brody. Nu o 

puteam dovedi. De ce m-ar fi ascultat polițiștii, dacă aș fi 
avut curajul să mă duc și să-l denunţ? îi avea la degetul 
mic pe atunci și destui dintre nemernicii cu care își pierdea 
timpul ar fi fost gata să jure că Siobahn a fugit. Dare o 
minciună. 

— Că a mai omorât, nu e o noutate pentru mine. Și nici 
faptul că avea polițiștii la degetul mic. Ridică din umeri. 
Dacă încerci să mă șantajezi pentru păcatele lui... 

— Oh, la dracu'! Nu toată lumea îţi vrea banii! 

— Doar cei mai mulți. 

— Era mama ta. 

Își înclină puţin capul, ca și cum ar fi ascultat-o din 
politeţe, dar simţi cum i se rupe sufletul. 

— De ce te-aș crede? 

— Pentru că ăsta este adevărul. Și nu am nimic de 
câștigat dacă ţi-l spun. Mă tem că nici măcar nu-mi ușurez 
conștiința. Vezi tu, am făcut totul pe dos. Cu cele mai bune 
intenţii, dar n-am procedat cum trebuie, pentru că mă 
credeam deşteaptă. Și pentru că ţineam la ea. M-am 
implicat prea mult. 

Respiră adânc, apoi lăsă sticla deoparte. 

— În noaptea în care a sunat, i-am spus unde se poate 
duce. Am liniștit-o și am ascultat-o și i-am spus ce poate 
face, așa cum am fost învățată, așa cum făcusem de-atâtea 
ori înainte. Dar era isterizată, îngrozită și auzeam copilul 
plângând. Așa că am încălcat normele și m-am dus eu să o 
iau. 

— E posibil să te fi dus să ajuţi pe cineva, dar greșești 
dacă crezi că avea vreo legătură cu mine. 

Îl privi din nou, însă de data asta nu mai era calmă, ci 
foarte emoţionată. 

— Erai cel mai frumos copil pe care-l văzusem vreodată. 
Un băieţel superb, îmbrăcat în pijama albastră. A fugit, te- 
a luat din leagăn și a plecat, fără nimic altceva. Doar pe 
tine te-a luat. 

Vocea i se frânse, ca și cum ar fi retrăit toată scena. Apoi 
continuă: 

— Te ţinea strâns în braţe, deși avea trei degete rupte la 
mâna dreaptă și ochiul stâng umflat, de nici nu-l putea 
deschide. li mai trăsese și câteva șuturi, înainte să plece 
pe șapte cărări să mai ia whisky. Atunci te-a luat și a fugit. 
Nu voia să meargă la spital sau la vreo clinică, de teamă că 
o s-o găsească acolo. Era speriată la gândul că o s-o 
rănească atât de rău încât nu va mai putea să se ocupe de 
tine. Am dus-o la un adăpost și acolo au chemat un doctor. 
Nu voia să ia medicamentele, pentru că n-ar mai fi putut să 
aibă grijă de tine. Așa că am vorbit, ca să uite de durere, 
toată noaptea. 

Deși Roarke încă stătea în picioare, Moira se așeză și 
oftă. 

— Când a venit la Dublin a găsit de lucru într-o 
cârciumă. Era tânără și frumoasă. Acolo a găsit-o, n-avea 
decât optsprezece ani și era inocentă, naivă, își dorea o 
relație romantică. Era un bărbat chipeș și fermecător 
atunci când voia. S-a îndrăgostit de el, fetele se 
îndrăgostesc de multe ori de bărbaţii de care ar trebui să 
fugă. A sedus-o, i-a promis că o ia de nevastă, i-a jurat că o 
iubește. 

Se ridică să se ducă la fereastră, în timp ce Roarke 
aștepta, fără să scoată un cuvânt. 

— Când a rămas însărcinată, a luat-o la el. I-a tot promis 
că o să se însoare cu ea. Mi-a povestit că familiei îi spusese 
că s-a măritat; îi era rușine să le mărturisească adevărul. 
Ei știau că s-a măritat și e fericită și o să vină acasă să-i 
vadă când o să poată. Prostuţa, spuse ea încet. Ei bine, a 
născut, iar el a fost mulțumit că e băiat, dar continua s-o 
ducă cu vorba când îl întreba de căsătorie. A insistat, 
pentru că voia ca fiul ei să aibă un tată cum se cuvine. 
Atunci a început să o bată. 

Se întoarse, privindu-l. 

— La început, nu era așa de rău - asta mi-a spus mie. 
Multe susțin lucrul ăsta. Sau că era vina ei, știi, pentru că 
îl cicălea sau îl enerva. Este o parte a ciclului tipic pe care 
îl înregistrează cazurile de acest gen. 

— Știu ciclul, cunosc și statisticile. Patologia. 

— Sigur că le știi. Dacă nu-ţi băteai capul să știi, nu 
făceai ce-ai făcut. Dar totul se schimbă când este personal. 

— N-o cunosc pe fata despre care vorbești. O străină, își 
spuse el. Probabil o fantezie. O poveste născocită de 
femeia asta, cu vreun scop ascuns. Cu siguranţă așa era. 

— Eu am cunoscut-o, spuse Moira simplu. 

Iar vocea ei calmă îl impresionă. 

— Așa pretinzi. 

A 

— Așa este. În noaptea în care a sunat la numărul de 
urgenţă, el adusese altă femeie în casă, chiar sub nasul ei 
și, când protestase, îi rupsese degetele și îi învineţise 
ochiul. 

Simţea acum că i se uscase gâtul și îl ardea. Dar vocea îi 
rămase calmă. 

— Ai vreo dovadă în sprijinul afirmațiilor tale? 

— Nu pot dovedi nimic. Îţi spun doar ce știu. Ce faci cu 
tot ce afli de la mine e treaba ta. Poate că, de fapt, ești la 
fel de rău ca și el. Dar tot o să termin povestea. A stat ia 
adăpost o săptămână. O vedeam zilnic. Hotărâsem că ea 
este misiunea mea. Dumnezeu să ne ierte pe amândouă. 
Am discutat cu ea, am încercat din răsputeri s-o ajut. Avea 
familia în Clare - părinţi, doi fraţi, o soră - geamănă, mi-a 
spus. Am convins-o să le scrie, pentru că a refuzat să-i 
sune. Zicea că nu ar putea suporta rușinea de a spune 
totul, cu voce tare. Așa că am insistat să le scrie, să-i 
anunţe că se întoarce acasă, cu fiul ei. Am pus scrisoarea 
la poștă cu mâna mea. 

Telefonul de pe biroul ei sună, iar ea tresări, de parcă ar 
fi fost trezită dintr-un vis. Respirând anevoie, ignoră 
telefonul și continuă: 

— Eu am împins-o la asta, Roarke. Am insistat prea mult, 
am avansat prea repede, pentru că mi se părea că le știu 
pe toate, că sunt cea mai deșteaptă din lume. Că am 
dreptate. Și a doua zi plecase de la adăpost, lăsându-mi un 
bilet, că nu putea fugi, nu putea să-i ia unui bărbat băiatul 
fără să-i dea șansa să facă ce se cuvine. Fiul ei trebuia să 
aibă un tată. 

Scutură din cap. 

— Am fost tare furioasă. Tot timpul ăsta, timpul meu 
preţios și eforturile mele, irosite, pentru că fata asta se 
agăța de prostiile ei romantice. M-am tot gândit zile în șir 
și, cu cât mă gândeam mai mult, cu atât mă înfuriam mai 
tare. Am hotărât să mai încalc o dată regulile, să mă duc la 
apartamentul în care trăia cu el și să încerc încă o dată să 
o conving. S-o salvez, pe ea și pe băieţelul ei frumos, în 
ciuda dorinţei ei. Așa că m-am dus în magherniţa în care o 
ţinea și i-am bătut la ușă. 

Işi aminti brusc peisajul și mirosurile din copilărie. 
Duhoarea de vomă după prea multe beri, și de urină de pe 
alei, zgomotul unei palme peste faţă. Un aer încărcat de 
disperare. 

— Dacă ai bătut la ușa aia în costumul tău de asistent 
social, ori erai foarte curajoasă ori proastă de-a binelea. 

— Amândouă. Puteam fi concediată pentru ce făceam, ar 
fi trebuit să mă dea afară. Dar nu-mi păsa, aici era vorba 
despre mândria mea. Mândria mea. 

— Asta voiai să salvezi, doamnă O'Bannion? 

Vocea lui calmă, ușor amuzată o făcu să zâmbească 
amar. 

— Voiam s-o salvez pe ea, și pe tine, dar, vai, și mândria 
mea. Tot tacâmul. 

— Puţini erau salvaţi pe-atunci din locul ăla. Iar mândria 
era ceva ce majoritatea nu ne puteam permite zilnic. 

— Am învăţat asta pe pielea mea, iar Siobahn a fost 
prima lecţie. Una dură. Aveam la mine scrisoarea, 

răspunsul părinţilor ei, iar intenţia mea era să vă iau pe 
sus pe amândoi și să vă expediez la Clare. 

De undeva, de-afară, se auzi hohotul de râs al unui copil, 
apoi zgomot de pași alergând pe hol. Deslușiră o voce de 
femeie grăbită, apoi se făcu liniște. 

Moira se așeză din nou și își încrucișă mâinile în poală, 
ca o școlăriţă. 

— A deschis chiar el ușa. Am înţeles imediat de ce se 
îndrăgostise de el. Era frumos ca doi diavoli. M-a măsurat 
de sus până jos, obraznic, iar eu am ridicat bărbia și am zis 
că am venit să vorbesc cu Siobahn. 

A 

Închise ochii o clipă, apoi reveni. 

— S-a sprijinit de tocul ușii și mi-a zâmbit insolent. A 
fugit, mi-a spus, bine c-a scăpat de ea. I-a furat cincizeci de 
lire, din banii munciţi de el din greu, și a dispărut. Dacă o 
vedeam, să-i spun să nu se mai întoarcă vreodată. Minţea 
atât de natural încât l-am crezut. Mi-am închipuit că, până 
la urmă, îi venise mintea la cap și plecase acasă, la Clare. 
Apoi am auzit copilul plângând. Te-am auzit plângând. Am 
intrat peste el în casă. Probabil că l-am luat prin 
surprindere, altfel n-aș fi trecut niciodată de el. Nu și-ar 
părăsi ea copilul, i-am spus. Unde e? Ce-ai făcut cu 
Siobahn? 

Își desfăcu mâinile, apoi strânse pumn una, lovindu-și 
ritmic genunchiul. 

— A ieșit o femeie din dormitor, purtându-te de parcă 
erai o varză. Scutecul era ud, fața murdară. Siobahn te 
ținea ca pe un prinţ. Niciodată nu te-ar fi neglijat așa. Dar 
femeia asta căreia părea să-i placă băutura purta un fel de 
sac murdar, deschis în faţă. 

— Asta-i nevasta mea, mi-a spus el. Meg Roarke, iar el e 
copilul nostru. Şi a scos un cuţit de la centură, uitându-se 
la mine, în timp ce și-l trecea peste degetul mare. Şi 
oricine spune altfel, o să vadă ce greu e să mai scoată 
vreun cuvânt pe urmă. 

După mai bine de treizeci de ani, în siguranţa biroului ei, 
Moira se cutremură. 

— Mi-a spus pe nume. Siobahn trebuie să-i fi divulgat 
numele meu. Niciodată n-am fost atât de speriată ca atunci 
când Patrick Roarke mi-a pronunţat numele. Am plecat. 
Dacă te-a părăsit cineva acolo, cu el, eu am fost aceea. 

— Poate că a plecat acasă sau și-a luat lumea-n cap. E 
mai greu să pornești la drum cu un copil în braţe. 

Moira se aplecă înainte. Iar pe faţa ei nu se reflecta furia 
sau nerăbdarea, ci pasiunea. Căldura ei îl arse, apoi se răci 
sub pielea lui. 

— Erai viaţa și sufletul ei. Îngerul ei. Crezi că n-am 
verificat? Măcar atâta lucru am îndrăznit să fac. Am 
deschis scrisoarea. Erau atât de fericiţi că primiseră vești 
de la ea, atât de ușuraţi. O îndemnau să vină acasă cu tine. 
O întrebau dacă are nevoie de bani sau dacă vrea ca fraţii 
ei sau tatăl ei să vină să vă ia acasă. li povesteau ultimele 
vești. Fratele ei, Ned, se însurase și avea și el un băiat, iar 
sora ei, Sinead, se logodise. 

Copleșită, întinse din nou mâna după limonadă, dar, de 
data asta, se mulțumi să se joace cu sticla. 

— l-am contactat, i-am întrebat dacă ajunsese acolo. 
După două săptămâni, m-au sunat să mă întrebe când vine. 
Și am știut că a murit. 

Se așeză din nou. 

— În sufletul meu știusem asta, de când te-am văzut în 
maghernița aia. Am știut că el a omorât-o. l-am văzut 
moartea în ochi, iar când s-a uitat la mine și mi-a spus pe 
nume, am intuit adevărul. Când le-am mărturisit ce știam, 
părinţii ei și Ned, fratele ei, au venit la Dublin. S-au dus la 
poliție, dar au fost plimbaţi cu vorba. Ned a fost atras în 
capcană și bătut. 

L-au snopit în bătaie, iar mie mi-au spart geamurile cu 
pietre. Eram îngrozită. Şi l-am văzut de două ori 
plimbându-se ostentativ pe lângă casa mea. 

Își strânse buzele. 


127 


— Am renunţat. E rușinos, dar asta am făcut. Actele 
demonstrau că Patrick și Meg Roarke erau soț și soţie, de 
cinci ani. Nu am găsit certificatul tău de naștere, dar 
femeia susținea că ești copilul ei și n-o putea contrazice 
nimeni. Cine ar fi îndrăznit? Fete ca Siobahn veneau și 
plecau zilnic din Dublin. Cu siguranţă va apărea atunci 
când o să se simtă pregătită, iar eu am încuviinţat și am 
tăcut, pentru că mi-era prea frică să fac altfel. 

Simţea o greutate oribilă în piept, dar se mulțumi să 
aprobe din cap. 

— Iar acum îmi spui mie povestea asta lungă, pentru 
care n-ai nicio dovadă, fiindcă... 

— Am auzit de tine. Am făcut tot posibilul să aflu ce se 
petrece cu tine, mai ales după ce m-am măritat și m-am 
mutat în America. Ştiam ce soi ești. Și m-am gândit că 
acele câteva luni, cât fusese ea lângă tine, nu contaseră, că 
semănai cu el nu doar fizic. Soi rău, mi-am spus, și astfel 
am putut să mă liniștesc, să nu mă mai trezesc la miezul 
nopţii, cu bebelușul acela frumos plângându-mi în vis. 

Absentă, luă un prespapier micuţ din cristal, în formă de 
inimă, și începu să se joace cu el. 

— Dar în ultimii doi ani, am auzit despre tine lucruri 
care m-au făcut să mă întreb dacă nu cumva greșeam. Apoi 
a venit la mine Louise, mi-a povestit despre locul ăsta și ce 
vrei să faci din el, și am crezut că e un semn, că venise 
momentul să vorbesc. Îl privi cu atenţie. Poate pentru tine 
este prea târziu ca să mai conteze, dar nu și pentru mine. 
Trebuia să-ţi spun totul, față-n față. Dacă vrei, o să mă 
supun unui test cu detectorul de minciuni. Sau o să 
demisionez, așa cum am promis, iar tu poţi să mă uiţi. 

Își zise că nu crede un cuvânt din spusele ei. Dar simţea 
că-l doare inima, de parcă i-ar fi înfipt un pumnal între 
coaste. Se temea că adevărul îl doare. 

— Trebuie să înţelegi că voi încerca să verific, măcar 
parțial, tot ce ai spus. 

— Sper să faci asta. Mai e ceva. Purta la mâna stângă un 
inel simplu din argint - ca o verighetă, mi-a spus că i-l 
cumpărase când te-ai născut tu. Promisiunea lui că veţi fi o 
familie, în ochii Domnului și ai oamenilor. Când a ieșit din 
dormitor, Meg Roarke purta inelul lui Siobahn. Inelul acela 
pe care ea nu și l-a scos de pe deget, nici măcar după cea 
bătut-o. Nemernica îl purta pe degetul mic, pentru că 
mâinile ei erau prea mari pentru el. Și, când a văzut că mă 
uit la el, când și-a dat seama că știu...a zâmbit. 

Incepu să plângă. 

— A omorât-o pentru că a plecat, pentru că s-a întors. 
Fiindcă putea s-o facă. Și pe tine te-a păstrat pentru că 
erai leit el. Dacă n-aș fi presat-o atât, dacă i-aș fi lăsat mai 
mult timp de gândire... 

Își șterse faţa, apoi se ridică și se îndreptă spre birou. 
Scoase o fotografie mică dintr-un sertar. 

— Asta-i tot ce am. Eu v-am făcut fotografia asta, cu o zi 
înainte să plece de la adăpost. Îţi aparţine, spuse ea, 
întinzându-i-o. 

Roarke o privi și văzu o tânără cu părul roșcat și ochii 
verzi, încă învineţită în urma bătăilor. Purta o cămașă 
simplă, albastră, iar părul îi curgea în valuri pe umeri. 
Zâmbea, deși avea ochii trişti și obosiţi, zâmbea, cu faţa 
lipită de obrazul copilului. O faţă încă rotundă, inocentă, 
dar, fără îndoială, faţa lui. 

Și zâmbea și el. Un zâmbet strălucitor, fericit. lar mâna 
care îl strângea aproape de corpul mamei purta o 
verighetă din argint pe degetul lung, fin. 

Portography era la mică distanţă de colegiu, astfel că 
puteai ajunge pe jos, remarcă Eve cu interes, și avea o 
parcare pe două niveluri - împărţită de rezidenţi și de 
clienţi - înghesuită între clădire și imobilul învecinat. 

— Verifică dacă există camere de luat vederi pentru 
parcare, îi spuse lui Peabody. Dacă sunt, vreau 
înregistrările din noaptea în care a fost ucisă Howard. 

Semnul indica faptul că parcarea este plină, dar Eve 
trase mașina oricum, pentru a studia locul. Aprinse farul 
indicând că este în misiune, apoi parcă în spatele unei 
camionete vechi. 

— Vom verifica toate vehiculele înregistrate pe numele 
rezidențţilor și ale angajaţilor. Vezi dacă găsești vreunul cu 
covoare din fibre. Studie parcarea, numărând două dubiţe 
și un camion. Oare să fie atât de neglijent sau arogant? se 
întrebă ea. Să planifice totul în cel mai mic detaliu, apoi să 
fie prins din cauza mașinii folosite? 

— Întotdeauna fac greșeli, nu? 

— Mda. Eve se îndreptă către scara metalică ce 
conducea spre primul nivel. Intotdeauna se întâmplă ceva. 
O atrage într-un vehicul lângă colegiu, o tranchilizează 
destul încât să tacă, o duce până la parcare. Intră, o 
omoară, apoi o duce înapoi la mașină, meige în centru, o 
aruncă. Și gata, și-a făcut treaba. Riscuri, multe riscuri, 
comentă ea. Dar, dacă ești atent, dacă ești hotărât, ţii cont 
și de riscuri. Asta face și el. Planifică totul în cele mai mici 
detalii.  Cronometrează fiecare acțiune.  Calculează 

probabilitățile, rutele, cu ajutorul soiturilor. Tine cont de 
fiecare amănunt. 

__— Nu era atât de târziu când a luat-o, remarcă Peabody. 
Între nouă și nouă și jumătate, nu? Poate că cineva l-a 
observat venind sau plecând. 

Eve cercetă strada, clădirea, scările și ascensoarele, 
nivelurile parcării. 

— Cum reușește să scoată din clădire o fată moartă și să 
o bage în mașină? Nu se grăbește, așteaptă până se face 
târziu, destul de târziu încât să nu mai fie prea multă lume 
pe străzi. Vara este mai puţin aglomerat, deci nu era 
nevoie să stea foarte târziu. Nu mai simt atâţia studenţi 
care să bată străzile, îndreptându-se spre cluburi și 
cafenele, și, oricum, până la nouă sunt deja acolo. Muzica 
începe să urle la nouă. Este expus riscurilor un minut sau 
două. N-are ce face. Dar este destul de rapid și de prudent 
și dispus să-și asume riscurile. 

— Şi a fost inspirat s-o ducă în centru, pentru că este o 
distanță mare între locul crimei și acela în care este 
descoperită victima. Este un plan bun. 

— Poate, răspunse Eve, apropiindu-se de ușă. 

La primul nivel era departamentul de vânzări. Aparate 
foto, consumabile, diferite obiecte despre care Eve nici nu 
știa la ce folosesc, software care, pentru ea, nu avea niciun 
sens. Un angajat demonstra și ridica în slăvi în faţa unui 
client.virtuţile unei unități complexe pentru prelucrarea 
imaginii, cu funcţii multiple. Altul făcea o vânzare de 
discuri. 

Două ecrane mici prezentau toate activităţile din 
magazin din unghiuri diferite și invitau clienţii: apăsaţi aici 
pentru un autoportret la minut! încercaţi Podiak Image 
Mașter. Reducere! Costă numai 225,99$. 

Demonstrația era acompaniată de o muzică zgomotoasă, 
pentru că mândrul proprietar al unui Podiak Image Mașter 
putea derula din meniu o serie de opţiuni muzicale, piese 
deja încărcate în aparat sau își putea înregistra cântecele 


131 


preferate, pe care să le folosească drept fundal muzical 
pentru filmele sau fotografiile făcute la diverse ocazii 
familiei. 

Eve se întreba de ce și-ar dori cineva acele cântece 
enervante și săltăreţe care să le însoţească fotografiile, 
când o strigă Peabody. 

— Doar voiam să văd, spuse ea. Nu am deloc poze cu 
noi. Înșfacă fotografia: Uite. Nu suntem drăguţe? 

— Absolut adorabil. Aruncă mizeria aia. Indică liftul 
micut și semnul care anunţa Galeria Portography la etajul 
doi, și Studioul la trei. 

— O să pun asta pe perete, la birou, spuse Peabody. 
Dacă vrei, îţi fac o copie. Poate că lui Roarke i-ar plăcea. 

— Ştie cum arăt. Eve ieși la etajul doi. 

Pe pereţi erau imagini, fețe și corpuri. Tinere, bătrâne, 
grupuri. Copii. Fete în pantofi cu toc, băieţi în echipament 
sportiv. Portrete de familie, instantanee artistice cu 
nuduri, bărbaţi și femei, chiar și fotografii cu animale de 
companie. 

Toate înrămate în cadre fine, din argint. A 

Eve simţea că parcă ar fixa-o sute de ochi. Încercă să 
scape de senzaţia asta și să-și dea seama dacă vreuna 
dintre imagini îi amintește de stilul folosit în fotografiile lui 
Rachel Howard. 

— Bună ziua. O femeie îmbrăcată în negru, cu părul 
scurt, alb, apăru din spatele unui panou de afișaj. Doriţi un 
portret? 

Eve își scoase insigna. 

— Cine a făcut fotografiile astea? 

— Îmi pare rău. Există vreo problemă? 

— Investighez moartea unei studente de la Universitatea 
Columbia. 

— A, da. Am auzit de caz. O tânără, nu-i așa? Teribil. Dar 
nu înțeleg ce legătură are galeria noastră cu investigația 
dumneavoastră. 

— Acesta este scopul investigaţiei. Să identificăm 
legături. Domnișoara? 

— A, Duberry. Lucia Duberry. Sunt manager aici. 

— Locotenent Eve Dallas. Sunt detectiv principal în 
acest caz. Scoase fotografia lui Rachel din geantă. Vă 
amintiţi să fi venit vreodată aici? 

— O fată frumoasă. Nu-mi amintesc să o fi văzut aici. 
Dar vin mulţi clienţi, doar ca să se uite, unii sunt studenți. 
S-ar putea să nu o fi remarcat. 

— Ce credeţi despre fotografie? 

— Păi, este o compoziţie foarte bună. O privești și te 
gândești imediat - așa cum am spus și eu - iată o fată într- 
adevăr frumoasă. Apoi primele cuvinte care-ţi vin în minte 
sunt tânără și prietenoasă. Naturală este un alt cuvânt, 
pentru că imaginea este simplă, nestudiată. Era studentă 
la fotografie sau model? 

— Nu. Dar urma un curs de arta imaginii. S-ar putea să 
fi cumpărat materiale de aici. 

— A, cu siguranţă putem verifica asta. Doriţi să îi sun pe 
cei de la vânzări, să cer unei funcţionare să verifice 
facturile? 

— Da. Pe numele Rachel Howard - să încercăm ultimele 
două luni. 

— Nu va dura mult. Se întoarse și ocoli panoul, iar Eve o 
urmă și văzu că avea amenajat un birou, folosind panourile 
de afișaj ca pereţi despărțitori. 

Lucia se duse la telefonul așezat pe un birou micut, 
lucios și contactă departamentul de vânzări, dându-le 
instrucțiunile necesare. 

— Pot să vă ofer ceva răcoritor în timp ce așteptați? 
Poate niște apă minerală? 

— Nu, mulţumesc, spuse Eve, înainte ca Peabody să 
apuce să deschidă gura. Clădirea asta - are atât spaţii 
comerciale, cât și spaţii locuibile - folosește parcarea de 
alături? 

— Da. Clădirea noastră și alte patru imobile. 

— Camere de luat vederi? 

— Nu. Erau, dar întotdeauna se întâmpla ori să le fure 
ori să le distrugă cineva, până când am hotărât că este mai 
scump să le tot reparăm și înlocuim decât să avem câteva 
locuri în parcare ocupate fără plată. 

— Proprietarul locuiește la etaj? 

— Hastings a rezervat etajul patru pentru apartamente 
personale, în vreme ce studioul se află la etajul trei. 

— Printre imaginile expuse sunt și lucrări de-ale lui? 

— Toate sunt ale lui. Hastings este foarte, foarte 
talentat. 

— Voi încerca să vorbesc cu el. Peabody, vino sus după 
ce obţii datele de la Vânzări. 

— Sigur, dar...lucrează acum, protestă Lucia. 

— Şi eu la fel. Eve se îndreptă spre lift cu Lucia, acum 
agitată, pe urmele sale. 

— Dar Hastings este într-o sesiune. Nu poate fi deranjat. 

— Facem pariu? O privi rece când i se agăţă de braţ. Nu 
cred că vrei să faci asta. 

La auzul tonului ei sec, Lucia își retrase imediat mâna. 

— Dacă aţi putea să așteptați până când termină... 

— Nu. Eve intră în lift. Etajul trei, comandă ea, apoi o 
privi pe Lucia cea îngrozită, până când se închiseră ușile. 

Ieși din lift într-un zgomot asurzitor de muzică high-tech 
care izbucnea, fierbinte ca soarele de vară, în studioul cu 
pereţi albi. Echipamente - lumini, filtre, ventilatoare, 
paravane - erau dispuse în jurul unei scene pe care poza un 
model, nud, în diferite poziţii atletice, peste un scaun roșu 
uriaș. 

Era o femeie de culoare, foarte înaltă, slabă ca un ogar, 
care parcă avea oase de gumă. 

În afara celor trei aparate instalate pe suporţi mai exista 
unul ţinut de un bărbat corpolent, care purta blugi largi și 
o cămașă albastră. Alte două persoane, o femeie micuță, 
într-un costum strâmt, fără mâneci, și un tânăr cu o 

cascadă de păr portocaliu, urmăreau totul cu figuri 
îngrijorate, concentrate. 

Eve înaintă către platou, începând să spună ceva. 
Femeia se întoarse încet și o observă. Figura ei exprima 
groaza. 

Dacă Eve nu ar fi văzut aceeași expresie pe faţa Luciei, 
poate că ar fi scos arma, pregătită să înfrunte cine știe ce 
pericol ascuns în spatele ei. 

A 

În schimb, continuă să înainteze, fără să ia în seamă 
gâfâitul speriat al femeii și icnetul tânărului cuprins de 
panică. Femeia care poza o privi pe Eve în ochi, ușor 
amuzată, și rânji. 

— Fără zâmbete! Urletul care explodă de la bărbatul ce 
ţinea aparatul de fotografiat îi făcu pe cei doi asistenţi să 
sară în sus. Modelul își relaxă buzele și își aplecă trupul, ca 
o ramură lungă, suplă de salcie, peste scaun. 

— Ai musafiri, drăguță, spuse ea pe un ton catifelat, 
gesticulând cu braţul ei lung, într-o mișcare fluidă. 

Se întoarse brusc, lăsând aparatul în jos. 

Întâi veni mârâitul și, până și Eve trebuia să recunoască, 
era impresionant. Nu văzuse niciodată un urs, însă privise 
imagini. Arăta exact ca un urs, și mârâitul făcea 
comparaţia și mai veridică. 

Era înalt și foarte solid, avea pieptul larg, braţele 
vânjoase și mâinile cât niște tăvi. 

Și era îngrozitor de urât. Avea ochii mici, nasul turtit, 
parcă împrăștiat pe toată fața, buzele groase. În clipa 
aceea, venele i se umflaseră și îi pulsau pe frunte și pe 
suprafaţa capului ras. 

— Afară! își trânti un pumn în cap, ca și cum ar fi 
încercat să alunge demonii care îi puseseră stăpânire pe 
creier. leși, până nu te omor! 

Eve își scoase insigna. 

— Cred că ar trebui să foloseşti cu mai mult 
discernământ cuvântul ăsta, mai ales când te adresezi unui 
polițist. Trebuie să-ți pun câteva întrebări. 

— Poliţist? Poliţist? Mă doare undeva dacă ești polițistă! 
Poţi să fii și Dumnezeu cel atotputernic coborât pe pământ 
pentru Judecata de apoi. leși sau îți smulg braţele din 
umeri și te bat cu ele până te omor. 

Trebuia să recunoască, era bun. Când văzu că pornește 
spre ea, se pregăti. Şi când una dintre mâinile lui masive 
se întinse spre ea, îi trase un șut în testicule, cu sete. 

Se prăbuși ca un copac, cu faţa în jos. Își imagină că 
gemea sau încerca să-și recapete suflul, dar n-auzea nimic 
din cauza muzicii. 

— Închide mizeria aia, ordonă ea. 

— Oprește programul muzical, ţipă tânărul, îngrozit. 
Doamne, Dumnezeule, l-a omorât pe Hastings. L-a omorât. 
Chemaţi o ambulanţă, chemaţi pe cineva! 

Muzica încetă în timp ce urla, așa că acum numai 
strigătele lui răsunară în cameră. 

— Haide, revino-ţi, prostovane. Femeia care poza se 
ridică și se îndreptă - goală și graţioasă - către o sticlă de 
apă. Nu e mort. Probabil că i-au ajuns testiculele în gât, 
dar încă respiră. O mișcare excelentă, îi spuse lui Eve, apoi 
bău din apă. 

— Mulţumesc. Se aplecă lângă corpul prăbușit, care 
acum scotea niște icnete înfundate. Dirk Hastings? Sunt 
locotenent Dallas, NYPSD. Tocmai te-am salvat de la o 
arestare pentru agresarea unui ofițer de poliţie. Aș fi 
încântată să-mi revizuiesc atitudinea și să-ţi târăsc fundul 
de cretin la secţie, în cătușe, dar, pe de altă parte, poţi să- 
ţi iccapeţi răsuflarea și să-mi răspunzi la întrebări aici, la 
adăpostul propriului cămin. 

— Vreau...un...avocat, reuși el să articuleze. 

— Sigur, ai acest drept. Sună unul și spune-i că ne 
întâlnim lu secţie. 

— Eu nu...încercă să inspire, apoi să expire. Nu sunt 
obligat să merg nicăieri cu tine, jigodie! 

— Sunt fotograf. Asta-i munca mea. 

— Ai fost arestat de două ori pentru hărțuire. 

— Aiureli! Rahat! Sunt un artist! Se aplecă spre ea. 
Ascultă, ar trebui să-mi fie recunoscătoare pentru că am 
considerat că merită atenţia mea. Oare un trandafir îţi face 
reclamaţie când îi surprinzi imaginea? 

— Poate că ar trebui să te limitezi la instantanee cu flori. 

— Feţe, forme, asta mă interesează. Și nu fac 
instantanee. Creez imagini. Am plătit amenzile, spuse el, 
dând din mână. Şi am prestat servicii în folosul 
comunităţii. În ambele cazuri, portretele pe care le-am 
creat au imortalizat femeile alea ridicole şi 
nerecunoscătoare. 

— Asta te interesează? Nemurirea? 

— Asta am. Aruncă o privire spre Peabody, ridică din 
nou aparatul, o încadră, apoi o fotografie, dintr-o singură 
mișcare. Soldat, spuse el, făcând încă o poză înainte ca 
Peabody să clipească măcar. O figură bună. Pătrată și 
puternică. 

— Chiar mă gândeam dacă n-ar trebui să îmi remodelez 
obrajii, spuse Peabody. Să-mi evidenţiez pomeţii și... 

— Las-o baltă. Forma asta e foarte bună. 

— Dar... 

— Scuzaţi-mă. Cu o răbdare îngerească, după ea, Eve 
ridică mâna. Putem să revenim la subiect? 

— Scuze, murmură Peabody. 

— Ce subiect? Nemurirea? Hastings își îndreptă umerii 
uriași. Asta am. Asta ofer. Artist, subiect. Relaţia este 
intimă, mai intimă decât sexul, mai apropiată decât 
sângele. Este o comuniune spirituală. Imaginea ta, adăugă 
el, devine imaginea mea. Viziunea mea, realitatea ta într- 
un singur moment definitoriu. 

A 

— Ihâm. Şi te enervează când oamenii nu înţeleg și nu 
apreciază ce le oferi. 

— Păi, normal că mă enervează. Oamenii simt idioţi. 
Proști. Absolut toți. 

— Deci îţi petreci viața imortalizând proști și idioţi. 

— Da. Făcându-i ceva mai mult decât sunt. 

— Şi cum te simţi tu? 

— Împlinit. 

— Deci, care este metoda ta? Fotografiezi și aici, în 
studio, cu profesioniști. 

— Uneori. Sau bântui pe străzi, până când o anumită 
față îmi atrage atenţia. Pentru a putea trăi în această lume 
coruptă, accept angajamente. Portrete. Nunti, 
înmormântări, copii etc. Dar prefer să am mână liberă. 

— Şi unde era mâna ta, ca și restul corpului, în noaptea 
de opt august și în dimineața de nouă august? 

— De unde dracu” vrei să știu? 

— Gândește-te. Acum două nopţi, începând cu nouă 
seara. 

— Am lucrat. Aici și în apartamentul meu. Creez un 
montaj. Ochi. Ochi, de la naștere până la moarte. 

— Te interesează moartea? 

— Desigur. Fără ea, ce este viața? 

— Ai lucrat singur? 

— Absolut. 

— N-ai vorbit cu nimeni, nu ai văzut pe nimeni după 
nouă? 

Buzele lui se strâmbară dispreţuitor. 

— Am spus că am lucrat. Nu-mi place să fiu deranjat. 

— Deci ai fost aici, singur, toată seara. Toată noaptea. 

— Asta am spus adineaori. Am lucrat până aproape de 
miezul nopţii, cred. Nu stau cu ochii pe ceas. Probabil că 
am băut ceva, apoi am făcut o baie lungă, fierbinte, pentru 
a-mi relaxa corpul și mintea. Pe la unu eram în pat. 

— Ai mașină, Hastings? 

— Nu înţeleg întrebările astea. Da, am o mașină. Sigur 
că am. Trebuie să mă deplasez, nu? Crezi că mă bazez pe 
transportul public? Am o mașină, și o camionetă de patru 
persoane pe care o folosesc în principal pentru 
angajamente, când trebuie să mă deplasez cu mai multe 
echipamente și asistenţi. 

— Când ai întâlnit-o prima dată pe Rachel Howard? 

— Nu cunosc pe nimeni cu numele ăsta. 

Eve se ridică, apoi se îndreptă spre Peabody. 

— Facturi? 

Peabody se grăbi să-i răspundă: 

— Două. A folosit de două ori un card de debit, pentru 
cumpărături mărunte. În iunie și în iulie. 

— Bine. Du-te și vezi ce fac ceilalți doi. Doar bagă capul 
pe ușă, dar încearcă să impui respect. 

— Cu plăcere. 

Eve se întoarse pe scaun. 

— Rachel Howard este în evidenţă, ca client al 
magazinului tău. 

După ce o privi lung, Hastings pufni ironic. 

— Habar n-am care sunt cretinii de clienţi. Pentru 
cretinii ăștia angajez personal, care să se ocupe de ei. 

— Poate că asta te va ajuta să-ți amintești. Eve scoase 
fotografia făcută la 24/7 și i-o arătă. 

Ezită puţin, aproape imperceptibil, dar Eve observă. 

— O figură bună, spuse el pe un ton neutru. Deschisă, 
tânără, naivă. Nu o cunosc. 

— Ba da. O recunoști. 

— Nu o cunosc, repetă el. 

— Încearcă asta. Privindu-l drept în ochi, Eve scoase 
fotografia post-mortem. 

— Excelentă,  murmură el. Foarte aproape de 
perfecţiune. Ridică fotografia, ducându-se spre fereastră, 
pentru a o vedea mai bine. Compoziţia, aranjamentul, 
tonurile. Tinerețe, dulceaţă, aceeași deschidere, sunt aici, 
chiar dacă e moartă. 

— De ce spui că este moartă? 

— Fotografiez și morţi. La înmormântări. Oamenii vor să 
păstreze amintirea celor decedați. Și uneori mă duc la 
morgă și plătesc un tehnician să mă lase să fotografiez 
câte un corp. Recunosc moartea. 

Lăsă imaginea în jos, apoi se uită fix la Eve. 

— Crezi că eu am omorât-o? Pentru ce? 

— Asta spune-mi tu. Ai cunoscut-o. 

— Figura mi-e cunoscută. Își umezi buzele, studiind din 
nou fotografia. Dar sunt atâtea fețe. Arată...Am mai văzut- 
o. Undeva...Undeva. 

Veni înapoi și se lăsă greu pe scaun. 

— I-am văzut faţa undeva, dar nu o cunosc. De ce aș 
omori o persoană străină, când cunosc atâţia idioţi care mă 
enervează și n-am ucis niciunul? 


Asta era o întrebare foarte bună, recunoscu Eve. Mai 
insistă un sfert de oră, apoi îl trimise în altă cameră și 
chemă asistenții. 

— În regulă, Dingo, ce faci pentru Hastings? 

— Eee-ee-eu... 

— Stop. Respiră. Inspiri, expiri, haide. 

Încercă, se sufocă, apoi încercă din nou. 

— Lucrez ca asistent, la studio și pe teren. E-e-ee-eu. 
Inspiră din nou văzând degetul lui Eve îndreptat spre el. 
Pregătesc aparatul, luminile, schimb decorul, orice îmi 
cere. 

— De când lucrezi pentru el? 

— De două săptămâni. Dingo privi prudent spre ușa 
camerei în care aștepta Hastings. Apoi se aplecă spre Eve, 
șoptind: De obicei, asistenții lui nu rezistă prea mult. Am 
auzit că cel dinaintea mea a stat trei ore. Recordul a fost 
înregistrat de unul care a rezistat șase săptămâni. 

— De ce? 

— O ia razna, frate. Își iese din minţi cu totul. Explozie 
nucleară. Dacă ai greșit, dacă nu greșești, nu contează, 
dacă îl deranjează pe el ceva, sare-n sus. 

— E violent? 

— Sparge, aruncă. L-am văzut odată cum se dădea cu 
capul de pereţi, săptămâna trecută. 

— L-ai văzut să bată pe cineva? 

— Până acum, nu, dar l-am auzit amenințându-l pe unul 
că îl aruncă în faţa autobuzului, în timpul unei ședințe. Nu 
cred că a trecut la fapte. 

— Ai văzut-o pe fata asta pe-aici? în persoană sau în 
portrete? 

Dingo luă fotografia. 

— Nu. Nu este genul meu. 

— Adică? 

— Nu pare genul de petrecăreaţă. 

— Crezi că este tipul lui Hastings? 

— Pentru distracţie? 

— Pentru orice. 

— Nu pentru petreceri. Oricum, tipul nu se dă în vânt 
după ele. Dar cred că faţa i-ar atrage atenţia. 

— Dingo, ai un vehicul? 

O privi din nou. 

— Am un board cu motor. 

— Vehicul, vreau să spun, cu uși? 

— Nee. Rânji la simpla idee de a conduce un automobil. 
Dar am carnet. Asta-i unul dintre motivele pentru care m-a 
angajat, pentru că pot să livrez diferite comenzi. Făcu o 
pauză, apoi se încruntă. N-a aruncat pe nimeni în faţa 
mașinii, nu? 

— Din câte știu eu, nu. Ce-ai făcut acum două nopţi? 

— Cred că am bântuit, nu știu. 

— Şi pe unde ai bântuit tu? 

— Hmm...Nu știu. Eu doar...brusc îi pică fisa. Ochii i se 
măriră, cât farfuriile, pe fața palidă. O, Doamne, adică sunt 
suspect? 

— De ce nu-mi spui pur și simplu unde ai fost, ce ai făcut 
Și cu cine? 

— E-e-eu! Loose și Brick și Jazz și cu mine, am fost la 
Brick, am stat pe-acolo un timp, apoi am plecat la The 
Spot, mergem des la clubul ăsta, și Loose s-a cam făcut, 
așa că l-am dus acasă pe la, eu știu, poate unu? Apoi am 
mai stat pe-acolo un pic, m-am întors acasă și m-am culcat. 

— Prietenii ăștia ai tăi au și nume reale? 

— Păi, da. 

— Spune-le colegei mele, și adresa ta. Apoi ești liber să 
pleci. 

— Pot să plec? Pur și simplu? Pe chipul lui se 
întipăriseră tot felul de expresii, de la șoc la suspiciune, de 
la ușurare la dezamăgire. Nu trebuie să chem un avocat 
sau ceva de genul ăsta? 

— Trebuie doar să fii disponibil dacă avem nevoie de 
tine, Dingo. 


Mai trecu o dată prin același război al nervilor cu Liza 
Blue, care era consultant pentru coafură și machiaj. Când 
văzu că încep să-i clănțăne dinţii, Eve respiră adânc. 

— Uite ce e, Liza, ai vreun motiv să te simţi vinovată? 

— Păi, mi-am înșelat prietenul săptămâna trecută. 

— N-am de gând să te arestez pentru asta. De când 
lucrezi pentru Hastings? 

— Hmm, de fapt, eu sunt liber-profesionistă. Lucrez mult 
pentru diferiţi fotografi, mă ocup de coafură și machiaje la 
nunţi și ocazii speciale. Îmi apreciază munca, așa că am 
colaborat, de vreun an. Se uită la Eve îngrijorată. E bine? 

— Cine furnizează produsele? 

— Am propria trusă, dar are și Hastings rezerve. E 
foarte pretenţios. Dar mulţi sunt la fel ca el. 

— Are și produse Barrymore? 

— Sigur. Sunt bune. 

— Ai lucrat vreodată cu fata asta? întrebă Eve, arătându- 
i fotografia lui Rachel Howard. 

Liza își strânse buzele. 

— Nu cred. Aș folosi pentru buze un roz mai intens. 
Dacă tot vorbeam de Barrymore, din gama lor aș alege 
First Blush sau Spring Rose. Aș evidenția forma buzelor. 
Are o gură frumoasă, dar nu strică să atragi puţin atenţia 
asupra ei. Și ar fi trebuit să evidenţieze mai mult și ochii. 
Dar îmi pare cunoscută. Nu știu unde... 

Se întrerupse, apoi aruncă fotografia de parcă i-ar fi ars 
mâinile. 

— E fata moartă. Am văzut la știri. E fata pe care au 
găsit-o în tomberon. 

— Unde ai fost acum două nopţi? 

— Cu prietenul meu. Vocea îi tremura. Cu Ivan. M-am 
simţit foarte vinovată pentru că l-am înșelat. Nu știu de ce. 
Eram gata să-i mărturisesc totul noaptea trecută, dar mi-a 
fost frică. Am mers la un film, apoi ne-am întors la el. 

— Peabody,ia-i datele. Poţi pleca acasă, Liza. 

— Crezi că Hastings a omorât-o? Nu vreau să mă mai 
întorc aici dacă îl suspectaţi că ar fi omorât-o. 

— Nu e acuzat de nimic. Trebuie doar să pun întrebări. 

Eve se duse spre camera în care aștepta Hastings. 
Stătea pe scaun, cu braţele încrucișate la piept, holbându- 
se la propria imagine reflectată în oglindă. 

— Putem proceda în mai multe feluri, începu Eve. Pot să 
te iau la secţie, sate rețin, până obţin un mandat de 
percheziție pentru clădirea asta, inclusiv pentru 
apartamentul și mașina ta. Sau convenim acum să permiţi 
percheziţia. 

— N-o să găsești absolut nimic. 

— Atunci n-ar trebui să te îngrijoreze dacă aruncăm și 
noi o privire. 

Ochii lor se întâlniră în oglindă. 

— N-aveti decât. 

Chemă o echipă și căutară peste tot. 

Nu găsiră nici măcar substanţe ilegale, ceea ce o 
surprinse. Ar fi făcut pariu că Hastings se delecta din când 
în când cu Zoner, dar totul era curat. Niciunul dintre 
tanchilizantele folosite pentru a o anestezia pe Rachel nu 
fu găsit în apartament, studio sau mașini. 

Avea o serie de cosmetice Barrymore în trusa de la 
studio, care corespundeau nuanţelor și produselor folosite 
în cazul lui Rachel. 

Incercă să și-l imagineze pe Hastings pictând cu atenţie 
buzele fetei, aplicând cu atenţie fard de pleoape, cu 
mâinile lui mari. 

Nu descoperi niciun scaun care să se potrivească cu cel 
pe care fusese fotografiată Rachel, dar găsi un ghem mare 
de gută care, împreună cu produsele cosmetice, intrară în 
plicuri tip pentru probe, fără un sunet de protest din 
partea lui Hastings, când îi înmână chitanta. 

li lăsă pe tehnicienii de laborator să ia mostre din covor 
pentru a le compara cu fibrele pe care le aveau deja, în 
timp ce ea își concentră atenţia asupra bazei de imagini. 

Se postă în spatele lui McNab, în timp ce el dădea 
căutare pe hard. 

— Locotenente...McNab își lăsă în jos umerii slăbănogi. 
Tipul ăsta are zeci de mii de imagini în baza de date. O să 
dureze ceva până le verific și identific victima, dacă apare 
în vreuna. 

— Apare sigur. A recunoscut-o. 

— Bine, dar...întoarse capul și aproape că dădu nas în 
nas cu Eve. Ai putea să-mi faci puţin loc? 

Eve se strâmbă la monitor. Jumătate etala figura 
zâmbitoare a lui Rachel, pe când pe cealaltă jumătate se 
derulau în mare viteză alte imagini. La un moment dat, tot 
se va opri. Era sigură de asta. Şi va apărea o altă imagine, 
tot cu Rachel. 

— Calculatorul face toată treaba. 

— Cu tot respectul, te contrazic, replică el. Calculatorul 
este bun doar dacă primește comenzile cuvenite. 

— Asta-i propagandă. Dar îl lăsă în pace. Il cam presa, 
era conștientă de asta. Vreau să știu imediat, în secunda în 
care ai găsit ceva. 

— Te voi anunţa prima. 

Aruncă o privire spre locul în care stătea Hastings, cu 
braţele încrucișate, încruntat, privind mica armată de 
polițiști care forfoteau în sus și-n jos prin studioul lui. Fără 
să-l scape din ochi, Eve se duse către adjuncta ei. 

— Peabody! 

— Da. 

— Iei un poliţist în uniformă și te duci să discuţi cu al 
doilea nume de pe listă. 

— Poftim? 

— Am ordonat într-o limbă străină? 

— Vrei să-i iau eu interogatoriul? Peabody păli. Fără 
tine? 

— Există vreun motiv pentru care, după ce ai lucrat un 
an la Omucideri, nu te simţi capabilă să chestionezi un 
suspect fără să te ţină superiorul tău de mână? 

— Nu, să trăiţi. Acum faţa ei se îmbujoră puternic. Doar 
că întotdeauna...eu n-am...înghiţi în sec sub privirea rece a 
lui Eve, apoi își îndreptă umerii. O să-l iau pe Catstevens, 
locotenente. 

— Foarte bine. După ce termini, mă contactezi pentru 
alte ordine. 

— Da, să trăiţi. Mulţumesc pentru încredere. 

— Foarte bine. N-o da în bară. Se întoarse, sperând să se 
descurce, apoi se îndreptă spre Hastings. 

Intuiţia îi spunea că pista ei era acolo, așa că Peabody va 
căpăta experienţă cu acest prilej. 

Se sprijini de cadrul ferestrei, și își încrucișă picioarele. 

— Nu te enervează să vezi niște străini cum umblă în 
toate lucrurile tale? Așteptă o clipă să-i răspundă, dar nu 
făcea decât să se uite fix la ea. Am putea termina cu toată 
șarada asta dacă mi-ai spune cum ai cunoscut-o pe Rachel 
Howard. 

— N-am afirmat niciodată că aș fi cunoscut-o. I-am văzut 
undeva figura. Asta nu-i o crimă. 

— Ai fotografiat-o? 

— E posibil. 

— Aici, în studio. 

Își încruntă sprâncenele, încercând să-și amintească. 

— Nu. 

— N-a fost niciodată aici? 

— Cum dracu' să știu asta? izbucni el frustrat. Toată 
lumea aduce pe câte cineva aici. Dumnezeu știe de ce. 
Angajez un model sau un grup și toţi simt nevoia să mai 
aducă pe cineva. De obicei îi dau afară în șuturi, dar uneori 
sunt în toane bune. Zâmbi sadic. Deși mă străduiesc să nu 
se întâmple prea des. 

— Câștigi bine cu imaginile? 

Zâmbi sardonic. 

— Tu câştigi bine ca poliţist? N 

— La dracu', nu. Deci o faci pentru că îţi place. Își băgă 
degetele mari în buzunare, privindu-l intrigată. Şi 
fotografiezi oamenii, chiar dacă nu prea-ţi place specia. 
Acum, dădu ea din cap, pot să înţeleg asta. Dar aici avem o 
tânără frumoasă. De obicei, bărbaţii sunt atrași de tinerele 
frumoase. 

Se înroși. 

— Nu-mi pierd timpul cu fete de colegiu. Pentru 
Dumnezeu, am patruzeci de ani, ce să fac cu o mucoasă 

slăbănoagă? Pentru sex, folosesc profesioniste. E curat, 
știu ce fac, nu apar complicaţii. Nu-mi plac legăturile 
personale. 

Sejoacă cu mine, își spuse Eve. Mda, complică totul. 

— Îmi plac feţele, mormăi el. Pot sta acum aici, 
gândându-mă că ești o pacoste care mi-a distrus ziua, dar 
îmi place faţa ta. Pot să te urăsc de moarte, dar asta nu 
înseamnă că îmi displace figura ta. 

— Nu știu ce dracu’ să cred despre a ta. 

Rânji. 

^ - Mai urât de-atât nu se poate. Dar și asta are 
frumuseţea ei. Își privi mâinile o clipă, apoi oftă. N-am 
omorât-o pe fata aia. N-am ucis niciodată pe nimeni. Îmi 
place să mă gândesc la modalităţi de a-i omori pe cei care 
mă enervează. Îmi imaginez că-i arunc de pe clădiri înalte, 
îi fierb în ulei încins, îi încui în camere întunecate cu șerpi 
veninoși, chestii de-astea. Imi trece ziua mai ușor. 

— Eşti un individ ciudat, Hastings. 

— Cu toţii suntem. Faţa aia. Faţa fetei. Este inofensivă. 
Ştii de ce sunt oamnii atât de nenorociţi, locotenent 
Dallas? 

— Pentru că distrug tot ce este inofensiv. 

— Da, așa este. 

— Locotenente! McNab îi făcu semn cu mâna, fără să-și 
ia ochii de la ecran. Am găsit-o. 

Se apropie și privi monitorul. O văzu imediat pe Rachel, 
deși era într-un grup de tineri. Cu toţii la ţol festiv, rochii 
elegante, cu un decor floral pe fundal. Probabil vreo ocazie 
specială. Poate o nuntă. 

Rachel își ţinea mâna pe după mijlocul altei fete și avea 
capul dat pe spate. Imaginea o surprinsese râzând 
încântată de ceva. 

— Hastings! Eve îi făcu semn să se apropie. Cine, ce, 
unde și când? 

— Asta era! Umărul lui aproape îl mătură pe McNab de 
pc scaun, în timp ce se apropia să studieze imaginea de pe 

ecran. Ştiam că am mai văzut faţa asta. Ce-a fost aici? Da, 
nunta Morelli-Desoto, în ianuarie. Vezi, numele imaginii. 
Mai sunt și altele... 

— Să nu atingi tastatura, se repezi Eve. McNab, mărește 
imaginea și tipărește-o. Mai ai fotografii cu ea, Hastings? 

— Am toată nenorocita de nuntă. Conform contractului, 
le păstrez timp de un an, astfel încât să aibă timp să-și 
aleagă. lar mătușica Jane sau mamaia Cine-o-fi poate să 
vină și după șase luni și să comande pozele pe care le vor. 
Mai sunt fotografii cu ea aici și sunt unele separate, pe 
care le-am făcut doar pentru că faţa ei mi-a atras atenţia. 

— McNab, selectează toate imaginile în care apare 
victima. Mărești și tipărești. 

Căută, dând comenzile necesare. Eve văzu diverse 
momente ale nunții derulându-se - mireasa și mirele, 
portrete de familie, instantanee. Tineri, bătrâni, prieteni și 
rude. 

— Asta-i tot, Dallas. 

— Ba nu, nu-i tot, îl întrerupse Hastings înainte ca Eve 
să apuce să spună ceva. Am făcut mai multe. Ti-am spus că 
am făcut mai multe fotografii cu ea, și cu alte persoane ale 
căror figuri mi s-au părut interesante. Subfișier. Feţe. Sunt 
salvate în Fete. 

McNab deschise fișierul. Eve observă că Hastings nu-și 
bătuse capul cu mirele sau cu mireasa aici. Era portretul 
unei femei foarte bătrâne, cu un zâmbet visător aproape 
pierdut printre nenumăratele riduri care-i brăzdau faţa. Un 
copil care-și plimba îngheţata pe buze. O alta, surprinzător 
de tandră, cu o fetiţă, în rochiţa ei festivă, dormind adânc 
pe un scaun. 

Feţele se succedau. 

— Ceva nu e în regulă, mormăi Hastings. Nu e aici. Dar 
le-am făcut, ce dracu'. Patru sau cinci instantanee, două în 
care poza. Ei i-am făcut mai multe fotografii decât oricui 
de la petrecerea aia stupidă. Le-am făcut! 

— Te cred. Gândindu-se, Eve bătu darabana pe picior. 
Câteva lucruri de pus la punct, Hastings. Ești dispus să 
faci un test cu detectorul de minciuni? 

— La dracu'. Da, de ce nu? 

— O să programez unul. Se uită la ceas. S-a făcut târziu. 
Rămâne pe mâine. Acum spune-mi, cine a lucrat cu tine la 
nunta asta? 

— De unde-ai vrea să știu? A fost în ianuarie. 

— Ai dosare, evidențe? 

— Sigur, pentru contracte, despre imagini, despre 
ședințe. Dar nu şi despre asistenţi. Îi schimb ca pe hârtia 
igienică, iar hârtia aia mi-e mult mai utilă decât ei. 

— Îi plăteșşti, nu? 

— Mai mult decât merită, începu el, apoi clipi. Exact. 
Bine. Lucia se ocupă de asta. Ea trebuie să știe. 


Pentru prima dată de când o întâlnise pe Eve, Roarke nu 
era bucuros că ajunsese acasă. Ignorând un ușor sentiment 
de vinovăţie, se duse direct sus, în loc să treacă pe la 
Summerset să vadă ce mai face. 

Simţea nevoia să fie singur. Trebuia să se gândească. 

Totul putea fi o capcană. Și probabil era, își spuse el, 
introducând codul de acces în camera securizată în care-și 
păstra echipamentele neînregistrate. Era foarte posibil să 
fi fost vreo schemă complexă, concepută pentru a smulge 
bani de la el sau pentru a-i distrage atenţia de la 
negocierile pe care urma să le aibă. 

Dar de ce ar fi folosit ceva atât de îndepărtat în timp? 
Pentru Dumnezeu, de ce să încerce să-l păcălească cu o 
astfel de poveste pe care o putea demonstra rapid? 

Totul era o prostie. Aberatii. 

Însă nu părea prea sigur de sine. 

Pentru că voia să bea ceva, alese cafea tare, fără zahăr, 
înainte să se întoarcă la consola neagră. 

Când proiectase camera asta, adăugase personal toate 
măsurile de securitate. Într-un singur scop. Să scape de 

ochiul  atotștiutor și de tentaculele celor de la 
CompuGuard. Existau afaceri care, chiar și în cazul unui 
om corect, ca el, nu erau treaba nimănui altcuiva. 

Aici, în această cameră, cu ferestrele și ușa securizate, 
putea primi și trimite mesaje, efectua cercetări, sparge 
orice sistem care îl interesa, fără să alerteze CompuGuard. 

Fusese o vreme, nu prea îndepărtată, când utilizase 
echipamentele din această cameră în scopuri nu tocmai 
legale atât din pur amuzament, cât și pentru a obţine 
profituri. Poate că și din obișnuinţă. 

Crescuse ca un hoț, ca un vagabond, și se dezbăra greu 
de aceste obiceiuri. Mai ales că era bun la asta. 

Atât de bun, încât trecuse foarte mult timp de când 
fusese nevoit să fure pentru a supravieţui. Işi acoperise 
legăturile și activităţile infracţionale, în schimbul unor 
importante sume de bani. 

Ajunsese cineva, se gândi, sau, cel puţin începuse. 

Apoi apăruse Eve. Poliţista lui. Ce putea face un bărbat 
când era de-a dreptul abrutizat, dar încerca să ascundă 
acest lucru? 

Ea îl salvase, își spuse el. Și, totuși, oricât de mult ar fi 
însemnat unul pentru altul, exista în el o esenţă la care nici 
măcar ea nu ajunsese. 

lar acum apăruse altcineva, o străină, încercând să-l 
facă să creadă că totul până acum - tot ce făcuse, tot ce 
era el, tot ce-și dorise - era clădit pe minciuni? Pe crimă? 

Se duse la oglindă. Faţa lui, faţa tatălui său. Identice, nu 
putea face nimic în privinţa asta. Nu se gândise prea des la 
asta. Probabil că acesta era motivul pentru care acum se 
simţea atât de zguduit. 

O să se ocupe chiar acum de asta. O să facă lumină în 
toată povestea. 

Se așeză la consola strălucitoare, în formă de potcoavă, 
și puse mâna pe ecran. Acesta se înroși, în timp ce îi scana 
amprenta  palmară. lar faţa lui era  împietrită, 
impenetrabilă. 

— Sunt Roarke, spuse el. Începi operaţiunile. 

Luminile clipiră, iar mașinile intrară în funcţiune. 
Trebuia să se apuce de treabă. 

Întâi comandă o cercetare amănunţită a Moirei 
O'Bannion. În final, avea să o cunoască mai bine decât se 
cunoștea ea însăși. 

Primul nivel era cel de bază. Data și locul nașterii, 
părinţii, fraţii, soţul și copiii. Experienţa profesională. Totul 
corespundea cu ce-i spusese ea, dar se așteptase la asta. 

Un escroc bun avea nevoie de o bază solidă, nu? Nimeni 
nu știa asta mai bine decât el. 

Cu siguranţă îl minţise. Așa trebuia să fie, pentru că 
altfel... 

Se simţi copleșit de durere și panică. Făcu o pauză, 
privind în gol la datele de pe ecran. Minţea și gata. Trebuia 
doar să descopere veriga slabă, iar tot restul poveștii ei 
atent construite se va nărui. 

Pe măsură ce informaţiile se succedau, îi studie fișele 
medicale, evidenţele contabile, situaţia financiară, pe ale ei 
și pe ale membrilor familiei. Cu un calm imperturbabil 
scotoci fiecare amănunt din viaţa ei și a celor care aveau 
vreo legătură cu ea. 

li luă o oră, dar nu găsi nimic care să îi atragă atenţia. 

Sorbi din cafea, se așeză din nou, apoi rosti comanda pe 
care sperase să o poată evita. 

— Căutare Siobahn Brody, născută în comitatul Clare, 
Irlanda, între 2003 și 2006. 


ÎN LUCRU... TREIZECI ȘI CINCI DE FEMEI NĂSCUTE ÎN 
ACEA PERIOADĂ CU NUMELE ACESTA. 


— Subiectul are o soră geamănă. 


ÎN LUCRU... PATRU FEMEI NĂSCUTE ÎN ACEA PERIOADĂ 
CU NUMELE ACESTA, DIN GEMENI. 


151 


Simţi că îi transpiraseră mâinile. Se împotmolea. Era 
nevoie de prea multe etape pentru a găsi un singur 
răspuns. 

— Subiectul are o soră geamănă, Sinead. 


ÎN LUCRU...IDENTIFICARE, CĂUTARE... 


— Afișează cea mai recentă imagine a subiectului în timp 
ce cauţi. Ecranul Unu. 


AFIȘEZ. IMAGINE IDENTIFICATĂ SIOBAHN BRODY, 5 
SEPTEMBRIE 2023. 


Imaginea ei invadă ecranul, figura ei tânără, frumoasă, 
zâmbetul timid. Avea părul strălucitor, de un roșcat intens, 
pieptănat cu grijă pe spate, iar ochii ei erau verzi și blânzi, 
pielea albă ca laptele, cu bujori în obraji. 

E mai tânără aici, își spuse Roarke impresionat, cu un an 
sau doi mai tânără decât în fotografia pe care i-o dăduse 
Moira O'Bannion. Și nu avea acea tristeţe adâncă, nici 
oboseala, nici vânătăile. Dar era aceeași fată. Aceeași. 


BRODY, SIOBAHN, NĂSCUTĂ LA TULLA, COMITATUL 
CLARE, IRLANDA, PE 2 SEPTEMBRIE 2005. PĂRINŢII 
COLIN BRODY ȘI PATRICIA CARNEY BRODY, FERMIERI. 
FRAŢI EDWARD BRODY, FERGUS BRODY, SINEAD BRODY, 
GEAMĂNĂ. EDUCATĂ LA MOTHER OF MERCY, PÂNĂ ÎN 
CLASA A DOUĂSPREZECEA. A LUCRAT CU FAMILIA. ALTĂ 
ANGAJARE, RESTAURANTUL CARNEY, TULLA DIN 2022 
PÂNĂ ÎN 2023. THE WHITE HORSE, DUBLIN, NOIEMBRIE 
2023 PÂNĂ ÎN NOIEMBRIE 2024. 


Se uită fix la imaginea de pe ecran. 


— Solicit date suplimentare. Căsătorie, copii, statut 
actual. 

NU EXISTĂ O EVIDENŢĂ A VREUNEI CĂSĂTORII SAU 
COABITĂRI LEGALE, NU APAR COPII. STATUT ACTUAL 
NECUNOSCUT. NU EXISTĂ DATE DESPRE BRODY, 
SIOBAHN, DUPĂ OCTOMBRIE 2024. 


Simţi cum îi șiroiește pe spate o sudoare rece. Nicio 
evidenţă. 

— Investigaţii penale legate de subiect, fișe medicale, 
financiare, asociaţi cunoscuţi. Ceva, ce dracu’! 


ÎN LUCRU... 


Era mai mult, își spuse, ridicându-se. De data asta își luă 
whisky. Intotdeauna mai era ceva. Trebuia să afle. 


Eve intră pe ușă la numai două ore după terminarea 
turei, își spuse ce minunat este să nu-l mai vadă pe 
Summerset în hol, așteptând-o s-o enerveze, și că singurul 
motiv pentru care se ducea să-l vadă era acela că astfel 
avea ocazia să-l enerveze ea. 

Îl găsi în sufrageria lui, sprijinit în scaun, ascultând 
muzică miorlăită de pian și frunzărind o carte groasă, 
legată în piele, provenind probabil din biblioteca personală 
a lui Roarke. 

Galahad, tolănit pe braţul scaunului, clipi spre ea. 

— Unde-i gardiana? întrebă Eve. 

— Face un tur al proprietăţii, în timp ce eu mă bucur de 
câteva clipe de binemeritată singurătate. Deși se prefăcea 
nemulțumit că fusese întrerupt, puse semn la pagina la 
care rămăsese, apoi închise cartea, pregătit să fie răsfățat. 
Ai venit foarte târziu în seara asta. 

— Nu trăiesc cu ochii pe ceas. 

— În ciuda dificultăţilor cu care mă confrunt temporar, 
încă mai conduc gospodăria asta și pretind să fiu informat 
de programul tău. Trebuia să te întorci de mai mult de-o 
oră. 

— Ştii ceva, e chiar amuzant să-ţi văd gura cum se 
mișcă, dar tot ce-aud este bla-bla-bla. Poate că scurta 
călătorie ţi-a afectat corzile vocale. O s-o rog pe Sora 
Fericire să verifice și asta. 

Schiţă un zâmbet larg. N 

— Astăzi trebuie să fi avut o zi liniştită. In sfârşit, n-ai 
deloc sânge pe haine. 

— Ziua încă nu s-a terminat. Mă duc să văd dacă Roarke 
a venit la timp acasă, altfel trebuie să-l previn că o să fie 
certat. 

— S-a întors de ceva timp. Şi nu a trecut pe-aici. E în 
biroul lui personal. 

Eve ridică din sprâncene, dar dădu din umeri. 

— Oricum am de lucru. A, și, ca să știi, am lăsat mașina 
în față, ca să te fac de râs dacă te vizitează cineva în seara 
asta. 

Când ieși, Summerset se lăsă pe spate, încântat, 
ascultând Chopin și scărpinându-l pe Galahad între urechi. 

Eve se duse direct la biroul lui Roarke, folosi plăcuţa de 
acces și își specifică numele și codul. 


ACCES INTERZIS. 


Uimită, se holbă la ușa încuiată, cu lumina roșie ce 
clipea deasupra. Nu, zău, se încruntă ea, dând un șut în 
ușă, înainte să încerce din nou. 


ACCES INTERZIS. 


Deja nervoasă, puse mâna pe telefon și sună pe numărul 
privat al lui Roarke. Se încruntă, nevenindu-i să creadă 
când îi auzi vocea, dar imaginea lui nu apăru pe ecran. 

De ce naiba bloca transmisia video? 

— Hei, ce se întâmplă? Stau aici în faţa ușii, dar codul 
meu nu funcţionează. 

— Dă-mi un minut. 

Dură un minut, chiar mai mult până să audă zgomotul ce 
indica ridicarea blocului de securitate. Lumina deveni 
verde. 

Când intră, Roarke era așezat în faţa consolei. Avea 
mânecile suflecate, semn că lucra manual la una sau mai 
multe tastaturi. 

Se repezi la ușă, auzi încuietoarea eliberând accesul, 
înainte să ajungă. În clipa în care ieși, se blocă la loc. 

Înăuntru, Roarke fixă paharul ca privirea, apoi îl aruncă 
de perete, iar cioburile de cristal se împrăștiară pe jos ca 
niște lacrimi letale. 


Se apucă de lucru, sau încercă să lucreze și începu să 
treacă în revistă toate numele pe care le luase de la 
Hastings. Urma să discute personal cu fiecare, dar voia să 
se pregătească, să aibă niște informaţii despre ei înainte. 

Primise raportul foarte detaliat al lui Peabody despre 
misiunea ei de teren. Cel de-al doilea suspect avea un alibi 
solid pentru momentul uciderii lui Rachel Howard. Eve se 
așteptase la asta, dar ţinuse să verifice. 

Ceru mai multe probabilităţi, reciti ce notase, instală un 
panou pe care prinse imaginile cu Rachel, orarul ei, o 
imagine a parcării, una a campusului. 

Și se gândi la Roarke. 

La miezul nopţii, se duse în dormitor și-l găsi gol. 
Computerul casei o informă că tot acolo era. 

Și la unu, când se urcă în pat, încă nu părăsise biroul lui 
personal. 

N-o îngrijora o ceartă. Adevărul este că uneori o ceartă 
bună însufleţește lucrurile. Îţi pune sângele în mișcare. Și, 
oricât de furioși ar fi fost unul pe altul, erau întotdeauna 
implicați. 

Dar asta nu fusese o simplă ceartă. Pur și simplu o 
îndepărtase, o dăduse deoparte, o urmărise cu privirea lui 
rece, așa cum s-ar fi uitat la un străin. Sau la o cunoștință 
enervantă. 

N-ar fi trebuit să plece de-acolo, își spuse, foindu-se în 
pat, încercând să se liniștească. Ar fi trebuit să rămână, să- 
| determine să se lupte cu ea până când i-ar fi spus ce-l 
supăra. 

Știuse exact cum s-o oblige să plece. Dacă s-ar fi certat 
cu ea, l-ar fx făcut să-i spună. Dar pur și simplu o gonise, o 
rănise, astfel încât plecase de-acolo cu coada între 
picioare. 

Așteaptă tu, numai, gândi ea. Pun eu mâna pe tine. 


În timp ce stătea întinsă în întuneric, fără să poată 
adormi, un student la arte, în vârstă de nouăsprezece ani, 
pe nume Kenby Sulu, era imortalizat. 

Stătea acolo, înalt, zvelt, tânăr de-a pururi, corpul lui 
atent aranjat, membrele lipsite de viaţă sprijinite de gută 
invizibilă, milimetrică, astfel încât să arate perfect în fața 
obiectivului. 


Ce lumină! Ce lumină puternică. Mă învăluie. Mă 
hrănește. Era strălucit, acest tânăr inteligent, cu trup de 
dansator și suflet de artist. lar acum este o parte din mine. 
Acum trăiește în mine, pentru totdeauna. 

Am simţit cum fuzionează cu Rachel, cu mine. Acum 
suntem mai apropiați decât un cuplu. Suntem forța unică a 
vieții, mai mult decât am putea fi separat, unul fără altul. 

Ce dar mi-au oferit! lar eu le-am dăruit eternitatea. 

Nu vor exista umbre în ei. 

Numai un nebun ar numi asta nebunie. Numai un orb ar 
putea privi fără să vadă. 

Curând, foarte curând, cred că voi putea arăta lumii 
întregi opera mea. Dar întâi, mai multă lumină. Mai am 
nevoie de doi înainte de a împărtăși totul cu lumea 
întreagă. 

Insă, desigur, trebuie să vadă, măcar puțin. 

Când termină tot ce trebuia să facă, un mesaj și o 
imagine fură trimise lui Nadine Furst, la Canalul 75. 

Zgomotul telefonului o trezi din coșmar. De la întuneric 
la întuneric. Tremurând, cuprinsă de panică, se eliberă din 
cearșafurile încurcate. 

— Blochează imaginea. Iisuse, lumină, zece la sută. La 
dracu’! 


Eve se frecă la ochi, încercând să-și revină, pe când 
inima încă îi bătea să-i spargă pieptul, apoi răspunse la 
telefon. 

— Dallas. 

MESAJ, LOCOTENENT DALLAS, EVE. 

Își trecu mâna prin păr. 

— Confirm. 


RAPORTEZ DE URGENŢĂ, LINCOLN CENTER, INTRAREA 
LA METROPOLITAN OPERA HOUSE. POSIBILA 
OMUCIDERE. 


— Scena este sigură? 
AFIRMATIV. 


— Înștiinţaţi ofiţerul Peabody, Delia, adjuncta mea, 
douăzeci de minute. 


CONFIRM. FINALUL MESAJULUI. 

Se dădu jos din pat, din patul gol. Era aproape patru 
dimineaţa, dar el nu venise la culcare. Avea pielea 
transpirată, după coșmar, așa că își acordă două minute 
pentru un duș, încă un minut să se usuce, apoi se simţi din 
nou aproape calmă. 

Se îmbrăcă repede în lumina difuză, își luă arma, 
insigna, aparatul de înregistrat. Și, la jumătatea drumului 
spre ușă, se opri brusc, înjură, se întoarse și scoase un cub 
pentru mesaje din sertarul noptierei. 

— A intervenit un caz, spuse ea. Nu știu când mă întorc. 

Se gândi la alte o sută de lucruri pe care ar fi vrut să le 
spună, dar părea inutil. Așa că încheie mesajul, aruncă 
cubul în pat și plecă. 


Senzorii erau deja instalaţi, pâlpâind în nuanţe de roșu și 
galben. La curbă, alte mașini ale poliţiei, cu girofarurile 
active. 

Marea fântână arteziană care împodobea terasa nu 
funcţiona, iar clădirea elegantă din spatele ei era drapată 
în umbre. Locuia de im deceniu în New York, dar nu 
călcase niciodată în această catedrală a artelor. Până când 
o dusese Roarke la teatru, la concerte, chiar și la operă. 

Când te îndrăgostești de un bărbat ca Roarke, își spuse 
ca, ţi se lărgește orizontul, vrei, nu vrei. 

Oare ce se petrecea cu el? 

— Locotenente. 

Dădu din cap spre polițistul în uniformă care o salutase 
și încercă să-și revină. Poliţiștii nu au viaţă personală, nici 
griji personale la locul unei crime. 

— Ce-avem aici? Citi numele de pe ecuson. Ofițer Feeno. 

— Bărbat, asiatic, înjur de douăzeci de ani. Un cuplu de 
petrecăreţi l-a găsit în fântână. Bărbatul a scos copilul 
afară, femeia a chemat poliția. Eu și partenerul meu am 
răspuns primii și am ajuns la faţa locului la aproximativ 
două minute după ce au sunat. Partenerul meu discută cu 
martorii, ceva mai încolo. 

Făcu semn spre treptele ce duceau la intrare. 

— "Ţine-i acolo. Când ajunge adjuncta mea, trimite-o la 
mine. 

— Da, să trăiţi. Se pare că a căzut și s-a înecat. Nu 
prezintă niciun semn de violenţă și, după cum e îmbrăcat, 
probabil era portar la Met sau la alt teatru din centru. 
Ideea este, continuă el, mergând pe lângă Eve, că are cam 
aceeași vârstă cu fata găsită în tomberon. Și nici ea nu 
prezenta urme de violenţă. 

— Vom vedea ce constatăm. 

Erau încă băltoace mici de apă, formate după ce corpul 
fusese scos din fântână. Aerul era deja cald, dar încărcat 
de umiditate, astfel încât își făcu socoteala că va dura un 
timp până se va evapora apa. 

Își lăsă jos trusa de teren, pomi reportofonul și se aplecă 
deasupra cadavrului. 

Tânăr, își spuse, simțind un val de milă. Cel mult 
douăzeci de ani. Frumos pentru un băiat. Moartea îl golise 
de culoare, dar probabil că avusese pielea netedă și aurie, 
contrastând cu părul negru ca smoala. Oasele feţei bine 
conturate, degete lungi, elegante, corpul zvelt, picioare 
lungi. 

Era îmbrăcat în negru - un sacou scurt, cu guler 
dantelat, pantaloni drepţi, pantofi din piele moale. Când se 
aplecă să vadă mai bine, remarcă urmele vagi rămase în 
locul unde fusese prins ecusonul. 

Fusese îndepărtat cu grijă, gândi ea. 

— Victima, sex masculin, asiatic, între optsprezece și 
douăzeci de ani. Nu există senine vizibile de violenţă. Este 
complet îmbrăcat, probabil o uniformă. 

Inchise, apoi îl căută în buzunare, să vadă dacă avea 
asupra lui acte de identitate. Găsi un portofel în care erau 
două cârduri de debit, un carnet de student și un card de 
angajat de la Lincoln Center. 

— Victima identificată ca Sulu, Kenby, în vârstă de 
nouăsprezece ani, locuiește în Upper East Side, în prezent 

înmatriculat ca student la Juilliard și angajat la Lincoln 
Center. 

Reţinu portofelul ca probă, apoi îi examină mâinile. 

Avea pielea moale, unghiile scurte, îngrijite. 

— Vii din puf, nu? murmură ea. Aveai grijă de tine. 
Juilliard. Privi către Center. Deci, în cazul tău, era teatrul. 
Ai lucrat noaptea asta. Jumătate de normă, nu? Ca să stai 
aproape de teatru, poate să-ţi și acoperi o parte din 
cheltuieli. 

li întoarse mâna dreaptă și văzu semnul lăsat de seringă. 

— O să aflu cine te-a omorât, Kenby. 

Incepu să scotocească prin trusă, abia ridicând ochii 
când auzi gâfâit și zgomot de pantofi de poliţist, alergând 
pe asfalt. 

— Înregistrează în continuare, Peabody. Corpul a fost 
mutat. Ridicat din fântână, a fost găsit de civili. Pe când 
vorbea, luă lupa și examină mai atent mâna dreaptă. 

— Ușoară decolorare, tipică pentru o seringă cu 
presiune. 

— Ca Howard. 

— Da, ca Howard. li descheie sacoul. Avea acte, două 
cârduri și un ceas modem. 

— Nu a fost jaf. 

— Nu. Dădu haina deoparte. 

Rana era mică și curată. O gaură simplă prin pielea 
moale, mușchi, până la inimă. Cu ajutorai lupei, văzu urme 
de adeziv NuSkin în jurul rănii. 

— Şi nici nu s-a înecat. Evaluarea detectivului principal - 
cauza morții, rană în inimă, provocată de o lamă subțire. 
Raportul celor de la toxicologie va indica opiacee în sânge. 

Se lăsă pe vine. 

— Contactează-l pe Morris. Vreau să se ocupe el de 
cazul ăsta. Peabody, ia amprentele victimei pentru a-i 
verifica identitatea. Află ora mortii, finalizează examinarea 
la faţa locului. Vreau numele și adresa familiei. Apoi în sac, 
îl etichetezi. Omucidere. Eu voi chestiona civilii. 

Pe când se îndepărta, o auzi pe Peabody respirând adânc 
pentru a-și face curaj. 

Cuplul stătea pe trepte. Se ţineau”raţe, în hainele lor 
elegante de seară. Femeia purta o rochie neagră, cu model 
alb, care îi învăluia corpul ca șarpele pe care-l imita. La 
începutul serii, probabil că părul ei fii”e coafat ca un turn 
auriu, însă acum tumul se cam prăbușise, iar șuviţele și 
cârlionţii îi cădeau în dezordine pe faţă. 

Nici bărbatul nu rezistase mai bine Sacoul lui zăcea pe 
jos, un ghemotoc ud, iar cămașa luje un alb imaculat 
devenise transparentă după baia în fântână. Era în 
picioarele goale, pantofii argintii, uzi se aflau alături, pe 
trepte. Pantalonii încă șiroiau de apă și atârnase picioarele 
slabe. 

Aprecie că aveau înjur de treizecide ani. 

li făcu semn poliţistului de lângă eisă plece, apoi scoase 
insigna. 

— Sunt locotenent Dallas. Relataţi-mi Ce s-a întâmplat. 

— Era în apă. L-am scos de-acolo. Era mort. Mi-e rău. 

— Ştiu că este greu. Era sigură că sesimţea rău, nu 
numai ca urmare a experienţei trăite, ci și a substanţelor 
pe care le consumaseră la petrecere. Cum l-aţi găsit? 

— Am fost la balet - Giselle - apoi la o petrecere. La niște 
prieteni, pe Riverside Drive. 

— Nu e chiar la doi pași. Ce căutaţi aici ţa patru 
dimineaţa? 

— Nu este ilegal să te plimbi la patru dimineaţa. Femeia 
prinse glas, o voce plângăreaţă de păpușă, Ce avu darul s-o 
enerveze instantaneu pe Eve. 

— Nu, dar consumul de substanţe ilegale la o petrecere, 
jumătate de noapte, este. Putem trece peste toate astea 
rapid și ușor sau putem să complicăm situaţia și să vă luăm 
la secţie, pentru control toxicologic. 

— Am încercat doar să fim de ajutor, protestă bărbatul. 

— Exact de aceea n-am de gând săvâ fac controlul. S-o 
luăm de la capăt. Își scoase carneţelul. Numele, vă rog. 

— Maxville Drury. Uitaţi ce e, suntdirectOr executiv la 
Fines și Cox, agenţia de publicitate. Nu vreau să am 
probleme. 

— Voi sunteţi băieţii care fac reclamele și holopanourile 
la FDR? 

— Printre altele. 

— Ai idee cât de enervante sunt? 

În sfârșit, zâmbi. 

— Da. 

— Eram curioasă. Domnișoara? 

— Loo Macabe. Sunt designer de pantofi. 

— Ăștia sunt creaţia ta? 

— Da. 

— Interesant. Acum, că ne-am împrietenit, de ce nu-mi 
povestiți exact cum s-a întâmplat totul? Aţi venit să vedeţi 
baletul, apoi v-aţi dus la petrecere? Și după aceea? 

— În regulă. Maxville respiră adânc. Am plecat de la 
petrecere. Nu am văzut cât e ceasul, sincer. Ne simțeam 
bine, euforici, știi? Este o noapte încinsă și cochetam cu 
ideea de a ne răcori în fântână. Așa că am ajuns aici. Ne 
gândeam că am putea nu numai să ne răcorim în fântână, 
ci și să ne încingem, înţelegi? 

Eve o privi pe Loo, îi surprinse zâmbetul tâmp. 

— Asta, da, petrecere. 

— l-am povestit lui Max că eu și prietenii mei avem 
concursul ăsta, cine-o face în cele mai reprezentative 
locuri ale orașului. Și ne-am gândit, ce naiba, hai să 
marcăm niște puncte. 

— Așa că v-aţi întors aici și...? 

— Eu am sărit în apă, continuă Max. lisuse, aproape că 
am căzut pe el. L-am tras și l-am scos de-acolo. Loo a 
chemat salvarea. Am încercat respiraţie gură la gură, 
resuscitare cardiorespiratorie. Am încercat. Nu știu dacă 
am făcut ce trebuia. 

Pentru că se uita la ea, așteptând parcă o confirmare, 
Eve se așeză lângă el. 

— Se dusese, Max. Se dusese înainte să ajungeţi voi 
acolo. Nu mai puteaţi face nimic. Dar aţi încercat, și aţi 
sunat după ajutor. Așa că aţi făcut ce trebuia. 


Privi cum se iveau zorii, o lumină ceţoasă pe cerul 
lăptos. Luminile de pe străzi și cele de siguranţă se 
stinseră, iar marea fântână reveni la viaţă, aruncând valuri 
de apă în aerul greu. 

Zgomotele dimineţii începuseră, tomberoane golite, 
autobuze pornind. 

Cei care plimbau câini ieșiră la treabă, și își făcură 
apariţia și alergătorii care preferau trotuarele în locul 
parcurilor sau al cluburilor de menţinere a sănătăţii. 

Vânzătorii ambulanți își începură și ei ziua, lăsând în 
urmă un abur gras și mirosuri de mâncare. 

Eve privi furgoneta cum pleca, cu cadavrul tânărului cu 
membre lungi, graţioase, și o gaură minusculă în inimă. 

Apoi văzu mașina celor de la Canalul 75 parcând. 

— Locotenente, am găsit adresa familiei. Peabody apăru 
lângă ea și o priviră împreună pe Nadine, coborând din 
dubiţă. Am verificat și am aflat că părinţii victimei îi 
raportaseră deja dispariţia. 

Iar ea trebuia să-i informeze că fusese găsit. 

— Lasă-mă să mă ocup eu de asta, spuse Eve, 
îndreptându-se spre Nadine. 

— Te-aș fi contactat, începu Nadine, dar am primit la 
sediu o informare despre găsirea cadavrului, și ni s-a spus 
că polițiștii erau deja la fața locului. Mi-am imaginat că 
trebuie să fii și tu printre ei. 

— Pentru că? 

— Pentru că am mai primit un mesaj și alte imagini. La 
șase dimineața. Un tânăr, asiatic. Foarte zvelt, foarte 
atrăgător. Un alt student, bănuiesc, pentru că 
instantaneele erau făcute la Juilliard. Am recunoscut 
universitatea. Cine naiba omoară copiii ăștia, Dallas? 

Eve scutură din cap. 

— O să te las să iei câteva imagini, Nadine, aici și acum. 
După care o să te rog să-ţi trimiţi echipa înapoi, să-mi 
comunici mesajul pe care l-ai primit și să vii la secţie. 
Trebuie să mă opresc undeva, dar voi fi acolo în scurt timp. 
Te rog să nu discuţi cu nimeni despre datele pe care le-ai 
primit în dimineaţa asta. O să-ţi dau tot ce pot. 

— Începeţi să instalaţi, își îndemnă ea echipa. Dallas, o 
să fac tot posibilul ca să te ajut să-l oprești. Dar asta nu 
înseamnă că nu vreau toată povestea, în exclusivitate, de 
îndată ce îi dai de capăt. 

— O să-ți dau ce pot și când pot. Deja simţea că o apucă 
durerea de cap. Hai să terminăm ce-avem de făcut, spuse 
ea, privind la ceas. Sunt în criză de timp. 


Eve stătea în sufrageria familiei Sulu, la șapte și 
douăzeci, într-o dimineaţă toridă și umedă de vară și 
privea doi oameni prăbușindu-se sub ochii ei, după șocul 
veștii că și-au pierdut unicul copil. 

— Poate este o greșeală. Lily Sulu, o femeie slabă, înaltă, 
a cărei constituţie o moștenise fiul ei, se așezase, cu 
mâinile încleștate de braţul soţului ei. Kenby n-a ajuns încă 
acasă, dar poate a intervenit o greșeală. Nu are decât 
nouăsprezece ani, înțelegeţi. Este foarte inteligent și foarte 
puternic. Poate s-a făcut o greșeală. 

— Îmi pare foarte rău, doamnă Sulu. Nu este nicio 
greșeală. Fiul dumneavoastră a fost identificat cu 
certitudine. 

— Dar are numai nouăsprezece ani. 

— Lily. Ochii lui Chang Sulu erau negri, cum fuseseră și 
ai fiului său. Acum străluceau, în timp ce lacrimile îi 
șiroiau pe obraji. Cum de s-a putut întâmpla așa ceva cu 
fiul nostru? Nu a făcut rău nimănui. 

— Nu am niciun răspuns pentru dumneavoastră acum, 
dar voi avea. Am nevoie de ajutorul dumneavoastră, pentru 
a găsi aceste răspunsuri. Când l-aţi văzut ultima dată pe 
Kenby? 

— Ieri-dimineaţă. La micul dejun. Chang întoarse capul, 
iar privirea pe care i-o adresă soţiei sale îi sfâșie sufletul 
lui Eve. Am luat micul dejun împreună, iar tu ai spus: 
Termină-ţi sucul, Kenby. ţi face bine. 

Figura lui Lily păru să se destrame. O năpădi plânsul, 
corpul ei se scutura de suspine, iar zgomotele pe care le 
scotea păreau mai mult scâncete decât tânguiri. 

— Vreţi să sun pe cineva pentru dumneavoastră? întrebă 
Eve. 

— Nu. Nu. Chang își îmbrăţișă soţia, legănând-o, apoi o 
privi pe Eve. Am luat micul dejun împreună, repetă el. Apoi 
s-a dus la curs. Devreme. Este dansator, ca și mama lui. A 
plecat înainte de șapte. Eu m-am dus la serviciu, cam după 
o oră. Sunt inginer la firma Teckron. Lily este coregraf și 
lucrează la o piesă. A plecat de-acasă odată cu mine. 

— Unde se ducea Kenby de obicei după cursul de 
dimineaţă? 

— Avea alte cursuri în continuare. Era la zi. Avea cursuri 
până la cinci, apoi mânca, înainte de a se duce la serviciu. 
Lucra trei nopţi pe săptămână la Metropolitan Opera 
House, ca portar. Ne așteptam să ajungă acasă pe la 
miezul nopţii, poate pe la douăsprezece treizeci. Nu ne-am 
îngrijorat. Este responsabil. Ne-am dus la culcare. Dar Lily 
s-a trezit noaptea, și a văzut că lumina pe care o lăsăm 
aprinsă pentru el încă ardea. A verificat și, când a văzut că 
n-a ajuns acasă, m-a trezit. Întâi i-am sunat pe prietenii lui, 
apoi am telefonat la poliţie. 

— Aș vrea numele și adresele prietenilor, profesorilor și 
colegilor lui de serviciu. 

— Da, o să vi le dau. 

— Îl supăra cineva? V-a povestit despre vreo persoană 
sau vreun eveniment care să-l fi tulburat? 

— Nu. Era un băiat fericit. 

— Domnule Sulu, Kenby a pozat pentru vreun fotograf 
anul acesta? 

— Vreţi o fotografie? Sulu continua să mângâie părul 
soţiei sale. Aţi spus că l-aţi identificat. 

— Nu, nu am nevoie de o fotografie. Dar m-ar ajuta să 
știu dacă a fost fotografiat. 

— La școală. Lily își întoarse figura răvășită spre Eve. 
Acum câteva luni, i-au fotografiat, toată grupa. Şi le-au mai 
făcut fotografii când s-a stabilit distribuţia pentru 
spectacolul de balet din primăvară. Au prezentat Pasărea 
de foc. 

— Ştiţi cumva cine a făcut fotografiile? 

— Nu, dar am câteva. 

— Puteţi să mi le daţi? O să vi le înapoiez. 

— Dacă vă ajută...Locotenente, trebuie să ne vedem fiul. 

— Ştiu. Mă voi ocupa de asta. 

Când ieși din casă, Eve respiră adânc, încercând să 
îndepărteze gustul amar al tristeţii. Intorcând pe verso 
fotografiile cu Kenby cel mlădios și plin de viaţă și colegii 
săi, văzu numele firmei: Portography. 

— Vreau să fie reţinut Hastings, îi spuse lui Peabody. 


Roarke nu dormise deloc, însă nici nu considera somnul 
o prioritate acum. Deși nu avea aceeași repulsie față de 
medicamente ca și soţia sa, nu simţea nevoia unei pilule 
care să-l energizeze. Cofeina și emoţiile puternice îl ţineau 
în formă. 

Siobahn Brody fusese mama lui. Acum nu mai avea nicio 
îndoială. Patrick Roarke manipulase datele cu abilitate, dar 
fiul lui era un as în materie. 

Durase aproape toată noaptea, dar îi dăduse de cap. 

Nu exista niciun certificat de căsătorie, deși, din câte 
aflase despre Siobahn, își imagina că ea se considerase 
căsătorită, moral. 

Dar își găsise certificatul de naștere, pe care nu se 
deranjase niciodată până atunci să-l caute. Fusese ascuns 
bine. 

Presupunea că bătrânul făcuse asta pentru a-și acoperi 
urmele, dintr-un motiv sau altul. Însă, dacă sapi destul de 
mult, dacă ai timp berechet și un motiv temeinic, găsești 
orice în marele cimitir al actelor. 

Era cu un an mai tânăr decât crezuse. Nu era drăguţ, își 
spuse el, ridicându-se să-și pună un strop de whisky în 
cafea. Siobahn Margaret Mary Brody era trecută ca mamă, 
iar Patrick Michael Roarke ca tată. 

Donator de spermă, în orice caz, mormăi Roarke, luând 
o gură de cafea. 

Probabil că ea povestea asta oricui o întreba. Bătrânul 
cu siguranţă n-ar fi fost deloc încântat să-și vadă numele 
într-un document oficii. Nu, nu era genul lui. 

Și era destul de ușor să-l facă să dispară. 

După nașterea lui, nu mai găsi nicio dovadă că s-ar fi 
angajat undeva, dar descoperi fișele lor medicale. Pentru 
scurt timp, fuseseră amândoi sănătoși tun. 

Apoi se pare că Siobahn devenise predispusă la 
accidente. Ba o mână ruptă, ba o coastă fisurată. 

Nenorocitul. 

O bătuse măr, conștiincios, în următoarele câteva luni. 

Nu existau rapoarte ale poliţiei, dar asta nu-l surprindea. 
Niciun vecin nu ar fi avut curajul să cheme poliția doar 
fiindcă un bărbat își tăbăcea nevasta. Şi, chiar dacă ar fi 
făcut-o, Patrick Roarke știa să se descurce. Câteva lire 
strecurate în palma polițistului și o bătaie soră cu moartea 
aplicată oricui îndrăznise să-l deranjeze. 

Își mai aprinse o ţigară și se sprijini de spătar. Închise 
ochii. 

Însă găsise un raport, unul singur, privind dispariţia 
unei anume Siobahn Brody, reclamată de familia acesteia. 
După un șir de formalităţi plictisitoare, și declaraţii luate 
câtorva persoane, se ajunsese la concluzia că plecase 
singură. 

Și asta era tot. 

Și-acum ce ar fi trebuit să facă? Nu putea schimba 
nimic, nu o mai putea ajuta. Nici măcar nu o cunoscuse. 

Pentru el, era doar un nume, o fotografie înrămată. 
Nimic mai mult. 

Cine știa mai bine decât el că nu-ți puteai trăi viața de 
mână cu fantomele trecutului? 

Nu fusese al lui Meg. Meg Roarke, cu faţa ei lată, ochii 
răi și respiraţia duhnind a bere. Nu putea să fi fost al ei. 
Era al fetei frumoase, cu figura dulce, abia venită de la 
fermă. Care-l iubise destul de mult încât să-l îmbrace în 
pijamale albastre și să-l ţină lipit de obrazul ei, pentru 
poză. 

Fusese al lui Siobahn Brody, care se dovedise suficient 
de nesăbuită încât să se întoarcă în iad, pentru că dorise 
să-i ofere o familie. Să aibă un tată. 

Dumnezeu să-i ierte pe toţi. 

Bolnav, obosit, insuportabil de trist, Roarke parolă toate 
datele pe care le găsise. Apoi părăsi camera, spunându-și 
că terminase cu asta, oricum nu mai putea face nimic, apoi 
merse să se pregătească pentru ziua care urma. 

Avea mult de lucru, trebuia să lase unele treburi 
deoparte, pentru că nu se simţea el însuși. Construise un 
adevărat imperiu, un univers sclipitor, nu-i așa, care 
trebuia condus. 

Făcu un duș, mâncă ceva, inventă o scuză pe care să i-o 
ofere lui Eve, pentru comportamentul lui din seara 
anterioară. N-avea sens să o târască în povestea asta, n- 
avea sens să reînvie toată urâţenia și tristeţea. 

Însă Eve plecase. Cearșafurile erau răvășite, ceea ce îi 
sugeră că și noaptea ei fusese la fel de zbuciumată ca și a 
lui. Se simţi copleșit de vinovăţie, întrebându-se dacă nu 
cumva avusese iar coșmaruri. 

Niciodată nu dormea bine fără el. Ştia asta. 

Văzu cubul pentru mesaje și îl ridică. 

„Am un caz. Nu știu când mă întorc.” 

Simţindu-se ca un prost, Roarke derulă mesajul de două 
ori, doar ca să-i audă vocea. Apoi, strângând cubul micut în 
pumn, se așeză pe pat. 

Singur, jeli o femeie pe care nu o cunoscuse, și suferi 
pentru singura femeie pe care o iubise vreodată. 


Eve intră în birou și văzu că Nadine era deja acolo. Nu 
avea sens să se mai enerveze că o lăsaseră să intre. De 
data asta, faptul că o găsise în biroul ei, nu în sala de 
așteptare, îi convenea. Economisea timp. 

— Trebuie să îţi ţinem sub supraveghere unitatea de la 
75: 

Nadine se aşeză picior peste picior, își examină 
degetele, în sandalele cu toc, din curelușe înguste. 

— Sigur. Oare de ce ar fi o problemă dacă unitatea unui 
reporter este supravegheată de poliție? Oricine va fi 
încântat să-mi transmită informaţii care ajung în 
următoarea secundă la polițiști. O să fiu asaltată de-a 
dreptul. 

— Face parte din modul lui de operare. Dacă mai e ceva 
de transmis, o va face prin tine. Ori autorizezi 
supravegherea, ori îţi confisc unitatea, și te pot reţine și pe 
tine, Nadine. 

Așteptă o clipă, pe când Nadine deja sărea în sus. 

— Martor material, ai nevoie de protecţie etc. Simt chiar 
tentată să fac asta, pentru că te simpatizez. Prefer să te 
știu în viaţă. 

— Nu pe mine mă urmărește. 

— Poate că nu. Dar uneori psihopaţii fac o obsesie 
pentru propriile mijloace. Vreau să fii în siguranţă. O s-o 
sun pe Mira. Dacă îmi confirmă că există cea mai mică 
șansă să se întoarcă împotriva ta, te fac pachet și te 
expediez înainte s-apuci să-ţi pui rujul în geantă. 

— Încearcă numai. 

— Stai liniștită, o voi face. Eve se așeză și își întinse 
picioarele. Nu ţi-am cerut eu să fim prietene. Pur și simplu 
s-a întâmplat. lar acum trebuie să suporţi consecinţele. 

— La naiba. Cu fața ei de vulpiță îmbufnată, bătu 
darabana pe braţul scaunului. Apoi colţul gurii îi zvâcni. 
Poate că sunt nebună, dar și eu te simpatizez. 

— E bine că totul este lămurit. Ai fost fotografiată 
recent? De un profesionist? 

Nadine privi fotografiile pe care le așezase Eve pe birou. 

— Suntem fotografiaţi anual, la post. Poze publicitare, 
pentru telespectatori și pentru afișele pe care le înrămează 
în Camera Verde. 

— Cine le face? A 

— O să mă interesez. In afară de fotografii, care-i 
legătura între Howard și Sulu? 

— Voi afla. Eve arătă cu degetul spre ușă. McNab te 
așteaptă să te însoţească la 75, pentru a instala 
dispozitivul de supraveghere. 

— Ești foarte sigură pe tine. 

— Normal. Își studie ghetele, pe când Nadine se ridica 
să plece, apoi se răsuci în scaun. i-o tragi cu ăla în 
costum? 

— În general, îl fac să-și dea costumul jos înainte să ne-o 
tragem, așa cum foarte elegant te-ai exprimat. 

— Mă rog. Adică, te pricepi la bărbaţi. 

Cu o sprânceană ridicată, Nadine se întoarse. 

— Destul încât să fiu uluită, fascinată și enervată de 
specia asta. De ce? Necazuri în paradis? 

Eve deschise gura, apoi o închise la loc. 

— Nu. Nimic. Îi făcu semn de rămas-bun, apoi se așeză 
să-și scrie raportul. O să-l lase puţin pe Hastings să fiarbă 
în suc propriu înainte să-l interogheze. Și o să se asigure 
că mintea ei era clară. 

Petrecu câteva minute privind lista cu numele clienţilor 
care cumpăraseră aparate de fotografiat profesioniste în 
ultimele douăsprezece luni. 

Putea fi doar o pierdere de timp, își spuse ea. Și poate că 
ucigașul nu înregistrase echipamentul. Poate că nu-l 
interesa garanţia. 

Totuși parcurse lista, căutând o legătură între numele 
victimelor și lista suspecţilor. 

Însă mintea nu-i stătea la asta. 

Respiră adânc și trase un șut în ușă s-o închidă. Rezistă 
tentaţiei de a-l suna pe Roarke. li lăsase mesaj, nu? Nu știa 
toate regulile căsniciei, dar acum era sigură că este rândul 
lui să sune. 

În schimb, sună pe cineva care cu siguranţă cunoștea 
foarte bine regulile. 

— Mavis. 

Fața prietenei ei era somnoroasă, ca a unui copil. Părul 
era încă vopsit și împodobit cu clopoței, care scoaseră un 
clinchet ușor când Mavis se răsuci pe pernă. 

— Ha? Cât e ceasu'? 

— Hmm...nu știu. E dimineaţă. 

— Da. Dimineaţă. Ce e? 

— Nimic. Scuze. Dormi la loc. 

— E-n regulă. Mavis deschise un ochi, albastru ca cerul. 
Summerset? 

— Nu, nu, își revine foarte bine. Cel puţin așa credea. 
Nu verificase. Era rândul ei să verifice? Cum oare să ţină 
pasul, pentru Dumnezeu? Poate că treci pe-aici azi? 

— O să trec. Bietul de el. Eu și Trina o să încercăm, 
poate îi facem un tratament facial sau pentru păr. Ce zici? 

Eve rânji cu gura până la urechi. Poate că era puţin 
răutăcioasă, dar imaginea lui Summerset prins în capcana 
tratamentelor de înfrumusețare ale Trinei era minunată. 
Aproape că-i dădură lacrimile. 

— Minunat. O idee excelentă. Exact ce-i trebuia. 

— Tu ești bine? S-a întâmplat ceva. Se vede. 

— Nu, nimic. 

— M-am trezit acum. Căscând să-și rupă fălcile, Mavis se 
mută și pe ecran apăru imaginea lui Leonardo, un uriaș 
care sforăia ușor lângă ea. Spune-mi. 

— Nu știu. Probabil că e o prostie. Poate că și eu sunt 
proastă. Se întâmplă ceva cu Roarke. Nu vrea să vorbească 
despre asta. M-a dat deoparte, Mavis. A urlat la mine, din 
senin, apoi m-a dat afară. Și n-a venit la culcare și, când a 
vorbit cu mine...La dracu’! 

Rănită și derutată, își trecu mâna prin păr. 

— Poate că, atunci când sunt împreună ceva timp, 
oamenii nu mai sunt așa de încântați să se vadă. Ceea ce e 
în regulă, cred. Dar... 

La naiba cu dar și dacă, își spuse, simțind că o apucă din 
nou furia. 

— Ce dracu’, de obicei nu-și poate lua mâinile de pe 
mine, și are o privire specială în ochi când ajung acasă. De 
data asta nu o avea, dimpotrivă, abia aștepta să scape de 
mine. 

— V-aţi certat pentru ceva? Ai făcut ceva să-l enervezi? 

Furioasă, Eve dădu cu pumnul în birou. 

— De ce ești așa de sigură că am făcut eu ceva? 

— Nu sunt. Goală, și iară să-și facă probleme din cauza 
asta, Mavis se ridică. Încerc doar să elimin posibilităţile. 
Ştii, căsnicia este un mister, ca și cazurile tale. Trebuie să 
elimini posibilităţi și să cauţi indicii. 

— Ar trebui să-ţi dea o trusă de teren, bombăni Eve. 

— E îngrijorat pentru Summerset. 

— Da, dar nu e asta. Știu sigur. 

— Bine, te cred. Mavis dădu din cap, gânditoare. Poate 
că are probleme cu afacerile. 

— S-ar putea, dar asta e ceva normal. Acum s-a izolat. 
Era ceva personal. _ 

— Atunci trebuie să-i dobori zidul. Nu accepţi un refuz. Il 
baţi la cap și insiști până când îţi spune. Orice-ar fi. Fetele 
se pricep la asta, Dallas. 

— Dar eu nu sunt obișnuită cu chestiile de fete. 

Am 

— Te asigur că ești. În felul tău. Gândește-te că îi tragi 
șuturi până cedează. Că-l interoghezi până mărturisește. 

Scoate de la el adevărul, apoi, în funcţie de ce afli, fa-l să 
sufere sau alină-l. Sau trage-i-o până-i ies ochii din cap. O 
să știi tu ce ai de făcut. 

— Nu pare prea greu. 

— Nici nu este. Ai încredere în mine. Să-mi spui ce se 
întâmplă. Dacă tot m-am trezit, cred că o să-l scol și pe 
Leonardo. O sărută pe Eve din vârful degetelor, apoi 
închise. 

— Bun, ce am de făcut: raport asupra cazului, interoghez 
suspectul, trag de legiști și de cei de la laborator. Arestez 
ucigașul maniac. Inchid cazul. Il iau pe Roarke la șuturi. 
Floare la ureche. 

Hastings stătea cocoșat peste masa din sala de 
interogatoriu C și avea un aer plictisit. Dârele de sudoare 
de pe frunte erau singurul indiciu că simte căldura. 

Eve se trânti pe scaun în faţa lui, zâmbindu-i larg, 
prietenos. 

— Hei. Îţi mulţumesc că ai trecut pe-aici. 

— Să mă pupi în fundul meu mare și plin de coșuri. 

— Oricât ar fi de tentantă invitaţia ta, mă tem că nu am 
voie să încurajez contacte atât de personale. 

— Mi-ai zdrobit boașele, ar trebui să poţi și să mă pupi 
în fund. 

— Regulile sunt reguli. Se sprijini de spătar, apoi o privi 
pe Peabody. Peabody, de ce nu-i oferi oaspetelui nostru un 
pahar cu apă? E foarte cald aici. 

— Nu mă deranjează. 

— Nici pe mine. Toată lumea se vaită iama că-i frig, și 
vara că-i prea cald. Niciodată nu sunt mulțumiți. 

— Toată lumea se vaită și comentează despre absolut 
orice fleac. L.uă paharul cu apă oferit de Peabody și îl dădu 
pe gât dintr-o înghiţitură. De-aia sunt niște nenorociţi. 

— Cum aș putea să te contrazic? în regulă, destul cu 
politețurile. Acum a venit vremea formalităţilor. 
Inregistrăm. Locotenent Dallas, Eve și ofiţer Peabody, 
Delia, interoghează suspectul Hastings, Dirk, în cazurile 
nr. H-23987 și H-23992. Preciză ora și data, apoi îi citi 
drepturile. Deci, îţi înţelegi drepturile și obligaţiile, 
Hastings? 

— Da. Așa cum înțeleg că m-ai târât aici și mi-ai stricat 
ziua. Așa cum mi-ai ruinat și ziua de ieri, deși ţi-am spus ce 
știam. Am cooperat. 

— Eşti o persoană foarte cooperantă. Scoase copii după 
fotografiile trimise lui Nadine și le aruncă pe masă, astfel 
încât Hastings să aibă în faţă imaginea lui Kenby Sulu. 
Continuă și spune-mi ce știi despre el. 

Scaunul scârțâi ameninţător când se mișcă Hastings pe 
el. Trase mai aproape prima fotografie, apoi și pe cea de-a 
doua. 

— Știu sigur că nu le-am făcut eu. Sunt imagini bune, 
dar eu aș fi încadrat altfel acest instantaneu și aș fi 
concentrat lumina asupra ochilor. Copilul are niște ochi 
fantastici, i-aș fi evidenţiat. Avea niște ochi fantastici, se 
corectă el privind fotografia. 

— Ce-ai făcut noaptea trecută, Hastings? 

Continuă să se uite fix la imaginea post-mortem, cu 
trupul încremenit în poziţie de dans. 

— Am lucrat, am mâncat, am dormit. 

— Singur? 

— Mi s-a făcut lehamite de oameni. L-am fotografiat pe 
copilul ăsta. Dansator. O trupă de dans. Nu, nu erau 
profesioniști. Erau studenţi. L-am fotografiat. Ce figură! 
Mai ales ochii. Are o conformatie frumoasă, un corp 
mlădios, dar ochii sunt totul la el. L-am fotografiat, repetă 
el, privind-o pe Eve. Ca și pe fată. Ce dracu' se petrece? 

— Tu să-mi spui. 

— Habar n-am! Sări în spate, atât de brusc, atât de 
violent, încât Peabody duse mâna la armă. Rămase 
nemișcată și atunci când Eve îi făcu semn din cap. 

Hastings se plimbă agitat prin cameră, ca un urs mare 
într-o cușcă prea mică. 

— E o nebunie, asta e! Un dement. L-am fotografiat pe 
copilul ăla...unde? Juilliard. Juilliard. O grămadă de 
figuranţi plini de aere, dar plătesc facturi. Iar copilul ăsta 
avea faţa aia. Așa că l-am fotografiat singur de câteva ori. 

Când a fost oare? în primăvară. Aprilie, poate mai. De unde 
naiba să știu? 

Se lăsă din nou greoi pe scaun, apoi își strânse capul mic 
și chel între mâini. 

— Dumnezeule. 

— L-ai adus în studio? 

— Nu. l-am lăsat o carte de vizită. Nu știu dacă a sunat. 
Lucia se ocupă de prostiile astea. Nu l-am mai văzut 
niciodată. 

— Ai lucrat cu cineva atunci? 

— Mda. Nu știu cu cine. Vreun idiot sau altul. 

— Același idiot sau altul care era cu tine la nunta din 
ianuarie, când ai fotografiat-o pe Rachel? 

— Nu cred. Nu rezistă atât de mult. Zâmbi strâmb. Sunt 
temperamental. 

— Nu zău? Cine are acces la fișierele tale cu imagini? 

— Nimeni. Sau nu ar trebui să aibă nimeni, dar bănuiesc 
că, de fapt, oricine intră și se pricepe cât de cât are. Ridică 
din umeri. Eu nu dau atenţie. N-am fost niciodată nevoit. 

Intinse din nou fotografiile spre Eve. 

— N-am chemat un avocat. 

— Am observat. De ce, Hastings? 

— Pentru că toate astea mă scot din sărite. În plus, urăsc 
avocații. 

— Tu urăști pe toată lumea. 

— Da, asta așa e. Își frecă faţa cu ambele mâini, apoi le 
aia, cu zâmbetul ei magic, pe băiat, cu ochii lui magici. N- 
aș întuneca niciodată luminile alea. Se aplecă. Doar din 
punct de vedere artistic - cum ar arăta zâmbetul ăla peste 
cinci ani sau ochii ăia peste zece? Aș vrea să știu, înţelegi, 
să captez. Și, personal, nu înţeleg crima. De ce să omori 
oamenii când poţi să-i ignori? 

Imitându-i mișcările, Eve se aplecă spre el. 

— Ce zici de luminile alea? Nu le-ai vrea doar pentru 
tine? Să le iei cât sunt tineri, inocenți. Sclipitori. Le 

absorbi, prin obiectiv, devin parte din tine. Apoi vor fi ale 
tale pentru totdeauna. 

Se holbă la ea, apoi clipi de două ori. 

— Cred că-ţi baţi joc de mine. De unde ai scos rahatul 
ăsta de doi bani? 

* 

În ciuda gravității situaţiei, Eve începu să râdă. 

— Ai haz, Hastings. O să-ţi verificăm din nou fișierele, să 
vedem dacă găsim fotografiile pe care le-ai făcut cu Kenby 
Sulu. 

— De ce nu te muţi la mine cu totul? Adu și familia, chiar 
și câinele! 

— Am pisică. Te-am programat pentru un test cu 
detectorul de minciuni, cam în douăzeci de minute. Un 
ofiţer te va escorta în sala de așteptare. 

— Asta-i tot? 

— Deocamdată. Ai întrebări sau declaraţii pe care 
dorești să le faci oficial? 

— Da, am o întrebare. O întrebare de o mie de puncte 
pentru tine, Dallas. Va trebui să mă întreb care este 
următorul? Să mă întreb care dintre cei pe care i-am 
fotografiat va fi găsit mort? 

— Nu trebuie să răspund la asta. Interogatoriul s-a 
încheiat. 


— Tu îl crezi, spuse Peabody, intrând în mașină lângă 
Eve. Chiar și fără testul cu detectorul de minciuni. 

— Îl cred. Are legătură, dar nu este implicat. Și o să 
recunoască figura următoarei victime. Și o să-l coste, se 
gândi Eve. Văzuse deja pe faţa lui urâtă că îl afectase toată 
povestea asta. 

— Ucigaşul este o persoană pe care o cunoaște sau cel 
puţin aceasta ştie de existenţa lui. Îi admiră munca sau i-o 
invidiază sau...se crede superior. 

Se gândi la ipoteza aceasta pe când parca în garaj. 

— O persoană care nu a fost capabilă să obţină același 
succes comercial sau de critică. 

— Un concurent. 

— Posibil. Sau poate cineva care are prea mult simţ 
artistic, se consideră deasupra comercialului. Ar vrea ca 
talentul lui să fie cunoscut, altfel și-ar păstra pentru sine 
imaginile. Însă el le trimite presei. 

Ascultă din nou mesajele pe care ucigașul i le 
transmisese lui Nadine. 


Ce lumină! Ce lumină puternică. Mă învăluie. Mă 
hrănește. Era strălucit, acest tânăr inteligent, cu trup de 
dansator și suflet de artist. lar acum este o parte din mine. 
Acum trăiește în mine, pentru totdeauna. 


Din nou lumina, remarcă Eve, apoi umbre. 


Acum nu vor mai exista umbre în ei. Nicio umbră nu va 
pângări lumina. Acesta este darul meu pentru ei. Darul lor 
pentru mine. Și când totul va fi gata, darul nostru pentru 
umanitate. 


— Vrea ca întreaga lume să știe ce face. Din punct de 
vedere artistic, continuă Eve. Hastings sau cel puţin 
lucrările lui sunt un factor determinant. Îi vom interoga pe 
toţi cei care au lucrat cu Hastings în ultimul an. 

Peabody își scoase lista, aruncând o privire. 

— Asta o să dureze ceva. Tipul nu glumea când a spus 
că-și schimbă asistenții ca pe hârtia igienică. La aceasta se 
adaugă angajaţii, cei din magazin, modelele și stiliștii și 
așa mai departe. Vrei să începem din capul listei? 

— Deocamdată, dar ne întoarcem la clubul de date. 
Mesajul către Nadine a fost trimis de acolo, de fiecare 
dată. E o legătură. 

Era aglomerat, o grămadă de clienţi înghesuiți la mese și 
în separeuri pentru prânz, majoritatea studenţi, își spuse 
Eve. Alcătuiau grupuri sau ședeau singuri, cu datele și 
sandviciurile lor. 

Îl văzu pe Steve Audrey la bar, muncind din greu să 
prepare băuturile cu gheaţă și cafeaua. O salută înclinând 
ușor din cap. 

— În sesiunea de vară e plin în mijlocul zilei. Plasă un 
pahar conţinând un lichid albastru, spumos, într-o mână 
nerăbdătoare, apoi se șterse pe un prosop. Vreţi ceva 
rece? 

— Nu m-ar deranja un Blue Meanie, se repezi Peabody, 
știind că Eve va refuza. 

— Imediat. Ce pot face pentru dumneavoastră, 
locotenente? 

— la o pauză. 

— Abia am venit acum o oră. Nu pot să iau pauză până... 

— O să-ţi iei una chiar acum. 

Trase maneta aparatului de fulgi de gheaţă, apoi luă un 
pahar. 

— O clipă. Mitz, am nevoie să mă înlocuiești cinci 
minute. Mai mult nu pot, îi spuse lui Eve, în timp ce turna 
fulgii albaștri de gheaţă într-un pahar înalt și îngust, 
pentru Peabody. Altfel am probleme. 

— E de-ajuns. Există vreun loc liniștit pe-aici? 

— Nu la ora asta a zilei. Privi înjur, indicând cu bărbia: 
Separeul din spate, pe partea dreaptă. Daţi-mi un răgaz de 
un minut să onorez celelalte comenzi. 

Eve își croi drum într-acolo, urmată de Peabody, care 
sorbea încântată din Blue Meanie. Studenţii, observă ea, 
parcă ar fijdecat în safari, erau încărcaţi de genţi și 
rucsacuri. 

În vestiarul lui Kenby de la Lincoln Center nu era nicio 
geantă sau rucsacuri. 

Păși peste un picior întins, ocoli, își făcu loc și în sfârșit 
ajunse la separeu în același timp cu doi băieţi care se 
repeziră pe scaune. 

Se uitară spre ea și îi rânjiră: 

— i-am luat-o înainte. Suntem mai tineri și mai rapizi. 

— Iar eu sunt mai bătrână și am și insignă. Le-o băgă 
sub nas, întorcându-le rânjetul. Poate că n-ar strica să 
arunc o privire în rucsacurile voastre, apoi să vă 
agrementez ziua cu o percheziţie corporală amănunţită. 

Cei doi plecară ca din pușcă. 

— Chiar că sunt rapizi, comentă Peabody. 

— Mda, dar mie nu-mi trebuie o băutură fandosită ca să 
fiu a naibii. 

Peabody sorbi zgomotos. 

— Este foarte răcoritoare și, în ciuda numelui, îmi 
creează o stare de bună dispoziţie. Sau poate că asta are 
legătură cu percheziţia corporală pe care eu și McNab ne- 
am aplicat-o azi-noapte. 

Eve își plesni mușchiul de pe obraz care începuse să-i 
zvâcnească. 

— Mulţumesc Cerului că n-am mâncat de prânz. S-ar fi 
dus pe apa sâmbetei. 

— Cred că este drăguţ că avem amândouă o viaţă 
sexuală regulată. Ne ţine în priză. 

— Taci, taci. 

— Nu mă pot abtine. Sunt fericită. 

— Asta se poate schimba. 

Cu altă băutură cu gheaţă în mână, Steve se așeză lângă 
Peabody. Bău cu paiul înfipt în spuma verde-deschis. 

— În regulă, am cinci minute. Apăsă butonul ca să 
izoleze separeul. Ah. Zâmbi relaxat, apoi mai bău puţin. 
Excelent. 

— Ce știi despre mesajul trimis de aici în această 
dimineaţă? 

Făcu ochii mari. 

— Ce? Din nou? 

— Cei de la Tehnic au fost pe-aici. Au reţinut unitatea, 
au vorbit cu managerul de zi. 

— Abia am venit acum o oră și am intrat direct în pâine. 
N-am auzit nimic în legătură cu asta. A mai murit cineva? 

Eve scoase fotografia lui Kenby. 

— Îl recunoști? 

— Mamă! Nu știu. Mamă! Cred că da, poate. Nu sunt 
sigur. Ar trebui? 

— Calmează-te, Steve. 

— Da, sigur. Se șterse la gură cu dosul palmei, apoi se 
uită din nou la fotografie. Cred că poate a fost pe-aici. E 
actor sau ceva de genul ăsta? 

— Ceva de genul ăsta. 

— Ar trebui s-o întrebaţi pe Shirllee. Pe ea o interesează 
teatrul și artiștii. 

— E aici? 

— Da, e la treabă. O clipă. 

Deschise ușa separeului. Zgomotul invadă totul, cât se 
strecură el afară, în grabă. 

— Au cartofi prăjiți, anunță Peabody apăsând să 
comande înainte ca Eve să deschidă gura. Imi scade 
glicemia. 

— S-o văd și pe-asta. 

Steve se întoarse însoţit de o brunetă înaltă, slăbuţă. 
Avea părul împărțit în șuviţe subţiri care îi ajungeau până 
la talie, legate la vârf cu o panglică neagră. Purta patru 
cuie din argint în urechea dreaptă și trei căluţi din argint 
sub ochiul stâng, înșiraţi unul sub altul ca niște lacrimi 
strălucitoare. 

Se așeză lângă Eve și își strânse mâinile, stârnind 
clinchetul armatei de inele de pe degetele ei. 

— Stevie zice că ești de la poliţie. 

— Stevie a câștigat un punct. Eve apăsă din nou butonul 
izolator, apoi împinse fotografia spre Shirllee. Îl cunoști? 

— Hei, ăsta e Twinkletoes. Îi zic așa fiindcă este 
dansator. Sigur, vine cam de două ori pe săptămână. De 


182 


obicei în pauza de prânz sau devreme, pentru cină. Uneori 
a mai venit și pentru muzică, în weekend. E foarte bun. Ce- 
a făcut? 

— Vine cu cineva anume? 

— În general cu gașca de la teatru. De câteva ori a mai 
agăţat câte una din grup, dar nu vine niciodată cu o fată 
anume. Totuși nu este homosexual, nu l-am văzut niciodată 
să se dea la alt tip. 

— S-a dat cineva la el? 

— Nu neapărat. De obicei stă cu cei pe care-i cunoaște. 
Și dă şi bacșișuri. Îl privi pe Steve. Copiii de colegiu nici nu 
se gândesc, dar Twinkles îţi lasă întotdeauna câte ceva. 
Binecrescut, dacă mă întrebi pe mine. Nu mi-l pot închipui 
intrând în bucluc. N-a creat niciodată probleme aici. 

— Când a venit ultima dată? 

— Când l-am văzut? își strânse buzele rujate cu o nuanţă 
alb-cadaveric. Vineri-noaptea, cred. Vinerea trecută. Am 
avut o holotrupă genială...Hard Crash. Twinks era aici cu 
unii de la Juilliard vineri. Îţi amintești, Stevie? Odată 
pornit, e o mașină de dans. I-ai pregătit toată noaptea 
cocktailuri fără alcool. 

— Da. Da. Ai dreptate. Steve se uită la fotografie, 
plimbându-și degetele pe margine. Cocktail, nu punci. 
Acum îmi amintesc. 

— Trebuie să mă întorc. Shirllee se aplecă și deschise 
separeul. 

— Şi eu. Steve ridică ochii de pe imagine, întâlnind 
privirea lui Eve. V-am fost de vreun folos? 

— Poate. Mulţumesc. Să mergem, Peabody. 

— Dar cartofii mei trebuie să vină! 

— Viaţa este plină de lovituri dureroase. 

În timp ce Eve ieșea, Peabody puse cartofii într-un 
șerveţel. 

Se consolă la gândul că mâncarea consumată pe fugă nu 
are calorii. 

Când ieși, Eve se întinse și îi fură un cartof. 

— N-au sare? Prima înghiţitură o făcu să strâmbe din 
nas. Cum poţi să-i mănânci fără sare? 

— N-am apucat să le pun sare. Viaţa este plină de 
lovituri dureroase, adăugă ea, pe un ton serios. 


Începură din capul listei de la Portography. Pe măsură 
ce Eve chestiona potenţiali suspecți, își contura o părere 
despre Hastings. Era un maniac, un geniu, era imposibil, 
era nebun, totuși foarte strict - în funcţie de persoana cu 
care vorbea. 

O găsi pe una dintre fostele lui asistente la o ședință foto 
în Greenpeace Park. 

Modelele - un bărbat și o femeie - defilau în ţinută sport 
activă, fu informată Eve. Ei i se părea că arată de parcă s- 
ar fi pregătit să facă o lungă călătorie prin deșert, în 
pantaloni scurți și bluze minuscule, cu bocanci și șepci. 

Elsa Ramerez, o femeie micuță, cu părul scurt, 
cârlionţat,  bronzată, își vedea de treabă, dându-i 
fotografului lucrurile de care avea nevoie, dirijând restul 
echipei, prinzând sticle de apă sau orice altceva i se 
arunca. 

Văzând că ziua ei devine nesfârșită, Eve făcu un pas în 
faţă și puse o mână pe umărul fotografului. 

Blonda bine clădită nu era chiar ca Hastings, dar scoase 
un mârâit impresionant. 

— Fă o pauză, o sfătui Eve, arătându-i insigna. 

— Am toate autorizaţiile necesare. Elsa! 

— Bravo. Nu pentru asta am venit. la o pauză, du-te 
undeva la umbră. Altfel, te rețin de două ori mai mult decât 
este necesar, pentru ca adjuncta mea să îţi verifice în 
detaliu toate autorizaţiile. Elsa? Eve îi făcu semn cu 
degetul. Vii cu mine. 

— Avem locul la dispoziţie numai pentru o oră. Elsa deja 
venea în fugă, scoțând documentele dintr-un rucsac. Am 
totul aici. 

— Nu te obosi. Povestește-mi despre Dirk Hastings. 

Chipul Elsei se înăspri. 

— N-am de gând să plătesc pentru geamul ăla. El a 
aruncat cu sticla în mine. Nebun nenorocit. N-are decât să 
mă dea în judecată, poţi să mă și închizi, dar n-o să plătesc 
geamul spart. 

— Ai lucrat pentru el în februarie. Din...Eve își consultă 
notele. Între patru și paisprezece februarie. 

— Da, și ar fi trebuit să-mi acorde spor de periculozitate. 
Luă o sticlă din geantă și bău. Nu mă deranjează să 
muncesc - chiar îmi place. Nu mă deranjează oamenii 
temperamentali, și eu sunt așa. Dar viaţa este prea scurtă 
pentru a ţi-o petrece cu nebuni. 

— Recunoști această persoană? îi arătă imaginea cu 
Sulu. 

— Nu. Ce figură plăcută. Frumoasă fotografie. Foarte 
frumoasă. Despre ce e vorba? 

— Aveai acces la fișierele de date și la evidenţele lui 
Hastings cât ai lucrat pentru el? 

— Sigur. Printre altele trebuia să arhivez imaginile sau 
să le salvez separat pe cele pe care voia să le ajusteze. Ce-i 
asta? Pretinde că i-am luat ceva? Că i-am luat lucrări? 
Asta-i o porcărie. La dracu”, știu că era nebun, dar nu și 
răzbunător. 

— Nu, nu pretinde nimic din toate astea. Te întreb eu. 

— Nu am luat nimic din ce nu îmi aparţinea. Și poţi să fii 
sigură că nu-mi însușesc munca altcuiva. La naiba, chiar 
dacă aș vrea, n-aș putea. Hastings are un stil propriu, 
nemernicul, oricine are ochi și-ar da seama. 

— Asta-i făcută de el? 

Elsa privi din nou fotografia. 

— Nu. E bună, e cu adevărat bună, dar nu e excelentă. 
Asta? Elsa arătă cu degetul peste umăr spre fotografa din 
spatele ei. E bună. Foarte competentă. Face pozele, vine 
cu imaginea pe care o vrea clientul. Chestii comerciale. 
Hastings le-ar face și legat la ochi. Dar ea nu ar fi niciodată 

în stare să creeze lucrări artistice ca ale lui. Poate că 
trebuie să treci de limita nebuniei. El a trecut. 

— Te-a atacat. 

Elsa oftă, dând din picioare. 

— Păi, nu chiar. De fapt, nu m-am mișcat eu destul de 
repede când era în zonă. Nu am anticipat și, nu-i așa, 
anticiparea figurează în fișa postului. A urlat la mine, așa 
că am urlat și eu la el. Am și eu nervii mei. A aruncat cu 
sticla, de fapt nu a aruncat în mine. S-a dus direct în geam. 
Pe urmă a zis că o să plătesc pentru asta și-a început să 
profereze insulte. Am ieșit și nu m-am mai întors. Lucia mi- 
a trimis banii, integral. Ea ţine lucrurile în frâu acolo. În 
măsura posibilului. 


Eve făcu un ocol înapoi la Portography să vorbească cu 
Lucia. 

— De la mine n-o să auzi nimic de rău despre Hastings. 
Sunt sigură că vei găsi mulţi care să-l vorbească de rău. 
Dacă asculta de mine, ar fi angajat un avocat și te-ar fi dat 
în judecată pentru reţinere nejustificată. 

— Nu a fost reţinut. 

— Același lucru. Se strâmbă, apoi se așeză la birou. 
Omul ăsta este un geniu, iar geniile nu trebuie să respecte 
aceleași reguli ca tot restul lumii. 

— Asta include și crima? 

— Este atât de ridicol să-l acuzi pe Hastings de crimă 
încât nici n-o să mă deranjez să-ţi răspund. 

— Şi-a izbit imul dintre asistenţi de lift. In altul a aruncat 
cu o sticlă. Pe altul l-a ameninţat că-l aruncă pe geam. lar 
lista poate continua. 

Buzele ei roșii se arcuiră. 

—A avut motive. Artiştii, artiștii adevăraţi, sunt 
temperamentali. 

— În regulă. Dacă lăsăm deoparte temperamentul lui de 
geniu artistic, ce poţi să-mi spui despre fișierele, 
evidenţele și discurile lui cu imagini? 


186 


Scutură din cap, apoi își aranjă părul alb. 

— Ca și inexistente. Nu vrea să mă asculte, de fapt pe 
nimeni. Nu poate reţine coduri de acces și proceduri și se 
supără dacă nu reușește să acceseze o imagine atunci când 
vrea. 

— Deci oricine are acces la ele. 

— Cu condiţia să ajungă la el sus întâi. 

— Ceea ce reduce lista la modele, clienţi, asistenţi, 
personal, angajați. 

— Şi personalul de curăţenie. 

— Personalul de curăţenie. 

— Cei de la întreţinere. Dădu din umeri. Au voie să intre 
numai când nu este el. Îl enervează. Uneori primește 
studenţi. Trebuie să plătească și nu au voie să vorbească. 

Eve oftă. 

— Ai o listă cu personalul de curăţenie, de întreţinere și 
cu studenţi? 

— Desigur. Am o listă pentru orice. 


Ajunsă înapoi la sediu, Eve se încuie în birou. Se duse 
lângă un panou. Afișă imaginile victimelor, textele pe care 
le primise Nadine, listele cu cei pe care îi chestionase și cu 
care mai trebuia să discute. Apoi se așeză, își scoase 
notele, le întinse pe masă și își lăsă mintea să rătăcească. 

Discutase din nou cu Jackson Hooper și Diego Feliciano 
și, de data aceasta, răspunsurile lor fuseseră aproape 
identice. Nu îl cunoșteau, nu-l recunoscuseră pe Kenby 
Sulu și fuseseră acasă, singuri, întreaga noapte în 
chestiune. 

Posibilă legătură între Hooper și Feliciano? 

Eve scutură din cap. Mintea ei o lua razna deja, își 
spuse, era cazul să se înfrâneze. 

Ucigașul voia ceva de la victime. Lumina lor. Hastings 
spusese că n-ar distruge lumina aceea. Oare ucigașul o 

A 

distrugea sau o transfera? În sine însuși? 

În ce scop? 

Glorie, urmărea glorie, recunoaștere, aclamații. Dar asta 
nu era totul. 

Victimele fuseseră alese din motive bine întemeiate. 
Tinerețe, vitalitate, inocenţă. Amândoi fuseseră străluciți, 
ca minte, ca spirit, ca figură. 

Lumini strălucitoare. 

Ucigașul folosea clubul de date ca să transmită mesaje. 
Deci frecventa clubul. Ştia cum funcţionează, știa că 
atrage tineri studenți. 

Era și el student sau își dorea să fie? 

Oare nu-și permitea să studieze la colegiu? Fusese 
exmatriculat? Preda la colegiu în loc să fie aclamat ca 
artist? 

Se pricepea la prelucrarea imaginilor, era un artist 
talentat. Gândul o duse la Leeanne Browning. Avea alibi, 
dar alibiurile pot fi create. 

Adăugă la notele ei: posibilă legătură între Browning și/ 
sau Brightstar și Hastings? 

Folosind computerul, solicită harta orașului, apoi 
locurile evidenţiate în cadrul anchetei. Două în care 
fuseseră găsite victimele, cele două universităţi, 
Portography, parcarea, apartamentul lui Browning, al lui 
Diego, clubul, locuinţele victimelor. 

Ambele victime fuseseră abandonate în apropiere de 
locul unde lucrau. De ce? 

Oare unde lucra el? se întrebă Eve. Unde făcea asta? 
Această muncă foarte personală, foarte importantă. 

Aproape de club? Se poate deplasa cu ușurință, dar de 
ce să se ducă prea departe pentru a observa, a vâna, a 
urmări, apoi a transmite? 

Ambele victime își recunoscuseră ucigașul. Era convinsă 
de asta. O cunoștință, un prieten bun, un coleg sau un 
profesor. O persoană familiară. Totuși, nu se învârteau în 
aceleași cercuri, nu cunoșteau aceiași oameni. 

Cu excepţia lui Hastings și a clubului. 

Căută studiouri pentru prelucrarea imaginilor pe o rază 
de cinci blocuri distanţă de clubul de date. Încercă să 
stabilească o corelaţie cu posesorii de echipamente 
fotografice de pe lista Luciei, dar nu găsi niciuna. 

O s-o pună pe Peabody să obţină o listă a angajaţilor, 
apoi să o verifice și pe aceea. 

Presându-și absentă punctul din centrul frunţii 
corespunzător durerii de cap, o contactă pe Peabody. 

— Vorbește cu cineva de la comercial, bine? N-am deloc 
credit și nenorocitele astea de mașini nu-mi mai primesc 
codul. 

— Asta pentru că le dai șuturi. 

— Fă ceva și adu-mi un sandvici. 

— Dallas, tura ta s-a terminat acum cinci minute. 

— Nu mă face să vin după tine, o avertiză Eve, apoi 
închise. 

Lucră până se schimbă tura, auzind prin ușa deschisă 
agitația celor care plecau și veneau. Mâncă la birou, apoi 
spălă gustul oribil al sandviciului cu cafea. 

Își înaintă raportul completat, îi sâcâi pe cei de la 
laborator, lăsă două mesaje ţâfnoase pentru Morris, apoi 
se întoarse să fixeze din nou panoul. 

Deja își alesese următoarea victimă și, dacă nu găsea 
legătura corectă, o altă lumină strălucitoare se va stinge. 

Işi adună lucrurile și se pregăti să finalizeze măcar unul 
dintre obiectivele de pe listă. O să se ducă acasă și o să-l ia 
pe Roarke la șuturi. 

Ideea n-o făcu să grăbească pasul, dar stătuse destul. Pe 
când se apropia de lift, o văzu pe dr. Mira îndreptându-se 
spre ea. 

— Eram sigură că te mai prind. 

— La fix, spuse Eve. Putem să ne întoarcem în biroul 
meu. 

— Nu, nu, tocmai plecai acasă și aș vrea să fac și eu 
același lucru. Putem sta de vorbă pe drum. Te deranjează 
dacă luăm liftul? 

— Nu. Aţi terminat cu Hastings? 

— Da. E fascinant. 

Mira zâmbi, intrând în lift. Arăta la fel de proaspătă ca și 
de dimineaţă, chiar după o zi lungă. Costumul ei crem era 
imaculat. Eve nu reușea să înţeleagă cum putea cineva să 
poarte o culoare atât de apropiată de alb în New York, mai 
ales în secţie, sau în acea zonă, fără să ajungă gri într-o 
oră. Părul ei, negru ca pana corbului, îi încadra faţa. Purta 
perle. 

Unul dintre cei mai buni creatori de profile din ţară, se 
gândi Eve, și purta perle. Şi mirosea discret a parfum - 
ceva floral, ca ceaiul pe care-i plăcea să-l bea. 

— Irascibil, continuă Mira. Certărețţ, iritabil, amuzant. Şi 
brutal de sincer. 

— Deci iese din rândul suspecţilor? 

— În opinia mea, da - și cred că și în a ta, înainte să-l 
trimiţi la mine. 

— Cred că, într-o criză de nervi, ar putea arunca pe 
cineva de pe acoperiș, dar nu este genul care să stea la 
masă și să plănuiască totul cu sânge rece. 

— Nu, nu este. Nu i-ar strica puţină terapie pentru 
controlarea furiei, dar probabil că ar fi pierdere de timp în 
cazul lui. De fapt, îmi place așa cum e. 

— Şi mie. 

— Ucigaşul tău are aroganţa lui Hastings, sau pe 
aproape, dar nu e înzestrat cu încrederea și spontaneitatea 
lui. Şi, în timp ce Hastings este mai mult decât fericit să fie 
singur, ucigașul nu este un singuratic. Are nevoie de 
imaginile lui, atât pentru a-i ţine companie, cât și pentru a- 
i satisface gustul pentru artă. 

— Cei pe care-i omoară devin companionii lui? 

— Într-un fel. Îi absoarbe - le preia tinereţea și energia, 
personalitatea, cunoștințele. Prietenii, familiile. Le preia 
forța vitală. 

— Nu îi agresează. Şi totul este foarte curat și ordonat. 
Nu există furie. Pentru că sunt sau urmează să devină o 
parte din el. 

— Foarte bine. 

— Le păstrează imaginile, în posturi menite să îi 
avantajeze. Îi înfrumuseţează pentru obiectiv. O parte din 
asta este artă - priviți ce pot eu să fac, priviți cât de 
talentat simt. Însă o parte este și vanitate. Acum suntem 
unul și același, iar eu vreau să arăt bine. 

— Interesant. Da, foarte posibil. Este o persoană 
complexă, care crede sincer că are dreptul să facă ceea ce 
face. Poate chiar obligaţia. Dar nu o face dezinteresat. Nu 
este o misiune sfântă. Vrea recunoștință. Poate că a fost 
dezamăgit de rezultatele sale artistice cândva, se simte ca 
și cum talentul lui ar fi ignorat. De Hastings bunăoară. Sau 
poate că cineva l-a preferat pe Hastings în locul lui. Dacă, 
după cum pare logic, a luat imaginile iniţiale ale victimelor 
din fișierele lui Hastings, parţial motivaţia lui ar fi să-și 
depășească rivalul. 

— Sau mentorul. 

Mira ridică din sprâncene pe când intrau în garaj. 

— Nu mi-l imaginez pe Hastings în ipostaza de mentor. 

— Nici el, dar ucigașul ar putea. 

— O să mai studiez cazul, dacă dorești. Am nevoie de 
raportul tău actualizat. 

— Mă voi asigura că-l primești. Mulţumesc. Pentru a mai 
câștiga timp, o conduse pe Mira până la mașină. Dr. Mira, 
ești căsătorită de mult timp. 

Trecuseră prin multe împreună, se gândi Mira, dacă Eve 
era dispusă să discute o chestiune personală cu ea. 

— Da, sunt. Luna viitoare se împlinesc treizeci și doi de 
ani. 

— Treizeci și doi. De ani. 

Mira izbucni în râs. 

— Tu nici nu te născuseși. 

— Bănuiesc că e cu suișuri și coborâșuri. 

— Este. Căsătoria nu este pentru cei slabi sau leneși. 
Presupune eforturi și așa și trebuie. Altfel, ce rost ar mai 
avea? 

— Efortul nu mă deranjează. Cel puţin, gândi Eve, 
băgându-și mâinile în buzunare, atunci când știu ce fac. 
Uneori oamenii se îndepărtează unii de alţii, nu-i așa? Nu 
înseamnă că sentimentele lor s-au schimbat, doar că tânjim 
după puţină intimitate. 

— Există momente când simţim nevoia să fim singuri sau 
să înţelegem ceva singuri. În orice parteneriat, oamenii au 
nevoie de asemenea momente. 

— Mda. E logic. 

— Eve, e vreo problemă cu Roarke? 

— Nu știu. li scăpă înainte să-și dea seama. Sunt 
proastă, asta-i tot. Intr-o noapte s-a purtat ciudat, iar eu 
fac din asta o catastrofa. Dar, ce naiba, știu cum se uită la 
mine, îi cunosc fiecare ton al vocii, fiecare gest. Iar acum 
se schimbase. Ei bine, a avut o zi proastă, de ce nu pot lăsa 
lucrurile așa? 

— Pentru că îl iubești, așa că îţi faci griji pentru el. 

— Noaptea trecută n-am lămurit lucrurile, și pe urmă n-a 
venit la culcare. Azi-dimineaţă am fost chemată devreme, i- 
am lăsat un mesaj. Dar nu m-a sunat deloc, toată ziua. 
Aproape că m-a aruncat afară din birou azi-noapte, și n-a 
dat niciun semn de viaţă toată ziua. Nu-i normal. Asta nu-i 
Roarke. 

— Şi nici tu n-ai încercat să dai de el toată ziua? 

— Nu. Ce naiba, era rândul lui! 

— De acord, zâmbi Mira. lar tu i-ai permis să aibă 
momentul lui de intimitate. Se aplecă și o surprinse pe Eve 
cu un sărut ușor pe obraz. Acum, du-te acasă și smulge 
totul de la el. Vă veţi simţi amândoi mai bine. 

— İn regulă. Mulţumesc. Mă simt ca o proastă. 

— Nu, draga mea. Te simţi ca o soție. 

Când Roarke ajunse acasă, văzu că mașina ei de 
serviciu, de un verde scârbos, era trasă în faţă, și știu că 
Eve sosise înaintea lui. 

Nu era pregătit să vorbească cu ea sau cu oricine 
altcineva, de fapt. Dar nu putea ignora faptul că bărbatul 
care îi fusese ca un tată o bună parte din viaţă zăcea 
imobilizat, cu piciorul rupt. 

Verifică ce făcea Summerset, apoi încercă să elimine o 
parte din oboseală și frustrare în sala de sport, să înoate 
puţin. Poate chiar să se îmbete criță. Orice. 

Munca nu-l ajutase. Suprasolicitarea zilnică impusă de 
necesitatea de a conduce și supraveghea numeroasele lui 
afaceri nu-i fusese de niciun folos. Nimic nu reușise să-i 
șteargă din ochi imaginea roșcatei frumoase cu faţa plină 
de vânătăi. 

Așa că trebuia să încerce altceva. 

Intră, ușurat - și simțindu-se vinovat pentru asta - că Eve 
nu era în hol sau în salonul din faţă. În momentul acela, 
trebuia să recunoască, nu se simţea capabil s-o înfrunte 
din nou. 

Nu-și amintea ultima dată când fusese atât de epuizat, 
atât de răvășit. 

Își lăsă deoparte servieta și privi spre scara în spirală. 
Probabil că Eve era sus, lucrând în biroul ei și, cu puţin 
noroc, era ocupată cu cine știe ce caz care o acaparase în 
ultimul timp. 

Totuși ezită. Nu se purta cu ea cum ar fi trebuit. Dar nu 
facea nimic bine, dacă stătea să se gândească. Avea nevoie 
de ceva mai mult timp pentru el. Doar era dreptul lui, nu? 

Sigur că omul are dreptul să rămână puţin timp singur, 
pentru a se gândi, ce Dumnezeu, viaţa lui fusese dată peste 
cap total! 

Își trecu mâna prin păr, înjură și pomi spre apartamentul 
lui Summerset. 

Auzi muzica zgomotoasă de la trei camere distanţă și 
aproape că se răsuci pe călcâie să se întoarcă. Mavis. O 
adora pe femeia asta, dar nu avea energia de a se întâlni 
cu ea acum. 

Pe de altă parte, dacă era și ea acolo, însemna că putea 
să-și facă vizita obligatorie mai repede și să scape. 

În oricare altă zi ar fi fost amuzat să-și vadă demnul 
majordom dezbrăcat până la mijloc și așezat pe un șezlong, 
cu o pastă albastră întinsă pe toată faţa. Trina, una dintre 
puţinele persoane de pe planetă care reușea s-o 
îngrozească pe soţia lui, facea onorurile, bătând din picior 
în ritmul muzicii. 

Își tunsese părul negru aproape zero și avea un model în 
formă de fluture, de un roz strident, vopsit pe creștet. 
Repetase motivul cu tatuaje temporare - cel puţin așa își 
imagină el - în colţul gurii, apoi în linie descendentă, ca un 
colier, pe umeri și pe sânii impresionanțţi. 

Partenera ei la rele turna o spumă roz într-un vas mare. 
N-avea cum să-și dea seama dacă era de uz local sau 
intern. 

Mavis încă purta clopoţeii și avea pe spate un model 
haios, reprezentând o femeie îmbrăcată în bretele negre, 
cu bocanci din piele. 

Asistenta personală avea o mască pentru ochi și căști, 
iar picioarele ei se odihneau într-un vas cu apă albastră. 
Părul era acoperit cu ceva gros și verde. 

Cu vasul în mână, Mavis îl văzu imediat. 

— Ai ajuns acasă! Bun venit la Salonul de Gheaţă 
Summerset. Vrei pastă de căpșuni? 

Presupuse că se referea la spuma roz. 

— Mulţumesc, nu. 

— Dallas se ascunde sus. Vrei s-o târăști aici, te rog? 
Trina are de gând să încerce un nou produs dermatologic 
pe ea, iar ea are nevoie... 

Se  întrempse brusc, privindu-j cu atenţie. Era 
încercănat, îl cunoștea de mai bine de un an, dar era prima 
dată când vedea cearcăne pe faţa lui. 

— Totul e-n regulă? 

— Absolut. Se îndreptă spre Summerset. Şi tu? 

Ochii care se deschiseră de sub pasta albastră reflectau 
o rușine teribilă, o ușoară panică și parcă o rază de 
speranţă. 

— N-ar trebui să mă deranjeze. Știu că trebuie să 
discutăm o serie de probleme, acum că ai ajuns acasă, așa 
că... 

— De fapt, am și eu ceva de lucru. 

— Da, dar...Summerset încercă să-i prindă mâna, de 
parcă ar fi fost ultima lui salvare. Le-am explicat tuturor, 
trebuie să discutăm raportul Rundale și cealaltă chestiune. 

— Nu poţi cere bătrânului să muncească, nu în starea 
asta. Trina îl privi pe Roarke cu reproș. Are nevoie de 
odihnă. De fapt, ce-i trebuie lui este o săptămână întreagă 
de tratament intensiv. Aș putea reuși să-i fac pielea mai 
netedă. Părul nu arată rău. O să arate și mai bine când 
termin. 

— Fără îndoială. 

— Roarke! Vocea lui Summerset se frânse, apoi și-o 
drese. Dacă mi-ai putea aporda câteva clipe. 

— Mai târziu. 

— Acum. De data aceasta strigase. Doamnelor, vă rog să 
ne scuzaţi, doar câteva minute. 

— Nicio problemă, spuse Mavis, înainte ca Trina să 
apuce să obiecteze. Treen, hai să ducem astea la bucătărie. 

Nu-ţi face griji pentru ea, adăugă, arătând spre Spence. 
Este în plin program de relaxare și meditaţie. 

Aruncând o ultimă privire spre Roarke, o luă pe Trina de 
mână și o trase afară din cameră. 

— Nu au intenţii rele, începu Roarke. 

— Nu asta mă preocupă. Mă îngrijorezi. Nu arăţi bine. 

— Sunt ocupat. 

— Tu ești întotdeauna ocupat. Ești bolnav? 

— Pentru numele lui Dumnezeu! Nu, nu sunt bolnav. La 
dracu', oprește muzica! Haosul sonor cedă locul liniștii. Am 
foarte multe de făcut. Mai multe, acum că ești imobilizat. 

— Nu sunt deloc imobilizat. Eu... 

— Tu ţi-ai rupt nenorocitul ăla de picior. Așa că stai 
întins și împacă-te cu ideea asta. Iar dacă te-ai lăsat prins 
în capcană de muierile astea, trebuie să te descurci singur. 
Eu nu te pot ajuta. N-are sens să te vaiti. 

Degetele lui Summerset se agăţară de braţul scaunului. 

— Nu mă vait și nici nu tolerez să-mi vorbești astfel. 

— Nu prea ai de ales, nu-i așa? Nu mai sunt un copil pe 
care să-l înveţi bunele maniere. Atâta timp cât ești 
angajatul meu, pot să-ţi vorbesc cum vreau. Și, sincer să 
fiu, n-am de gând să-mi mai pierd timpul aici certându-mă 
cu im bărbat pe jumătate dezbrăcat, cu cine știe ce pe faţă. 

Roarke se năpusti afară, lăsându-l pe Summerset clipind 
uluit în urmă. Lovitura primită îl determină să facă ce n-ar 
fi crezut vreodată că-i va da prin cap măcar. Se întinse 
după telefon. 

— Ce? urlă Eve, apoi rânji spre figura care-i apăruse pe 
ecran. Maică Precistă, ochii mei! Blochează imaginea, 
pentru numele lui Dumnezeu! 

— Gura. Se întâmplă ceva cu Roarke. Nii e bine. 

— Ce? Ce vrei să spui? E bolnav? 

— Am spus că nu este bine. Mă aștept să faci tu ceva, 
pentru că eu nu pot. 

— Unde este? 

— Acasă. Găsește-l. Remediază situaţia. 

— S-a făcut, spuse ea. 

Il localiză în sala de sport. Trecând pe scanare video, îl 
urmări cum se dezbracă, apoi își pune șortul. Arată 
epuizat, gândi ea. Nu doar obosit, ceea ce oricum se 
întâmpla rar, ci pur și simplu stors de puteri. 

Se duse spre greutăţi, iar Eve hotări să-i dea timp. N-ai 
decât, își spuse ea. Elimină totul prin efort. Exact asta ar fi 
făcut și ea. 

Nu numai cearcănele lui o îngrijorau, ci și expresia lui 
rece, pe când ridica greutăţi. Rece și concentrată. 

Trăgea până la epuizare. Ce se petrecea cu el? 

În timp ce el lucra, ea bătu camera în lung și-n lat, 
gândindu-se care ar fi cea mai bună abordare. După o 
jumătate de oră de efort susţinut, Roarke intră la piscină. 

Tură după tură, din ce în ce mai rapid. E prea mult, își 
spuse ea și era gata să intervină să-l oprească, când 
observă că se răsucise pe spate. Văzându-l cum face pluta, 
cu ochii închiși, tristeţea întipărită pe faţa lui îi frânse 
inima. 

— Ce este? murmură ea, mângâind ecranul cu degetele. 
De ce ești atât de nefericit? 

Ceva legat de munca lui? Nu, nici vorbă. Dacă ar fi fost 
asta, s-ar fi înfuriat, dar s-ar fi simţit provocat. Chiar 
energizat. Asta nu l-ar face nefericit. 

Summerset? Nici asta. Verificase și ea personal, 
discutase cu personalul medical și totul era în regulă. 
Slăbănogul se refăcea perfect, chiar mai repede decât 
anticipaseră. 

Poate că are legătură cu mine, se gândi ea, 
cutremurându-se. Poate că sentimentele lui...s-au evaporat 
cumva. Dacă stai să te gândești, totul se petrecuse atât de 
repede între ei. Nici măcar ea nu înţelesese prea bine. 
Dacă încetase să o mai iubească, nu ar fi nefericit, obosit, 
distras? Exact sentimentele pe care le vedea acum 
reflectate pe faţa lui? 

Totul era o prostie. Dădu cu pumnul în masă, pe când 
Roarke ieșea din piscină. O mare prostie. Şi dacă nu era, ei 
bine, avea să fie și mai nefericit, vinovat, obosit și distras 
atunci când o să termine cu el. 

Se năpusti în bucătărie, scoase o sticlă de vin și bău un 
pahar ca pe apă. O să-i lase câteva minute să se spele, apoi 
se duce peste el. 

Tocmai ieșea de la duș, când Eve intră în baie. Îl privi 
cum își ia un prosop, apoi și-l înfășoară în jurul mijlocului, 
îi întâlni privirea în oglindă. 

— Arăţi ca dracu”. 

— Mulţumesc, iubito. 

Nici urmă de zâmbet, remarcă ea. Nici urmă de căldură 
sau amuzament. Nici măcar iritare. 

— Am câteva lucruri de spus. Pune-ţi niște pantaloni. 

— Va trebui să aștepți. Am o conferinţă telefonică 
programată în scurt timp. Era o minciună. Îi trecu prin 
minte faptul că nu o mai minţise niciodată. Și asta nu-l 
ajută să se simtă mai bine. 

— Atunci se va desfășura fără tine. Îl urmă în dormitor și 
trânti ușa. 

Zgomotul acesta îi intensifică durerea de cap. 

— Chiar dacă nu vânez următorul criminal în serie care 
terorizează orașul, asta nu înseamnă că munca mea nu 
este importantă. Se îndreptă spre dulap și scoase o 
pereche de pantaloni. Eu nu-ţi cer să te întrerupi când mă 
deranjează că lucrezi. 

— Cred că pur și simplu nu sunt atât de bună și de 
drăguță ca tine. 

— Mulţumesc pentru buletinul de știri. Vorbim mai 
târziu, spuse el, tragându-și pantalonii. 

— Ba ai să vorbeşti cu mine acum, spuse ea furioasă, pe 
când el întoarse capul, privind-o rece. Va trebui să treci de 
mine ca să ieși pe ușa asta. Și, după cum arăţi acum, îţi 
garantez că o să te pun jos în treizeci de secunde. 

Simti cum furia alungă oboseala. 

— N-aș paria pe asta. 

— Vrei să ne batem? Eve intră în gardă, apoi îi făcu 
semn cu degetul: Hai. 

— Va trebui să lași concursul de furie pe mai târziu. 
Acum n-am chef. Se îndepărtă de ea, intenționând să o 
ocolească. Eve îl împinse înapoi. 

Ochii lui scânteiară, ceea ce o încurajă. 

— Nu te sfătuiesc. O avertizase pe un ton foarte calm. 

— Nu mă sfatuiești ce? îl împinse din nou, apoi văzu cum 
strânge pumnii. Vrei să te pui cu mine? Dă-i drumul. 

— Îţi spun să mă lași în pace puţin. 

Își sprijini mâinile de pieptul lui și îl împinse din nou. 

— Nu. 

— Nu mă provoca! La următoarea mișcare a lui Eve, o 
prinse de încheieturi, apoi o trase înainte și înapoi. Il 
copleși furia, simţea cum îi pulsează în vene. N-am nevoie 
să-mi stai pe cap tot timpul. Lasă-mă în pace. Nu te vreau 
lângă mine. 

— Nu mă vrei lângă tine. Era ca o lovitură în plex, rapidă 
și fără să lase urme, pe care o contrabalansă izbindu-l de 
perete. Nenorocitule, tu m-ai adus aici! 

Era mai puţin obosit decât crezuse, astfel că, într-o 
fracțiune de secundă, poziţiile lor se inversară. Il contră, 
simulând o lovitură cu cotul în barbă, în timp ce îl seceră. 

Văzu furia arzând pe fața lui, aceeași furie care o 
năpădise și pe ea. Sări. 

Roarke văzu stele verzi, apoi se pierdu într-un haos al 
violenţei, pe când se rostogoleau și se luptau la podea. 
Ceva căzu, se făcu praf. 

Simţi cum durerea ascunsă în el explodează. Voia să 
rănească. În timp ce se luptau cu răsuflarea tăiată, 
diamantul pe care îl purta în jurul gâtului, pe un lănţișor 
lung, ieși de sub haine și-l lovi în faţă. 

Uluit, dezgustat, lăsă garda jos și o lăsă să-l ţintuiască la 
podea. 

— N-ai decât, o îndemnă el, închizând ochii. Furia îi 
trecuse, lăsându-l obosit, pustiit. N-am de gând să te 
rănesc. 

— N-ai de gând să mă rănești? îi trase capul în sus 
apucându-l de păr, apoi îl lăsă să cadă la podea. Te-ai 
săturat de mine, nu mă mai vrei lângă tine, vrei să scapi de 
mine, dar nu vrei să mă rânești? 

— M-am săturat de tine? Roarke deschise ochii și, 
pentru prima dată, își dădu seama că privirea ei nu era 
numai furioasă. Avea ochii plini de lacrimi. De unde dracu’ 
ai tras tu concluzia asta? N-am spus niciodată așa ceva. 
Am multe pe cap, asta-i tot. Nicio legătură cu tine. 

Îi văzu faţa, tresărirea îndurerată, de parcă ar fi pălmuit- 
o. Apoi Eve se controlă, ochii i se uscară și deveni calmă, 
pe când se așeza. 

— Ce prostii poţi să spui, murmură el. Ridică mâinile, 
masându-și faţa. Îmi pare rău. Îmi pare rău pentru noaptea 
trecută și pentru asta. Îmi pare foarte rău. 

— N-am nevoie de părerea ta de rău. Vreau să-mi spui ce 
dracu’ se petrece. Eşti bolnav? Simţi din nou că o 
năpădește plânsul și își cuprinse faţa în mâini. Te rog, 
spune-mi. Ţi s-a întâmplat ceva rău? 

— Nu. Nu e nimic, adică nimic din ce spui tu. Tandru, îi 
cuprinse încheieturile, îi mângâie vânătăile pe care i le 
făcuse. Te-am lovit. 

— Las-o baltă. Doar spune-mi. Dacă nu ai o boală 
incurabilă și nici nu te-ai săturat de mine... 

— N-aș putea să mă satur de tine nici dacă aș ajunge în 
iad. Emoţia îl năpădi, iar ochii lui fură copleșiți de aceeași 
tristeţe de mai devreme. Tu ești totul. 

— Atunci spune-mi ce este. Nu suport să te văd așa. 

— Lasă-mi o clipă de răgaz. li șterse o lacrimă de pe 
obraz. Vreau să beau ceva. 

Eve se ridică, apoi îi întinse mâna și îl ajută să se ridice 
și el. 

— Are legătură cu afacerile? Ai făcut ceva ilegal? 

Roarke zâmbi ușor. 

— Oh, locotenente, foarte multe. Dar cu mult timp în 
urmă. Se îndreptă spre un lambriu în perete, apăsă și 
deschise un bar ascuns, bine dotat. Alese whisky, ceea ce o 
făcu să se cutremure din nou. 

— Bun. Ce e, ţi-ai pierdut toată averea? 

— Nu. Aproape că izbucni în râs. Mi-ar fi fost mai ușor 
să trec peste asta decât peste ce s-a întâmplat acum. Peste 
cearta cu tine. Peste toate. lisuse, am stricat totul. Bău 
puţin, apoi respiră adânc. Este vorba despre mama. 

— Aha. Se gândise la atât de multe lucruri, dar asta nu-i 
trecuse prin cap deloc. Te-a contactat? Vrea ceva de la 
tine? Dacă îţi creează probleme, pot să te ajut, îi flutur 
insigna sub nas, mă rog, orice. 

Roarke scutură din cap, apoi bău din nou. 

— Nu m-a contactat. E moartă. 

Eve deschise gura, apoi o închise la loc. Un subiect 
delicat, își spuse. Problemele de familie simt întotdeauna 
delicate. _ 

— Încerc să-mi dau seama ce-aș putea spune. Îmi pare 
rău, dacă și ţie îţi pare. Dar...n-ai văzut-o de când erai mic, 
nu-i așa? Ai spus că a plecat și gata. 

— Asta am spus, și asta am crezut. Toţi anii ăștia. Dar, 
întâmplător, femeia care ne-a părăsit nu era mama mea. 
Am crezut că este și că așa se termină totul. Dar am aflat 
că lucrurile au stat altfel. 

— Bun. Cum ai aflat asta? 

Calmă, gândi el. Calmă și calculată, poliţista lui, atunci 
când avea un mister de elucidat. Cât de prost fusese că nu- 
i spusese totul de la început! Se uită fix la pahar, apoi se 
duse să se așeze pe canapea. 

— Am întâlnit o femeie la adăpost, consilier acolo. E din 
Dublin și mi-a spus o poveste pe care, la început, nu am 
crezut-o. N-am vrut s-o cred. Despre o tânără pe care 
încercase să o ajute. O tânără și copilul ei. 

Eve se așeză lângă el. 

— Tu? 

— Eii. Era foarte tânără, fata asta, venea din vest. De la 
o fermă din vest. Venise la Dublin pentru aventură și 
pentru a găsi un loc de muncă. Dar l-a găsit pe Patrick 
Roarke. 

Apoi îi povesti tot restul. 

— Ai verificat tot ce ţi-a spus consiliera? Eşti sigur că nu 
e o înșelătorie la mijloc? 

— Foarte sigur. Mai voia un whisky, dar nu avea energia 
să se ridice să-și toarne. Fata asta, care a fost mama mea, 
a încercat să-mi ofere o familie, să facă ce se cuvine. L-a 
iubit, îmi imaginez, și i-a fost frică de el. Avea un fel de a 
face femeile să îl iubească și să se teamă de el. Dar m-a 
iubit și pe mine, Eve. 

Eve îi cuprinse degetele, alinându-l. Liniștit de atingerea 
ei, îi duse mâna la buze. 

— Am văzut asta în fotografia cu noi doi. Nu m-a părăsit. 
A omorât-o. Un alt lucru la care era bun: să distrugă 
frumuseţea și inocenţa. A omorât-o și a adus-o pe Meg 
înapoi. 

Își lăsă capul pe spate, privind tavanul. 

— Erau căsătoriţi. Am găsit certificatul. Căsătoriţi, 
înainte să o întâlnească și să o distrugă pe mama, dar nu 
au avut copii. Poate că Meg n-a putut să-i ofere un fiu, așa 
că a alungat-o. Sau poate că se săturase să o tot înșele și îl 
părăsise. Nu mai contează motivul. 

Ridică din umeri și închise ochii, lăsând oboseala să îl 
cuprindă. 

— O fată ca Siobahn Brody era genul care să-l atragă. 
Atât de tânără și de maleabilă, atât de dispusă să-l creadă. 

După ce m-a născut pe mine, n-a mai avut nevoie deo 
fată ca ea, care insista să se căsătorească, să aibă o familie 
așa cum se cuvine. 

— Cât timp a fost cu el? Doi ani, mai puţin? Nu i-a spus 
nimeni despre Meg? Nu i-a spus nimeni că era deja 
însurat? 

— Și dacă i-ar fi spus, ar fi știut el cum să o 
îmbrobodească. Avea întotdeauna pregătită o minciună 
credibilă. 

— Pe de altă parte, era doar un copil, n-avea nici 
douăzeci de ani, se încurcase cu el, rămăsese însărcinată. 
Poate că nici n-a vrut să audă, chiar dacă i-a spus cineva. 

— Adevărat. Deși nimeni nu risca să spună despre el 
ceva ce nu i-ar fi convenit. Dar, chiar dacă numele lui Meg 
i-ar fi ajuns la urechi, poate că s-a prefăcut că nu aude. 

Rămase tăcut o clipă, gândindu-se. N 

— Meg era mult mai potrivită pentru el. li plăcea 
băutura și banul nemuncit. Siobahn tot l-ar fi enervat până 
la urmă, prin felul ei de-a fi. Dar nimeni nu-l părăsea pe 
Patrick Roarke - și să-i mai ia și fiul, simbolul virilității lui? 
Nu, asta nu era de acceptat. Trebuia pedepsită pentru că 
încercase. Mi-e foarte clar cum s-a întâmplat totul. A adus- 
o înapoi pe Meg ca să aibă grijă de mine. Până la urmă, un 
bărbat adevărat nu-şi poate pierde timpul cu un plod. Are 
treburi de făcut, afaceri. Avea nevoie de o femeie care să 
se ocupe de aşa ceva. A fost un nemernic, fără îndoială. 

— Nimeni nu ţi-a pomenit vreodată de ea? De mama ta? 

— Nimeni. Aș fi putut afla și singur, dar nu mi-am bătut 
niciodată capul. Nu am încercat să uit, cum ai făcut tu, ci 
pur și simplu nu m-a interesat. 

Își închise ochii strâns, apoi îi deschise. 

— Nu merita să-mi pierd timpul. În toţi anii ăștia, nici 
măcar o clipă nu m-am gândit. 

— Nu te-ai gândit la Meg Roarke, îl corectă ea. N-ai 
știut. 

— Nici măcar n-am urât-o. Nu însemna nimic pentru 
mine. 

— Vorbești despre două femei diferite. 

— Merita mai mult, asta-i ideea. O viaţă mai bună, mai 
mult de la mine. Mă întreb dacă s-ar mai fi întors la el, 
dacă nu eram eu. Dacă nu s-ar fi gândit că fiul ei are 
nevoie de un tată. Poate că acum ar fi încă în viaţă. 

Îngrijorată, ar fi vrut să-l smulgă din mlaștina vinovăţiei, 
în care se tot afunda. Dar acţionă din instinct, îi vorbi 
încet, așa cum ar fi vorbit unei victime, unui supravieţuitor 
pe punctul de a intra în stare de șoc. 

— Nu te poţi învinovăţi pentru asta. Sau pedepsi. 

— Ar trebui să existe o compensație. La naiba, Eve, ar 
trebui să existe ceva. Mă simt...neajutorat și nu-mi place. 
Iată ceva ce nu pot îndrepta; nu pot lupta, nu pot cumpăra, 
nu pot negocia. Oricum aș lua-o, e moartă, iar el nu a plătit 
niciodată. 

— Roarke, nu știu de câte ori - nu poţi reţine, altfel 
înnebunești -, nu știu de câte ori am bătut la ușa cuiva și 
le-am distrus toată viața, spunându-le că o persoană dragă 
lor este moartă. 

Sperând să-l aline, îi mângâie părul. 

— Şi ei se simt așa cum te simţi tu acum. Și, oricum ai 
lua-o, vinovatul nu plătește niciodată de-ajuns. 

— N-o să-ţi placă s-auzi asta, dar o s-o spun oricum. Au 
existat nenumărate momente de-a lungul timpului când mi- 
am dorit să fiu eu cel care-i va pune capăt vieţii. Dar 
niciodată nu mi-am dorit asta mai intens decât acum, chiar 
dacă știu că nu înseamnă nimic și că n-ar schimba nimic. 
Poate că ăsta este unul dintre motivele pentru care nu ti- 
am spus. Cum ai putea înţelege că, în momentul ăsta, m-aș 
simţi mai bărbat dacă aș avea mâinile pătate de sângele 
lui? 

Eve îi privi mâna, verigheta, simbolul lor, care-i 
strălucea pe deget. 

— Greșești dacă-ţi imaginezi că nu înţeleg. Înţeleg, 
pentru că mâinile mele sunt pătate de sângele tatălui meu. 

— O, Doamne. Simţi cum se înfurie pe el însuși; se 
scufundase atât de adânc în mlaștina propriei vieţi încât îi 
aruncase așa ceva în faţă! O trase lângă el. Îmi pare rău, 
iubita mea. 

— Nu te-ar ajuta. Se desprinse ușor de el, astfel încât să 
o poată vedea. Crede-mă pe cuvânt. Şi crede-mă, n-am 
cunoscut vreun bărbat mai bun ca tine. 

Işi sprijini fruntea de a ei. 

— Nu pot trăi fără tine. Nu știu cum m-am descurcat 
până să te cunosc. 

— Hai să pornim de-aici. Ai avut câteva zile grele, așa că 
voi recurge la unul dintre sporturile tale preferate și te voi 
face să mănânci ceva. 

In sfârșit, îi zâmbi, când se ridică, îndreptându-se către 
AutoChef. 

— Mă răsfeţi? 

Se întoarse, privindu-l cu atenţie. Nu purta nimic în 
afară de pantaloni. Şi, deși ochii lui începeau să 
zâmbească, încă erau încercănaţi. 

Ei bine, va trebui să treacă la fapte. 

— Cred că pot să-mi dau seama cum se face, m-ai 
răsfăţat și tu de-atâtea ori. Alese supă. Nu știu prea multe 
despre mame - nici tu -, dar, din câte mi-ai povestit până 
acum, n-ar vrea să știe că te învinovăţești pentru tot ce s-a 
întâmplat. Dacă te-a iubit, ar vrea să fii fericit. Ar fi 
încântată să știe că ai scăpat de el. Că ai ajuns cineva. 

— Aș fi făcut orice pentru asta. 

— Mda. li aduse supa. 

— Ele o parte din mine, știi asta. 

Incuviinţă din cap și se așeză din nou lângă el. 

— Cred că așa stau lucrurile, iar asta înseamnă că și ea 
e o parte din tine. După mine, e un avantaj major, genetic 
vorbind. 

— Am lăsat tot trecutul în urmă. Nu mă împovărează, 
așa cum te apasă pe tine. Mâncă, fără prea multă poftă, 
doar pentru că se obosise pentru el. Nu am vrut să te 
implic în asta. Am vrut să rezolv singur problema, asta-i 
tot. Dar mă urmărește. Nu-i pot uita chipul, n-o să pot 
niciodată. Am o familie de care n-am știut, oameni care au 

pierdut-o. Nu știu ce să fac în privinţa asta. Așa că mă simt 
vinovat, împovărat și frustrat. 

— Nu trebuie să faci nimic până când nu te obișnuiești 
cu ideea. li ciufuli ușor părul. Ia o pauză. 

— N-am putut să-ţi spun imediat. O privi. Nu-mi găseam 
cuvintele. A fost mai ușor să te îndepărtez. Și chiar și mai 
ușor, se pare, să-mi descarc furia și frustrarea pe tine. 

— N-a fost chiar așa de ușor când te-am cotonogit. 

Se aplecă și o sărută ușor. 

— Îţi mulțumesc pentru asta. 

— Oricând, amice. 

— Îmi pare rău că te-am lăsat singură azi-noapte. Ai avut 
un coșmar. 

— Să spunem că e valabil pentru amândoi. O să 
rezolvăm și asta, Roarke. 

— Nu chiar...Figura ei se umbri, se dublă, tremură, apoi 
o văzu din nou clar. Dracu' să mă ia. Ai pus tranchilizante 
în supă. 

— Exact. Vocea ei era veselă, pe când îi luă bolul din 
mână, înainte să-i cadă. Ai nevoie de somn. Hai să te duc în 
pat, cât mai ești în stare să mergi. Nu pot să te car în braţe 
așa cum faci tu cu mine. 

— Partea asta îţi place. 

— Aha. li sprijini braţul pe umerii ei, îl petrecu pe după 
mijloc, apoi îl ridică. Încep să înţeleg de ce îţi place atât de 
mult să mă bagi în pat atunci când crezi că am nevoie de 
asta. Mă simt atât de bună și de dreaptă! 

— Dă-mi voie să inversez rolurile până la capăt, reuși el 
să articuleze cu greutate, și să-ți spun: Să mă pupi în... 

— Cu plăcere, când te trezești. Pasul mare, așa. Încă 
unul, te descurci bine. 

— Probabil că ar trebui să fiu furios, dar nu mă mai pot 
concentra acum. Vino să dormi lângă mine, draga mea 
Eve. Lasă-mă să te ţin în braţe. 

— Mda, îţi dai seama. Îl lăsă pe pat, apoi îi ridică 
picioarele. Figura lui era deja amorţită. Odihnește-te acum, 
șopti ea, învelindu-l. 

Roarke murmură în gaelică; erau cuvinte pe care le mai 
auzise. Te iubesc. Se așeză lângă el, îi dădu părul pe spate, 
apoi îl sărută ușor. 

— Şi eu. 

Reduse intensitatea luminii la cinci la sută, astfel încât, 
dacă se trezea, să nu fie pe întuneric. Apoi cobori să 
vorbească cu Summerset înainte să se întoarcă în birou. 

Cât timp continuă să muncească, până târziu în noapte, 
lăsă ecranul cu imaginea dormitorului deschis, ca să-l 
poată supraveghea. 

Îi simţea mâinile peste ale ei, și gura, încălzindu-i 
sângele, accelerându-i pulsul, înainte să se trezească de-a 
binelea. 

Eve se mișcă leneș sub el, oftând ușor. Toate simţurile ei 
erau în alertă - să-i perceapă mirosul, gustul, forma - iar 
dorința o cuprinse în timp ce mintea ei încă se zbătea să 
iasă din negura somnului. 

Tandru, ușor, degetele lui îi mângâiau pielea catifelată, 
caldă. O atingere cu limba, un sărut scurt, o șoaptă erotică 
lângă urechea ei. Era deja excitată, încă plutind în acea 
zonă fluidă în care plăcerea era leneșă și dulce. 

Apoi îi rosti numele. Înainte ca gura lui să o acopere pe 
a ei, înainte ca mâinile lui să alunece pe tot trupul ei și să o 
mute din lumea viselor în cea a dorinţei de nestăpânit. 

Acum nu mai existau decât senzaţii, pulsul accelerat și 
valurile de fierbințeală, mâini și picioare încleștate. 

Era nerăbdător. Se trezise dorind-o, când îi simţise 
corpul lângă el, în lumina blândă pe care o lăsase aprinsă. 
Și n-avea nevoie decât să o atingă, să o vadă. 

Ea era singurul lucru stabil în viaţa lui. 

Gura lui era nesăţioasă, mâinile lui rapide și lacome. Aici 
se potriveau foarte bine. Mai mult, vreau mai mult. Și ia 
cât poți. g 

Pe jumătate înnebunit, o trase în sus. li vedea ochii, 
strălucind, privindu-l concentrat în timp ce își încolăcea 
picioarele în jurul lui, în timp ce șoldurile ei se mișcau 
ademenitor. Continuă să-l privească, agăţându-se de el, 
simțind cum e gata să ejaculeze deja. 

Aproape că rămăsese fără suflare. Își simțea inima 
bătând nebunește. 

Ar fi putut vorbi, sau măcar încerca, dar ea îl trase mai 
aproape, și, strângându-l în braţe, își folosi șoldurile 
înguste și puternice pentru a-l dirija. 

Alunecară împreună, tremurând. Când își lăsă capul pe 
pieptul ei. Eve închise din nou ochii. 

— Cred că te simţi mai bine, reuși ea să spună, în cele 
din urmă. 

— Incomparabil. Mulţumesc. Îi atinse ușor sânul cu 
buzele. Cred că am meritat tranchilizantele. 

— Nici nu mai știu de câte ori nu ai făcut același lucru 
cu mine. Ideea este că aveai nevoie de somn. [Îi trecu mâna 
prin păr, apoi privi în sus, prin luminator, la cerul 
dimineţii. M-ai speriat, Roarke. 

— Știu. Își întoarse capul, apăsându-și buzele pe inima 
ei, apoi se răsuci, pentru a o îmbrăţișa, a-i odihni capul pe 
umărul lui. Toată povestea asta... m-a doborât. Parcă nu 
mai gândeam limpede. 

— Asta am înţeles. Dar cred că ai încălcat o regulă. Cea 
care spune că trebuie să împărtășești crizele personale cu 
partenera de viaţă. 

— Partenera de viaţă. Zâmbi. Asta este noua ta definiție 
pentru soţie? 

— Nu încerca să schimbi subiectul. Ai încălcat regula. 
De un an încoace tot adun reguli de bază ale căsătoriei. 

— Poliţista nu se dezminte, replică el. Dar ai dreptate și, 
dacă nu există o regulă, ar trebui să o instituim noi. N-ar fi 
trebuit să mă ascund de tine. Nu știu de ce am procedat 
așa. Trebuie să mă mai gândesc la asta, să-mi dau seama 
ce să fac. Sau ce să nu fac. 

— Bine. Dar să nu mă mai respingi. Niciodată. 

— Promit. Se ridică și îi cuprinse faţa în mâini. Cum 
putuse să se gândească, măcar o clipă, că se săturase de 
ea, nu-și dădea seama. Parteneri de viaţă, spuse el. Nu e 

rău. Dar să știi că eu prefer cuvântul „soţie”. Îi atinse ușor 
buzele. Soţia mea. 

— Perfect. Acum trebuie să plec. Urmează să prezint 
raportul în dimineaţa asta. 

— Nu mai știu cum au evoluat lucrurile. Hai să facem un 
duș împreună și-mi povestești despre caz. 

Eve dădu din umeri, ca și cum pentru ea ar fi fost egal. 
Dar adevărul era că abia așteptase să parcurgă fiecare 
etapă a investigaţiei cu el. 

— Bine. Dar îţi vezi de treabă. 

— Tocmai voiam să-mi iau nasul roșu și garoafa 
asortată! 

Dezbrăcată, se întoarse în ușă să-l privească: 

— Eşti un tip ciudat, Roarke. Dar nu admit să te 
prostești - ha, ha - la duș. 

Roarke fii tentat o clipă să o facă să se răzgândească, 
din principiu, dar pe măsură ce o ascultă povestind, se 
simţi prins de caz. Şi i se păru o ușurare să se gândească 
la altceva decât la propriile probleme. 

— Demonstrează cât de rapid te poţi baricada în propria 
ta lume. N-am știut că a omorât a doua oară. Amândoi 
tineri, studenţi - universităţi diferite, la fel interesele, 
cercurile sociale. 

— Există legături. De exemplu, clubul de unde sunt 
transmise mesajele. Hastings și Portography. 

— Şi ucigașul. 

— Da. 

Își trecu mâna prin părul ud, ieșind de sub duș. 

— Şi ucigașul. 

— Poate că amândoi au lucrat ca modele pentru ucigaș, 
la un moment dat. 

— Nu cred. Intră în cada pentru uscat, pe când Roarke 
se întinse după un prosop. De ce instantanee? Eve ridică 
vocea pentru a acoperi zgomotul din baie. De ce să-i 
fotografieze fără să-și dea seama, dacă i-ar fi pozat? în 
plus, sunt doar niște copii, corect? Eu zic că un copil ar fi 

teribil de încântat de ideea de a poza, ar spune prietenilor 
sau familiei. Niciuna dintre victime nu a menţionat cuiva 
acest lucru. 

Ieși, își ciufuli părul deja uscat, apoi hotărî că este destul 
de bine aranjat. 

— Încep să cred că bărbatul ăsta - sau femeia - nu este 
un profesionist. Sau cel puţin nu unul recunoscut. Ar vrea 
să fie, se consideră foarte bun. 

— Artist frustrat. 

— Asta presupun. Dacă realizează lucrări comerciale, le 
consideră sub valoarea sa. Stă de unul singur în camera 
lui, văitându-se că lumea nu-i apreciază geniul. Are un dar 
- continuă ea, îndreptându-se spre dulap după haine. O 
lumină interioară, dar nimeni nu o vede. Încă nu. Dar 
lucrurile se vor schimba. O să-i facă el s-o vadă. Iar când 
termină, va fi atât de strălucitoare, încât îi va orbi. Unii vor 
spune că e nebun, fantezist, poate chiar rău. Dar ce știu ei? 
Mai mulţi, este sigur de asta, mai mulţi vor fi aceia care în 
cele din urmă vor recunoaște cine este el, ce este - ce 
poate face și oferi. Strălucire. Artă. Nemurire. Atunci, în 
sfârșit, își va primi răsplata. 

Își puse o bluză fără mâneci, apoi observă că Roarke 
stătea, uitându-se la ea cu atenţie, cu un zâmbet ușor. 

— Ce? Care-i problema cu bluza asta? Dacă nu trebuie 
să o port, ce naiba caută în dulap? 

— Nicio problemă, iar nuanţa asta puternică de albastru 
îţi vine foarte bine. Mă gândeam cât de minunată ești, 
locotenente. O artistă, în felul tău. Îl vezi. Nu faţa, nu are 
formă încă. Dar vezi deja în sufletul lui. Și așa vei reuși să-l 
oprești. Pentru că nu se poate ascunde de cineva care îi 
vede sufletul. 

— Deocamdată a reușit, destul de mult încât să omoare 
de două ori. 

— Şi, fără eforturile tale, poate că nu va plăti niciodată 
pentru asta. E deștept, nu? Se duse spre dulap și alese un 

sacou, înainte ca ea să apuce să facă asta. O minte 
inteligentă și atât de bine organizată. 

li plăcea sacoul de un gri-argintiu discret în contrast cu 
albastrul puternic și îl lăsă deoparte pentru a-l îmbrăca 
după ce își va prinde hamul pentru armă. 

— Este un observator. li place să se amestece în 
mulțime, nu să fie în centrul atenţiei, nu crezi? E mai bine 
să urmărești. Vezi mai multe și nu ești observat. 

Eve încuviinţă din cap. 

— E bine. 

— Însă, dacă victimele îl cunoșteau, după cum crezi tu, 
există ceva care i-a făcut să-l considere, dacă nu un 
prieten, măcar inofensiv. 

— Erau doar niște copii. Majoritatea tinerilor de 
douăzeci de ani nu cred că li s-ar putea întâmpla vreodată 
ceva. N 

— Noi am știut mai bine. li mângâie ușor gropița din 
bărbie. Dar cred că ai dreptate din nou. In mod normal, 
când ai douăzeci de ani te consideri invulnerabil. Oare nu 
asta urmărea? Acel curaj nesăbuit, acea inocență. 

— Destul de mult încât să-i lase să și-o păstreze până la 
final. Nu vrea să-i rănească, să-i mutileze, să-i violeze. Nu-i 
urăște pentru ceea ce sunt. [i...respectă pentru asta. 

Își dădu seama cât de bine îi face să discute cu voce 
tare. Exact de asta avea nevoie. 

— Nu este invidie, ci apreciere. Cred că, în felul lui 
ciudat, egoist, îi iubește. Tocmai asta îl face atât de 
periculos. 

— Vrei să îmi arăţi portretele? 

Eve ezită o clipă, în timp ce el se îndrepta către 
AutoChef să programeze cafeaua. Acum ar trebui să 
analizeze rapoartele de dimineaţă privind stocurile, pe cele 
de monitorizare și ultimele noutăţi, își spuse ea. Acesta era 
programul lui obișnuit. Iar ea ar trebui să fie pe drum spre 
secţie, pentru a pregăti informarea de dimineaţă. 

— Sigur, răspunse ea așezându-se și cerând 
computerului să afișeze fișierul. Eu vreau două ouă, omletă 
și orice altceva mai mănânci tu. 

— O modalitate foarte discretă de a te asigura că 
mănânc. Programă micul dejun, apoi studie ecranul - cele 
două imagini afișate. Două tipuri total diferite, nu? Şi 
totuși aveau aceeași...vitalitate, cred. 

Se gândi la imaginea femeii despre care era sigur acum 
că fusese mama lui. Tânără, dinamică, vie. 

— Numai monștrii vânează tineri, declară el. 

Nu-și putu scoate imaginile din minte, nici măcar după 
ce Eve plecă. Îl urmăreau încă, atunci când cobori să stea 
de vorbă cu Summerset. Cei doi tineri pe care nu-i 
întâlnise niciodată, mama pe care n-o cunoscuse niciodată. 

În mintea lui exista o legătură între cei trei, o galerie 
tristă de portrete. Apoi o altă imagine li se alătură, cea a 
Marlenei. Încântătoarea fiică a lui Summerset. Era doar o 
adolescentă când o luaseră monștrii, își spuse el. 

Din cauza lui. 

Mama lui, fiica lui Summerset, amândouă moarte din 
cauza lui. ă 

Intră în apartamentul lui Summerset. In sufragerie, 
asistenta Spence plimba un scaner de mână peste ghips, 
pentru a verifica dacă osul se suda corespunzător. 

Pe ecranul de perete se derulau știrile dimineții. 
Summerset stătea calm, bându-și cafeaua și urmărind 
știrile, ignorând asistenta care îi vorbea pe un ton vesel 
despre evoluţia rănilor. 

— Totul meige foarte bine, ciripea ea. Un progres 
excelent, mai ales pentru o persoană de vârsta ta. O să fii 
ca nou, cât ai bate din palme. 

— Madam, deja aș fi ca nou dacă n-ar mai trebui să te 
suport. 

Spence plescăi. 

— O să-ţi verificăm tensiunea și pulsul, pentru fișă. Sigur 
sunt crescute, dacă ai ţinut neapărat să bei cafeaua aia. 

Neagră ca noaptea. Ştii foarte bine că un tonic din plante 
este mult mai recomandabil. 

— Cu tine bâzâindu-mi în creieri în curând o să-mi încep 
ziua cu votcă. Și pot să-mi verific și singur semnele vitale. 

— O să le verific eu. Iar astăzi nu mai admit niciun fel de 
comentarii despre suplimentul de vitamine. 

— Dacă te apropii de seringa aia, o să te trezești cu ea 
înfiptă într-unul dintre orificii. 

— Scuzaţi-mă. Deși ar fi preferat să plece neobservat, 
Roarke păși înăuntru. Imi cer scuze că vă întrerup. Trebuie 
să discut câteva minute cu Summerset, vă rog. 

— Încă n-am terminat. Trebuie să-i actualizez fișa și să-i 
administrez vitaminele. 

— A, bine. Roarke își băgă mâinile în buzunare. Arăţi 
mai bine azi. 

— Mă simt destul de bine. 

Și furios pe mine, remarcă Roarke. 

— Mă întrebam dacă puţin aer curat nu ti-ar face bine. 
Ce-ar fi să te plimb puţin prin grădină, înainte să se facă 
prea cald? 

— Ce idee bună, se repezi Spence, înainte ca Summerset 
să apuce să deschidă gura. Apoi scoase seringa pe care o 
ascunsese la spate, o apăsă pe bicepsul lui și îi administră 
doza înainte să apuce să clipească. Nimic nu e mai bun 
decât o plimbărică prin grădină, te înviorează. Să nu 
depășiți treizeci de minute, îl avertiză ea pe Roarke. 
Urmează ora de terapie fizică. j 

— O să-l aduc înapoi la timp. Incepu să meargă în 
spatele scaunului. 

— Pot conduce foarte bine blestemăţia asta și singur. 
Pentru a-și demonstra spusele, Summerset activă controlul 
și se propulsă către ușile terasei. 

Roarke abia reuși să ajungă acolo înaintea lui, ca să nu 
plonjeze prin uși. 

Ținându-și spatele drept, cu un aer demn, Summerset 
ieși pe terasa din piatră, apoi se îndreptă către una dintre 
aleile grădinii, fără să se oprească. 

— Este foarte bosumflat astăzi, comentă Spence. Mai 
rău decât de obicei. 

— O să-l aduc înapoi la timp pentru terapie. Roarke 
închise ușa în urma lui, apoi îl urmă pe Summerset pe alee. 

Aerul era cald și parfumat. El construise această lume, 
își spuse, lumea lui proprie, în mijlocul orașului. Avusese 
nevoie de frumuseţea ei. Nu fusese o simplă dorinţă, ci o 
necesitate pentru a supravieţui. Cu destulă frumuseţe, 
putea lăsa în urmă urâţenia trecutului. 

Așa că avea flori, iazuri, arbori și alei. Aici se căsătorise 
cu Eve, în acest rai creat de mâna omului. Și aici își 
regăsise pacea. 

Îl lăsă pe Summerset să meargă înainte câteva minute, 
înțelegând că, probabil, dorea să se distanţeze de Spence, 
dar și să aibă iluzia că deţine controlul situaţiei. 

Apoi pur și simplu păși în spatele scaunului și îl opri. Se 
așeză pe o bancă, astfel încât să poată vorbi cu Summerset 
de la același nivel. 

— Știu că ești furios pe mine, începu el. 

— M-ai legat de mâini și de picioare cu creatura aia. M- 
ai încuiat în casă, iar ea este gardianul. 

Roarke scutură din cap. 

— N-ai decât să fii cât vrei de furios în privinţa asta. Dar 
până te vindeci vei beneficia de cea mai bună îngrijire cu 
putinţă. Adică ea. Și n-o să-mi cer scuze pentru asta. Dar o 
să-mi cer scuze pentru ce ţi-am spus aseară, pentru modul 
în care m-am comportat. Îmi pare rău, foarte rău. 

— ȚŢi s-a părut că nu poţi să-mi spui? Summerset își ferea 
privirea, uitându-se fix la o hortensie de un albastru-intens. 

Te cunosc și cu bune și cu rele. Acum se întoarse, 
studiindu-l pe Roarke. Mda, măcar a avut grijă de tine. 
Arăţi odihnit. 

Roarke tresări surprins. Ochii i se îngustară de uimire. 

— A discutat Eve...ţi-a povestit despre ce-am aflat? 

— Oricât de mult ne-am contrazice, orice dificultăți am 
avea unul cu altul, un singur lucru avem în comun. Pe tine. 
Ne-ai îngrijorat pe amândoi, inutil. 

— Așa este. Se ridică, plimbându-se câţiva pași pe alee, 
apoi se întoarse. Nu pot să înţeleg. Nimic. Mă face să sufăr 
într-un mod...n-am mai simţit de mult asta. Şi m-am 
întrebat, mă întreb, dacă tu ai știut. 

— Dacă am știut...aha. Summerset respiră adânc. N-am 
știut. Nu auzisem de fata asta. Din câte știam eu, Meg 
Roarke a fost mama ta. 

Roarke se ridică din nou. 

— Nu m-am îndoit niciodată de asta. 

— Ce motive ai fi avut? 

— Am petrecut mai mult timp verificând trecutul fiecărui 
angajat mărunt decât propriile mele origini. Mi le-am 
alungat din minte și din bazele de date. Am șters totul. 

— Te-ai protejat. 

— La naiba. Era mai mult un sentiment de vinovăție 
decât de furie în vocea lui. Dar pe ea, cine a protejat-o? 

— Tu n-ai fi putut oricum, erai doar un bebeluş, în 
brațele ei. 

— Iar pentru ea nu a existat dreptate, nu i-am făcut eu 
dreptate. Nu cu mâna mea, pentru că nemernicul oricum e 
mort de ani de zile. Cel puţin cu Marlena... 

Se întrerupse brusc, apoi continuă: 

— Marlena a murit ca să învăţ eu o lecţie. Nu m-ai 
blamat niciodată, nici măcar o dată nu m-ai acuzat. 

Un timp, Summerset rămase tăcut, privind grădina. 
Hortensiile albastre, trandafirii roșii, gura-leului roz. Fiica 
lui, copilul lui drag, fusese ca o floare. 

Frumoasă, strălucitoare, cu viață scurtă. 

— Pentru că nu a fost vina ta. Nici pentru ce s-a 
întâmplat cu fiica mea, nici pentru ce s-a întâmplat cu 
mama ta. Summerset îl privi în ochi. Băiete, spuse el calm, 
nu a fost vina ta. 

— Dar din câte ţin minte am avut o parte de vină. A 

Cu un oftat scurt, Roarke rupse o floare, studiind-o. Işi 
dădu seama brusc că trecuse ceva timp de când îi dăruise 
flori lui Eve. Un bărbat nu ar trebui să uite de astfel de 
lucruri, mai ales când femeia nu se aștepta la ele. 

— Ai fi putut să dai vina pe mine. Lăsă floarea în poala 
lui Summerset, pentru că și ăsta era un gest neașteptat. 
Un simbol. M-ai adăpostit după ce aproape mă omorâse în 
bătaie și nu aveam încotro să mă duc. Și nu aveai nicio 
obligaţie; pe atunci nu însemnam nimic pentru tine. 

— Erai doar un copil, iar asta mi s-a părut de-ajuns. Erai 
un copil bătut măr, iar asta a fost prea mult. 

— Pentru tine. Simti că îl copleșește emoția. Ai avut grijă 
de mine, m-ai învăţat. Mi-ai oferit ceva ce n-avusesem 
niciodată, la care nu mă așteptasem niciodată. Mi-ai oferit 
un cămin, o familie. Și când au luat o parte din familia 
asta, când au luat-o pe Marlena, cea mai bună dintre noi, 
ai fi putut să dai vina pe mine. Să mă alungi. Dar n-ai 
făcut-o. 

— Erai al meu deja, nu? 

— Doamne! Respiră adânc. Cred că da. 

Simţind nevoia să se miște, Roarke se ridică. Cu mâinile 
în buzunare, privi ţâșnitoarele clipocind peste o tufă de 
crini. Rămase cu ochii aţintiți asupra lor până se calmă din 
nou. 

— Când m-am hotărât să vin aici, să-mi fac un cămin 
aici, ţi-am cerut să mă însoţești și ai venit. Ai părăsit casa 
pe care ţi-o construiseși pentru cea pe care mi-o doream 
eu. Cred că nu ţi-am spus niciodată că îţi sunt 
recunoscător. 

— Mi-ai spus. De multe ori, în multe feluri. Summerset 
își lăsă mâinile peste floarea albastră, apoi privi grădina. 
Pacea, frumuseţea acesteia. 

O lume în altă lume, creată de băieţelul pe care el îl 
urmărise devenind bărbat. Acum lumea aceea fusese 
zguduită și trebuia reașezată. 

— O să te întorci în Irlanda. Va trebui să te întorci. 

— O voi face. Roarke aprobă din cap, profund 
recunoscător că fusese înțeles fără să trebuiască să 
rostească cuvintele. Da. 

— Când? 

— Imediat. Cred că ar fi cel mai bine. 

— L-ai spus locotenentului? 

— Încă nu. Simţindu-se din nou agitat, Roarke își privi 
mâinile, inelul de aur, simbolul căsătoriei. Este în mijlocul 
unei investigaţii dificile. Asta i-ar distrage atenţia. M-am 
gândit să-i spun că plec în interes de afaceri, dar nu pot s-o 
mint. O să procedez mai simplu. O să fac toate 
aranjamentele necesare, apoi îi spun. 

— Ar trebui să te însoţească. 

— Nu este numai soția mea. Nici măcar soţia mea în 
primul rând, nu întotdeauna. Înclină capul, zâmbind. Se 
pare că n-o să fim niciodată de acord în privinţa asta. 

Summerset deschise gura să replice, apoi tăcu, 
ostentativ. 

— Vieţile altora depind de ea, spuse Roarke, ușor 
exasperat. Nu uită niciodată lucrul acesta, iar eu nu i-aș 
cere niciodată să pună asta pe planul doi. Pot să mă 
descurc și singur și, de fapt, cred că e mult mai bine așa. 

— Tu întotdeauna ai considerat că trebuie să te ocupi 
singur de toate. Din punctul ăsta de vedere, și tu și ea 
sunteţi la fel. 

— Poate. Pentru că voia să vorbească de la același nivel, 
Roarke se lăsă pe vine. Odată, dacă ţi-aduci aminte, când 
eram tânăr și viaţa era cam grea pentru mine, iar ura pe 
care o simţeam pentru el încă mă ardea, ţi-am spus că am 
de gând să-mi schimb numele. Că nu vreau să-i mai port 
numele. Nu voiam să mai am nicio legătură cu el. 

— Mi-amintesc. Cred că încă nu împliniseși șaisprezece 
ani. 

— Iar tu mi-ai răspuns: Păstrează-l, este numele tău, în 
aceeași măsură în care este și al lui. Păstrează-l și, când o 

să ajungi să fii mândru de el, atunci va fi doar al tău, niciun 
pic al lui. Nu mi-ai spus ce anume să fac, nu? 

Râzând scurt, Summerset scutură din cap. 

— Nu era cazul. Deja știi și singur. 

— Trebuie să mă întorc, singur, și să regăsesc ce mi-a 
lăsat ea. Vreau să știu dacă am reușit sau dacă mai trebuie 
încă să muncesc pentru asta. Şi trebuie să încep acum. 

— Este dificil să aduc contraargumente propriilor 
cuvinte. 

— Totuși, n-aş vrea să plec înainte să te văd din nou pe 
picioare. 

Summerset scoase un sunet dispreţuitor. 

— Pot să mă descurc și singur, și cu piciorul și cu femeia 
aia enervantă pe care mi-ai băgat-o pe gât. 

— O să ai grijă de poliţista mea cât simt plecat, da? 

— În felul meu. 

— E bine atunci. Se ridică. Dacă ai nevoie de mine...știi 
cum să mă găsești. 

Fu rândul lui Summerset să zâmbească. 

N 

— Întotdeauna am știut să te găsesc. 


Eve îşi termină raportul verbal către comandantul 
Whitney, stând în picioare. Prefera genul acesta de 
atitudine oficială în biroul lui. Îl respecta pentru că era și 
fusese un poliţist foarte bun. Respecta ridurile adânci pe 
care grijile și responsabilitatea i le săpaseră pe faţă. 

Faptul că acum conducea biroul nu-l înmuiase, 
dimpotrivă. 

— Există unele probleme în legătură cu presa. Ai grijă să 
nu ne stea în cale. 

— Am înţeles. 

— S-au formulat plângeri potrivit cărora Canalul 75, mai 
ales Nadine Furst, se bucură de tratament preferenţial în 
investigația asta. 

— Canalul 75 și Nadine Furst chiar beneficiază de 
tratament preferenţial în această investigaţie datorită 
faptului că ucigașul a trimis mesaje direct către doamna 
Furst, la 75. Atât ea, cât și canalul de știri, cooperează cu 
mine și cu echipa mea. Deoarece mesajele i-au fost trimise 
ei, nu am autoritatea de a-i interzice, nici ei, nici Canalului, 
să difuzeze, total sau parţial, conţinutul acestora. Însă au 
fost de acord să filtreze acele mesaje și orice alte date ar 
primi, prin intermediul meu. Pentru a le întoarce favoarea, 
am convenit să le ofer cu prioritate orice informaţie 
consider că poate fi făcută publică. 

Whitney dădu aprobator din cap. 

— Atunci suntem acoperiţi. 

— Da, domnule, cred că da. 

— Vom organiza o conferință de presă, pentru a le 
închide gura. Când ai de-a face cu presa, cel mai bine este 
să verifici de două ori, dacă este posibil. O să le cer celor 
de la relaţiile cu presa să examineze rapoartele tale și să 
selecteze ce le putem comunica. 

Mulţumit că rezolvase problema presei, reveni asupra 
cazului. 

— Trebuie să găsești conexiunile, să vezi elementele 
comune dintre victime. 

— Da, domnule. Aș dori să desemnez un om sau, mai 
bine, o echipă, care să supravegheze clubul. Baxter și 
Trueheart. Trueheart este destul de tânăr pentru a trece 
drept student. Iar Baxter este cel care-l instruiește, așa că 
vreau să fie și el implicat, să poată interveni în caz de 
nevoie. Trueheart nu are prea multă experienţă ca agent 
sub acoperire. McNab ar putea să se ocupe de colegii. Deja 
a fost la club, este cunoscut ca poliţist, nu mi-ar fi de ajutor 
acolo. 

— Organizează totul. 

— Încă ceva. Am făcut o verificare iniţială a listei de 
asistenţi ai lui Hastings. Unele dintre numele lor sunt 

pseudonime. Şi le inventează pentru că li se pare că sună 
mai bine. 

Dar cel care a participat la nunta unde a fost 
fotografiată Howard sună fals. O să insist asupra lui. O să 
încerc și alte surse, să văd dacă pot identifica ucigașul 
după stil și echipamentul folosit. Am multe piste de 
urmărit, ceea ce ar putea să-mi ţină oamenii împrăștiați un 
timp, înainte de a-i aduna din nou. 

— Fă orice este necesar pentru a rezolva cazul. 
Informează-mă despre progresele înregistrate. 

— Da, să trăiţi. Se întoarse să plece, apoi se răzgândi. 
Domnule comandant, încă ceva. După cum am menţionat și 
luna trecută, aș vrea să propun ca ofițerul Peabody să fie 
înscrisă la următorul test pentru detectivi. 

— Este pregătită? 

— Are aproape optsprezece luni experiență la 
Omucideri, lucrând sub comanda mea. A lucrat și a 
rezolvat singură un caz dificil. Are mai multe ore pe teren 
decât mulţi agenți mai experimentati. Este un polițist bun 
şi merită o şansă. 

— Atunci, la recomandarea ta, va fi inclusă pe listă, 
locotenente. 

— Mulţumesc. 

— Aș sfatui-o să înceapă să se pregătească. După câte 
îmi amintesc, examenul nu este chiar floare la ureche. 

— Nu, domnule. De data aceasta, zâmbi Eve. Mai curând 
un test în linia întâi. Va fi pregătită. 


Cobori în sala de conferințe, profitând de răgazul pe 
care îl avea la dispoziţie înainte ca echipa să i se alăture 
pentru a studia panoul. 

Se  concentră întâi asupra lui Rachel Howard. 
Zâmbitoare, strălucitoare, veselă, la muncă. O slujbă tipică 
pentru un student - funcţionară la 24/7. Voia să devină 
profesoară. Studia mult, avea prieteni, o familie bună. 
Clasa mijlocie. 

Instantaneul de la metrou - îndreptându-se spre casă, 
spre familie, sau poate spre școală. Încrezătoare, fhimoasă. 
Plină de viaţă. 

Instantaneul de la nuntă. Aranjată pentru eveniment. 
Părul coafat, buzele rujate mai intens, gene mai lungi. Un 
zâmbet larg, de sărbătoare, care se remarca în mulţime. 
Fata asta sărea în ochi. Imposibil să n-o remarci. 

Chiar și moartă, gândi Eve. Stând așa de cuminte, așa de 
frumoasă, cu lumina în păr, cu ochii ficși. 

Și Kenby Sulu, exotic, uimitor. O slujbă, din nou, tipică, 
mai ales pentru un student la teatru. Portar. Voia să fie 
dansator, muncea din greu, își făcea prieteni cu ușurință, 
viață de familie bună, sănătoasă. Clasa superioară. 

În faţă la Juilliard. Gata să intre. Zâmbet larg pentru 
prieteni. 

Apoi fotografia oficială, cu participanţii la spectacol. E 
întunecată, dar tot remarci lumina din el. Anticipare, 
sănătate, energie. 

Și fotografia post-mortem reflecta asta. Modul în care 
fusese așezat pentru poză, în poziţie de dans, ca și cum s- 
ar fi mișcat. Iar lumina strălucea ca un nimb în jurul lui. 

Sănătos, gândi ea. Trebuia să fie sănătos, tânăr, bine 
adaptat. Curat. Victimele nu aveau nimic altceva în comun, 
hotărî ea. Erau curaţi. Nu aveau cazier, nu suferiseră de 
nicio boală serioasă. Foarte inteligenţi, trupuri frumoase, 
tinere. 

Se întoarse la computer și începu să caute imagini cu 
„lumină” în titlu. Obţinu patru, le notă, apoi căută cărţi de 
arta imaginii cu „lumină” în titlu. Era convinsă că, la un 
moment dat, ucigașul fusese student. 

Găsi câteva și era gata să le printeze, când una îi atrase 
atenţia. 

Imagini ale luminii și întunericului, de dr. Leeanne 
Browning. 

— În regulă, spuse Eve cu voce tare. E timpul să mă 
întorc din nou la școală. 

Când ușa se deschise, vorbi fără să ridice capul. 

— Peabody, descarci un exemplar al cărţii intitulate 
Imagini ale luminii și întunericului, de Leeanne Browning. 
Folosește alt calculator. N-am terminat aici. 

— Am înţeles. De unde ai știut că sunt eu? 

— După mers. Află dacă există vreun exemplar disponibil 
al cărţii. Poate fi util. 

— Bine, dar ce înseamnă asta? Cum merg? 

— Mers rapid în pantofi de poliţist. Care lucrează aici. 

Eve nu trebuia să ridice ochii pentru a ști că Peabody își 
privea nedumerită pantofii. 

Sulu învăţa la Juilliard, dar locuia doar la câteva blocuri 
distanță de Browning/Brightstar. Asta ar putea fi altă 
legătură. 

— O pot obţine atât în format electronic, cât și tipărită. 

— Le vreau pe amândouă. În timp ce descarci, poate că 
vrei să verifici programul cu privire la apropiatele examene 
pentru detectivi. Ai permisiunea de a candida. 

— Trebuie să aștept până...Vocea i se stinse. 

— Am spus că vreau ambele variante. Nu mă interesează 
permisiunea. Comandă-le. O să te acopăr până clarificăm 
totul cu cei de la achiziţii. 

— Examenul de detectiv. Vocea lui Peabody devenise un 
scâncet. O să dau examenul de detectiv? 

Eve se răsuci pe scaun, întinzându-și picioarele. 
Adjuncta ei se albise la faţă. E bine, își spuse Eve. Acesta 
nu era un pas pe care să-l trateze cu nepăsare. 

— Ai permisiunea să o faci, dar depinde de tine. Dacă 
vrei să rămâi în uniformă, n-ai decât s-o păstrezi. 

— Vreau să ajung detectiv. 

— Foarte bine. Ia examenul. 

— Crezi că sunt pregătită? 

— Tu ce crezi? 

— Vreau să fiu bine pregătită. 

— Atunci pune mâna și învaţă și ia examenul. 

Încetul cu încetul, culoarea îi revenea în obraji. 

— Mi-ai trecut numele pe listă, ai cerut permisiunea 
comandantului. 

— Lucrezi sub comanda mea. De mine depinde să te 
propun, dacă consider că faci treabă bună. Cred că te 
descurci foarte bine. 

— Mulţumesc. 

— Acum, dă-mi ce ţi-am cerut. Trebuie să-i bag și pe 
Baxter și Trueheart în povestea asta. 

Eve ieși. Nu era nevoie să se întoarcă pentru a ști că 
Peabody rânjea. 


224 


14 


Eve o găsi pe Leeanne Browning acasă. Purta o cămașă 
lungă, roșie, peste un costum negru și avea părul strâns la 
spate. 

— Locotenent Dallas. Ofiţer. Aţi picat la fix. Tocmai 
voiam să ies cu Angie. Le făcu semn să intre, în timp ce 
vorbea. Voiam să lucrăm câteva ore în Central Park. 
Căldura scoate la iveală tot felul de personaje interesante. 

— Inclusiv pe noi, spuse Angie, intrând în cameră. 

Leeanne râse, ispititor. 

— Categoric, inclusiv noi. Cu ce vă putem ajuta? 

— Am câteva întrebări. 

— În regulă. Să luăm loc și să încercăm să vă 
răspundem. Legat de biata Rachel? Mâine-seară va fi o 
slujbă pentru ea. 

— Da, știu. Aș dori să vă uitaţi la astea. Recunoașteţi 
subiectul? 

Leeanne luă fotografia lui Kenby, cea din fața clădirii 
Juilliard. 

— Nu. Își strânse buzele, în timp ce Eve o urmărea cu 
atenţie. Nu, repetă ea. Nu cred că este de-al meu. Mi-aș 
aminti figura asta. Remarcabilă. 

— Şi este în formă, adăugă Angie, aplecându-se peste 
spătarul canapelei. Un corp frumos, grațios. 

— Un studiu excelent. Foarte bine făcut. Același, nu? 
întrebă Leeanne. Același artist. Tânărul acesta frumos este 
mort? 

— Dar asta? Eve îi întinse fotografia trupei de dans. 

— A, un dansator. Desigur. Are corp de dansator, nu? 
Suspină ușor. Nu, nu îl recunosc. Pe niciunul dintre cei de- 
aici. Dar este același fotograf, nu-i așa? 

— De ce spuneţi asta? 

— Stil, tehnică diferite. A folosit minunat umbrele pentru 
a sugera ideea de dramă. Desigur, drama este necesară în 
acest studiu, dar...Mi se pare că, oricine ar fi cel care a 
făcut acest studiu de dans este mai experimentat, are o 
pregătire de specialitate mai bună sau, pur și simplu, este 
mai talentat. Ambele, în opinia mea. De fapt, aș spune că 
este o lucrare a lui Hastings. 

Intrigată, Eve se lăsă pe spate. 

— Puteţi să vă uitaţi la o fotografie și să identificaţi 
fotograful? 

— Categoric, dacă artistul are un stil distinct. Desigur, 
un student inteligent sau un fan l-ar putea copia* foarte 
bine, apoi ar manipula digital imaginea și așa mai departe. 
Dar aceasta nu este ceea ce aș numi eu un omagiu artistic. 

Puse fotografiile una lângă alta, studiindu-le din nou. 

— Nu. Este foarte distinct. Doi artiști, interesaţi de 
același subiect, care îl văd din perspective diferite. 

— Il cunoașteţi pe Hastings personal? 

— Da. Nu-l cunosc bine, mă îndoiesc că cineva ar putea 
susţine asta. Dar îi utilizez destul de des lucrările la curs, 
iar el mi-a permis, după multă muncă de convingere, să 
desfășor câteva seminare cu studenţii în atelierul lui, de-a 
lungul anilor. 

— A trebuit să-l plătească pentru asta, din banii ei, 
interveni Angie. Încă stătea aplecată peste spătarul 
canapelei, cu bărbia lângă umărul lui Leeanne. Lui 
Hastings îi plac banii. 

— Așa este. Tonul lui Leeanne era vesel. Când e vorba 
de arta lui, nu face compromisuri, dar îl interesează 
profitul. Este magazinul lui, munca lui comercială, timpul 
lui. 

Eve începu să se gândească la altă abordare. 

— Vreunul dintre studenţii dumneavoastră a lucrat 
pentru el, ca model sau ca asistent? 

— Da, răspunse Leeanne chicotind. Și majoritatea și-au 
exprimat nemulțumirea după aceea. Este bădăran, 
nerăbdător, meschin, violent. Dar au avut de învăţat, de 
asta sunt convinsă. 

— Aș vrea numele lor. 

— Doamne, locotenente, sunt mai mult de cinci ani de 
când tot trimit studenţi la Hastings. 

— Aș vrea numele lor, repetă Eve. Tot ce aveţi notat, tot 
ce vă amintiţi. Ce spuneţi de asta? întrebă ea, arătându-i 
fotografia post-mortem. 

— Oh! O luă de mână pe Angie. Macabru, oribil. 
Strălucită. Devine tot mai bun. 

— De ce spuneţi asta? 

— E atât de rigid. Așa a vrut să fie. Moartea dansează. 
Așa aș denumi-o. Modul în care a folosit lumina aici... 
Faptul că a ales o imagine alb-negru, poziţia fluidă a 
corpului. Ar fi putut lucra ceva mai mult la faţă, da, aici 
există un potenţial nefolosit, dar, în general, este 
excelentă. Şi teribilă. 

— Aţi ales și dumnevoastră adesea imaginile alb-negru. 
Cartea dumneavoastră este dedicată fotografiilor alb- 
negru. 

Surprinsă, Leeanne ridică privirea. 

— Mi-aţi citit cartea? 

— Am aruncat o privire. Se concentrează asupra luminii 
- exploatarea luminii, adăugarea sau atenuarea ei, 
filtrarea, absenţa ei. 

— Fără lumină nu există imagine, iar tonul luminii 
determină tonul imaginii. Modul în care este folosită, în 
care o manipulează sau o percepe artistul, totul este o 
parte a talentului său. O clipă. 

Se ridică, ieșind în grabă din cameră. 

— O suspectaţi. Angie se îndreptă, privind-o pe Eve. 
Cum puteţi? Leeanne nu ar face rău nimănui, mai ales unui 
copil. Nu este capabilă să facă rău. 

— Meseria mea presupune, printre altele, formularea de 
întrebări. 

Angie aprobă din cap, apoi se așeză în faţa lui Eve. 

— Munca ta te apasă. Îţi adumbrește ochii de milă, când 
te uiţi la moarte. Luă portretul lui Kenby. Nu este aici, nici 
în ochii tăi. Cred că este în sufletul tău. 

— Nu mai are nevoie de mila mea. 

— Nu, cred că nu, replică Angie, pe când Leeanne se 
întoarse cu o cutie mică în mână. 

— Hei, este o cameră ascunsă, se repezi Peabody, apoi 
se înroși, rușinată de ieșirea ei. Unchiul meu mi-a arătat 
cum să fac una când eram mică. 

Eve studie cutiuţa ciudată și spuse: 

— Perverși. 

— A, da. Aceasta este o tehnică foarte veche. Leeanne 
puse cutia pe masă, scoase o bucăţică de bandă, apoi 
îndreptă obiectivul minuscul pe care îl acoperise spre Eve. 
O cutie făcută de mână, hârtie fotografică, lumina de-afară 
cu obiectivul și lentilele care captează lumina, și imaginea. 
Te rog să stai nemișcată, îi spuse lui Eve. 

— Cutia aia mă fotografiază. 

— Da. Vezi, lumina este cea care creează acest miracol. 
Le cer studenţilor mei să facă un astfel de aparat, apoi să 
experimenteze cu el. Cei care nu înțeleg miracolul, ei bine, 
n-au decât să facă în continuare fotografii, dar acestea nu 
au nimic comun cu arta. Nu tehnologia sau instrumentele 
contează cel mai mult, înțelegeţi? Echipamentele și tehnica 
nu sunt totul. Lumina este esenţa, ce dezvăluie ea. Ce 
percepem noi prin ea. 

— Ce luăm din ea? întrebă Eve. Ce absorbim? 

— Poate. Oamenii din culturile primitive se temeau de 
aparatul de fotografiat, se temeau că, reproducându-le 
imaginea, le fură sufletele, pe când alţii credeau că le 

conferă un fel de nemurire. Am combinat aceste două 
credințe, în multe feluri. Cu siguranţă, imortalizăm prin 
arta imaginii, răpim timpului momente pe care le păstrăm. 
Și, de fiecare dată, luăm ceva de la fiecare subiect. Acel 
moment, acel gând, acea stare, acea lumină. Nu va mai fi 
niciodată exact la fel. Nici măcar la o secundă după aceea. 
S-a dus - și este păstrat, pentru totdeauna, în fotografie. În 
asta stă puterea imaginii. 

— În fotografiile făcute morţilor nu există gânduri, stări, 
lumină. 

— Ba sigur că există. Ale artistului. Moartea, mai ales 
moartea, este un moment definitoriu. Și-acum, să vedem 
ce-am obţinut. 

Acoperi din nou obiectivul, apoi extrase o foaie, pe care 
era reprodusă imaginea lui Eve, aproape ca o schiță ușoară 
cu creionul. 

— Lumina gravează imaginea, o impregnează pe hârtie 
și o păstrează. Lumina, spuse ea, întinzându-i hârtia lui 
Eve, este instrumentul, este magia. Sufletul. 


— Este foarte interesantă, comentă Peabody. Fac pariu 
că e o profesoară excelentă. 

— Şi o persoană care știe să prelucreze imaginile, care 
are cunoștințele necesare pentru a modifica înregistrările 
camerelor de securitate, pentru a schimba ora afișată. 
Avea mijloacele. Metoda. Dă-mi motivul. 

— Păi, nu... 

— Nu te lăsa influenţată de faptul că o placi. Eve ieși în 
trafic. Ce motiv ar avea să selecteze, să urmărească și să 
omoare doi studenţi atrăgători? 

— Arta. Cu asta se ocupă. 

— Mai departe, Peabody. 

— Bine. Simţea nevoia să își scoată șapca, să se scarpine 
în creștet, dar se abţinu. Controlarea subiectului? 
Controlarea artei, pentru a crea? 


229 


— Pe de o parte, conveni Eve. Control, creaţie și 
răsplata. Atenţia, recunoașterea. În cazul ăsta, avem o 
profesoară. Instruiește, își oferă cunoștințele, talentul, 
experienţa, iar alţii le iau și devin ceea ce ea nu a reușit să 
ajungă. A scris vreo două cărţi, a publicat niște imagini, 
dar nu este considerată o artistă, nu-i așa? Este doar o 
profesoară. 

— E o meserie foarte respectată și adesea prea puţin 
apreciată. De exemplu, și tu ești o profesoară foarte bună. 

— Eu nu predau nimănui. Instruiesc, asta da, dar e cu 
totul altceva. 

— Dacă nu mă învăţai tu, n-aş fi ajuns atât de repede la 
nivelul ăsta. 

— Dacă nu te instruiam eu, dar hai să nu deviem. 
Celălalt nivel este să pornești de la subiect și să-l consideri 
exact asta. Un subiect, nu o persoană cu viaţa, familia, 
nevoile sau drepturile sale. Un subiect ca...nu știu, ca și un 
copac. Dacă trebuie să tai un copac pentru a obţine efectul 
scontat, e păcat. Dar mai sunt și alţii. 

— Hei, cu mine vorbeşti. Mi se pare un atac direct să 
discuţi cu atâta ușurință despre tăierea copacilor. 

— Ucigaşul nu omoară doar pentru plăcerea de a lua o 
viață. Nu o face cu furie, nu pentru a profita. Nu are nicio 
implicaţie sexuală. Dar este personal. Este intim - pentru 
ucigaș. Această persoană anume are ce-mi trebuie, așa că 
o să-i iau asta. O să iau ce au ei, ca să fie al meu. Ei devin o 
parte din mine, iar rezultatul este artă. Admiraţi-mă. 

— Pare a fi un om bolnav. 

— Este o minte destul de bolnavă. Și, în același timp, 
inteligentă, calculată. 

— Crezi că este Browning? 

— Cred că are legătură, iar acum facem conexiuni. Cine 
o cunoaște pe ea, pe Hastings, pe cele două victime? Cine 
avea legături cu toţi? Asta trebuie să aflăm. 

Începu la Juilliard, secţia de teatru. Pe parcursul scurtei 
lor vieţi, Rachel Howard și Kenby Sulu se întâlniseră la un 
moment dat. 

O trimise pe Peabody să facă un tur cu fotografia lui 
Rachel; la fel procedă și ea. 

Când îi sună telefonul, stătea în spatele unei săli de 
repetiție, urmărind niște tineri care imitau diferite 
animale. 

— Dallas. 

— Bună, locotenente. Pe ecran apăru imaginea lui 
Roarke, iar chipul lui zâmbitor exprima nedumerirea. Unde 
ești? La grădina zoologică? 

— Poţi spune și așa. leși pe hol, pentru a auzi mai bine. 
Totul este în regulă? 

— În mare parte. Eve, trebuie să plec din oraș câteva 
zile. 

— Oh. Nu era nimic neobișnuit să călătorească prin 
toate colţurile planetei, și în afara ei. Avea afaceri peste tot 
în universul dezvoltat. Dar nu era cel mai bun moment. 
Dacă ai putea... 

— Plec în Irlanda, o întrerupse el. Trebuie să mă întorc 
și să rezolv asta. 

Ce prostie, își spuse ea. Cum de nu își dăduse seama? 
Sigur că trebuia să se întoarcă. 

— Uite, înţeleg despre ce e vorba, dar sunt foarte prinsă 
aici. Trebuie să rezolv cazul întâi, apoi pot să-mi iau liber. 
O să cer asta imediat cum mă întorc la secţie. 

— Trebuie să mă ocup singur de asta. 

Eve deschise gura, apoi își impuse să respire, pentru a 
se calma, înainte de a răspunde. 

— Bine. 

— Eve, trebuie să fac asta, nu e cazul să te îngrijorezi. 
Nu vreau să îţi faci probleme în legătură cu povestea asta 
sau cu 

mine. Îmi pare rău că te las singură cu Summerset pe 
cap, o să mă străduiesc să mă întorc cât se poate de 
repede. 

Eve se strădui să pară calmă. 

— Când pleci? 

— Acum. Imediat. De fapt, sunt deja pe drum. Nu pot să- 
ți spun exact unde o să fiu, încă nu știu nici eu. Dar am 
telefonul personal la mine, poţi să mă contactezi oricând. 

— Ştiai că o să pleci. Vorbi mai încet, întorcându-se cu 
spatele, pe când studenţii începeau să iasă în grabă pe 
lângă ea. Azi-dimineaţă știai deja. 

— Întâi a trebuit să mă ocup de anumite detalii. 

— Dar deja luaseși hotărârea. 

— Da. 

— Şi îmi spui asta, acum, ca să nu pot face nimic pentru 
a te opri. 

— Eve, oricum nu ai face nimic să mă oprești. Și nu 
vreau să-ţi lași munca deoparte ca să mă dădăcești pe 
mine. 

— Asta ai făcut tu când m-ai însoţit la Dallas? M-ai 
dădăcit? 

Figura lui Roarke exprima frustrarea. 

— Aia a fost cu totul altceva. 

— Da, sigur, tu ești bărbat. Mereu uit asta. 

— Trebuie să plec. Acum vorbea pe un ton rece. O să te 
anunţ unde sunt de îndată ce pot și mă întorc în câteva 
zile. Poate chiar mai repede. Și poţi să mă iei la rost 
atunci. Nu uita că te iubesc, ridicol de mult. 

— Roarke...Dar deja întrerupsese convorbirea. La naiba. 
Dădu două șuturi în perete. 

Se năpusti înapoi în sala de repetiţii și își vărsă nervii 
împingând din calea ei tigrii și cimpanzeii. 

Instructoarea era o femeie slabă ca o scobitoare, cu o 
claie de păr albastru. 

— Aha, spuse ea, iar aici avem lupul singuratic. 

— Întrerupe exerciţiul, îi ceru Eve. 

— Dar suntem în mijlocul orei. 

— Întrerupe exerciţiul, repetă Eve, scoțând legitimatia. 
Acum. 

— Oh, la naiba, încă un control? Opriţi-vă! Pentru o 
femeie atât de slabă, avea o voce răsunătoare, care făcu 
toată menajeria să încremenească. 

Eve păși în faţa ei. 

— Sunt locotenent Dallas, NYPSD. Se auzi un mormăit 
general, iar doi studenţi încercară să se strecoare 
neobservaţi spre ieșire. Staţi pe loc! Nu mă interesează ce 
aveţi în buzunare sau în vene, dar, dacă iese cineva pe ușa 
aia, o să devin curioasă. 

Agitaţia încetă. 

— Am o fotografie. Vreau să veniţi pe rând, să vă uitaţi 
la ea. Mă interesează să aflu dacă o cunoașteţi pe fata 
asta, dacă aţi văzut-o, dacă aveţi vreo informaţie despre 
ea. Tu - arătă spre un băiat în costum strâmt de 
gimnastică, peste care avea pantaloni scurţi largi. Aici! 

Tânărul o privi sfidător. 

— Nu. 

— Uită-te la fotografie, șmechere, altfel se lasă cu 
control. 

Arboră un zâmbet sardonic, dar o ascultă. 

— N-o cunosc, n-am văzut-o niciodată. Pot pleca, 
doamnă ofiţer? 

— Locotenent. Nu. Rămâi aici, spuse ea, indicându-i 
locul din dreapta, apoi îi făcu semn unei fete. 

Se îndreptă spre ea, rânjind cu gura până la urechi spre 
colegul ei care acum se sprijinea de perete, ca și cum ar fi 
râs de o glumă a lor. Dar, când se uită la fotografie, 
zâmbetul îi pieri de pe faţă. 

— La știri. Am văzut-o la știri. E fata de la Columbia, 
care a fost omorâtă. Ca și Kenby. 

Se auzi un murmur general, iar Eve făcu o pauză înainte 
de a i se adresa din nou: 

— Corect. L-ai cunoscut pe Kenby? 

— Sigur. Toată lumea îl cunoștea. Frate, e groasă. 

— Ai mai văzut-o vreodată pe fata asta? 

Scutură din cap, moment în care se auzi o voce: 

— Eu da. Așa cred. 

Eve se întoarse și se uită la băiatul care ridicase mâna. 

— Vino încoace. Tu du-te și așteaptă acolo, îi spuse fetei. 

— Cred că am văzut-o. Băiatul purta același costum 
negru, iar pe lobul urechii avea o armată de inelușe din 
argint, și altele trei în sprânceana stângă. 

— Cum te numești? 

— Mica, Mica Constantine. Aveam multe cursuri comune 
cu Kenby și, din când în când, ieșeam împreună. Nu eram 
foarte apropiaţi, dar uneori ne distram în același grup. 

— Unde ai văzut-o? 

— Cred că am văzut-o. Când m-am uitat la știri, mi s-a 
părut că o cunosc de undeva. Și când Kenby - când am 
auzit ce i s-a întâmplat, ca și ei, mi-am spus: Hei, asta nu-i 
fata de la club? 

Eve simţi un fior pe șira spinării. 

— Ce club? 

— Make The Scene. Mergem acolo uneori și cred că 
acolo am văzut-o. S-ar putea să fi dansat cu Kenby de vreo 
două ori. Nu sunt absolut sigur, dar cred că așa e. 

— Când crezi că i-ai văzut împreună? 

— Nu împreună. Adică, nu erau cuplaţi. Din câte îmi 
amintesc, i-am văzut dansând de vreo două ori, luna 
trecută cum ar veni. N-am mai fost la club de ceva timp. 
Ţin minte asta pentru că arătau bine. Eu urmez cursul ăsta 
ca să învăţ să-mi eliberez corpul, să învăţ să mă mișc. Așa 
că îi urmăream în special pe cei care dansau, iar ei erau 
buni. 

— Fac pariu că i-au remarcat și alţii. 

— Cred că da. 

Când se întâlni din nou cu Peabody, aveau deja trei 
martori care-i văzuseră pe Rachel și Kenby dansând la 
club. 

— Nu veneau împreună, nu stăteau la aceeași masă, nu 
plecau împreună, rezumă Eve, pe când se îndreptau spre 
centru. Din câte știm deocamdată, au dansat de câteva ori 
vara asta. În niciun caz nu este o coincidenţă. 

— Cineva i-a văzut acolo și așa a început totul? 

— l-a văzut acolo sau în altă parte, la un moment dat. 
Amândoi erau studenți. Poate că ea s-a dus la spectacol să- 
l] vadă dansând. Și Diego și Hooper frecventează clubul. 
Unul dintre ei, poate amândoi, i-au văzut împreună. Ne 
întoarcem la Columbia, să vedem dacă vreuna dintre 
prietenele sau colegele lui Rachel își amintește s-o fi văzut 
cu Kenby. Sau a auzit-o pomenindu-i numele. 


În timp ce Eve se strecura de pe o bandă pe alta, Roarke 
se plimba pe străzile Dublinului. În zona pe care o 
cunoscuse cândva mai bine decât oricine. Se schimbase 
mult din copilăria lui, în mare parte în bine. 

Războaiele urbane  distruseseră partea aceasta a 
orașului, transformaseră zona rezidenţială în mahala, iar 
străzile în câmp de luptă. Își amintea foarte vag urmările 
războiului. În linii mari, totul se terminase înainte să se 
nască el. 

Dar consecinţele marcaseră o întreagă generaţie. 

Hoţii continuau să bântuie zona. Foamea și furia 
generată de aceasta erau încă prezente. 

Dar începea să iasă la lumină, încetul cu încetul. 
Irlandezii știau totul despre războaie, conflicte, foamete, 
sărăcie. Luptaseră cu ele, cântaseră și scriseseră despre 
ele. Și băuseră din această cauză multe seri. 

lată deci Penny Pig. Fusese o cârciumă de cartier când 
era el copil, și majoritatea vecinilor lui erau răufăcători, 
într-un fel sau altul. 

Poate că cel care l-ar fi numit și pe el un răufăcător n-ar 
fi greșit. 

Pentru el și cei de teapa lui fusese un refugiu. Un loc în 
care să intre și să bea o bere fără să pândească ușa de 

teama polițiștilor. Avusese acolo o fată, pe care o iubise 
atât cât putea el să iubească, și prieteni pe care-i preţuise. 

Acum sunt morţi cu toţii, își spuse el, oprindu-se lângă 
ușă. Unul singur a rămas. Se întorsese la Penny Pig și la 
singurul său prieten din copilărie care mai era în viaţă. 
Poate că va găsi niște răspunsuri. 

Păși înăuntru, în sala cu mobilier închis la culoare, cu 
lumina difuză, duhnind a bere, a whisky și a tutun. 

Brian era la bar, umplând o halbă de Guiness și făcând 
conversaţie cu un bărbat care părea mai bătrân decât 
timpul. Mai erau câţiva la mesele joase, bând sau mâncând 
un sandvici. Pe un ecran mic se derula un episod dintr-un 
serial siropos, cu sonorul dat la minimum. 

Era încă devreme, dar nu-i niciodată prea devreme ca să 
treci pe la cârciumă. Dacă voiai să discuţi, să afli ceva sau 
pur și simplu să nu bei singur, unde să te duci? 

Roarke se îndreptă spre bar și așteptă ca Brian să 
privească în direcţia lui. 

Iar când îl văzu, figura lui Brian se lumină. 

— Ia te uită, cine îmi onorează umilul stabiliment! Am 
deschide o sticlă de șampanie franțuzească, dacă am avea 
așa ceva. 

— O bere de-aia e de-ajuns. 

— Domnule O'Leary, sir, aţi văzut cine este printre noi 
astăzi? 

Bătrânul întoarse capul și îl privi pe Roarke cu ochi 
lăcrimoși. Ridică halba pe care tocmai i-o dăduse Brian și 
bău încet, îndelung. 

— Este Roarke, așa-i, acum bărbat și dichisit ca un prinţ. 
Când veneai să mai șutești câte ceva din magazinul meu, 
erai mai amărât. 

— De multe ori m-ai alergat cu mătura! 

— Da, și cu temei, fiindcă svrnt sigur că aveai 
buzunarele mai grele la ieșire decât la intrare. 

— Și asta-i adevărat. Mă bucur să vă văd din nou, 
domnule O'Leary. 

— Te-ai ajuns, nu? 

— Da. 

— Așa că o să plătească și berea ta, nu numai pe-a lui, 
interveni Brian, dându-i o halbă lui Roarke. 

— Cu plăcere. Roarke scoase o bancnotă care acoperea 
cel puţin o duzină de halbe și o lăsă pe tejghea. Brian, 
trebuie să discut cu tine, e ceva personal. 

Bancnota dispăru în buzunarul lui Brian. 

— Mergem în spate. Se întoarse și bătu cu pumnul în ușa 
din spatele barului. Johnny, mișcă-ţi fundul ăla leneș și 
treci la bar. 

Se îndreptă spre o cameră micuță în capătul culoarului, 
apoi deschise ușa pentru Roarke. 

— Şi drăguţa ta? Unde este? 

— Acasă. 

— E bine, nu? 

— Da, e bine. Mulţumesc. Ocupată. 

— Pune criminalii la zid, fără îndoială. S-o săruţi din 
partea mea și să-i amintești că, atunci când te-o părăsi, o 
aștept s-o fac femeia mea. 

Se așeză pe un scaun, la singura masă din cameră. Apoi 
rânji. 

— Dracu' să mă ducă în iad și înapoi, nici nu știi cât mă 
bucur să te văd. Sper că în împrejurări mai bune decât 
ultima dată. 

— N-am venit să mai îngrop un prieten. 

— Domnul să-l binecuvânteze. Brian ciocni paharul cu 
halba lui Roarke. Pentru Mick. 

— Pentru Mick și pentru ceilalţi care s-au dus. Bău, apoi 
se uită fix la spumă. 

— Ce te supără? 

— E o poveste lungă. 

— Am spus eu vreodată să n-am timp sau chef pentru o 
poveste lungă? Mai ales pe banii tăi? 

— Îţi amintești când a plecat Meg Roarke? 

Brian încruntă din sprâncene și își strânse buzele. 

— Îmi amintesc că era aici, apoi a dispărut și nimeni n-a 
regretat. 

— Îţi amintești de cineva...să fi trăit vreo femeie cu el 
înainte să se întoarcă ea? îţi amintești să fi vorbit cineva de 
o tânără care era cu el? 

— Mi se pare că au fost multe care-au venit și-au plecat. 
Dar...înainte de Meg? N-aș putea spune. lisuse, Roarke, 
eram în scutece, ca și tine. 

— Tatăl tău l-a cunoscut bine. Ai auzit vreodată numele 
Siobahn Brody rostit în casa voastră sau în cartier? 

— Nu-mi aduc aminte, nu. Care-i treaba? 

— A fost mama mea, Bri. Am aflat că nu Meg a fost 
mama mea, ci fata asta, din Clare. Roarke ridică privirea. 
Nemernicul a omorât-o, Brian. A ucis-o. 

— Lisuse, iartă-mă și păzește-mă! Nu știu nimic de asta. 
Îţi jur. 

— Știu că nu s-ar fi descurcat singur. Nu iară un pic de 
ajutor, nu fără să știe cineva ce-a făcut. 

— Tata l-a ajutat pe ici, pe colo și a făcut tot felul de 
lucruri - ca noi toţi - care nu erau chiar legale. Dar să 
omoare o fată? Privindu-l în ochi, foarte serios, Brian 
scutură din cap. Tata nu ar fi acceptat să se implice în așa 
ceva. 

— Nu. Nici nu mă gândeam că ar fi fost el. 

— Dar crezi că știa ceva. Brian aprobă din cap, 
gândându-se. Au fost vremuri grele. Încă erau mici lupte. 
Moartea se întâlnea la fiecare pas și, de multe ori, era mai 
ieftină decât viaţa. 

— Avea prieteni. Îmi amintesc de doi, în mod special. 
Donai Grogin și Jimmy Bennigan. Ei ar fi știut. 

— Poate. Se prea poate, spuse Brian încet. Dar Bennigan 
a murit la pâmaie cu ceva timp în urmă, nu te mai poate 
ajuta. 

— Știu.  Verificase. Grogin încă trăiește, chiar în 
apropiere. 

— Așa e. Nu prea mai vine pe-aici de câţiva ani. 
Frecventează un loc pe lângă râu, se numește Refugiul 
Pungașilor. Turiștii cred că e un nume pitoresc, asta până 
când intră acolo. Apoi fug mâncând pământul. 

— Ar putea fi acolo chiar acum, dar cred că mai curând 
îl găsești acasă la ora asta. 

— Mda. Brian îl privi în continuare atent. 

— Pot face asta și singur și nu mă supăr dacă preferi să 
nu vii cu mine. Dar m-aș mișca mai repede cu un prieten 
alături. 

— Acum? 

— Aș vrea să mă mișc repede. 

— Atunci ar fi bine s-o luăm din loc, răspunse Brian. 


— De-aia ai venit fără poliţista ta? îl întrebă Brian în 
timp ce mergeau pe străduţe. 

— Unul dintre motive. Absent, Roarke pipăi arma micuță 
din buzunar. Avem metode diferite de a interoga un 
martor. 

Brian se bătu peste buzunar, peste bastonul din piele. 

— Mi-amintesc că, o dată sau de două ori, am încasat-o 
de la polițiști. 

— Poate și ea să cotonogească, dar are tendinţa de a-l 
lăsa pe celălalt să lovească primul. Şi metoda ei este 
eficientă, crede-mă, dar durează mai mult, iar eu mă 
grăbesc. 

Pipăi verigheta de pe deget, înaintând pe o stradă pe 
care poliţista lui ar fi recunoscut-o. Nu ar fi putut citi 
textele graffiti, pentru că erau în gaelică, limba devenise la 
modă printre durii străzii pe când era el mic. Dar ar fi 
înţeles mesajul, ar fi deslușit expresia de pe chipurile celor 
care stăteau în fața ușilor. 

Aici, un băiat învăţa cum să fure un portofel dintr-un 
buzunar înainte de a ști să citească. Iar copilul ăla era 
trimis la culcare cu un dos de palmă mai curând decât cu 
un sărut. 

Cunoștea strada asta. Aici crescuse. 

— E furioasă pe mine, spuse Roarke. La naiba, are 
dreptate, o merit. Dar nu puteam s-o iau cu mine pentru 
asta, Bri. Dacă este nevoie, o să-l omor. Nu puteam s-o bag 
în așa ceva. 

— Păi, cum ai fi putut? N-are ce căuta o femeie sau un 
poliţist aici, nu? 

Nu. Dar, dacă omora astăzi, va trebui să-i spună. Și nu 
știa ce se va alege de ei. Nu era sigur dacă-l va mai privi 
vreodată cu aceiași ochi. 

Intrară într-una dintre cutiile urâte de beton din partea 
rău famată a cartierului. Duhoarea de urină îi aminti de 
copilărie. Putoarea și mirosul dulceag de vomă. Era unul 
dintre acele locuri unde șobolanii nu așteptau căderea 
nopţii pentru a ieși la vânătoare, iar violența era 
atotprezentă. 

Roarke privi spre scări. Erau douăzeci de unităţi în 
clădire, știa, douăsprezece locuite oficial, iar în restul 
stăteau provizoriu tot felul de indivizi dubioși. Foarte 
puţini dintre cei care trăiau într-un loc ca ăsta munceau 
ziua, deci erau probabil patruzeci-cincizeci de oameni 
acasă, care puteau auzi cel mai mic strigăt. a 

Dar se îndoia că s-ar fi amestecat cineva. În astfel de 
situaţii, oamenii își văd de treaba lor, dacă nu câștigă 
nimic băgându-se. 

Pe lângă armă, avea și bani în buzunar, și intenţiona să 
folosească oricare dintre alternative ar fi fost mai 
convingătoare, dacă trebuie să lămurească pe cineva că 
este o chestiune personală. 

— Grogin, la parter, spuse Roarke. Ușor de ajuns, ușor 
să dispară. 

— Vrei să ies, să păzesc fereastra, în cazul în care te 
fentează? 

— N-o să reușească. Roarke bătu în ușă, apoi se feri într- 
o parte, astfel încât să-l vadă numai pe Brian pe vizor. 

— e dracului vrei? 

— O clipă din timpul dumneavoastră, domnule Grogin. 
Am o locaţie de afaceri care ar fi profitabilă pentru 
amândoi. 

— Zău? Se auzi un râs dispreţuitor. Ei bine, poftește în 
biroul meu. 

Deschise ușa, iar Roarke se năpusti înăuntru. 

Bărbatul părea bătrân. Nu așa de bătrân ca O'Leary, dar 
mult mai uzat. li atârnau fălcile, iar obrajii lui erau 
împânziţi de o reţea de vase de sânge sparte. Însă reflexele 
nu-l părăsiseră. Deja avea cuțitul în mână, o mână care se 
mișcase rapid și pe neobservate, ca mâna unui magician. 
Incepu să rânjească, apoi încremeni, fixându-l pe Roarke. 

— Ești mort. Te-am văzut cu ochii mei. Cum dracu' ai 
ieșit din iad, Paddy? 

— Vorbești de alt Roarke, răspunse el rânjind. Și îi trânti 
un pumn în faţă lui Grogin. 

li luase cuțitul și, ghemuindu-se lângă el, i-l puse la gât 
înainte ca Brian să apuce să închidă ușa. 

Pe hol, în spatele lor, nicio reacţie. 

— Ești la fel de rapid ca pe vremuri, spuse Brian. 

— Ce înseamnă asta? Ce dracului se petrece aici? 

— Vă amintiţi de mine, domnule Grogin? întrebă Roarke 
încet, cu o voce catifelată, plimbând tăișul lamei pe gâtul 
lui Grogin. Obișnuiai să mă plesnești doar așa, de plăcere. 

— Băiatul lui Paddy. Își linse buzele. Haide, doar nu îmi 
porți pică, după atâţia ani, nu? Un băiat are nevoie din 
când în când de o scatoalcă, îl ajută să crească, să ajungă 
bărbat. Nu ţi-am vrut niciodată răul. 

Roarke îl pocni scurt, chiar sub falcă. 

— Să spunem că nici eu nu îţi vreau răul acum. O să-ţi 
pun câteva întrebări. Dacă nu-mi plac răspunsurile tale, îţi 
iau gâtul și te las pradă șobolanilor. Dar mai întâi o să-i 
dau voie lui Brian să se distreze cu tine. 

Zâmbind vesel, Brian scoase bastonul din buzunar, 
bătându-l de palmă. 

— M-ai pocnit și pe mine din plin. Acum aș vrea să-mi 
iau puţin revanșa, așa că nu m-ar deranja dacă 
răspunsurile tale nu-i convin prietenului meu. 

— N-am nimic. Grogin se uita speriat de la imul la altul. 
Nu știu nimic. 

— Ar fi mai bine să știi. Roarke îl ridică, aruncându-l pe 
o canapea împuţită. Poţi încerca, spuse el, trântind un 
scaun, când văzu că Grogin privește spre fereastră. Dar 
vom fi pe urmele tale ca șacalii. Și voi vâna pe oricine 
pentru răspunsurile de care am nevoie. 

— Ce vrei? se văită Grogin. Nu-i nevoie de toate astea, 
băiete. Sunt ca și unchiul tău. 

— Pentru mine nu ești decât o amintire urâtă. Așezându- 
se, Roarke își plimbă vârful cuţitului peste degetul mare, 
privind dâra subţire de sânge care se ivise. Văd că îl ţii 
bine ascuţit. Pferfect. O să încep cu ouăle, dacă încă le mai 
ai. Siobahn Brody. 

Grogin privea cuțitul, ca hipnotizat. 

— Ce? 

— Ai face bine să-ţi amintești, dacă vrei să mai trăieşti 
măcar o oră. Siobahn Brody. Tânără și frumoasă, 
proaspătă. Roșcată, cu ochii verzi. 

— Băiete, fii rezonabil. Oare câte fete ca asta am 
cunoscut la viața mea? 

— Pe mine mă interesează doar ea. Impasibil, Roarke își 
linse sângele de pe deget. Cea care a trăit cu el peste doi 
ani. Cea pe care a lăsat-o însărcinată, cea care m-a născut. 
Aha, ia te uită. Roarke dădu din cap, văzând cum ochii lui 
Grogin se măresc. Începi să-ţi amintești. 

— Nu știu despre ce vorbești. 

Înainte ca Brian să schițeze o mișcare, Roarke se întinse 
și îi rupse lui Grogin degetul arătător. 

— Asta-i pentru Siobahn. Am auzit că el i-a rupt trei, așa 
că mai am două ca să fie chit. 

Grogin se albi, lăsând să-i scape un țipăt lung, sugrumat. 

— Mă simt în plus aici, se plânse Brian, așezându-se pe 
braţul canapelei. 

— O bătea, spuse Roarke calm. I-a învineţit ochii, i-a 
rupt oasele. Avea doar nouăsprezece ani. Te-a lăsat și pe 
tine să-ţi faci de cap cu ea, Grogin? Sau o păstra numai 
pentru el? 

— Nu m-am atins niciodată de ea. Grogin începu să 
plângă, ţinându-și cu grijă mâna rănită. Era femeia lui 
Patrick. N-aveam de-a face cu ea. 

— Ştiai că o bate. 

— Păi, din când în când, bărbatul trebuie să-i bage 
minţile-n cap femeii. Paddy, știi foarte bine, avea mâna 
grea. N-am fost eu. 

— L-a părăsit un timp, m-a luat și l-a lăsat. 

— N-aș putea spune. Tresări când îl văzu pe Roarke 
aplecându-se din nou spre el și, sufocându-se, își duse 
mâinile la gât. Pentru Dumnezeu, fie-ţi milă! De unde să 
știu eu ce se petrecea în casa lui Patrick? Doar nu trăiam 
în buzunarul lui! 

— Brian, zise Roarke încet, e rândul tău. 

— În regulă, în regulă! Grogin începuse să urle înainte 
ca Brian să se miște măcar. Poate că a plecat un timp. 
Cred că îmi amintesc să fi auzit ceva de asta. 

Când mâna lui Roarke ţâșni din nou, înșfăcând 
încheietura lui Grogin, acesta se ghemui, plângând, în timp 
ce făcea pe el. 

— Gata! O să-ţi spun. A plecat cu tine, iar el era 
înnebunit să o aducă înapoi. O femeie nu pleacă așa de la 
un bărbat, darămite să-i mai ia și fiul. Trebuia s-o înveţe 
să-și cunoască lungul nasului, știi? Avea nevoie de nițică 
disciplină, zicea el. Iar ea s-a întors. 

— Şi, a învăţat-o să-și cunoască lungul nasului? 

— Nu știu ce s-a întâmplat. Grogin începu să suspine. 
Pot să beau ceva? Pentru numele lui Dumnezeu, daţi-mi 
ceva de băut. Am mâna ruptă. 

— Un amărât de deget, și plânge ca o fată. Dezgustat, 
Brian se ridică și aduse o sticlă de whisky de pe masă, apoi 
turnă într-un pahar murdar. Na. 

Înșfacând paharul cu mâna bună, Grogin îl duse la gură 
și înghiţi lacom. 

— E mort acum, știi. Paddy a murit, ce mai contează? El 
a făcut-o, îi spuse lui Roarke. Știi cum era. 

— Da. Știu foarte bine cum era. 

— Şi în noaptea aia, ei bine, era beat când m-a sunat. 
Turtă. Am auzit băiatul - pe tine, plângând, iar el mi-a zis 
să vin imediat, să șutesc o mașină și să vin. Pe vremea aia 
făceai orice zicea el. Altfel plăteai scump. Așa că am făcut 
rost de o mașină și m-am dus. Când am ajuns acolo...n-am 
avut niciun amestec. Nu mă poţi învinovăţi pentru asta. 

— Când ai ajuns acolo? 

— Mai vreau de băut. Doar ca să-mi ung gâtul. 

— Spune-mi și restul, îi ceru Roarke. Altfel nu vei mai 
avea ce să ungi. 

Grogin începu să gâfâie. 

— Era deja moartă. Moartă, când am ajuns acolo. Sânge 
peste tot. Se înfuriase pe ea și nu mai era nimic de făcut. 
Am crezut că te omorâse și pe tine, pentru că nu mai 
plângeai. Dar îţi dăduse ceva să te adoarmă, doar puţin 
tranchilizant. 

A 

Dormeai. Îl chemase și pe Jimmy. Jimmy Bennigan. 

— Mai dă-i de băut, Bri. 

— Mulţumesc. Grogin întinse paharul. Vezi tu, înţelegi, 
fapta fusese comisă când am ajuns eu acolo. 

— Ce-aţi făcut cu ea? Tu și Jimmy și cel care a omorât-o. 

— A, am înfășurat-o în covor și am cărat-o la mașină. 
Dădu peste cap paharul de whisky, apoi își linse buzele. 
Așa cum a zis Paddy. Am mers de-a lungul râului, cât am 
putut mai mult. I-am legat pietre de picioare și am aruncat- 
o în apă. Nu mai era altceva de făcut. Murise. 

— Și apoi? 

— Ne-am întors și am curăţat bine totul, pentru orice 
eventualitate, apoi am răspândit zvonul că își părăsise 
copilul și fugise. Şi că dacă suflă cineva vreo vorbă, o să-i 
pară rău. Tuturor le era frică de Roarke. A convins-o pe 
Meg să se întoarcă, nu știu cum. Cred că a plătit-o, i-a 
promis mai mult. Și a zis că-i mama ta, și toată lumea a 
susținut același lucru. 

Își șterse nasul cu mâna sănătoasă. 

— Ar fi putut să te omoare și pe tine. Nu era greu. Putea 
să-ţi crape capul sau să te sufoce. 

— De ce n-a făcut-o? 

— Semănai leit cu el, continuă Grogin. Bucăţică ruptă. 
Un bărbat vrea să-și vadă numele dus mai departe, nu? 
Dacă erai fată, poate că te arunca în râu cu maică-ta, dar 
un bărbat vrea întotdeauna un băiat. 

Roarke se ridică în picioare, iar expresia lui îl făcu pe 
Grogin să se târască înapoi. 

— Şi polițiștii pe care-i avea la degetul mic l-au acoperit? 

— Păi, nu era treaba lor, nu? 

— Nu, nu era. Doar o fată, omorâtă în bătaie și aruncată. 
Mai târziu au venit după ea rudele ei. Fratele ei, am auzit, 
a fost prins și bătut măr. Cine ar fi făcut așa ceva? 

— A...desigur, Paddy a vrut să se ocupe singur de asta. 

Minte, își spuse Roarke. 

— După câte îmi amintesc, pe tine te folosea la 
mărunțișuri de-astea. 

Fulgerător, Roarke îl prinse de păr, dându-i capul pe 
spate și punându-i cuțitul la gât. 

— De unde să știu eu? O dâră de scuipat se prelinse 
printre buzele tremurătoare ale lui Grogin. De unde să 
știu? Am spart capete pentru el. Prea multe ca să le mai 
număr. Nu poţi să mă omori acum pentru asta. Au trecut 
atâţia ani. 

E de-ajuns o mișcare scurtă, gândi Roarke. Nu trebuia 
mai mult ca să-i vadă sângele curgând. Simţea că tremură, 
abia abţinându-se. 

Auzea urlete pe stradă. Simţea mirosul fricii, în izul dc 
transpiraţie stătută, de sânge, de urină, vedea pata umedă 
întinzându-se pe pantalonii lui Grogin. Preţ de o fracțiune 
de secundă, cât o eternitate, lama ascuţită a cuţitului 
mușcă din came. Apoi se dădu în spate și ascunse cuțitul în 
gheată. 

— Nu merită să te omor. 

Îl lăsară pe Grogin plângând într-o baltă de urină. 

— A fost o vreme când nu te-ai fi mulţumit să-i rupi un 
deget, spuse Brian după ce plecară. 

— A fost. Roarke strânse pumnul, imaginându-și 
plăcerea de a-l fi izbit pe Grogin în faţă, iar și iar. Nu 
merită, după cum spuneam. Nu era decât marioneta lui 
Patrick Roarke. Totuși, încă o să se teamă un timp, încă o 
să tremure, întrebându-se dacă nu o să mă întorc. Asta o 
să-l ţină treaz noaptea. 

— Ştiai deja cam tot ce ţi-a spus. 

— Trebuia să și aud. La Dublin era mai frig decât la New 
York. Şi putea vedea râul. Râul Liffey, cu podurile lui 
minunate, strălucind în soarele de vară. Râul în care-i 
aruncaseră corpul zdrobit. Trebuia să știu totul, cum s-a 
întâmplat, înainte să fac următorul pas. 

— Și anume? 

— Avea familie. Sunt în Clare. Au dreptul să știe și ei ce 
s-a întâmplat cu ea și de ce. Oh, Brian. Trebuie să mă duc 
și să le povestesc, dar mai întâi vreau să mă îmbăt 
zdravăn. 

— Ai venit la locul potrivit. Brian își puse un braţ peste 
umărul lui Roarke, luându-l de lângă râu. La noapte vii și 
stai cu mine. 

Poate că era vorba de lașitate, dar Eve nu voia să-și facă 
probleme din cauza asta. 

— Trebuie să organizăm toate discuţiile astea, să ne 
coordonăm activităţile și să verificăm numele. Se uită la 
ceas, de parcă ar fi fost în criză de timp. Aproape s-a 
terminat schimbul nostru. O să te duc acasă, să-ţi iei ce-ţi 
trebuie. Va fi mai ușor să lucrăm din biroul meu de-acasă; 
reunim toată echipa mâine-dimineaţă. 

— Vrei să stau la tine noaptea asta? 

— E mai ușor așa. 

— Înâm. Peabody își lăsă cuminte braţele în poală, în 
timp ce Eve ieșea din parcarea de la Columbia. Unul dintre 
lucrurile pe care trebuie să le iau este McNab. 

— Foarte bine. 

— Foarte bine, repetă Peabody, străduindu-se să-și 
reprime un zâmbet. Asta înseamnă că amândoi te invadăm 
în noaptea asta. 

Eve privea drept înainte, concentrată. 

— Trebuie să lucrăm mai mult și așa o să fie mai ușor. 

— Şi va fi mai ușor cu Summerset. 

— Ce vrei să spui? 

— Preferi ca eu și McNab să-ţi încercăm patul din 
camera de oaspeţi decât să te descurci singură cu 
Summerset. Este dulce. 

— Peabody, nu mă face să opresc mașina. 

— Ai reușit să-l întrebi pe Roarke dacă are vreun 
apartament disponibil? 

— Nu. A fost ocupat. Are multe pe cap. 

Peabody redeveni serioasă. 

— Mi-am imaginat. Dallas, are probleme? 

— Mda. E o încurcătură mare, ceva personal. Încearcă 
să-i dea de cap. O chestie de familie. 

— Credeam că nu are familie. 

— Şi el la fel. Nu putea vorbi despre asta. Nu știa dacă 
ar trebui să-i povestească ce se întâmplase. O să se 
descurce, în câteva zile o să se întoarcă. 

Intre timp, își spuse Peabody, tu ești întoarsă pe dos din 
cauza lui. 

— Dacă vrei, eu și McNab putem să stăm la tine până se 
întoarce. 

— Hai s-o luăm încet. 

Nu se plânse că trebuia să aștepte în timp ce Peabody își 
făcea bagajul. În schimb, rămase în mașină și începu să-și 
structureze notele într-un raport. Nu se plânse nici că 
trebuia să treacă pe la secţie să-l ia pe McNab. Orice era 
mai bine decât să se ducă singură acasă. 

Deci ajunsese și la asta, se gândi ea, încercând să ignore 
pălăvrăgeala celor doi. Nu voia să se ducă singură acasă. 
Acum doi ani nici nu s-ar fi gândit la asta. De fapt, chiar ar 
fi preferat. Să se încuie în casă și să petreacă restul serii 
ocupându-se de vreun caz. 

Desigur, nu l-ar fi avut pe Summerset bântuind prin 
casă. Cu piciorul rupt sau nu, prezenţa lui se simţea. Tot 
respirau același aer. 

Dar acesta nu era singurul motiv pentru care hotărâse 
să-i aducă pe Peabody și McNab acasă cu ea. Avea nevoie 
de companie, de zgomot, de distracţie. Ceva, orice care s-o 
determine să se concentreze asupra muncii, astfel încât să 
nu mai fie îngrijorată pentru Roarke. 

Unde naiba era și oare ce făcea acum? 

Hotări să nu se mai gândească și se concentră asupra 
discuţiei. 

— Crimson Rocket sună bestial, susținea McNab. Sunt 
nemaipomeniţi. 

— Mă lași? Sunt niște verze. 

— Nu te băga unde nu te pricepi, frumoaso. Ia de-aici. 

Scoase un player de buzunar și dădu drumul la muzică. 

Sau ce-or fi fost urletele alea; lui Eve îi sugerau un 
accident de tren. i 

— Închide-l! ordonă ea. Închide porcăria aia. 

— Dallas, fa un efort! Trebuie să fii deschisă pentru 
energie și ironie. 

— În două secunde deschid portiera și te arunc, cu tot cu 
energia ta, în stradă. 

Peabody rânji satisfăcută. 

— Ti-am spus că-s verze! 

— N-ai pic de gust muzical. 

— Ba tu! 

— Ba tu! 

Eve își băgă capul între umeri, încercând să-și acopere 
urechile. 

— Ce-am făcut? se întrebă ea retoric, intrând pe poartă. 
Ce-am făcut să merit asta? 

Se certară tot drumul până acasă, bătându-și joc de 
preferinţele celuilalt, cu tot felul de termeni suciţi, de care 
Eve n-auzise niciodată. Odată ajunși, frână brusc și ieși 
repede din mașină, doar să nu-i mai audă, dar erau chiar în 
spatele ei, și nu le tăcea gura. 

— Fuga! Acolo! Eve arătă cu degetul spre apartamentul 
lui Summerset. Şi luaţi-vă și dementa la pachet, poate 
înnebunește și măcar scap de o problemă. Vizitaţi 
pacientul, certaţi-vă până vă ies ochii din cap și se 
rostogolesc pe podea, luaţi cina, faceţi sex ca maniacii! 
Dispăreţi! 

— Dar ai zis că vrei să lucrăm la caz, îi aminti Peabody. 

— Timp de o oră, nu vreau să vă văd. O oră întreagă. 
Cred că am înnebunit, bombăni ea, urcând scările. Am 
înnebunit și nu-mi dau seama, iar acum am nevoie deo 
cameră liniștită, capitonată. 

— Ce-a apucat-o? întrebă McNab. 

— Roarke are probleme. lar asta a dat-o peste cap. Hai 
să vedem ce face Summerset. Dar Crimson Rocket nu fac 
două parale, adăugă ea. 

— Cum pot iubi o femeie care nu recunoaște geniul 
muzical adevărat? O mângâie pe fund. Aha, ăsta ar fi un 
motiv. Se aplecă la urechea ei. Crezi că ne descurcăm să-l 
vedem pe Summerset, să mâncăm și să ne facem de cap 
într-o oră? 

— Sunt sigură. 

Eve se duse la bucătărie, direct la AutoChef. 

— Cafea. Cafeaua o să mă ajute să nu-mi pierd minţile. 

Comandă cafea, apoi se gândi să o bea chiar acolo, dar 
se abținu. Luă cana, se așeză la birou și bău. 

— Computer. Se sprijini de spătarul scaunului, sorbind 
încet din cafea. Își limpezi mintea. Locotenent Dallas, Eve, 
cazurile H-23987 şi H-23992, conectare. Observaţii 
suplimentare. Legătura între victimele Howard și Sulu a 
fost stabilită prin declaraţiile mai multor martori. Ambii 
frecventau clubul Make The Scene, s-au întâlnit acolo. 
Amândoi au fost fotografiaţi de Hastings. Există o legătură 
între Hastings și Browning, profesoara lui Howard, una 
dintre ultimele persoane care au văzut-o în viaţă. Se 
cunoșteau, atât în plan profesional, cât și personal. La 
recomandarea ei, unii dintre studenţii lui Browning au 
lucrat ca asistenţi ai lui Hastings, ceea ce le asigura acces 
la fișierele lui, la imaginile victimelor. De asemenea, 
Browning avea acces la ele când își însoțea studenţii la 
seminarele ţinute în studioul lui Hastings. 

Făcu o pauză, întorcând datele pe toate părțile. 

— Alibiul lui Browning este slab, confirmat de partenera 
ei. Suspecta are cunoștințele necesare pentru a modifica 
înregistrările de securitate. Cei de la Tehnic vor studia 
discurile, pentru a stabili dacă au fost prelucrate. Nu este 
ea, spuse Eve încet. Nu se potrivește, dar trebuie să verific 
totul. Mă gândesc și la Angela Brightstar, partenera lui 
Browning. De asemenea, alibi slab, avea și mijloacele 

necesare și ocazia. Motiv? Gelozie și/sau exprimare 
artistică. 

Își luă cafeaua și începu să se plimbe în sus și-n jos prin 
cameră. 

— Computer, calculează probabilitatea. Tinând seama de 
metoda de operare a criminalului și de profilul actual, se 
încadrează în aceeași categorie de vârstă ca și victimele? 


ÎN LUCRU... CU DATELE CUNOSCUTE, PROBABILITATEA 
CA UCIGAŞUL ȘI VICTIMELE SA APARŢINA ACELEIAȘI 
CATEGORII DE VARSTA - INTRE 18 ȘI 22 DE ANI - ESIE 
32,2%. 


— Mda, așa mă gândeam și eu. Nu ar fi imposibil să fie 
vreun copil cu mintea sucită, vreun mic geniu, cu multă 
răbdare, dar pare mai curând un adult. Computer, verifică 
lista asistenţilor lui Hastings. Dă-mi categoria de vârstă. 


ÎN LUCRU... CATEGORIA DE VÂRSTĂ - ÎNTRE 18 ȘI 22 DE 
ANI. 


— Bine, afișează pe ecranul de perete numele tuturor 
persoanelor de peste 25 de ani. 


ÎN LUCRU... AFIȘAT. 


Le parcurse rapid și văzu două dintre numele pe care 
Peabody le notase ca pseudonime. 

— İn regulă. Brady, Adams, Olsen, Luis Javert. Compară 
numele acestea cu lista studenților trimiși la Hastings din 
partea lui Browning. Caută corelaţii cu numele de familie, 
cu adresele. Verifică posibilele combinaţii care s-ar potrivi 
cu fotografi sau artiști faimoși. 


ÎN LUCRU...TIMPUL ESTIMAT PENTRU FINALIZAREA 
SARCINII ESTE 23,5 MINUTE. 

— Mă rog. Afișează harta în timp ce lucrezi. 
AFIȘEZ... 


Se mută lângă ecran, studiind rutele și locurile marcate 
deja. Nicio corespondenţă cu numele pe care le verifica. 
Refacu în minte traseele, încercând să vadă ce văzuse și 
ucigașul. 

— Unde lucrezi? se întrebă ea cu voce tare. Unde-ţi ţii 
mașina? Cine ești? De ce ești așa? 

Lumină, se gândi ea. Lumina înseamnă energie, viaţă. 
Lumina înseamnă suflet. Nu există imagine fără lumină. Nu 
există viaţă fără lumină. _ 

Simţea că e ceva aici. Își lăsă capul pe spate, încercând 
să aprofundeze ideea. 

Și îi sună telefonul. 

— La naiba. Se duse să răspundă. Dallas. 

— Bună, iubito! 

— Roarke. Orice alt gând îi zbură din minte, simțindu-se 
copleșită de dragoste și de grijă. Unde ești? 

— În frumosul Dublin, spuse el rânjind. 

— Ești...ești beat? 

— Criţă, de-a binelea, chiar așa. Suntem deja la a doua 
sticlă. Sau poate că-i a treia. Cine le mai numără? 

— Tu și mai cine? 

— Eu și vechiul meu tovarăș din copilărie, Brian Kelly, îţi 
transmite dragostea și devotamentul lui. 

— Perfect. Se mai prostiseră înainte, ameţindu-se cu vin 
în vacanțe. Dar nu-l văzuse niciodată pe Roarke beat de-a 
binelea. Ochii lui frumoși erau înceţoșaţi, iar vocea lui 
minunată avea un puternic accent irlandez și i se 
împleticeau cuvintele, abia înţelegea ce-i spune. Sunteţi la 
Penny Pig. 

— Nu cred. Nu, spuse el, aruncând o privire în jur, ca să 
verifice. Nu seamănă. Cantitatea asta de whisky merită un 
loc mai intim. Suntem beti în apartamentul lui Bri. A ieșit 

frumos din mizerie, Bri adică. Are un apartament frumos. 
Asta-i el care cântă despre Molly Malone. 

— Aha. Deci era în siguranţă, își spuse ea, n-o să iasă 
împleticindu-se din cârciumă, să ajungă sub roţile unui 
autobuz. Cred că acolo e trecut de miezul nopţii. Du-te să 
te întinzi, dormi puţin. 

— Încă nu mi-e somn, nu vreau să visez. Mă înţelegi, nu, 
iubita mea? 

— Da. Roarke... 

— Am aflat azi niște lucruri la care încă nu vreau să mă 
gândesc. Le înec în băutură. Am aflat câte ceva de la unul 
dintre prietenii tatălui meu. Nenorocitul. Nu l-am omorât, 
ca să știi. Dar am vrut. 

— Nu pleca nicăieri în noaptea asta. Promite-mi că o să 
stai la Brian. N-ai decât să bei până cazi lat, dar nu pleca 
nicăieri. 

— Nu plec nicăieri până mâine. Mâine o iau spre vest. 

— Vest? Văzu în faţa ochilor o imagine cu ferme și munţi 
și câmpuri întinse, pustii. Unde? în Montana? 

Roarke râse cu poftă. 

— Iisuse, mă mai întreb de ce te iubesc atât! Vest în 
Irlanda, draga mea. Mâine o iau spre Clare. E posibil să mă 
omoare când mi-or vedea faţa - faţa lui. Dar trebuie să fac 
asta. 

— Roarke, mai bine mai stai cu Brian o zi. Lasă lucrurile 
să se mai așeze. Apoi...Ce dracu' a fost asta? întrebă ea, 
auzind o izbitură puternică. 

— A, a căzut Brian, se pare că a luat și masa și lampa cu 
el. A picat în nas, bietul de el. Mai bine să încerc să-i mut 
fundul în pat. Te sun mâine. Ai grijă de polițista mea. Nu 
pot trăi fără ea. 

— Iar tu ai grijă de irlandezul meu. Nici eu nu pot trăi 
fără el. 

Roarke clipi, confuz. 

— Cine, Brian? 

— Nu, idiotule! Tu. 

— A! Rânji din nou spre ea, atât de prostește încât simţi 
că o doare sufletul. Păi, e bine atunci. Suntem chit. Noapte 
bună. 

— Noapte bună. Rămase cu ochii la ecranul negru, 
dorindu-și să poată întinde mâna și să-l aducă unde îi era 
locul. 


Computerul tocmai afișa rezultatele, când Peabody și 
McNab dădură buzna înăuntru. 

— Summerset e bine, spuse Peabody. Mâine scapă de 
ghips și poate începe să meargă câte puţin. 

— Leșin de încântare. Matthew Brady, Ansei Adams, 
Jimmy Olsen, Luis Javert. Cine sunt ăștia? 

— Jimmy Olsen, reporter, Daily Planet, spuse McNab. 

— Îl cunoşti? 

— Superman, Dallas. Trebuie să înveţi mai multe despre 
cultura pop. Benzi desenate, romane ilustrate, filme, 
jocuri, jucării. Vezi tu, Superman este un supererou de pe 
planeta Krypton care a fost trimis pe Pământ când era doar 
un bebeluș și... 

— Doar esenţialul, McNab- 

— Se deghizează într-un reporter cumsecade, Clark 
Kent, și vine la Metropolis ca să lucreze la Daily Planet, un 
ziar. Jimmy Olsen este unul dintre personaje, un tânăr 
reporter și fotograf. 

— Fotograf, am înţeles. Și ceilalți doi? 

McNab ridică din umeri. 

— Habar n-am. 

— Ansei Adams a fost fotograf, răspunse Peabody. Tata 
are niște copii după lucrările lui. Compoziții după natură. 

— Și Matthew Brady. Se duse la computer să-l verifice. 
Alt fotograf. Trei la trei. Nicio corespondenţă cu numele de 
familie sau adrese. Și, numărul doi? 

Privirea i se aspri. 

— Învingător la puncte! Nu Luis, ci Henri Javert, 
fotograf cunoscut mai ales pentru portretele pe care le 

face morţilor. A devenit popular la începutul secolului, la 
Paris. Deși imagistica umbrelor, cum este denumită 
această formă de artă, s-a demodat rapid, opera lui este 
considerată drept etalon al stilului. Exemple ale lucrărilor 
lui pot fi admirate la Luvru, în Paris, la Muzeul Imaginilor 
din Londra și la Centrul Internaţional al Fotografiei, de la 
New York. McNab, dă-mi tot ce găsești despre Henri 
Javert. 

— Imediat. 

— Peabody, avem câteva corelaţii aici pentru Luis. 
Verificaţi și reduceţi cercul suspecţilor, spuse ea, cu un 
zâmbet feroce. I-am luat urma. 


Lucră până simţi că-i ard ochii, lucră mult după ce-i t 
imisese pe Peabody și McNab la culcare sau la orice aveau 
ei de gând să facă în patul ăla. 

Când mintea începu să i se înceţoșeze, ca și privirea, se 
târi până la canapea, pentru a se odihni câteva ore. Nu 
voia să mai petreacă o noapte singură în patul cel mare. 

Dar visurile tot o ajunseră, prinzând-o în capcana de 
jheaţă a coșmarului. 

Camera îi era cunoscută. Înspăimântător. Camera aceea 
oribilă din Dallas, unde era teribil de frig, iar lumina era de 
un roșu murdar. Ştia că e doar un vis și se luptă să scape 
de el. Dar simţea deja mirosul sângelui - pe mâini, pe 
cuțitul pe care-l ţinea strâns - împroșcat pe podea, ţâșnind 
din el. 

Simţea mirosul morţii lui, iar imaginea - ce făcuse, ce 
ajunsese să facă pentru a se salva - era adânc gravată în 
mintea ei. 

Braţul o durea îngrozitor. Braţul copilului din vis, al 
femeii pradă visului. O ardea acolo unde-i rupsese osul, îl 
simţea rece ca gheaţa în rest, până la umăr, până la 
degetele care șiroiau de sânge. 


255 


Trebuia să-l spele. Asta făcuse atunci, asta va face și 
acum. Să spele sângele, să spele moartea în jetul de apă 
rece. 

Se mișca încet, ca o bătrână, schimonosindu-se din 
cauza durerii dintre picioare, încercând să nu se 
gândească la ce-o provocase. 

Era un miros metalic - apa, sângele - de unde să știe? N- 
avea decât opt ani. 

O bătuse din nou. Venise acasă, încă nu era destul de 
beat încât să o lase în pace. Așa că o bătuse iar, o violase 
iar, o zdrobise iar. Dar, de data asta, îl oprise. 

Cuţitul îl oprise. 

Acum putea pleca, putea fugi de frig, de camera asta, de 
el. 

— N-o să scapi niciodată, știi asta. g 

Ridică privirea. Deasupra chiuvetei era o oglindă. Işi 
vedea fața reflectată în ea - slabă, albă, cu ochii întunecațţi 
de durere - și fața din spatele ei. 

Atât de frumoasă, cu ochii lui magici, cu părul negru, 
mătăsos, cu gura senzuală. Ca o imagine dintr-o carte. 

Roarke. Îl cunoștea. Îl iubea. Odată, venise cu ea la 
Dallas, iar acum urma să o ducă departe. Când se întoarse 
spre el, nu mai era un copil, ci femeie. Şi totuși, cel care 
fusese tatăl ei, zăcea între ei, plin de sânge. 

— Nu vreau să rămân aici. Trebuie să mă întorc acasă. 
Sunt atât de fericită că ai venit să mă iei acasă. 

— L-ai terminat pe Richie, nu? 

— M-a lovit. Nu se mai oprea. 

— Ei, hai, un tată trebuie să-și mai și bată copilul uneori, 
așa învaţă ce înseamnă respectul. Se aplecă și, apucându-l 
de păr pe tatăl ei, îi înălţă capul să-l vadă mai bine. Il 
cunoșteam, știi? Am avut niște afaceri. Suntem de-o teapă. 

— Nu, nu ești ca el. Nu l-ai cunoscut niciodată. 

Ochii lui albaștri scânteiară, iar ea simţi cum i se 
strânge stomacul. 

— Nu-mi place când o femeie mă face mincinos în faţă. 

— Roarke! 

Luă cuțitul de jos, ridicându-se încet. 

— Care dintre noi? Eu sunt Patrick Roarke. Zâmbind, 
zâmbind, răsuci cuțitul în mână, îndreptându-se spre ea. Și 
cred că e timpul să înveţi ce-nseamnă să-ţi respecţi tatăl. 

Se trezi ţipând, transpirată toată. 


Când sosi echipa, deja se calmase. Coșmaruri, griji 
pentru Roarke, chiar și discuţia pe care trebuia să o poarte 
cu Summerset rămăseseră undeva, în urmă. 

— Trebuie să-l verificăm pe acest Luis Javert, asistentul 
lui Hastings în ianuarie, când au fost făcute fotografiile cu 
Rachel Howard la nuntă. Conform profilului, vom 
presupune că are între 25-60 de ani. Foarte practic, fire 
artistică, inteligent. Probabil locuiește singur și deţine sau 
are acces la echipamente fotografice. Eu zic că deţine. 
Acestea sunt uneltele lui, munca lui, arta lui. Feeney, 
vreau să verifici ipoteza asta cu Browning. Numele nu 
apare pe lista studenţilor pe care i-a trimis la Hastings, dar 
poate și l-a schimbat. Sunt sigură că a studiat cu ea, poate 
că a predat vreun curs despre Javert. La momentul ăsta 
cred că s-a săturat să mă vadă, poate că o figură nouă o să 
aibă mai mult succes. 

— De douăzeci de ani nu mi s-a mai spus așa, comentă 
Feeney, molfăind o gogoașă. 

— McNab, te duci Ia Columbia. Te ocupi de studenţi, 
urmărești pista Javert, vezi cine e interesat de genul ăsta 
de artă. 

— Poliţiștii, spuse el, cu gura plină de omletă. Poliţiștii 
de la Omucideri fotografiază tot timpul morti. 

— Dar nu și înainte să moară. 

— Ce zici de doctori? spuse el, pescuind șunca din 
farfurie. Şi ei au o evidență cu pacienţii, inclusiv 
fotografiile lor, corect? înainte și după. De obicei ca să se 
acopere, în caz că vrea cineva să-i dea în judecată, dar... 

— Ştii că s-ar putea să nu fii atât de prost precum pari? 
spuse Eve, furându-i o felie de șuncă. Greu de crezut, dar e 
posibil. Lumină. Energie, sănătate, vitalitate. Mă tot 
gândeam la asta aseară, dar mi-a fost distrasă atenţia. 
Poate că băiatul nostru este bolnav. Dacă s-a convins 
cumva că, absorbind energie vitală, prin intermediul 
fotografiilor, se poate vindeca? 

— E posibil. 

— Exact. Eu și Peabody vom urma varianta asta. Baxter 
și Trueheart se duc la cluburi. 

— Asta e meserie grea. Baxter sorbi din cafea. Să-ţi faci 
veacul pe la cluburi, să te holbezi la corpuri tinere și 
frumoase, îi făcu cu ochiul lui Trueheart. Nu, copile? 

Trueheart roși. 

— Sunt multe de ţinut sub observaţie. Se dansează, e 
muzică, tot ce se petrece lângă bar, fluxul de date. 

— A fost agăţat de trei ori, adăugă Baxter. Două erau 
fete. 

— Vorbiţi despre fotografie. Aduceţi vorba despre Henri 
Javert ăsta, dacă discutaţi cu cineva. 

— N-a fost așa, locotenente. Doar stăteau de vorbă cu 
mine. 

— Îl iubesc pe băiatul ăsta. Baxter își șterse o lacr mă 
imaginară. Pur și simplu îl iubesc. 

— Trueheart, dacă Baxter se dă la tine, ai permisiunea 
să-l trosnești. Gata, la treabă. In seara asta, slujbă de 
comemorare pentru Rachel Howard. Baxter și Trueheart 
vor dansa printre adolescente, dar ceilalți vreau să fie 
acolo. Poate apărea băiatul nostru. Să-i dăm drumul. 
Peabody, am o problemă personală de rezolvat jos. Să fii 
gata în zece minute. 

Eve cobori și îl găsi pe Summerset certându-se cu 
asistenta. 

— Dacă vrei să scapi de ghips, vei coopera și mă vei lăsa 
să te transport la centrul de sănătate. Ai nevoie de 
permisiunea și supravegherea doctorului ca să îl scoţi. 

Fascinată, Eve urmări spectacolul. 

— Madam, în ciuda unor provocări greu de ignorat, încă 
n-am lovit o femeie. Dar se pare că pentru toate este un 
început. 

— Reușești să-l enervezi mai rău decât mine, comentă 
Eve, moment în care cei doi se întoarseră furioși spre ea. 
Cred că s-ar putea să te păstrez. 

— Mă aştept la puţină cooperare, începu Spence, 
ridicând bărbia. 

— Nu-i voi permite acestei persoane să mă târască până 
la centrul de sănătate pentru o procedură simplă. 

— Este nevoie de un medic... 

— Atunci adu medicul aici, sugeră Eve. Și termină odată 
cu toată povestea asta. 

— N-am de gând să solicit unui medic o vizită la 
domiciliu pentru un asemenea fleac. 

— Dacă-i un fleac, de ce avem nevoie de doctor? 

— Aha! Summerset ridică victorios degetul. Exact! 

— Fac pariu că pot să-l dau jos cu un glonţ, spus Eve, 
trăgând gânditoare pistolul. Dacă vrei să te dai puţin în 
spate, Spence, o să... 

— Lasă ăla jos! strigă Summerset. Eşti nebună! 

— Ar fi fost amuzant. Eve dădu din umeri și puse pistolul 
în toc. Sună doctorul, îi ordonă lui Spence. Spune-i că 
Roarke vrea să vină și să-i scoată ghipsul și să facă orice 
altceva ar fi necesar ca să mă scape de ghimpele ăsta, să-l 
pună pe picioare, să-l văd odată plecat! 

— Nu înţeleg... 

— Nu ţi-a cerut nimeni să înţelegi, trebuie doar să faci 
ce ţi se spune. Dacă doctorul are vreo problemă cu asta, o 
să-l lămuresc eu, adăugă Eve. 

Spence se făcu nevăzută, iar Eve își băgă mâinile în 
buzunare. 

— Cu cât te pui mai repede pe picioare, cu atât o să te 
bucuri de vacanţă mai curând, și nu aici. lar eu o să respir 
ușurată în absenţa ta. 

— Nimic nu mi-ar face mai multă plăcere. 

Dând din cap, îl împinse pe Galahad care sărise din 
poala lui Summerset pentru a se freca de picioarele ei. 

— A sunat aseară Roarke. Era la Brian, în Dublin. Era 
beat. Beat rău. 

— Vesel sau furios? 

— Mai mult vesel. Frustrată, își trecu mâna prin păr. Dar 
își pierduse controlul, iar asta este periculos. Zicea ceva, 
că ar fi aflat niște informaţii de la unul dintre prietenii 
tatălui său. Știi cine ar putea fi? 

— Nu l-am cunoscut prea bine pe Patrick Roarke. Am 
încercat să-l evit, pe el și pe cei de teapa lui. Aveam un 
copil de crescut. Făcu o pauză. Un timp, am avut doi. 

Eve nu făcu niciun comentariu. Nu era nimic de spus. 

— A zis că pleacă spre Clare azi. Asta e în vest. De-acolo 
era ea, mama lui. Nu se așteaptă să fie primit cu braţele 
deschise. 

— Dacă-l învinovăţesc pe el, n-au decât de pierdut. Tatăl 
lui nu a reușit să-l frângă, nici să-l transforme într-un 
monstru. Deși a încercat. O studie pe Eve, încercând să 
ghicească dacă O dureau cuvintele lui. 

Dar nu putea citi nici urmă de resentiment în ochii ei 
când se aplecă și îl întrebă încet: 

— Tu l-ai omorât pe Patrick Roarke? 

Figura lui rămase impasibilă, ca și a ei. 

— Nu există termen de prescripţie pentru crimă. 

— Nu te întreb în calitate de poliţist. 

— Trebuia să-mi protejez copiii. 

Eve respiră adânc. 

— Roarke nu știe, nu-i așa? Nu i-ai spus niciodată. 

— N-aveam ce să-i spun. Locotenente, asta ţine de 
trecut. N-ar trebui să fii acum în altă parte? 

— Ba da. Se îndreptă de spate, apoi se întoarse. Ţine 
minte, mult n-o să mai zaci aici. În curând, casa asta va fi 
fără Summerset, timp de trei săptămâni sublime! 

Summerset zâmbi, apoi ridică mâna să-l mângâie pe 
Galahad. 
— Cred că o să-i fie dor de mine cât o să fiu plecat. 

Când ai relaţii, le folosești. Doctorii, ca specie, îi au în 
general nesuferiţi, dar, într-un fel sau altul, reușii să 
dezvolte o relaţie personală cu doi dintre ei. 

Pentru informaţiile de care avea acum nevoie, Louise 
Dimatto era persoana potrivită. 

Știind ce program încărcat are, o sună întâi, află unde 
este, apoi obţinu o programare. 

Clinica de pe Canal Street era proiectul ei de suflet. Se 
luptase cu toată familia ei sus-pusă pentru a înființa o 
clinică cu servicii medicale gratuite la periferia orașului, 
unde forfoteau cei care dormeau în șanțuri și cerșetorii, 
dar nu-i păsase. 

Işi dedicase timpul și banii pentru a reuși, apoi lansase o 
campanie pentru a atrage mai multe fonduri, mai mulţi 
oameni, de oriunde. lar Louise era o femeie cu resurse. 

Contribuise și ea. Mai exact, Roarke, se gândi ea, 
parcând lângă o mașină veche de când lumea, fără 
cauciucuri, fără banchete și fără o portieră. Erau banii lui, 
chiar dacă șmecherul reușise să-i strecoare în contul ei. 

De oriunde ar fi venit, erau bine cheltuiţi. Clinica 
reprezenta o rază de lumină într-o lume întunecată. 

Clădirea era banală, deși avea geamurile curate și 
zidurile neacoperite de grafii ti. 

Peste drum, o drogată purtând ochelari de soare cât 
toată fața își încorda mușchii pe o melodie pe care o 
fredona de una singură. Doi băieţi duri sprijineau o ușă, 
căutând necazul cu lumânarea. 

Majoritatea ferestrelor erau deschise, în speranţa că ar 
prinde o boare de vânt. Din case răzbătea un zgomot 
pestrit și asurzitor, copii urlând, trash rock, voci furioase. 

Eve aprinse luminile semnalând că este în misiune, apoi 
se apropie de băieţi. Aceștia se îndreptară de spate, 
rânjind cu feţele lor de duri. 

— O cunoașteţi pe doctoriţa Dimatto? 

— Toată lumea o cunoaște. Ce te interesează? 

— Oricine îndrăznește s-o deranjeze, o avertiză celălalt, 
a încurcat-o. 

— Mă bucur să aud asta, pentru că este prietena m&a. 
Vreau să intru să discut cu ea. Vedeţi mașina aia de 
poliţie? 

Unul dintre ei pufni dispreţuitor. 

— Jaful ăla? 

— Jaful meu, sublinie Eve. Vreau să o găsesc în aceeași 
stare când ies. Dacă nu, încep problemele, cu voi, tinerii 
mei domni. Clar? 

— Ooo, Rico, uită-te cum tremur. Primul îi dădu un cot 
celuilalt, râzând cu gura până la urechi. Slăbănoaga asta o 
să mă plesnească peste faţă dacă i se ușurează cineva pe 
cauciucuri. 

— De obicei mi se spune poliţista iadului. Nu, Peabody? 

— Exact. 

Privindu-i calm, pe rând, Eve întrebă: 

— Şi de ce mi se spune astfel, Peabody? 

— Pentru că sunteţi cât se poate de a dracului. Și, mai 
curând decât să plesniţi pe cineva peste faţă pentru că s-a 
ușurat pe cauciucurile dumneavoastră aflate în exerciţiul 
funcţiunii, anticipez că veţi apuca boașele sus-numitului, le 
veţi răsuci inimos, apoi le veţi utiliza pentru a-l strangula. 

— Exact. lar apoi ce fac, Peabody? 

— Apoi? Cred că râdeţi. 

— Astăzi încă n-am râs deloc, e bine să ţineţi minte asta. 
Mulțumită că mașina ei va rămâne întreagă, Eve traversă 
strada și intră în clinică. 

— Faza cu râsul a fost bună, Peabody. 

— Mulţumesc. Mi s-a părut că este un final potrivit. Vai 
de mine! exclamă ea, privind în sala de așteptare. Era 
plină, 

A A 

gemea de oameni în diferite stadii de suferință. In 
comparaţie cu mulţi dintre ei, băieţii duri de-afară păreau 
niște cercetași cuminţi, dar stăteau cu toţii și își așteptau 
rândul. 

Sala era curată. Proaspăt vopsită, covorul perfect curat, 
plante sănătoase. O porţiune fusese separată, iar acum era 
plină de scăunele pentru copii și de jucării. Văzu acolo un 
băieţel de vreo patru ani, bătând ritmic în cap cu un ciocan 
gonflabil un alt micuţ, de vreo doi ani. Fiecare lovitură era 
marcată de im strigăt victorios: Bang! 

— N-ar trebui să-l oprească cineva? întrebă Eve. 

— Ce? Nu, deloc. Face exact ceea ce trebuie. E normal 
ca frații mai mari să-i bată pe cei mici. Zeke aproape că mi- 
a fisurat o coastă, tot împungându-mă. Chiar mi-e dor de 
el. 

— Mă rog. Uimită, Eve se îndreptă către recepţie. 

Li se indică biroul lui Louise. Oricât ar fi evoluat clinica, 
era tot micuţ și înghesuit. Binefăcătorii care donaseră 
pentru clinică puteau sta liniștiți, banii lor nu contribuiau 
la confortul doctoriţei. 

Eve folosi timpul cât trebuia să aștepte ca să își verifice 
mesajele, simțind că fierbe când găsi unul, foarte scurt, de 
la Roarke. 

Louise năvăli înăuntru, purtând un halat de un 
verdedeschis peste blugi și tricoul alb. Halatul era pătat de 
un lichid albicios. 

— Salutare, gașcă! Cafea. Am doar zece minute. Scuipaţi 
tot. 

— Păi, ai scuipat tu deja, spuse Eve, arătându-i halatul. 

— A, azi sunt la pediatrie. Un pic de vomă. 

— Aha, bleah. 

Chicotind, Louise luă cafea de la AutoChef. 

— Îmi imaginez că tu ajungi acasă cu fluide mult mai 
interesante pe haine. Deci? Se așeză pe marginea biroului, 
oftând. Ce bine e să nu stai în picioare! Aproape că-i mai 
bine decât să faci sex. Cu ce vă pot ajuta? 

— Ştii de povestea cu cei doi studenţi uciși? 

— Am auzit la știri. Nadine, în special. Suflă în cafea, 
apoi bău. De ce? 

— Lucrez la o teorie, că ucigașul poate fi bolnav, dacă nu 
chiar pe moarte. O boală, o afecţiune, ceva. 

— De ce? 

— Este o teorie complicată. 

— Am doar zece minute la dispoziţie. Scotoci în 
buzunarul halatului și scoase o acadea, ca să mergă cu 
cafeaua. Așa că va trebui s-o simplifici. 

— Există o veche superstiție, conform căreia sufletul 
este absorbit de aparatul de fotografiat. Cred că a dus-o la 
un nivel superior. Vorbește despre lumina lor - lumină 
pură. Şi cum îi aparţin acum. Poate că exagerez, dar dacă 
este convins că are nevoie de lumina lor ca să 
supravieţuiască? 

— Hmm, făcu Louise, interesant. 

— Dacă așa este, s-ar putea să fi primit vești proaste în 
legătură cu timpul care i-a mai rămas de trăit. Voi spuneţi 
tumorilor umbre, nu-i așa? 

— Un chist, o masă tumorală arată ca un fel de umbră - o 
pată întunecată - la radiografie sau la ultrasunete. 

— lar astea sunt un fel de imagini, nu? Ca niște 
fotografii? 

— Da, exact. Văd unde baţi, dar nu înţeleg cum pot eu să 
te ajut. 

— Cunoști doctori, care cunosc alţi doctori. Ai relaţii la 
spitale și la centrele de sănătate. Vreau să știu cine a 
primit vești de-astea în ultimele douăsprezece luni. Apoi 
pot reduce rezultatele căutării la bărbaţii între douăzeci și 
cinci și șaizeci de ani. 

— A, asta-i floare la ureche. Louise scutură din cap și își 
termină cafeaua. Dallas, chiar și cu vaccinul împotriva 
cancerului, cu diagnosticarea precoce, cu progresele 
înregistrate de tratament, încă sunt destui oameni care 
ajung în faze terminale sau inoperabile. La aceștia trebuie 
să îi adaugi pe cei care, indiferent de motiv - religie, 
teamă, încăpățânare, ignoranță - refuză tratamentul, și o 
să ajungi la câteva sute doar în Manhattan. Poate chiar 
mii. 

— Mă descurc. 

— Poate că da, însă mai există o problemă. Se numește 
confidenţialitatea relaţiei doctor-pacient. Nu-ţi pot da 
nume, nici eu, nici orice alt doctor sau prestator de servicii 
medicale care se respectă. 

— E un ucigaș, Louise. 

— El, poate, dar mulţi alţii nu sunt, și au dreptul la 
confidenţialitate. O să întreb, dar nimeni nu-mi va indica 
nume, iar eu nu aș putea să ţi le dau cu bună știință. 

Nervoasă, Eve începu să se plimbe prin birou, în timp ce 
Louise scoase încă o acadea și i-o întinse lui Peabody. 

— Lămâie. Mulţumesc. 

— Fără zahăr. 

— Scârbos, replică Peabody, dar îi scoase ambalajul. 

Eve respiră adânc, liniștindu-se. 

— Spune-mi un singur lucru. Ce fel de umbră înseamnă 
de obicei moarte sigură? 

— Numai întrebări ușoare nu pui. Presupunând că 
pacientul face vaccinurile recomandate și examinările de 
rutină anuale, astfel încât să fie posibilă depistarea 
precoce, aș zice că tumorile la creier. Dacă masa tumorală 
nu s-a întins, putem omori sau limita evoluţia celulelor sau, 
dacă este necesar, putem transplanta organul afectat. Dar 
nu putem înlocui creierul. Şi, adăugă ea lăsând cana jos, 
este o ipoteză absolut hazardată. 

— De undeva trebuie să încep. Poate că discuţi tu cu 
prietenii tăi neurologi. Individul este capabil să plănuiască 
și să execute acţiuni complexe. Este raţional și deplasabil. 

— O să fac tot ce pot. Nu va fi mare lucru. Acum trebuie 
să mă întorc pe front. Apropo, mă gândeam să dau o mică 
petrecere. Doar cu prieteni. Voi două, Roarke și McNab, eu 
și Charles. 

— Aha, mormăi Eve. 

— Sună minunat. Să ne spui când. Ce face Charles? 
adăugă Peabody. N-am mai vorbit de mult cu el. 

— E foarte bine. Ocupat, dar așa e toată lumea. Tinem 
legătura. 

— Hei! Dă-mi și mie o acadea! 

Râzând, Louise îi aruncă una, apoi ieși. 

Când ajunseră afară, Eve se plimbă pe lângă mașină. Se 
aplecă să inspecteze cauciucurile. Apoi le zâmbi celor doi 
de peste drum, înainte să-și îndese bomboana în gură. Nu 
vorbi până nu plecară. 

— În regulă, nu-i treaba mea, dar cum de nu te sperie 
ideea unei mici petreceri cu Louise și Charles? 

— De ce m-ar speria? 

— Hm, nu știu, stai să mă gândesc. Eve luă un aer 
meditativ, plimbând acadeaua în gură. Struguri. Nu-i rău. 
Poate pentru că, la un moment dat, ai ieșit cu Charles, iar 
faptul că petreceai încă prea mult timp cu el l-a determinat 
pe actualul tău coleg de pat să se înfurie atât de tare încât 
i-a luat fundul adorabil la șuturi? 

— Păi, parcă mai adaugă sare și piper relaţiei, nu? 
Oricum, Charles cel cu fundul indiscutabil adorabil este 
doar un prieten. Şi o iubește pe Louise. lar mie îmi place 
Louise. Nu m-am culcat cu Charles și, chiar dacă aș fi 
făcut-o, tot n-ar conta. E 

Ba ar conta, orice-ar fi zis lumea. Insă Eve își păstră 
părerile pentru sine. 

— Bun. Dacă tot n-ar conta, cum de nu i-ai spus lui 
McNab că tu și Charles n-aţi ajuns niciodată în pat? 

Peabody dădu din umeri. 

— S-a purtat ca un imbecil. 

— Peabody, McNab este un imbecil. 

— Da, dar acum este imbecilul meu. Cred că ar trebui 
să-i spun. Dar asta ar însemna să aibă un avantaj. Nu 
vreau să-i dau satisfacţie. 

— Ce avantaj? 

— Păi, acum, sunt eu în avantaj, fiindcă el crede că mă 
culcam cu Charles și am încetat din cauza lui. Dar, dacă-i 
spun că nu m-am culcat niciodată cu Charles, pierd 
avantajul ăsta. 

— Mă doare capul. Nu trebuia să te-ntreb. 


O luă de la început. Rachel Howard. 

Fibrele textile.  Identificaseră marca și modelele 
vehiculelor care erau dotate din fabrică cu tipul respectiv, 
apoi lista proprietarilor înregistraţi. Mașina unchiului lui 
Diego Feliciano nu se potrivea, nici a lui Hastings. 

Până acum, asta fusese o pistă moartă, dar trebuia să 
insiste. 

Și mai era și tranchilizantul. Un opiaceu cu reţetă, nu 
vreo prostie cumpărată la colț de stradă. Dacă teoria ei 
despre ucigaș stătea în picioare, probabil îi fusese prescris 
chiar lui. Ceva să-l ajute să doarmă, să-i calmeze nervii, să- 
i aline durerea. 

Va verifica deţinătorii de vehicule, farmaciile din jur, 
orice achiziție de echipament fotografic din ultimele 
douăsprezece luni. 

Plictisitor, și mai lua și mult timp. Plus că trebuia să 
aștepte autorizaţiile pentru aceste verificări. 

Oare i-ar fi fost mai ușor dacă Roarke era prin preajmă? 
se întrebă ea. L-ar fi folosit, l-ar fi implicat în caz, l-ar fi 
lăsat să-și folosească echipamentul mult superior și 
abilitățile mult superioare, plus obiceiul de a trece peste 
codurile standard de securitate și de blocare a accesului? 

Probabil. 

Dar nu era aici, așa că n-avea de ales. Era presată de 
timp. Ucigașul răpise două vieţi și n-avea de gând să se 
oprească. 

Nu o să mai aștepte mult până să caute următoarea 
lumină. 

Eve începu verificările la primul nivel, așteptând să 
obţină autorizaţia pentru a merge mai departe. Și se gândi 
că vreun alt copil, necunoscut, intrase deja în obiectiv. 

Apoi se gândi la Roarke, prins în capcana propriului 
trecut. 


Nu călătorise prea mult în vestul ţării în care se născuse. 
Afacerile lui se derulaseră în general în Dublin sau spre 
sud, în Cork, ori spre nord, în Belfast. 

Avea o proprietate în Galway, dar nu călcase niciodată 
acolo și petrecuse doar o jumătate de zi într-un hotel, fost 
castel, pe care-l cumpărase în Kerry. 

Deși nu împărtășea suspiciunea soţiei sale faţă de zona 
rurală, prefera de obicei orașul. Se îndoia că va ști 
vreodată ce să facă într-un spaţiu cu câmpuri întinse, verzi, 
pline de flori. 

Ritmul ar fi prea lent pentru el, nu ar rezista decât o 
vacanţă scurtă, dar pe undeva se bucura să vadă că totul 
rămăsese la fel, secol după secol. 

Verde și pașnic. 

Irlanda lui, din care plecase odinioară, fusese gri, 
întunecată, dură și amară. Aici nu era doar o altă parte a 
țării, ci și o lume diferită față de cea pe care o cunoscuse 
el. 

Fermierii încă mai cultivau pământul aici, oamenii își 
plimbau câinii pe câmp, iar ruinele fostelor castele și 
fortărețe și turnuri încă rămăseseră în picioare. 

Turiștii, își spuse el, probabil că se opreau să 
fotografieze tot, apoi mergeau mai departe, mile întregi, 
până la următoarele ruine. Iar localnicii se uitau din când 
în când în urma lor. 

Vezi, își spuneau ei probabil, au încercat să ne înfrângă. 
Vikingii și britanicii. Dar nu au reușit. Și nu vor reuși 
niciodată. 

Se gândea rar la moștenirea lui culturală, și nu avusese 
niciodată patriotismul grandoman pe care-l etalau atâţia 
irlandezi ai căror strămoși lăsaseră în urmă câmpiile astea 
verzi. Însă acum, conducând de unul singur, sub cerul 
acoperit de nori care făceau razele soarelui suportabile, 
văzând umbrele ce dansau peste valurile nesfârșite de 
verde punctate de flori, simţi o strângere de inimă. 

Pentru că era cu adevărat frumos și reprezenta o parte 
din el pe care nu o cunoscuse niciodată. 

Zburase de la Dublin la Shannon, pentru a câștiga timp 
și pentru că noaptea de beţie îi provocase o durere de cap 
insuportabilă. Ca urmare, hotărâse să conducă până la 
Clare, să nu se mai grăbească. 

Ce naiba avea să le spună? Nimic nu părea adecvat. Nu 
fusese niciodată în stare să găsească cuvintele potrivite și 
n-avea nicio logică să încerce. 

Nu-i cunoștea, nici ei pe el. Iar vizita lui de-acum nu 
făcea decât să redeschidă răni dureroase. 

Pentru ei nu era decât o fantomă a trecutului. 

Dar vedea fantoma asta cu ochii minţii, o vedea 
traversând câmpul sau stând între flori. 

Ea nu-l părăsise, își spuse. Cum putea el s-o părăsească? 

Când harta vocală îl avertiză că trebuie să cotească 
pentru a intra în satul Tulla, se conformă. 

Drumul șerpuia printr-o pădure, în mare parte tânără, 
cel mult cincizeci de ani. Apoi copacii se răriră, lăsând loc 
câmpului, dealurilor unde soarele aluneca leneș printre 
nori. 

Văzu vacile și caii lângă gard și zâmbi. Poliţista lui n-ar fi 
deloc încântată să stea așa de aproape de animale și ar fi 
fost nedumerită să-l vadă pe bătrânelul îmbrăcat curat, în 
cămașă albă, îndreptându-se spre el într-un tractor 
prăpădit. 

De ce, s-ar întreba ea pe un ton mirat, parcă o și auzea, 
de ce ar vrea cineva să facă așa ceva? Și ar fi și mai uimită 
să-l vadă pe bătrânel ridicându-și șapca să-l salute, de 
parcă s-ar fi cunoscut de când lumea. 

Ii simţea lipsa, parcă nu era întreg fără ea. 

Ar fi venit cu el, dacă i-ar fi cerut-o. Așa că nu-i ceruse 
asta. N-ar fi putut. Era o parte din viaţa lui care nu avea 
nicio legătură cu ea și așa trebuia să rămână. Când va 
termina și cu asta, se va întoarce. Se va duce acasă și gata. 


DESTINAȚIA, îl informă computerul, LA JUMĂTATE DE 
KILOMETRU DISTANŢA, PE STANGA. 


— Foarte bine, comentă el. Să facem ce e de făcut. 

Deci ăsta era pământul lor - al mamei lui -, dealurile 
astea, câmpurile, vacile care îl priveau placid. Hambarul și 
adăposturile din piatră, gardurile. 

Casa din piatră, cu grădina înflorită și poarta albă. 

Inima îi tresări puţin și simţi că i se usucă gura. Mai 
mult decât orice, și-ar fi dorit să treacă pur și simplu mai 
departe. 

Aici locuise ea. Aici fusese căminul ei. Aici dormise. 
Mâncase. Râsese și plânsese aici. 

O, Doamne! 

A 

Își impuse să cotească pe alee, localnicii ar fi numit-o 
stradă probabil, și opri în spatele unui sedan mic și al unei 
camionete vechi. Auzea ciripitul păsărilor, lătratul unui 
câine în depărtare, zgomotul vag al unui motor. 

Zgomote de ţară, își spuse el. Ea le auzise în fiecare zi. 
Oare de-asta plecase? Pentru că voise ceva nou? Sunetele 
asurzitoare ale orașului? Vocile, muzica, traficul? 

Mai conta de ce? 

leși din mașină. Se confruntase de-atâtea ori cu 
moartea. Uneori își croise drum luptând până când îi 

șiroiau braţele de sânge. Ucisese - cu sânge rece și cu 
pasiune. 

Dar nu-și amintea să-i fi fost vreodată atât de teamă ca 
de clipa în care urma să bată la ușa albastră a casei vechi 
din piatră. 

Trecu de poarta albă și o luă pe poteca îngustă, 
încadrată de flori vesele. Apoi, după o clipă de ezitare, 
ciocăni în ușă. 

Când se deschise, apăru o femeie, care îl privi uimită. 
Avea figura mamei lui. Mai bătrână, cu vreo treizeci de ani, 
faţă de imaginea săpată în creierul lui. Dar avea păr 
roșcat, cu o nuanţă de auriu, ochii verzi și pielea albă ca 
laptele, cu bujori roz în obraji. 

Abia dacă îi ajungea la umăr și, fără să știe de ce, se 
simţi înduioșat. 

Era curată, îmbrăcată în pantaloni albaștri și cămașă 
albă, cu pantofi albi din pânză. Ce piciorușe mici. O 
absorbi cu totul, până la cerceii minusculi de aur din 
urechi, la mirosul de vanilie care se răspândea în jur. 

Era încântătoare, cu aerul acela blând și fericit pe care îl 
au unele femei. În mână ţinea un prosop de bucătărie roșu 
cu alb. 

Spuse singurele cuvinte care-i trecură prin minte: 

— Sunt Roarke. 

— Știu cine ești. Vocea ei avea accentul puternic din 
vest. Trecând prosopul dintr-o mână în alta, îl sudie cu 
atenţie. Cred că ar fi mai bine să intri. 

— Îmi pare rău să vă deranjez. 

— Ai de gând să mă deranjezi? Intră în casă. A mai 
rămas ceai de la micul dejun. 

Înainte să închidă ușa, se uită la mașina lui, ridicând din 
sprâncene. 

— Deci zvonurile că ești plin de bani sunt adevărate. 

Roarke simţi că îi îngheaţă sângele în vine, apoi 

Încuviinţă din cap. Dacă voiau bani de la el, o să le dea. 

— O duc bine. 

— Bine poate însemna multe lucruri, nu? Depinde de 
situaţie. 

Intră în bucătărie, trecând peste camera de zi, probabil. 
Casa era plină de mobile și de tot felul de lucruri și de flon! 
Și era la fel de curată ca și ea. 

La masa din bucătăria mare încăpeau douăsprezece 
persoane. Mai erau acolo un cuptor uriaș, care părea 
folosit din plin, un frigider imens și dulapuri pe măsură. 

Geamul de deasupra chiuvetei dădea spre grădină, și 
câmpuri, și dealuri, iar pe pervaz erau înșirate vase micuţe 
cu plante, probabil. Era o cameră de lucru, una veselă. 
Încă se simţea mirosul micului dejun. 

— Stai jos, Roarke. Vrei biscuiţi la ceai? 

— Nu, mulţumesc. 

— Ei bine, eu vreau. Nu am prea des ocazia să mănânc 
un biscuit în mijlocul zilei, așa că o să profit de ea. 

Se învârti puţin, absorbită de tot felul de nimicuri, ceea 
ce îl făcu să se întrebe dacă nu cumva încerca să tragă de 
timp, ca să-și revină amândoi din emoție. Ceaiul era servit 
într-un ceainic simplu și alb, iar biscuiţii fuseseră aranjaţi 
frumos pe o farfurie albastră. 

— Nu m-am așteptat să te văd vreodată la ușa mea. 
Terminând de aranjat totul, se așeză și luă un biscuit. Deci, 
de ce ai venit? 

— Am venit...am simțţit...ei bine. Sorbi din ceai. Se pare 
că mai avea nevoie de ceva timp. Am aflat de voi - de 
Siobahn - abia acum câteva zile. 

Femeia ridică din sprâncene. 

— Ai aflat ce? 

— Că voi, ea, existaţi. Mi s-a spus, am crezut că mama... 
femeia pe care o credeam mama mea a plecat. M-a părăsit 
când eram mic. 

— Da? 

— Doamnă... 

— Sunt Sinead. Sinead Lannigan. 

— Doamnă Lannigan, până acum câteva zile, n-auzisem 
niciodată de Siobahn Brody. Am crezut că numele mamei 
era Meg și nu mi-o amintesc prea bine, știu doar că avea 
mâna grea și că m-a părăsit, m-a lăsat cu el. 

— Mama ta, mama ta adevărată, nu te-ar fi părăsit decât 
moartă... 

Deja știe, își spuse el. Ştie că sora ei a murit de mult. 

— Acum am aflat. Nu știu ce să vă spun. 

Lăsă încet ceașca pe masă. 

— Spune-mi povestea, așa cum o știi. Asta vreau să aud. 

Îi povesti, iar ea îl ascultă în tăcere, privindu-l. Iar când 
termină, se ridică, umplu ceainicul cu apă și îl puse la fiert. 

— Am știut, toţi anii ăștia. N-am putut dovedi niciodată 
nimic, desigur. Poliţia nu a vrut să ne ajute, nu le păsa. Era 
doar încă o fată care o luase pe drumuri greșite. 

— Pe atunci, avea polițiștii la degetul mic. Unul sau doi 
ajungeau ca să mușamalizeze totul. N-aţi fi putut dovedi 
nimic, oricât aţi fi încercat. 

Umerii ei tremurară, respiră adânc, apoi se întoarse spre 
el. 

— Am încercat să te găsim, la început. De dragul ei. 
Pentru Siobahn. Ned, fratele meu, a fost pe punctul să-și 
piardă viaţa încercând. Aproape l-au omorât în bătaie și l- 
au abandonat pe o străduţă în Dublin. Avea și el soţie și un 
copil. Oricât ne-ar fi durut, a trebuit să renunţăm. Îmi pare 
răil. 

Se uită în gol și spuse încet: 

— Tatăl meu a omorât-o. 

— Da. Ochii îi înotau în lacrimi. Și sper că acel ucigaș 
nemernic arde în iad. Nu îi voi cere Domnului să mă ierte 
pentru că spun asta. Impături cu grijă prosopul, apoi se 
așeză din nou. 

— Când am aflat toate astea, tot ce s-a întâmplat cu ea, 
am simţit că trebuie să știți. Era singurul mod în care v-o 
puteam spune, faţă în faţă. Ştiu că nu vă vine ușor s-o 
auziţi de la mine, dar numai așa am știut să procedez. 

Privindu-l în ochi, se lăsă pe spate. 

— Şi vii tocmai din America pentru asta? 

— Da. 

— Am auzit de tine, de isprăvile tale, tinere Roarke. Și 
mi-am spus că ești exact ca tatăl tău. Un om periculos. 
Fără suflet. S-ar putea să fii într-adevăr un om periculos, 
dar nu ești lipsit de suflet, nu când stai aici, în bucătăria 
mea, așteptând să fii pedepsit pentru un lucru de care nu 
ești vinovat. 

— N-am căutat-o niciodată, nu m-am gândit la ea 
niciodată. N-am făcut nimic să îndrept lucrurile. 

— Dar acum ce faci? Stând aici lângă mine, în timp ce ţi 
se răcește ceaiul? 

— Nu știu. Iisuse, nu știu. Pentru că nu pot face nimic. 

— Te-a iubit. Nu prea aveam vești de la ea. Cred că n-o 
lăsa el, așa că abia reușea să ne sune sau să ne scrie din 
când în când. Dar te-a iubit, din tot sufletul. Și e bine săo 
jelești, dar nu e drept să plătești pentru ce i s-a întâmplat. 

Se ridică, auzind ceainicul fluierând. 

— Eram gemene. 

— Știu. 

— Așa că sunt mătușa ta. Ai doi unchi, bunici, și o 
grămadă de veri, dacă te interesează. 

— Este...dificil să mă obișnuiesc cu ideea. 

— Îmi imaginez. Sigur că da, îmi imaginez. Ai ochii ei, 
spuse ea încet. 

Uimit, dădu din cap. 

— Avea ochii verzi, ca și ai tăi. Am văzut în poză. 

— Nu culoarea, forma. Se întoarse. Forma e aceeași. Ca 
și ai mei, nu vezi? Se duse lângă el și își puse mâna peste a 
lui. Mi se pare că forma este mult mai importantă decât 
culoarea. 

Când îl copleși emoția, Sinead făcu cel mai natural lucru, 
îl trase la pieptul ei, mângâindu-i părul. 

— Gata, murmură ea, ţinându-l în braţe pe băiatul 
surorii ei. Gata. S-ar bucura să știe c-ai venit acasă. Ar fi 
fericită că ești aici, în sfârșit. 


Mai târziu, îl duse la capătul curţii, unde începea 
câmpul. 

— L-am plantat pentru ea, spuse, arătându-i un copac 
înalt, cu coroană bogată. Nu i-am făcut mormânt. Ştiam că 
s-a dus, dar nu mi s-a părut oportun să-i fac mormânt. Așa 
că am plantat un vișin. Înflorește frumos în fiecare 
primăvară. Şi când îl văd înflorit, mă alină. 

— E frumos. Este un loc frumos. 

— Familia ta este familie de fermieri, Roarke, de multe 
generaţii. Îi zâmbi când se uită la ea. Tinem de pământ, 
orice s-ar întâmpla. Suntem încăpățânaţi, pătimași și 
muncim până cădem din picioare. De-aici te tragi. 

— Ani de zile am încercat să uit de unde vin. Să nu 
privesc în urmă. 

— Acum poţi privi în urmă cu mândrie. N-a putut să te 
doboare, nu? Deși fac pariu că a încercat. 

— Poate că dacă nu s-ar fi străduit atât, n-aş fi scăpat. N- 
aș fi ajuns ce sunt acum. O să...o să plantez acasă un vișin 
pentru ea. 

— E un gând bun. Eşti căsătorit, nu-i așa, cu o polițistă 
din New York. 

— Ea e minunea mea, spuse el. Eve a mea. 

Tonul lui o mișcă. 

— Dar încă nu aveţi copii. 

— Nu, încă nu. 

— Păi, aveţi tot timpul. Am văzut poze cu ea. Te-am 
urmărit toţi anii ăștia. Nu m-am putut abţine. Pare 
puternică. Dar cred că trebuie să fie așa. 

— Este. 

— Data viitoare să o aduci cu tine. Dar deocamdată, 
trebuie să te instalezi. 

— Poftim? 

— Doar nu credeai că scapi așa ușor? Va trebui să stai 
măcar o noapte, să cunoști și restul familiei. Să le dai 
ocazia să te cunoască. Pentru părinţii și pentru fraţii mei, 
ar însemna foarte mult. 

— Doamnă Lannigan... 

— Mătușa Sinead pentru tine. 

Roarke râse ușor. 

— Am rămas fără cuvinte. 

— Foarte bine, râse ea vesel. Ai multe de aflat. 

Discută cu proprietarii a peste douăzeci de mașini 
înregistrate cu covoare care se potriveau descrierii, 
inclusiv cu o bătrânică ce folosea mașina ca mijloc de 
transport pentru alte bătrânele, ca să ajungă duminica la 
biserică. 

Eve se trezi captivă într-un apartament de două camere 
care mirosea a pisici și a naftalină. Bău din ceaiul slab, 
călduţ, pentru că domnișoara Ernestine MacNamara nu 
acceptă un refuz. 

— Este atât de incitant - e teribil din partea mea, dar nu 
mă pot abţine. E atât de incitant să fiu chestionată de 
poliție, la vârsta mea. Am o sută șase ani, știți. 

Și îţi arăţi vârsta din plin, își spuse Eve. 

Ernestine era micuță și uscată și lipsită de culoare, ca și 
cum anii ar fi șters-o. Dar se agita prin cameră plină de 
energie, în papucii ei roz, decoloraţi, alungând și alintând 
pisicile. Păreau să fie cel puţin douăsprezece și, din câte 
auzea Eve, unele erau ocupate să se înmulțească. 

Presupuse că Ernestine putea fi considerată încă activă. 

Avea fața micuță ca un ghem ridat, tăiat de dinţii 
supradimensionaţi. Peruca ei - Eve spera că este perucă - îi 
stătea strâmb în vârful capului și avea culoarea spicului de 
grâu. Purta un fel de costum nedefinit care atârna pe 
trupul împuţinat. 

Notă către Dumnezeu, gândi Eve: Te rog, Doamne, dacă 
ești acolo, sus, să nu mă lași să trăiesc atât de mult. E 
înspăimântător. 

— Domnișoară MacNamara... 

— O, spune-mi Ernestine. Toată lumea îmi spune așa. 
Pot să-ți văd arma? 

Eve ignoră râsul scurt al lui Peabody. 

— Nu purtăm armă, domnișoară...Ernestine. Armele sunt 
interzise. Arma mea este un laser. Acum, despre dubiţa 
dumneavoastră. 

— Dar, doboară oamenii, oricum i-aţi spune. E grea? 

— Nu, nu este. Dubiţa, Ernestine. Dubiţa ta. Când ai 
folosit-o ultima dată? 

— Duminică. În fiecare duminică conduc grupul la Sf. 
Ignaţiu pentru slujba de la zece. Pentru cele mai multe 
dintre noi este dificil să mergem pe jos până acolo, iar 
autobuzele, ei bine, pentru cei de vârsta mea e mai greu să 
ţină minte programul. Oricum, e mai amuzant așa. Am fost 
un hippy, știi. 

Eve clipi, nedumerită. 

— Ai fost ce? 

Ernestine chicoti. 

— Hippy. Anii '60, 1960. Apoi a venit epoca New Age, 
apoi Free Age. Mă rog, tot ce a urmat părea amuzant. 
Acum m-am întors la catolicism. E reconfortant. 

— Sunt sigură. Mai are cineva acces la mașina ta? 

— Păi, băiatul acela drăguţ de la parcare. Are grijă de 
mașină. Și îmi ia doar jumătate de preţ. E un băiat bun. 

— Aș vrea numele lui, și adresa garajului. 

— Billy, pe West Eighteenth, cum ieși de pe Seventh. 
Doar la un bloc distanţă de-aici, mi-e foarte ușor. O iau și o 
las duminica. A, și fiecare a treia miercuri a lunii avem 
întâlnirile de planificare la biserică. 

— O mai conduce cineva sau mai are altcineva acces la 
ea? Vreun prieten, o rudă, un vecin? 

— Nu, nu cred. Fiul meu are mașina lui. Locuiește în 
Utah. Acum e mormon. lar fiica mea e în New Orleans. Mai 
am o soră, Marian, dar ea nu mai conduce. Și mai simt 
nepoții. 

Îndatoritoare, Eve își notă toate numele - nepoti, 
strănepoţi și, Domnul s-o ajute, stră-strănepoți. 

— Ernestine, am nevoie de permisiunea ta să îţi verific 
mașina. 

— O, Doamne! Crezi că ar putea fi implicată într-o 
crimă? Feţișoara ei ridată se îmbujoră de plăcere. Ar fi 
ceva! 

— Nu-i așa? conveni Eve. 

Când scăpă de-acolo, trase adânc în piept aerul fierbinte 
și apăsător. 

— Cred că am înghiţit un ghem de blană, îi spuse ea lui 
Peabody. 

— Ai pe tine destul păr de pisică încât să faci un covor. 
Peabody încercă să-și curețe pantalonii uniformei. Și eu la 
fel. Ce au bătrânele cu pisicile? 

— Pisicile simt în regulă. Am și eu una. Dar, dacă încep 
vreodată să le colecţionez ca pe timbre, ai permisiunea să 
mă împuști în inimă. 

— Pot să înregistrez asta? 

— Gura. Hai să stăm de vorbă cu Billy, bunul 
samaritean. 


Bun samaritean pe naiba, gândi Eve când îl văzu. 

Billy era un negru înalt, cu braţele lungi, ochi căprui, 
ascunși în spatele ochelarilor de soare, și picioare 
slăbănoage, în pantofi sport de 500 de dolari. 

Ochelarii, încălțămintea, cerceii de aur din urechi, cam 
depășeau venitul unui biet băiat care lucra într-o parcare 
la periferia Manhattanului. 

— Domnișoara Ernestine! Zâmbetul lui era luminos ca o 
dimineaţă de Crăciun. Nu-i așa că e deosebită? Sper să fiu 
în formă ca ea, când o să ajung la vârsta aia. E aici în 
fiecare duminică, negreșit. Merge la biserică. 

— Am auzit Am permisiunea ei în scris să îi verific 
mașina și, dacă mi se pare necesar, să o ridic pentru teste. 

— Dar nu a fost implicată în niciun accident. Luă 
autorizaţia pe care i-o întinse Eve. Aș fi observat dacă se 
întâmpla ceva cu mașina. Conduce atent. 

— Sunt sigură. Unde e dubița? 

— O ţin la primul nivel. E mai ușor pentru ea. 

Și pentru tine, își spuse Eve, urmându-l în luminile și 
umbrele garajului. 

— Nu sunt prea multe parcări cu ajutoare în oraș, 
comentă ea. Majoritatea folosesc androizi. 

— Nu, nu mai suntem mulţi. Dar unchiul meu, care e 
patron aici, preferă o atmosferă mai personală. 

— Cine nu preferă asta? Domnișoara Ernestine a spus că 
îi faci o reducere frumușică. 

— Facem și noi ce putem, spuse el vesel. O doamnă 
bătrână și drăguță. Închiriază locul tot anul. Trebuie s-o 
ajutăm. 

— Şi folosește mașina doar de cinci ori pe lună. 

— Întotdeauna la fel. 

— Spune-mi, Billy, cât câștigi pe lună, în medie, 
închiriind mașini? 

Se opri lângă o dubiţă gri. 

— Poftim? 

— Dacă cineva are nevoie de o mașină, vine și discută cu 
Billy. Le dai codul, bagi taxa la buzunar, mașina vine 
înapoi, o parchezi la locul ei. Proprietarul nu pierde nimic, 
iar tu mai câştigi un bănuţ. 

— N-ai nicio dovadă. 

Eve se sprijini de dubiţă. 

— Ştii ceva, în clipa în care cineva îmi spune că n-am 
nicio dovadă, simt nevoia să sap până găsesc una. Sunt de- 
a dreptul perversă. 

Billy înţepeni. 

— Mașina asta stă aici, mai puţin duminica și fiecare a 
treia miercuri. O parchez și o scot, asta-i tot. 

— Atunci ai moștenit vreo avere și asiguri serviciile 
astea comunităţii din pur altruism. Frumoase încălţările, 
Billy. 

— Ce, e o crimă să-ţi placă încălțămintea de calitate? 

— Nu. O să verific dubiţa. Și dacă aflu că a fost folosită 
în cazul pe care îl investighez, ai dat de belea. E 
omucidere, Billy. Până acum am două cadavre. Te voi lua 
la secţie, te voi reține pentru complicitate. 

— Crimă? Eşti nebună? Se dădu în spate, împiedicându- 
se, iar Eve se pregăti pentru eventualitatea în care avea de 
gând să fugă. 

— Peabody, spuse ea calm, făcându-i semn să-i taie 
calea. Sunt nebună? 

— Nu, să trăiţi. Billy chiar are încălțări frumoase, și se 
pare că a dat de belea. 

— N-am omorât pe nimeni! strigă Billy. Am o slujbă. 
Plătesc chiria la timp. Plătesc și impozite. 

— Şi fac pariu că, dacă-ţi verific situaţia financiară, 
venituri, cheltuieli, o să găsesc niște discrepanțe de toată 
frumuseţea. 

— Primesc bacșișuri grase. 

— Billy, Billy, Billy. Eve dădu din cap, oftând. De ce vrei 
tu să-ți complici situaţia? Peabody, cheamă o mașină. Va 
trebui să-l ducem la sediu pentru interogatoriu. 

— Nu merg nicăieri. Vreau un avocat. 

— Ba sigur că mergi, Billy. Şi ai dreptul la avocat. 


Eve își urmă instinctul și chemă echipa. 

— Cred că asta e mașina. 

— Gri nedefinit, fără îmbunătăţiri care să atragă atenţia. 
Cine s-o observe? Stă parcată, de obicei nefolosită, și 
ajungi pe jos imediat de la club. Sau iei metroul, ori faci o 
plimbare mai lungă de-aici până la 24/7, unde lucra Rachel 
Howard. La fel și până la Columbia. Conduci până la 
Juilliard, până la Lincoln Center. Practic, poţi s-o iei 
oriunde. E mai sigur decât să folosești propria mașină, 

dacă ai una. Mai sigur decât să închiriezi oficial una. Îi dai 
lui Billy cel prietenos un bacșiș și poţi să te urci la volan. 

Se dădu deoparte când ajunseră cei de la laborator și se 
apucară de lucru. 

— Se potrivește. N-ar fura o mașină. Ar atrage atenţia. 
Să împrumute de la un prieten? Și dacă prietenul 
povestește altui prieten? Dacă are probleme și îi îndoaie o 
aripă? Prietenul o să fie nervos, dar, așa, scapi de ea și îl 
lași pe Billy să se descurce. 

— Dar Billy îl cunoaște. 

— Nu cred. E doar unul dintre clienţi. A folosit-o de două 
ori, și s-a asigurat că nu atrage atenţia. E deștept, continuă 
Eve. Și planifică totul cu atenţie. A dat de Ernestine, de 
locul ăsta, de mașină, de Billy, a gândit totul din timp. 
Locuiește sau muncește în zonă. 

— Să verific centrele foto sau de prelucrare imagini din 
zonă? 

— Da, răspunse Eve. Suntem pe calea cea bună. 

Unul dintre colegi se apropie. 

— O grămadă de păr uman și de pisică, locotenente. Și 
ceva sintetic. Multe amprente. 

— Vreau să duceţi totul direct la Berenski, în laborator. 
O să mă ocup eu de aprobări. 

— N-ar trebui să dureze mult. Mașina e curată. 

— Mulţumesc, Peabody. Se duse spre mașina ei, scoțând 
telefonul. Berenski. 

— Da, da, sunt ocupat, dispari. 

— Dickie. Am o echipă spre tine, într-o oră. Cred că am 
găsit mașina folosită pentru transportarea victimelor în 
cazul cu studenţii uciși. 

— Spune-le să nu se grăbească. Până mâine sau 
poimâine n-am timp. 

— Ba o să le analizezi înainte să-ţi termini tura azi și o 
să-mi trimiţi rezultatele. Am două locuri, la tribuna oficială, 
pentru Yankees. Tu-ţi alegi meciul. 

Il văzu cum își scarpină bărbia cu degetele lui lungi. 

— Nici măcar nu încerci să mă convingi sau să mă 
ameninţi întâi? Treci direct la mită? 

— Simt presată de timp, așa că las-o baltă. 

— Patru locuri. 

— Pentru patru, vreau rezultatele legate cu fundă roz, în 
două ore, din momentul ăsta. 

— S-a făcut. Dispari. 

— Dobitoc, comentă ea, punând telefonul în buzunar. 

— Mie cum de nu-mi oferi niciodată locuri la tribuna 
oficială? 

— Oare eu de ce am ajuns numai de două ori sezonul 
ăsta? Viaţa e grea, Peabody. 


Probabil că și Billy gândea la fel, stând în sala de 
așteptare însoţit de o avocată din oficiu, așteptând-o pe 
Eve. 

Îl lăsă să fiarbă în suc propriu mai bine de o oră, 
sperând să obţină rezultatele de la Dickie. Între timp, îl 
privea pe Billy prin geamul mat. 

— N-are cazier, îi spuse lui Peabody. Nu ca adult. I s-au 
adus niște acuzaţii - delincvenţă juvenilă. E atent. 

— Nu cred că e implicat. 

— Nu direct. E maestru al înșelătoriilor, dar numai 
mărunțţișuri. Probabil a învăţat de la unchiul lui. O să încep 
cu el. Când trimite dobitocul rezultatele să mi le-aduci. 


Billy îi zâmbi, iar avocata strânse din buzele subţiri. 

— Locotenent Dallas, mi-ai reţinut clientul mai mult de o 
oră. Dacă nu ai acuzații... 

— Nu mă stârni. Încă mai am timp, legal, așa că nu-mi 
veni cu sentimentalisme de-astea. Inregistrez. Locotenent 
Dallas, Eve, interogatoriu, Billy Johnson, în legătură cu 
cazurile H-23987 și H-23992. Clientul dumneavoastră, Billy 
Johnson, a fost informat despre drepturile și obligaţiile sale 
și a optat să beneficieze de drepturile sale și să primească 
un avocat din oficiu. Corect? 

— Corect. În momentul de faţă, nici eu, nici clientul meu, 
nu cunoaștem motivul pentru care a fost adus aici 
împotriva voinței sale... 

— Împotriva voinţei sale? Te-a obligat cineva să vii, 
Billy? Ai suferit vreo lovitură în timp ce erai transportat 
spre această clădire? 

— M-aţi luat de la muncă. Nu prea am avut de ales. 

— Specific că subiectul a fost reţinut de poliţie și 
transportat pentru interogatoriu la secţie, fără uz de forţă. 
I s-au citit drepturile. A primit un avocat. Dacă vrei să faci 
valuri, surioară, pot să-ţi răspund cu aceeași monedă. 
Acum, putem să ne jucăm în continuare de-a șoarecele și 
pisica sau mă lași să-ţi interoghez clientul și terminăm mai 
repede. 

— Clientul meu nu a avut ocazia să se ofere voluntar... 

— Hai, mai scutește-mă. Billy se enervă. Ce naibii vrei? o 
întrebă pe Eve. Nu știu nimic despre niciun mort. Ce vrei 
de la mine? 

— Am verificat mașina lui Ernestine MacNamara, Billy. 
Multe amprente, multe dovezi. Știm amândoi că vom găsi 
amprente care nu au nicio legătură cu ea sau cu grupul ei 
de bigote de duminică. 

— Eu îi parchez mașina, așa că amprentele mele.. 

— O să găsim mai multe, nu doar pe-ale tale. Și asta te 
pune într-o situaţie dificilă. Îl fixă cu privirea. Rachel 
Howard. Kenby Sulu. 

Văzu cum îi tremură buzele. 

— O, Doamne. Copiii ăia de colegiu. Am văzut 

— Domnule Johnson, vă sfătuiesc să nu spuneți nimic... 

— Taci dracului din gură. Începu să gâfâie, privind-o pe 
Eve. Uite, chiar dacă mai fac un ban în plus, nu m-am atins 
niciodată de nimeni. 

— Povestește-mi despre banii în plus. 

— O clipă. Avocata bătu cu pumnul în masă cu o energie 
care o făcu pe Eve s-o privească aproape admirativ. Doar o 

clipă. Clientul meu va coopera, va răspunde la întrebări cu 
o singură condiţie, să beneficieze de imunitate. Ulterior nu 
va fi pus sub acuzare în acest caz sau în orice altă speţă. 

— De ce să nu-i dăm și medalia de aur? 

— Fără să i se garanteze asta, nu va face nicio 
declaraţie. Cooperarea presupune imunitate faţă de orice 
acuzaţii cu privire la activităţile din parcare și/sau cazurile 
de crimă. 

— O să mă duc să-i întreb pe Rachel Howard și pe Kenby 
Sulu ce părere au de imunitatea faţă de crimă, spuse Eve 
cu răceală. Dar, stai un pic. Nu pot. Sunt morti. 

— N-am nevoie de imunitate în niciun caz de crimă. Nu 
m-am atins de nimeni. Se aplecă, luând-o pe Eve de mână. 
Jur în faţa lui Dumnezeu. Jur pe fiul meu. Am un băieţel. 
Are trei ani. Jur pe viaţa lui că nu am omorât pe nimeni. [ţi 
spun tot ce știu. 

Respiră adânc, apoi făcu un pas înapoi. 

— Deși, când e vorba de parcare, mi-ar fi de folos 
imunitatea aia. Am un băieţel. Trebuie să mă gândesc la el. 

— Billy, nu mă interesează să te ard pentru mici 
ilegalităţi. Atâta timp cât nu ai de gând să continui. Și, 
crede-mă, o să știu. 

— Am încetat. 

— Locotenente. Peabody intră și îi întinse lui Eve un 
dosar. Rezultatele de laborator. 

— Mulţumesc. Rămâi. Deschise dosarul, făcând tot 
posibilul să nu izbucnească în râs când văzu fundița roz. 
Măcar Peabody avusese prezenţa de spirit s-o ascundă. 

Citi rapid datele. Nu numai că fibrele se potriveau, dar 
găsiseră și fire de păr ale lui Rachel și ale lui Kenby. 

Redevenind serioasă, Eve își ridică privirea calmă, rece, 
spre Billy. 

— Vreau să știu cine a luat dubiţa în nopţile de opt și 
zece august. 

— Uite, hai să-ţi spun cum merge treaba. Vine cineva şi- 
mi cere o mașină. Poate una șmecheră, de două locuri, să- 

și impresioneze prietena. Sau una mare, comodă, să-și 
ducă bunica la o nuntă. 

— Sau poate una cu care să fugă de la o spargere. Poate 
o mașină de teren, ca să se poată deplasa prin gropi când 
vând substanţe ilegale în Jersey. Așa nu e nevoie să o 
camufleze sau să completeze acte. 

— Poate. Eu nu pun întrebări. Nici nu vreau să știu. Le 
spun doar ce am disponibil și pe cât timp. Preţul e destul 
de piperat și trebuie să plătească dublu când o iau. Își 
primesc diferenţa când o aduc înapoi, în stare bună. Tot e 
mai ieftin decât preţul standard de închiriere și nici nu-și 
bat capul cu hârțogăraia. 

— Toată lumea e mulțumită. 

— Avem o grămadă de locuri închiriate anual. Clienţii 
fideli au reduceri. Unii dintre ei, ca domnișoara Ernestine, 
nu și-ar permite să păstreze o mașină, pentru că parcarea 
costă. 

— Deci faci servicii comunităţii. Dar va trebui să mai 
aștepți să-ţi primeşti medalia, Billy. 

— Nu m-am gândit că fac rău cuiva. Clientul încheie o 
afacere bună, iar eu îmi primesc bonusul. Pot să-mi trimit 
copilul la o grădiniță bună. Ai idee cât costă? 

— Cine a închiriat dubița? 

— Păi, asta încerc să-ţi explic. Oamenii vin și pleacă. 
Dacă vin mai des, ajungi să-i cunoști, știi și ce vor. Dar de 
tipul ăsta nu prea îmi amintesc. A venit doar de două ori, 
sunt sigur. Ştia ce vrea, a plătit, mi-a adus mașina înapoi. 
Nu mi-a dat de bănuit. E alb, spuse el repede. 

— Continuă. * - 

— Un alb obișnuit, nu știu. Cine e atent? 

— Tânăr, bătrân? 

— A, douăzeci și cinci, treizeci. Pe-acolo. Mai scund 
decât mine, nu mult. Imbrăcat îngrijit. Adică nu șleampăt. 
Arăta ca orice alb obișnuit. Poate că l-am mai văzut prin 
cartier. E posibil. Nu avea nimic deosebit. 

— Ce ţi-a zis? 

— A, la naiba. Ceva de genul: Trebuie să închiriez o 
dubiță. Una bună, curată. Probabil că i-am răspuns că aici 
nu e firmă de închirieri, dar politicos, apoi...da, îmi 
amintesc. A scos taxa și garanţia. Bani gheaţă. Și a zis că 
vrea dubiţa gri de la primul nivel. Am luat banii, el a luat 
codul și a plecat. A adus-o înapoi pe la trei dimineaţa. A 
preluat-o vărul meu. 

Incremeni, apoi se strâmbă. 

— La dracu’! Acum o să aibă și vărul meu probleme? 

— Vreau numele lui, Billy. 

— La dracu’! Manny Johnson. Doar a preluat mașina, 
locotenente. Asta-i tot. 

— Să ne întoarcem la tipul care a închiriat-o. Ce altceva 
îți amintești? 

— Nu eram atent. A, avea ochelari de soare. Cu lentile 
negre, cred. Și o șapcă. Eu de obicei mă uit la bani și la 
toale. Era curat, avea banii. Poate că, dacă mi-aţi arăta o 
fotografie sau ceva, mi l-aș aminti, dar nu cred. Avea 
ochelari și șapcă, și eram în parcare, unde e destul de 
întuneric. Arăta ca orice alb obișnuit. 


— Un alb obișnuit, repetă Eve după interogatoriu. Unul 
care a omorât doi oameni. Care a știut cum să găsească un 
vehicul aproape invizibil ca să transporte victimele, a știut 
să le ademenească în mașină, fără să atragă atenţia, și a 
reușit să scape de cadavre, fără să-l vadă nimeni. 

— Dar ai găsit vehiculul, îi aminti Peabody. Acum putem 
începe să cercetăm, poate l-a văzut cineva pe lângă 
universităţi sau în locurile unde a scăpat de cadavre. 

— Şi poate că Zâna Zânelor va veni să-ţi bată la ușă c 
seară. O să ajungem și acolo, Peabody, dar întâi ducem r 
așina înapoi la garaj. Albul oarecare îl scoate pe Diego de 
pe lista suspecţilor; cel puţin nu el a luat mașina. 

Prea slăbănog, prea spilcuit, spusese Billy când îi 
arătase poza lui Diego. 

— Rămâne Hooper. 

— Poate căera mai scund, sau mai în vârstă. Poate că nu. 

Încă nu a terminat, s-ar putea să se întoarcă. Dubita și 
garajul rămân sub supraveghere. 

Se uită la ceas. 

— Iar acum, trebuie să ne ducem la slujba funerară. 


Detesta evenimentele astea, jalea oficială. Detesta florile 
și muzica, murmurul vocilor, hohotele bruște de plâns sau 
de râs. 

Probabil că era și mai rău când murise o persoană 
tânără, iar moartea fusese violentă. Participase la prea 
multe slujbe pentru morţi violente. 

O puseseră pe Rachel într-un sicriu cu pereţii laterali din 
sticlă - o modă pe care Eve o considera total lugubră. O 
îmbrăcaseră în rochie, una albastră, probabil cea mai 
frumoasă pe care o avea și îi puseseră un bucheţel de 
trandafiri roz în mâinile împreunate. 

Privi oamenii care treceau să-și ia rămas-bun. Părinţii, 
amândoi prea calmi. Probabil că luaseră sedative ca să 
reziste. Iar sora ei mai mică arăta pur și simplu distrusă. 

Văzu studenţi pe care îi chestionase, comercianții de la 
magazinele din apropierea serviciului ei. Profesori, vecini, 
prieteni. 

Leeanne Browning era acolo, însoţită de Angela. 
Vorbeau cu familia fetei și, ascultând-o, mama lui Rachel 
izbucni din nou în plâns, în pofida calmantelor pe care le 
luase. 

Văzu feţe cunoscute, dar și figuri noi. Le cercetă atent 
pe toate, în căutarea tipului alb, obișnuit. Erau o grămadă 
care corespundeau și categoriei de vârstă. Rachel, o fată 
prietenoasă, cunoscuse o grămadă de oameni în scurta ei 
viaţă. 

lată-l și pe Hooper, îmbrăcat elegant, la costum și 
cravată, cu figura sobră, cu umerii drepţi, ca un soldat. Un 
grup de colegi, se gândi Eve, îl înconjurau așa cum 
adolescenţii o înconjură pe frumoasa liceului. 

Dar când privi în jur, ochii lui erau lipsiţi de expresie. 
Orice i-ar fi spus, nu-i auzea, apoi se întoarse brusc și 
plecă, croindu-și drum printre tineri de parcă ar fi fost 
fantome. 

Nu se uită la nimeni, nici la sicriu, la cutia în care zăcea 
fata despre care spusese că poate se îndrăgostise. 

Ridică bărbia, un fel de semnal secret pentru McNab. 

— Vezi unde se duce, îi ordonă când veni lângă ea. Vezi 
ce face. 

— Sunt pe urmele lui. 

Eve se întoarse să studieze mulţimea, deși își dorea să fi 
plecat ea după Hooper, în noapte. La aer. În ciuda aerului 
condiționat, tot era prea cald în sală, prea multă lume, 
florile miroseau prea puternic. 

Îl văzu şi pe Hastings, în colţul opus. Ca și cum ar fi 
simţit că îl privește, ridică ochii spre ea, apoi veni să-i 
vorbească. 

— M-am gândit că ar trebui să vin, asta-i tot. Detest 
porcăriile astea. N-am de gând să stau. 

Era jenat, își dădu ea seama. Și puţin vinovat. 

— N-ar fi trebuit s-o împopoţoneze așa, spuse el după o 
clipă. l-aș fi pus cămașa ei preferată. O cămașă veche, 
care-i plăcea, și niște margarete galbene. Figura ei are 
nevoie de margarete. Oricum...Lăsă jos paharul cu apă 
minerală. Nu mi-a cerut nimeni părerea. 

Își mută greutatea de pe un picior pe altul. 

— Ai face bine să-l prinzi pe cel care a adus copilul ăla în 
sicriu. 

— Mă străduiesc. 

Îl privi cum pleacă. Apoi pe alţii, venind și plecând. 

— A ieșit, raportă McNab. S-a plimbat până la colţ și 
înapoi de câteva ori. McNab își lăsă umerii în jos, 
îndesându-și mâinile în buzunare. Plângea. Se plimba în 
sus și-n jos și plângea. A ieșit un grup, l-au luat și l-au 
băgat într-o mașină. Am marca și numărul, dacă vrei să-i 
urmăresc. 

— Nu. Nu în seara asta. Poţi să pleci. Vorbește cu 
Peabody, transmite-i că e liberă. 

— Nu trebuie să-mi spui de două ori. Vreau să mă duc 
undeva unde oamenii vorbesc tare și mănâncă mâncare 
proastă. În asemenea cazuri întotdeauna simt nevoia să fac 
asta. Vii și tu? 

— Cred că te refuz. O luăm de la capăt mâine-dimineaţă. 

În timp ce mulţimea începea să plece, își croi drum spre 

Feeney. 

— Crezi că ar veni, Feeney? Crezi că ar simţi nevoia să o 
mai vadă o dată, așa? Sau imaginile îi sunt de-ajuns? 

— Nu știu. Din punctul lui de vedere, a obținut ce voia 
de la ea, așa că a terminat. 

— Poate, dar e ca un cerc, care se închide. Ceva îmi 
spune că ar vrea să o vadă așa. Dar, dacă a fost aici, nu mi- 
am dat seama cine e. 

— Un alb obișnuit. Pufni nervos. Arăta ruptă de 
oboseală, își spuse. Obosită și îngrijorată. O bătu pe umăr. 
Ce zici de-o bere? 

— O idee excelentă. 


— A trecut ceva timp, comentă Feeney. 

— Cred că da. Eve sorbi din bere. 

Prin convenţie tacită, evitaseră toate barurile unde se 
adunau polițiști. Dacă s-ar fi întâlnit cu vreunul, ar fi 
însemnat să o ia de la capăt cu povestea. În schimb, 
aleseră un separeu într-un local numit The Leprechaun 
(Spiridușul), un bar mic, cu pretenţii de cârciumă 
irlandeză. 

Se auzea muzică de cimpoi, și un tip care cânta ceva 
despre băutură și război, și erau o grămadă de inscripţii în 
gaelică, pe lângă imagini înrămate ale unor irlandezi 
celebri, probabil. Personalul vorbea cu accent irlandez, 
deși se simţea tonul de Brooklyn. 

Pentru că avusese ocazia să bea într-o cârciumă 
irlandeză autentică, Eve presupunea că proprietarul - pe 

care îl chema probabil Greenburg - nu era nici pe departe 
irlandez. 

Gândul ăsta îi aminti de Penny Pig. Și de Roarke. 

— De ce nu-mi spui ce te apasă, copile? 

— Cred că în următoarele patruzeci și opt de ore va 
omori din nou, așa că... 

— Nu vorbeam de caz. Pe masă, între ei, era un bol cu 
alune, dar îl împinse deoparte și își scoase punga lui de 
migdale. Ai probleme acasă? 

— La naiba, Feeney. Pentru că era acolo, luă și ea câteva 
migdale. Îl am pe Summerset pe cap. Nu e de-ajuns? 

— Iar Roarke e plecat cine știe unde, în timp ce bătrânul 
lui e acasă, imobilizat. Trebuie să fi fost ceva important, să- 
l fi determinat să plece tocmai acum. 

— A fost. Este. Doamne. Își sprijini coatele de masă și își 
lăsă capul în mâini. Nu știu ce-ar trebui să fac. Nu știu 
dacă ar vrea să-ţi spun ce s-a întâmplat. 

— Nu trebuie să afle că ai făcut-o. N-o să treacă de mine. 

— Știu. El o instruise. O luase de pe băncile Academiei. 
lar ea avusese încredere în el. Fusese partenerul ei, o 
învățase totul. 

— O să trebuiască să-i spun că ţi-am povestit. Cred că e 
una dintre regulile căsătoriei. Sunt prea multe. 

Feeney n-o întrerupse, iar când își termină berea, 
comandă alta. 

— L-a dat peste cap,.știi? Trăiești toată viaţa, învățând 
să accepţi ce crezi tu că e adevărat, apoi totul se schimbă. 
Sorbi din bere. Nu se îmbată. Dacă ocazia o impune, bea, 
dar cu limite. Chiar dacă suntem doar noi doi undeva, nu 
depășește măsura. Este întotdeauna lucid, controlează 
situaţia. Asta-i Roarke. 

— N-ar trebui să-ţi faci probleme dacă a depășit o dată 
măsura. 

— Nu mi-aș face, dacă nu ar fi vorba despre el. A făcut 
asta pentru că suferea, avea nevoie să-și înece amarul. 
Feeney, el suportă multe. 

Și tu la fel, gândi el. 

— Unde e acum? 

— În Clare. A lăsat un mesaj - a naibii diferenţă de fus 
orar. A zis să stau liniștită, că e bine. Probabil mai rămâne 
acolo, cel puţin o zi. 

— L-ai sunat înapoi? 

Eve scutură din cap. 

— Am vrut, dar pe urmă m-am abținut. Nu vreau să-l 
cicălesc. A zis că vrea să se ocupe singur de asta. Mi-a 
spus foarte clar că nu vrea să mă amestec. 

— Şi tu l-ai lăsat în pace. Feeney oftă, iar ochii lui de 
baset parcă se alungiră și mai mult. Mă dezamăgești. 

— Şi ce ai vrea să fac? Sunt în mijlocul investigaţiei, iar 
el zice că pleacă în Irlanda. Nu vrea să aștepte, să-mi dea 
timp să rezolv chestiunea asta. Bine, nu poate aștepta, am 
priceput. Are o problemă și vrea să o rezolve imediat. 

— Una dintre regulile alea ale căsniciei este că, dacă 
unul dintre voi are probleme sau suferă, nu trebuie să fie 
singur. Tu suferi aici, el acolo. Nu e bine pentru niciunul 
dintre voi. 

— Păi, el a plecat. Când m-a anunţat, era deja pe drum! 
încă sunt furioasă din cauza asta. 

— Iar tu trebuia să ieși pe ușă, imediat în urma lui. 

Eve ridică din sprâncene. 

— Adică să mă duc în Irlanda? Acum? A zis că nu vrea să 
fiu acolo. 

— Dacă a spus asta, te-a minţit. Asta-i un bărbat pe 
măsu ra ta, copile. N-ai ce-i face. 

— Crezi că are nevoie de mine acolo? 

— Da. 

— Dar cazul? Tocmai... 

— Ce crezi că sunt eu, vreun începător? Feeney avu 
prezenţa de spirit să facă pe ofensatul. Crezi că nu te pot 
înlocui două zile? Sau deja îmi vânezi locul? 

— Nu, nu! Dar lucrez la toate pistele astea, iar șansele 
ca ucigașul să lovească din nou în următoarele două zile 
sunt... 

— Dacă ai auzi că Roarke e rănit, plin de sânge, ai mai 
sta să te gândești la caz sau ai pleca imediat? 

— Aș pleca imediat. 

— li sângerează inima. Așa că du-te. 

Era așa de simplu. La mintea oricui. 

— Va trebui să pun totul în ordine și să stabilesc 
programul pentru mâine. Și să scriu un raport. 

— Atunci să trecem la treabă, spuse Feeney. 

— Mulţumesc. Sincer. 

— Nicio problemă. Dai tu berea. 

A făcut unele eforturi, a trebuit să ceară favoruri și să își 
învingă pornirea de a verifica fiecare detaliu și a treia oară. 

Fu necesar să-și blocheze fiecare instinct și să-l lase pe 
Summerset să se ocupe de organizarea călătoriei. 

Se duse să împacheteze câteva lucruri, spunându-și că 
poate fi contactată oriunde, oricând. Că, dacă este nevoie, 
poate zbura înapoi acasă, la fel cum zbura acolo. Că putea 
conduce operaţiunile și de la distanță. Că avea o echipă 
capabilă. 

Nu era singurul poliţist din NYPSD. Dar era singura 
soţie a lui Roarke. 

Însă continua să fie neliniștită în avionul rapid care 
traversa Atlanticul. Işi revizui notele, reciti dosarele și 
declaraţiile. 

Făceau tot ce se putea face. Ordonase supravegherea 
permanentă a parcării și a dubiţei. Cei de la Tehnic 
instalaseră o cameră de luat vederi pe vehicul. 

Dacă mai venea după ea, aveau să-l aresteze și să-l bage 
la răcoare înainte să apuce să învârtească cheia în contact. 

Toate dovezile fuseseră comparate. În douăzeci și patru 
de ore, cei de la medico-legal vor reuși să elimine orice 
urmă ale lui Ernestine și ale grupului de bigote, ale 
angajaţilor parcării și ale victimelor. Vor rămâne doar 
urmele ucigașului. 

Ar avea mostre ADN, și un caz solid. 

Avea oameni la club, la universităţi, Louise pe frontul 
medical. Ceva trebuia să apară, curând. 

Încercă să se relaxeze. Nu putea. 

Asta era partea profesională. Unde știa ce are de făcut. 

Dar acum se afla pe terenul căsniciei. Învăţase câteva 
reguli de bază și credea că se gândise bine cum să 
negocieze totul cu el. 

Dar, dacă nu o voia acolo, nu însemna că făcea un pas 
greșit? 

Puse un disc și reascultă mesajul pe care i-l lăsase 
acasă, când încă era la secţie, pregătind totul ca să poată 
pleca. 

„Sper că dormi.” Zâmbea, dar arăta atât de obosit... 
Epuizat. „Ar fi trebuit să sun mai devreme. Lucrurile s-au... 
complicat. Ar trebui să merg și eu la culcare. E târziu aici. 
Sau devreme. Nu reușesc să-mi amintesc că e altă oră, poţi 
să-ți imaginezi? îmi pare rău că nu am vorbit azi cu tine - 
adică ieri. Ce naiba!” 

Râse ușor, apoi își presă baza nasului, ca și cum ar fi 
vrut să se relaxeze. „Sunt frânt, îmi trebuie doar vreo două 
ore de odihnă, asta-i tot. Sunt bine, nu e cazul să-ţi faci 
griji. Lucrurile aici nu sunt așa cum mă așteptam. Deși nu 
știu la ce mă așteptam. O să te sun după ce dorm un pic. 
Nu lucra prea mult, locotenente. Te iubesc.” 

N-ar fi trebuit să arate așa de obosit, își spuse ea 
furioasă. N-ar fi trebuit să fie atât de confuz, atât de 
vulnerabil. 

Poate că nu voia să o vadă acolo, dar nu avea de ales. 


Soarele deja strălucea când Roarke ieși. Nu dormise 
mult, dar dormise bine, instalat comod într-un dormitor 
frumos, la etaj, o cameră cu perdele vechi din dantelă la 
geamuri și o cuvertură minunată, lucrată de mână, pe 
patul din metal. 

Îl trataseră ca pe un membru al familiei. Aproape ca pe 
fiul risipitor întors acasă, și îl serviseră cu preparate 
tradiționale irlandeze, pregătite în cinstea lui. 

Și organizaseră ceili, un fel de șezătoare, cu povești, 
muzică și mâncare bună. O grămadă de oameni se 

adunaseră ca să vorbească despre mama lui, să-i pună 
întrebări despre el, să râdă. Să plângă. 

Nu prea știa ce să creadă despre toți oamenii ăștia, 
mătuși, unchi și veri - chiar și bunici, pentru numele lui 
Dumnezeu - care năvăliseră atât de neașteptat în viaţa lui. 

Primirea lor îl umilise. 

Era încă agitat. Viaţa lor și lumea în care trăiau îi erau la 
fel de străine ca și viaţa pe lună. Și, totuși, fără să știe, 
purtase o parte din ea în sângele lui, dintotdeauna. 

Cum putea să lămurească totul în câteva zile? Cum 
putea să înțeleagă adevăruri îngropate sub minciuni mai 
bine de treizeci de ani? Şi moartea? 

Cu mâinile în buzunare, se plimba în grădina din spate, 
cu șirurile ordonate de legume, cu florile vesele ițindu-se 
de peste tot, și simţi năsturelul din buzunar. 

Nasturele lui Eve. li căzuse odată de la haina unui 
costum urât, pe care-l purta când o văzuse prima dată. Îl 
purta cu el mereu, ca pe un talisman. 

Ar fi fost mai calm dacă ar fi fost aici cu el, era sigur de 
asta. Doamne, cât de mult își dorea să fi fost cu ea. 

Privi peste câmp, unde bâzâia un tractor. Probabil unul 
dintre unchii sau verii lui. Fermieri. Se trăgea din fermieri, 
nu era uimitor lucrul acesta? 

Oameni simpli, onești, cu teamă de Dumnezeu - 
contrariul celeilalte jumătăţi. Oare nu contradicţia asta îl 
ajutase să ajungă ce era astăzi? 

Ceaţa ușoară a dimineţii se ridica din iarbă, umezind 
aerul, îmblânzind lumina. O frântură dintr-un poem de 
Yeats. Vedea dealurile înșirându-se până departe în zare, 
simțea mirosul de rouă al ierbii, al pământului mănos, al 
trandafirilor sălbatici. 

Auzea păsările cântând de parcă viaţa era o bucurie 
unică. 

Toată viaţa lui - mai ales după ce scăpase de nenorocitul 
care-i fusese tată - făcuse numai ce voise. Urmărise 
succesul, bogăţia, confortul. Nu avea nevoie de o ședință 

cu Mira ca să înţeleagă că făcuse asta pentru a compensa 
anii de amărăciune, sărăcie și durere. Și ce dacă? 

Un bărbat care nu putea face ce făcuse și el, în loc să-și 
plângă de milă, era un nesăbuit. 

Luase ce îi trebuise sau ce dorise. Luptase, plătise, dar, 
într-un fel sau altul, obținuse întotdeauna ce voise. Și 
însăși lupta, vânătoarea, erau o parte a jocului. 

Acum simţea că i s-a oferit ceva gratuit, ceva la care nu 
se gândise niciodată, la care nu își îngăduise niciodată să 
spere. Și nu știa cum să se poarte. 

Trebuia să o sune pe Eve. 

Privi peste câmp, peste ceața argintie și verdele 
puternic. În loc să scoată telefonul, continuă să se joace cu 
nasturele. Nu voia să o sune. Simţea nevoia să o atingă. Să 
o ţină în braţe, și să simtă cum își recapătă echilibrul. 

— De ce am venit fără tine, murmură el, când am atâta 
nevoie de tine? 

Auzi zumzetul gălăgios și îl recunoscu înainte să vadă 
elicopterul apărând din valul de ceaţă, ca o pasăre mare, 
neagră, zburând printr-o plasă subţire. 

Și îl recunoscu, era al lui, pe când plana deasupra 
câmpului, speriind vacile și făcându-l pe unchiul - vărul - 
lui, toţi erau încă un amestec nedefinit de nume și figuri 
pentru el, să oprească tractorul ca să se uite. 

A 

În primul moment simţi că se sufocă. Eve, se întâmplase 
ceva cu Eve. I se înmuiaseră genunchii, în timp ce urmărea 
elicopterul cum ateriza. 

Apoi o văzu, silueta ei în carlingă, lângă pilot. Părul 
vâlvoi, curba gâtului. Palidă, desigur. Detesta să zboare în 
mașinăriile alea. 

larba începu să zboare peste tot, răvășită de elicea 
puternică. Apoi sunetul motorului se stinse, iar aerul se 
liniști din nou. 

Eve sări jos, având un bagaj mic în mână. Iar lumea lui 
redeveni dreaptă și bună. 

Nu se mișcă, parcă nu putea, rămăsese uluit s-o vadă. 
Privind peste câmp, puţin speriată de vaci, îl văzu. [i întâlni 
privirea. 

Inima îi tresări. Cea mai minunată senzaţie pe care o 
trăise vreodată. 

Pomi către ea. 

— Tocmai mă gândeam cât aș fi vrut să fii aici, spuse el. 
Și ai apărut. 

— Asta-i ziua ta norocoasă, Asule. 

— Eve. Ridică mâna și o plimbă ușor pe obrazul ei. Eve, 
repetă el, apoi o îmbrăţișă strâns, ridicând-o în aer. O, 
Doamne, Eve. 

Simti cum tremură pe când își îngropa faţa în părul ei. Și 
știu că făcuse bine că venise. Orice ar fi așteptat-o aici, 
făcuse bine. 

— Acum totul este în regulă. Pentru a-l alina, îl mângâie 
încet pe spate. Gata, e bine. 

— Ai aterizat pe un câmp de vaci, într-un elicopter. 

— Mie-mi spui? 

Își plimbă mâinile în sus și-n jos pe braţele ei, apoi se 
dădu puţin în spate să o vadă. 

— Cred că mă iubești la nebunie. 

— Așa se pare. 

Ochii lui erau frumoși, plini de emoție, buzele lui calde îi 
acopereau obrajii cu sărutări. 

— Mulţumesc. _ 

— Cu plăcere. Dar ai ratat un loc. li căută buzele, 
sărutându-l lung. Când simţi căldura, bătaia grăbită a 
inimii, se desprinse. Așa e mai bine. 

— Mult mai bine. Eve... 

— Nu suntem singuri. 

— Vacilor nu le pasă. 

— Nu mai vorbi de vaci, mi-e frică de mor. Roarke 
începu să râdă, iar Eve îi făcu semn din cap: Public biped. 

Îi înconjură talia cu braţul, posesiv, apropiind-o de el în 
timp ce se întorcea. O văzu pe Sinead stând lângă tufele de 
trandafiri, cu sprâncenele ridicate. 

— Ea e soţia mea, îi spuse el. Eve a mea. 

— Păi, așa mi-am închipuit și eu, văzând cum o strângi în 
braţe. O fată înaltă și inimoasă. Se pare că vă potriviti. 

— Sigur. li sărută mâna lui Eve. Eve, ea este Sinead 
Lannigan. E...mătușa mea. 

Eve o măsură încet, din cap până-n picioare. Faţa ei 
spunea clar: Dacă-l rănești, o să ai de-a face cu mine. Privi 
sprâncenele lui Sinead înălțându-se și mai mult, apoi 
zâmbetul vag. 

— Mă bucur să vă cunosc, doamnă Lannigan. 

— Sinead. Ai venit tocmai de la New York în piticania 
aia? 

— Doar ultima parte a drumului. 

— Trebuie să fii curajoasă. Ai luat micul dejun? 

— Nu cred, sigur nu, răspunse Roarke înaintea ei. E 
curajoasă și aventuroasă, dar are rău de înălțime. 

— Am și eu gură. 

— De asta simt sigură, spuse Sinead. Atunci intraţi. Bun 
venit. O să vă pregătesc micul dejun. Nici bărbatul tău n-a 
mâncat. 

Pomi înapoi spre casă. Roarke o strânse pe Eve de mână. 

— A fost foarte bună cu mine. Sunt uluit de bunătatea pe 
care am găsit-o aici. 

— Bine. Mi-e foame. 

Totuși, încă era rezervată când se așeză la masa enormă, 
în timp ce Sinead trebăluia pe lângă cuptor, mutând vase 
și tacâmuri. 

Primi ceai, aproape la fel de negru ca și cafeaua și atât 
de tare încât rămase surprinsă că nu i se topise smalţul 
dinţilor. Dar îi făcea bine. 

— Deci ești polițistă. Una care vânează criminali. Sinead 
îi aruncă o privire peste umăr, gesticulând cu lingura în 

mână. Roarke zice că ești deșteaptă brici, și ageră ca un 
terrier, și ai inima cât luna de pe cer. 

— Roarke e subiectiv. 

— Asta așa e. Zice că acum te ocupi de un caz dificil. 

— Toate sunt dificile, pentru că moare cine nu ar trebui. 

— Sigur, ai dreptate. Intrigată, Sinead o privi, în timp ce 
carnea sfârâia în tigaie. Iar tu îndrepţi lucrurile. 

— Nu. Lucrurile nu se îndreaptă niciodată, pentru că 
moare cine nu trebuie, repetă Eve. Nu mai pot ieși din 
groapă, așa că nu se îndreaptă nimic. Tot ce poţi face este 
să rezolvi cazul și să ai încredere în sistem, că se va face 
dreptate. 

— Şi există dreptate? 

— Dacă te străduiești destul. 

— Pe ăsta l-ai rezolvat repede, spuse Roarke, apoi se 
întrerupse, văzându-i faţa. Nu l-ai încheiat. 


— Încă nu. 
O clipă, se auzi numai zgomotul cărnii prăjindu-se în 
tigaie. 


— N-ar fi trebuit să te întrerup de la muncă. 

— Nici n-ai făcut-o. Eu am venit. 

— Eve... 

— De ce stai pe capul fetei, nici măcar n-a mâncat. 
Pentru a calma spiritele, Sinead le umplu farfuriile, apoi le 
puse în faţa fiecăruia. Dacă e așa de deșteaptă cum spui, 
ar trebui să știe ce face. 

— Mulţumesc. Eve luă o furculiţă, simțindu-se în sfârșit 
în largul ei. Arată minunat. 

— Atunci vă las în pace, mă duc să văd ce e pe sus. 
Lăsaţi vasele acolo când terminati. 

— Cred că îmi place, comentă Eve când rămaseră 
singuri, apoi luă un câmat în furculiţă. Ăsta e de porc? 

— Probabil. Eve, aș vrea să spun că-mi pare rău că ai 
simţit că trebuie să lași totul baltă și să vii încoace, în 
mijlocul investigaţiei, dar sunt tare fericit că ești aici! N- 
am reușit să-mi găsesc echilibrul, să mă liniștesc, de când 

am aflat despre mama. M-am purtat atât de urât. Am 
încurcat totul. 

— Cred că da. Gustă o bucăţică de câmat, apoi dădu 
aprobator din cap. Este drăguţ să știu că și tu o mai dai în 
bară uneori, ca noi, restul muritorilor. 

— Nu-mi puteam regăsi echilibrul, repetă el, până când 
nu te-am văzut apărând din ceaţă. Atât de simplu. Iat-o, 
soția mea, iar viața mea reintră pe vechiul făgaș, indiferent 
ce s-ar întâmpla. Ştii de ce sunt în stare, dar ai venit. Cred 
că ce-i aici, deși încă nu înţeleg totul, n-am reușit să pricep 
totul, poate să fie tot ce e mai bun la mine. Și vreau să 
împărtășesc cu tine asta. 

— Ai venit la Dallas cu mine. Ai stat lângă mine, chiar 
dacă a fost la fel de greu pentru tine, ca și pentru mine. Ti- 
ai schimbat programul și planurile de nu știu câte ori 
pentru mine, chiar când nu voiam. 

Îi zâmbi. 

— Mai ales când nu voiai. 

— Eşti o parte din viaţa mea. Același lucru vreau și eu, 
Roarke. La bine și la rău, orice s-ar întâmpla, te iubesc. E 
clar? 

— Cât se poate de clar. 

— Bun. Ca și mâncarea, se gândi ea. De ce nu-mi 
povestești câte ceva despre oamenii ăștia? 

— În primul rând, sunt o grămadă. Sinead, care a fost 
geamăna mamei. Soţul ei, Robbie, care lucrează aici la 
fermă, cu Ned, fratele lui Sinead. Sinead și Robbie au trei 
copii mari, care sunt verii mei, iar ei au cinci copii și încă 
doi sunt pe drum. 

— Mamă! 

— Şi abia am început, spuse el râzând. Ned e însurat cu 
Mary Katherine, sau poate o cheamă Ailish? De obicei rețin 
numele, dar toate feţele astea au venit ca un torent. Deci, 
ei au patru copii, verii mei, care au reușit să facă alţi cinci, 
ba nu, cred că șase. Apoi e fratele mai mic al lui Sinead, 
Fergus, care locuiește la Ennis și lucrează în restaurantul 

deținut de familia nevesti-sii. Cred că o cheamă Meghan, 
dar nu sunt sigur. 

— Nu contează. Simţindu-se sufocată, Eve gesticulă cu 
furculiţa. 

— Dar mai simt atâţia! Deja rânjea, și mânca cu poftă, 
ceea ce nu i se mai întâmplase de zile întregi. Bunicii mei. 
Imaginează-ţi, am bunici! 

— Nu pot, spuse ea, după o clipă. 

— Nici eu, dar se pare că am. Sunt căsătoriţi de șaizeci 
de ani și sunt încă în putere. Acum locuiesc într-o căsuţă, 
peste deal. Când copiii au crescut și s-au căsătorit, n-au 
mai vrut să stea în casa cea mare. 

Făcu o pauză, iar ea rămase tăcută, așteptând să 
termine ce avea de spus. _ 

— Nu vor nimic de la mine. Încă uimit de asta, rupse o 
felie de pâine în două. Nimic din ce mă așteptam eu să 
vrea. Nici vorbă de: Știi, ceva bani nu ne-ar strica, dacă tot 
ai atât de mulţi și, până la urmă, suntem rude, nu? sau: Ne 
ești dator, pentru toţi anii care au trecut. Nici măcar: Cine 
dracu' te crezi, să calci aici, fiu de ucigaș nenorocit. Mă 
aşteptam la toate astea, aș fi înțeles. În schimb, aud: A, ia 
te uită, băiatul lui Siobahn. Mă bucur să te cunosc. 

Dând din cap, lăsă pâinea jos. 

— Cum să reacţionezi la așa ceva? 

— Nu știu. Nu știu niciodată cum să reacţionez când mă 
iubește cineva. Mă simt întotdeauna aiurea, ciudat. 

— Nu prea am avut parte de asta, nu? îi luă mâinile, 
mângâindu-le de parcă ar fi simţit nevoia să o atingă. Două 
suflete pierdute. Dacă ai terminat de mâncat, aș vrea să îţi 
arăt ceva. 

— Sunt ghiftuită! Dădu farfuria la o parte. A pregătit 
mâncare pentru un regiment. 

— O să ne plimbăm, până n-o mai simţi, spuse el, luând-o 
de mână. 

— Eu la vaci nu mă întorc. Nu te iubesc chiar atât de 
mult. 

— O să lăsăm vacile să-și vadă de treaba lor. 

— Care este? Nu, nu vreau să știu, se răzgândi ea, în 
timp ce Roarke o trăgea pe ușă afară. Văd tot felul de 
chestii ciudate, înspăimântătoare. Ce-i ăla de-acolo? 
întrebă ea, arătând cu degetul. 

— Se numește tractor. 

— Și tipul ăla ce caută să-l conducă printre vaci? N-au 
pilot automat sau androizi sau ceva de genul ăsta? 

Roarke izbucni în râs. 

— N-ai decât să râzi - și se bucura să-l audă -, dar văd 
aici mai multe vaci decât oameni. Dacă vacile astea se 
satură să piardă vremea pe câmp și hotărăsc că vor ele să 
conducă tractorul sau să locuiască în casă sau să poarte 
haine, măcar un timp? Atunci ce te faci? 

— Adu-mi aminte să-ţi caut Ferma animalelor în 
bibliotecă, imediat ce ajungem acasă. O să afli de ce. Gata, 
am ajuns. O luă din nou de mână, simțind nevoia să o 
atingă. L-au plantat pentru ea. Pentru mama. 

Eve se uită la copac, la frunzele verzi, la trunchiul solid. 

— Este un copac...frumos. 

— În sufletul lor, știau că e moartă. Că au pierdut-o. Dar 
nu aveau nicio dovadă. Unul dintre unchii mei aproape a 
fost omorât pentru că încercase să strângă dovezi, să mă 
găsească pe mine. Au fost nevoiţi să renunţe. Așa că au 
plantat pomul ăsta pentru ea, n-au vrut o piatră funerară. 
Doar un vișin, care înflorește primăvara. 

Privindu-l din nou, Eve tresări. 

— Am fost la slujba funerară a uneia dintre victime, 
aseară. Cu meseria asta, vezi prea multe ceremonii de- 
astea și înmormântări. Florile și muzica și corpurile 
expuse. Oamenii par să aibă nevoie de asta, de ritual, cred. 
Dar mi se pare întotdeauna prea mult. Așa e mai bine. 

O urmări cum privea copacul mamei lui. 

— Este? 

— Florile mor, știi? Iar corpul e înmormântat sau ars. 
Dar când plantezi un pom, trăiește, crește. Spune ceva. 

— Nu pot să mi-o amintesc. Am încercat, aproape am 
înnebunit căutând amintiri, orice, cât de puţin; m-aș simţi 
mai bine. Dar nu pot. Asta e. Așa că am aici copacul ăsta, 
ceva solid, concret, mai frumos decât o piatră de mormânt. 
Dacă există mai mult decât viața asta de-aici, știe că am 
venit. Că ai venit după mine. Și asta e de-ajuns. 

Când se întoarseră, Sinead deja strângea vasele de la 
micul dejun. Roarke se duse lângă ea, atingând-o ușor pe 
umăr. 

— Eve trebuie să se întoarcă. lar eu vreau să merg cu 
ea. 

— Sigur. Îi atinse mâna ușurel. Atunci ai face bine să te 
duci să-ți strângi lucrurile. Eu aș vrea să schimb două 
vorbe cu soţia ta, dacă nu se supără. 

Eve simţi că nu poate refuza. 

— Sigur, nicio problemă. 

— Doar un minut. 

— Aha. Eve încercă să găsească ceva de spus, când 
rămaseră singure. Înseamnă foarte mult pentru el că l-aţi 
lăsat să rămână. 

— Înseamnă foarte mult pentru mine, pentru noi, că l-am 
avut în mijlocul nostru, chiar pentru puţin timp. I-a fost 
greu să vină, să ne spună ce a aflat. 

— Roarke a trecut prin multe încercări; nimic nou 
pentru el. 

— Mi-am dat seama de asta, iar tu la fel, dacă stau să mă 
gândesc. Își șterse mâinile pe prosop, apoi îl lăsă pe masă. 
Mă uitam la el de-aici, de la geam, încercam să adun 
imagini cu el. Pe care să i le povestesc lui Siobahn atunci 
când vorbesc cu ea. Vorbesc cu ea în gând, îi explică ea, 
văzând că o privește uimită. Chiar și cu voce tare, dacă nu 
e nimeni prin preajmă. Şi o. imagine n-o s-o uit niciodată. 
Cum arăta, cum i s-a schimbat expresia, când te-a văzut. 
Dragostea care l-a copleșit când te-a văzut, de parcă erai 
cel mai frumos lucru din lume. E o imagine minunată, 

pentru că e copilul surorii mele, chiar dacă e deja adult, și 
vreau ce-i mai bun pentru el. Şi se pare că tu ești. 

— Cred că ne potrivim, Dumnezeu știe de ce. 

Îi zâmbi vesel. 

— Uneori e mai bine să nu știm motivele. Mă bucur că ai 
venit, am avut ocazia să vă văd pe amândoi, împreună. Aș 
vrea să îl mai văd, iar tu poţi avea o contribuţie în acest 
sens sau îl poţi împiedica. 

— Nimeni nu-l împiedică pe Roarke când vrea ceva. 

— Nimeni, în afară de tine. 

— N-aș face nimic să-i stau în cale, dacă își dorește ceva. 
A simţit nevoia să vină aici. Va simţi nevoia să se întoarcă. 
Poate că atunci când ne-a prezentat, nu te uitai la el. Deja 
te iubește. 

— Oh. I se umplură ochii de lacrimi, apoi clipi, și le 
șterse repede, auzindu-l că se întoarce. O să vă pregătesc 
ceva pentru drum. 

— Nu te obosi. Roarke îi puse din nou mâna pe umăr. 
Avem de toate. Am aranjat să vină cineva după mașină. 

— Liam al meu o să se întristeze, el crede că e cea mai 
frumoasă mașină din lume. Am ceva pentru fine. Băgă 
mâna în buzunar, strângând în pumn comoara, în timp ce 
se întorcea spre el. Siobahn nu și-a luat toate lucrurile 
când a plecat la Dublin. Voia să se întoarcă după ele sau să 
trimită după ele, dar, ei bine, n-a mai ajuns. 

Scoase un lănţișor subţire, cu un medalion pătrat. 

— E doar un fleac, dar îl purta adesea. Vezi, are numele 
ei gravat. Știu că ar vrea să îl ai tu. 

Sinead i-l puse lui Roarke în mână, strângându-și 
degetele deasupra lui. 

— Să te întorci, da? Mai întoarce-te când poţi, iar între 
timp, ai grijă de tine. 

— Așa o să fac. Închise ochii, respirând adânc mirosul de 
vanilie și trandafiri sălbatici. Murmură ceva în gaelică, 
sărutându-i părul. 

Ea râse printre lacrimi, retrăgându-se să-și șteargă 
obrajii. 

— Nu mai înţeleg prea mult. 

— Am spus că-ți mulțumesc pentru că mi-ai arătat cum 
era ea. N-o să o uit, și nici pe tine. 

— Să nu ne uiţi. lar acum plecaţi, înainte să încep să 
plâng. La revedere, Eve, ai grijă de tine. 

— A fost o plăcere să te cunosc. li strânse mâna ferm. Cu 
adevărat. Și invitaţia este reciprocă, dacă vrei vreodată să 
vii la New York. 

Roarke o sărută pe frunte, pe când ieșeau pe câmp, 
așteptând elicopterul. 

— A fost bine. 

— E o fire puternică. 

— Așa este. Privi înapoi spre casă, spre femeia care 
rămăsese în prag, făcându-le cu mâna. 


— Ar trebui să dormi puţin, îi spuse el când ajunseră în 
cabină. 

— Nu mă lua peste picior, băiete. Tu arăţi de parcă n-ai 
fi dormit un an. 

— Poate și fiindcă, în ultimele două zile, am băut mai 
mult whisky decât în ultimii doi ani. Ce-ar fi să ne întindem 
amândoi puţin? 

Se uită la ceas și socoti. 

— E prea devreme să sun la secţie. Oricum, o să fiu 
acolo în câteva ore, nici măcar n-o să întârzii la program. 

— Dar ai nevoie de odihnă. Acţionă mecanismul care 
transforma canapeaua în pat. 

— Sunt prea agitată ca să dorm. 

— Da? Văzu ceva din scânteia pe care o iubea atât 
revenindu-i în ochi. Păi, ce-am putea face să mai treacă 
timpul, să te ajut să te relaxezi? Jucăm cărți? 

Ochii ei se îngustară. 

— Cărţi? Ăsta-i vreun nume pervers pentru cine știe ce 
fantezie sexuală? 

Roarke râse și, luând-o în braţe, o aruncă în pat. 

— De ce nu? 

Dar era blând și tandru, ca și ea. Se priviră, în timp ce se 
mângâiau. lar ea văzu cum umbrele care îl bântuiseră de- 
atâtea zile dispar, iar ochii lui redevin vii. 

Dragostea, își spuse ea, poate alunga fantomele, poate 
ascunde amintirea morții. Asta era viaţă, viața care îi 
însufleţea, pe când degetele lor se uneau, pe când buzele 
lor se atingeau. 

Viaţa, își spuse ea, ridicându-se spre el. Viaţa lor. 


Era relaxată și deloc somnoroasă, când ajunseră la New 
York. Dar, se gândi ea, dacă exista femeie să nu se simtă 
relaxată după o partidă energică de cărți cu Roarke, ceva 
nu era în regulă cu femeia aia. 

Îl lăsă pe el să conducă, astfel încât ea să se poată 
concentra pentru a anunţa că se întorsese, că era la 
datorie. 

— N-are sens să mai spun că puteai să-ţi iei liber vreo 
două ore înainte să te apuci de treabă. 

— Mi-am luat liber destul. Sunt bine. Suntem bine acum. 

Îi strânse mâna în timp ce se strecura prin traficul de 
dimineaţă. 

— Da, suntem. Am mintea mai clară acum. Cred că și eu 
sunt nerăbdător să mă întorc la lucru. 

— Foarte bine. Deci, înainte să ne despărţim, mai vrei 
să-mi povestești ceva? 

Se gândi la Grogin, cât de aproape fusese să depășească 
limita. Limita lui Eve. 

— Nu. Stai, ar fi ceva. Se pare că sunt cu un an mai 
tânăr decât credeam. 

— Serios? Aha. Nu ţi se pare ciudat? 

— Doar un pic. 

— Cred că o să te obișnuiești. Aruncă o privire spre ceas. 
Uite ce e, te las acasă, apoi mă îndrept direct spre... La 
naiba... 

RECEPŢIE, LOCOTENENT DALLAS, EVE. 
— Aici Dallas. 


TE PREZINȚI LA CENTRUL DE SĂNĂTATE EAST SIDE, ÎN 
PARCARE LA NIVELUL AL DOILEA. CRIMĂ VERIFICATĂ 
DE CĂPITANUL FEENEY, CARE ESTE LA FAȚA LOCULUI. 


— Vin. La dracu”, la dracu’. Credeam că am ceva mai 
mult timp. Trebuie să te las în drum, Roarke. 

— Te duc eu acolo, spuse el, înainte să apuce Eve să 
obiecteze. Te rog, lasă-mă să fac și eu ce pot. 

Sirenele urlau, iar girofarul indica faptul că cineva are 
probleme. 

Dar Alicia Dilbert nu mai avea nevoie de sirene sau de 
girofar; necazurile ei se terminaseră. 

Scena era deja delimitată, iar polițiștii își vedeau de 
treabă. Dimineaţa era deja caniculară, iar aerul fierbinte 
de la metrou care se ridica greu prin gurile de aerisire din 
trotuar sporea senzaţia de căldură. 

În colţ, un vânzător ambulant își vedea de treabă 
vânzând cafea și sandviciuri polițiștilor și celor de la 
serviciul medical. 

Eve simţi duhoarea de ouă sintetice, mirosul de 
transpiraţie al bărbaţilor care munciseră prea multe ore, 
mirosul de spital care persista. 

Dacă arșița de august nu se domolea curând, tot orașul 
avea să fiarbă în propria transpiratie. 

Se plecă lângă Feeney, să vadă corpul. 

— Am auzit că te-ai întors, așa că le-am cerut să aștepte 
să vii și tu, înainte s-o bage în sac. Îl salută din cap pe 
Roarke, care rămăsese la distanţă, după benzile care 
limitau accesul. V-aţi întors repede. 

— Da, totul e în regulă. La naiba, Feeney. Ar fi trebuit să 
fiu aici. 

— N-ar fi contat, știi foarte bine. Nu a trecut pe lângă 
noi. Dubiţa nu a fost atinsă. Nimeni nu s-a apropiat de ea. 

— Dar ea e moartă, așa că, într-un fel sau altul, a trecut 
pe lângă noi. Luă lupa și studie rana micuță de la inimă. 

Totul este ordonat, își urmează neabătut tiparul. Vedea 
vânătăile minuscule de la încheietură. 

— A fotografiat-o. Când ajunge la Morris, o să găsească 
urme de gută. 

— Da. Dallas. De data asta, s-a abătut puţin de la tipar. 

Deși figura lui era calmă, avea o scânteie de furie în 
priviri, pe când se aplecă și scoase un bilet. 

— Îl ţinea în mână. l-l fixase între degete. Se întoarse 
spre Eve, să-i înmâneze plicul cu numele ei. 


Locotenent Dallas. Nu înţelegi. Cum ai putea? Puterea ta 
de cuprindere este limitată. A mea este vastă. Tu vezi în ea 
o victimă, dar greșești. I s-a oferit un dar, un dar imens și, 
cu un mic sacrificiu, îl va oferi și altora. 

Crezi că sunt un monstru, știu asta. Vor fi mulți care îţi 
vor da dreptate și mă vor blestema. Dar vorfi incomparabil 
mai mulți cei care vor vedea și, în cele din urmă vor 
înțelege arta, frumusețea, puterea pe care le-am 
descoperit. 

Acţionez astfel în interesul întregii omeniri. 

Lumina ei era strălucitoare, încă este. Sper că într-o 
bună zi vei ști asta. 

Vezi prea multă moarte. Într-o zi, va fi numai viaţă. Și 
lumină. 

Aproape am terminat. 


— Exact, aici ai dreptate, murmură ea. Băgă scrisoarea 
în geantă. Puterea mea de cuprindere este limitată, 
Feeney, dar nu văd decât o fată frumoasă, de vreo 
douăzeci de ani, în uniformă medicală. Nu are răni, nu s-a 
apărat. 

Se aplecă din nou peste cadavru, îi întoarse palma 
dreaptă. 

— Semn rotund, de la seringă. Bună, ce faci, mă bucur 
să te văd din nou. li strânge mâna și o adoarme. E 

îmbrăcată în uniformă, venea sau pleca de la serviciu. Ştim 
care variantă? 

— Studentă la medicină, făcea practică aici. A ieșit la 
zece. Avem declaraţiile colegilor care au văzut-o plecând. 

— Aha. 

O studie în continuare. Frumoasă, pomeţi bine conturaţi, 
o fată de culoare. Părul negru, lucios, cârlionţat, prins la 
spate. Câte trei căluţi din argint în fiecare ureche. 

— Destul de aglomerat aici. A riscat mult să o ia chiar 
din centrul de sănătate la zece noaptea. Ai adresa? 

— Am tot. Deși știa pe dinafară, scoase carneţelul. Alicia 
Dilbert, douăzeci de ani. Studentă la NYU, medicină. 
Locuia pe East Sixth, la trei blocuri distanţă. Rude, un 
frate, Wilson Buckley. 

— Ce? Eve tresări. Cum ai spus? 

— Buckley, Wilson, rudă de gradul întâi. 

— La dracu”. Își masă gâtul. Feeney, îl cunoaștem. 


Când termină tot ce putea face acolo, se duse spre 
Roarke, care stătea de vorbă cu Nadine. 

— Nu mă întreba nimic acum, i-o tăie ea lui Nadine. O 
să-ți spun ce pot, când pot. 

Ceva din expresia lui Eve o preveni pe Nadine că nu 
trebuia să insiste. 

— Bine. Până la zece, Dallas. Am nevoie de material 
până la zece, ceva mai mult decât declaraţiile standard. 

— Când o să pot, repetă Eve nervoasă. Ti-a trimis 
mesajul la șase. 

— Ca de obicei, are cine să mă trezească. Mi-am făcut 
datoria civică, Dallas. Feeney are tot. 

— Mi-a spus. Mai multe nu-ţi pot spune acum, Nadine. 
Eve își trecu mâna prin păr. 

E ceva la mijloc, își spuse Nadine. Ceva rău. 

— Ce este? îi atinse ușor braţul lui Eve, un gest 
prietenos. Neoficial, Dallas. Ce este? 

Dar Eve scutură din cap. 

— Nu acum. Trebuie să anunţ familia. Nu vreau să îi văd 
numele publicat până nu fac asta. Poţi lua declaraţia 
oficială de la Feeney. O să fie la faţa locului. Trebuie să 
plec. Roarke? 

— Ce anume nu vrei să-i spui? o întrebă el când se 
îndepărtară, îndreptându-se spre mașină. Ce e diferit în 
cazul ăsta? 

— İl cunosc pe fratele ei. Şi tu. Se uită în spate, înainte 
să urce la volan. Ai spus că vrei să mă ajuţi cu ce poţi, așa 
că nu te voi refuza. Vreau ca Peabody și Feeney să discute 
cu angajaţii de aici, cu vecinii ei. lar eu o să am nevoie ăe 
ajutor în privinţa fratelui ei. 

— Cine este? 


Se ţinuse aproape de surioara lui, remarcă Eve. Nu 
stăteau în aceeași clădire, nici măcar în același complex de 
locuinţe, dar în apropiere. O ţinuse la distanţă de afacerile 
lui. 

li dăduse libertate, o lăsase să-și întindă aripile, dar nu 
și să zboare prea departe. Şi o păzise cu grijă. 

Clădirea lui era securizată. Avusese grijă de asta. 
Insigna o ajută să treacă și, ajunsă la etajul cinci, respiră 
adânc, apoi apăsă pe butonul soneriei. 

Trecură câteva minute până ce văzu scanerul clipind, 
știind că își verifică tabloul de siguranţă, că o vede. 

Apoi luminiţa clipi verde, iar el deschise ușa. 

— Hei, fată albă. Chiar trebuie să-mi întrerupi somnul de 
frumuseţe? 

Era uriaș, un tip negru dezbrăcat, acoperit doar de un 
prosop mov și de nenumărate tatuaje. 

— Trebuie să stăm de vorbă. Crack, lasă-ne să intrăm. 

Îl văzu surprins, dar încă zâmbitor. 

— Haide, doar n-o să te-apuci să mă iei la puricat cu 
D&D. Nu se întâmplă nimic acolo, doar activităţile 
obișnuite. 

— Nu are legătură cu clubul. Down and Dirty era 
afacerea lui, un club în care muzica, băuturile tari și sexul 
reprezentau atracţia de bază. 

Acolo avusese ea petrecerea premergătoare căsătoriei. 

— La naiba. Am nevoie de cafea înainte să vorbesc cu o 
slăbănoagă ca tine, și polițistă pe deasupra, la ora asta. 
Roarke, nu poti s-o ţii pe fata asta ocupată, ca să mă lase și 
pe mine-n pace? 

Intrară. Locul n-o surprinse; de fapt, Crack nu putea s-o 
mai surprindă cu nimic. Era spaţios și ordonat, decorat cu 
gust, artă africană, măști, culori aprinse, materiale 
mătăsoase. 

Ferestrele mari erau acoperite cu draperii lungi, care 
blocau soarele dimineţii, filtrându-l în tonuri de roșu-aprins 
și safir. 

— Cred că vreţi și voi cafea, spuse el, dar Eve îl opri, 
punându-i mâna pe braţ, înainte să plece spre bucătărie. 

— Nu acum. Trebuie să ne așezăm. Vreau să stai jos. 

Pentru prima dată, vocea lui deveni puţin nervoasă. 

— Despre ce naiba poate fi vorba, dacă nu-mi permiţi 
nici măcar să-mi iau puţină cafea întâi, când mă trezești cu 
noaptea-n cap? 

— E rău. E rău, Crack. Să stăm jos. 

— A dat cineva spargere la club? Nenorociţii, s-a legat 
cineva de D&D? Eu am încuiat, acum vreo două ore. Ce 
dracu'? 

— Nu. Este sora ta. Alicia. 

— Alicia? Fugi de-aici! Râse, făcându-i semn cu palma lui 
cât tava, dar văzu o urmă de teamă în ochii lui. Fetița mea 
nu are probleme. Copilul ăsta e bun ca pâinea caldă. Dacă 
te iei de fetița mea, Dallas, te iei de mine. 

N-am cum să-i spun altfel, gândi Dallas. N-am cum. 

— Îmi pare rău că trebuie să spun asta. Sora ta e 
moartă. A fost omorâtă în dimineaţa asta, ceva mai 
devreme. 

— Asta-i o prostie! sări el, luând-o de mâini și zgâlțâind- 
o. Roarke sări să intervină, dar Eve îi făcu semn să nu se 
bage. E o minciună. E la medicină. O să fie doctor. E la 
cursuri chiar acum. Ce naiba te-a apucat, să vii să-mi torni 
minciuni despre fetița mea? 

— Mi-aș dori să fie minciună, spuse ea încet. Ce n-aş da 
să fie o minciună! îmi pare rău, Wilson, spuse ea cu 
blândeţe, îmi pare rău pentru pierderea ta, îmi pare rău că 
trebuie să ţi-o spun eu. S-a dus. 

— O sun chiar acum. Chiar acum, o scot de la curs. 
Siguranţa de sine îi dispăruse. O scot de la curs ca să vezi 
că e o minciună. Ai făcut o greșeală. 

Il lăsă în pace, abţinându-se cu greu să își maseze 
braţele care o dureau. Așteptă, în timp ce el lătra comanda 
vocală, așteptă, ascultând vocea veselă care spunea că nu 
poate răspunde, să lase un mesaj. 

— E la curs. Vocea lui începea să tremure. O să mergem 
la colegiu, o scoatem de la curs. O să vezi. 

— l-am verificat personal identitatea, spuse Eve. Am 
verificat din nou când ţi-am văzut numele. Îmbracă-te, o să 
te duc la ea. 

— Dar n-o să fie ea. N-o să fie fetița mea. 

Roarke făcu un pas înainte. 

— Te ajut eu. Aici e dormitorul? îl conduse pe Crack, de 
parcă uriașul ar fi fost un copil. 

Eve respiră adânc când auzi ușa închizându-se. 

Apoi sună la morgă. 

— Sunt Dallas. Vin cu fratele lui Dilbert Alicia. Vreau să 
fie cât se poate de prezentabilă. Acoperiţi-o și goliţi sala. 
Nu vreau să văd niciun civil sau angajat acolo când ajung 
cu el. 

Inchise. Măcar atâta lucru putea face pentru el. Oricum, 
era atât de puţin. 

Nu scoase un cuvânt pe drum spre morgă, se ghemui în 
spate, cu braţele încrucișate la piept, cu ochelarii 
acoperindu-i jumătate din faţă. 

Dar îi simţea prezenţa - îi simţea frica amestecată cu 
speranţă. 

În parcare îi evită privirea, la fel pe culoarele reci ale 
morgii. Acum era vina ei, înţelese Eve. Era vina ei, pentru 
că nimeni altcineva nu putea fi blamat pentru teama lui 
imensă, pentru speranţa care nu îl părăsise. 

Îl însoţiră în sala privată. 

— Dacă vrei să te uiţi pe ecran, începu Eve. 

— Nu mă uit la niciun ecran. Nu cred nimic din ce văd 
pe ecran. 

— Bine. 

Se așteptase la asta, se pregătise. Geamul din faţa lor 
era tot întunecat; fusese activat scutul de siguranţă. Apăsă 
un buton. 

— Locotenent Dallas, Eve, îl escortez pe Buckley Wilson, 
frate. Solicită permisiunea de a vedea cadavrul lui Dilbert, 
Alicia, pentru identificare.  Dezactivează scutul de 
siguranţă. A 

Ecranul întunecat dispăru încet. In spatele geamului, 
zăcea pe o masă îngustă, acoperită până la bărbie cu un 
cearșaf alb. 

— Nu! Crack ridică pumnii, lovind geamul. Nu, nu, nu! 
Apoi se îndreptă spre Eve, gata să sară la ea, dacă Roarke 
nu ar fi anticipat la timp mișcarea, dacă nu ar fi sărit să-l 
țină, lipindu-l de peretele de sticlă. 

— Nu asta ar vrea Alicia, spuse el calm. Asta nu o ajută 
cu nimic. 

A 

— Îmi pare rău, zise Eve. 

Deși clocotea de furie, nu se mișcă. 

— Lăsaţi-mă singur. Lăsaţi-mă singur cu ea, dacă nu, îl 
arunc prin geam și pe tine după el. Ştii că pot. 

La rândul său, și ea ar fi putut să-l imobilizeze. Dar furia 
devastatoare cedase locul disperării. 

— Eu voi rămâne, spuse ea calm. Trebuie să stau cu tine, 
iar camerele de filmat se menţin în funcţiune. Așa e 
procedura. 

— Să te ia dracu”, cu tot cu procedura ta! 

Îi făcu semn lui Roarke, apoi vorbi din nou în microfon: 

— Vom intra acum. Vă rog, eliberaţi zona. Vino cu mine. 
Îi făcu semn lui Roarke să rămână pe loc. 

Trecu de uși, o luară pe un culoar mic, apoi intrară în 
altă sală. 

Alte mese, alte victime care așteptau să fie identificate. 
Și mai erau cadavre în sertarele aliniate în peretele din 
oțel. Nu-l putea proteja de asta, putea doar să-l ducă direct 
la Alicia, și să rămână în stare de alertă, cu mâna pe armă, 
în cazul în care își pierdea controlul. 

Dar el intră, se îndreptă către masă, privi faţa ei 
frumoasă, cu pomeţii proeminenţi. Îi mângâie ușor părul 
strălucitor. 

— E fetiţa mea. Surioara mea. Inima și sufletul meu. Se 
aplecă și îi atinse ușor fruntea cu buzele. 

Apoi se prăbuși la podea, izbucnind în plâns. 

Eve îngenunche lângă el, îl cuprinse în braţe. 

Prin geam, Roarke privi cum uriașul se adună lângă ea, 
ca un copil care vrea să fie alinat. Iar ea îl legănă în timp 
ce plângea. 

li găsi un birou liber, îi aduse apă și stătu lângă el, 
ţinându-l de mână în timp ce bea. 

— Când mama a rămas din nou însărcinată, aveam 
doișpe ani. Un nemernic i-a promis câte-n lună și-n stele, 
iar ea l-a crezut. N-a mai stat mult prin preajmă după ce s- 
a născut micuța. Mama făcea menajul și mai făcea și 
trotuarul. Dar ne punea mâncare pe masă, ne asigura un 
acoperiș deasupra capului; de altceva nu avea timp. Alicia 
era cel mai frumos copil din lume. Și cel mai bun. 

— Iar tu ai crescut-o, spuse Eve. 

— Nu m-a deranjat. Aliciavavea vreo patru ani când a 
murit mama. Un nebun pentru care făcea curăţenie a luat 
o supradoză de Zeus și a aruncat-o de la etajul zece. Deja 
lucram în cluburi, mai câștigam un ban. Am avut grijă de 
fetiţa mea. Doar fiindcă am cluburile astea, nu înseamnă că 
n-am avut grijă de fetița mea. 

— Ştiu asta. Ştiu că ai avut grijă de ea. Ai ajutat-o să 
ajungă la colegiu. Urma să devină doctor. 

— Era așa de deşteaptă! întotdeauna a vrut să se facă 
doctor. Voia să ajute oamenii. De ce i-ar face cineva rău? 

— O să aflu. Îţi promit. Îţi dau cuvântul meu că de-acum 
am eu grijă de ea. Trebuie să ai încredere în mine. 

— Dacă îl găsesc înaintea ta... 

— Nu. Ca să-l facă să tacă, îi strânse mâna mai tare. 
Dacă tu crezi că nu știu ce simţi, te înșeli. Dar n-o să o 
ajute cu nimic. Te-a iubit la fel de mult cum ai iubit-o și tu, 
nu? 

— Îmi spunea fratele ei mare și rău. O altă lacrimă îi 
alunecă pe obraz. Era cel mai frumos lucru din viaţa mea. 

— Atunci trebuie să mă ajuţi. Am nevoie de numele celor 
pe care îi cunoștea. Cei cu care lucra, cu care ieșea. Avea 
vreun prieten, pe cineva special? 

— Nu. Mi-ar fi spus. li plăceau băieţii, era normală, dar 
învăţa și mai lucra și la centru. Din când în când ieșea cu 
prietenii, să se mai destindă. Nu în clubul meu, spuse el, 
încercând să zâmbească. Nu voiam să calce acolo. 

— Dar în alte cluburi atunci. Ţii minte vreunul anume? 
Ai auzit-o vreodată să menţioneze un loc numit Make The 
Scene? 

— Da, ăla de date. Sigur. O grămadă de copii de colegiu 
se duc acolo. Și îi plăcea alt loc, era chiar lângă centru. O 
cafenea, Zing. 

— Crack, a fost fotografiată recent, indiferent de motiv? 
De un profesionist adică. Poate la școală. Sau la o nuntă, la 
o petrecere. 

— Luna trecută, de ziua mea. M-a întrebat ce vreau și i- 
am zis că vreau fotografia ei, înrămată în am-. Nu o poză 
de-aia la minut, un portret adevărat, făcut de un fotograf 
bun. 

Se strădui să rămână calmă, notând totul. 

— Ştii unde și-a făcut portretul? 

— Un loc numit Portography, în oraș. Stilat. Eu...vocea i 
se frânse de durere. Am auzit la știri. E nemernicul ăla 
care omoară copii de colegiu. li fotografiază și-i omoară. El 
mi-a omorât fetiţa. 

— Da, el a fost. O să-l găsesc, Crack. O să-l opresc, o să 
mă asigur că ajunge după gratii. Dacă cred că o să-mi stai 
în cale, va trebui să te arestez până termin. 

— Poţi să încerci. 

— Mă cunoști, știi că o să fac orice pentru asta, chiar 
dacă trebuie să te închid, până când îndrept lucrurile. 
Acum este șia mea. Lafelcaata. 

Încercă să își reţină lacrimile. 

— Dacă un alt poliţist mi-ar fi spus asta, nu l-aș fi crezut. 
L-aș fi lăsat să creadă ce vrea ca să scap de el și să fac ce 
știu eu. Dar tu nu ești un poliţist oarecare, fată. Tu o să ai 
grijă de surioara mea. Eşti singura căreia i-o pot 
încredința. 


— Ce pot să fac? întrebă Roarke când ajunseră afară, 
lângă mașină. 

— Ştii pe cineva la Centrul de Sănătate East Side? 

— Banii, locotenente, îţi croiesc drum întotdeauna. 

— Uite ce zic eu. Poate că întâi a remarcat-o la 
Portography. E o legătură. Dar, dacă e bolnav, și eu cred 
că este, poate că l-a cunoscut la centrul de sănătate. Dacă 
se tratează sau s-a tratat acolo, personalul îl cunoaște, nu-l 
bagă în seamă. S-ar putea s-o fi luat de-acolo fără 
probleme, pentru că toată lumea îl știa, erau obișnuiți să-l 
vadă, nu a dat de bănuit nimănui. Am rugat-o pe Louise să- 
și întrebe colegii, dar ea vede lucrurile din perspectiva 

medicului - confidenţialitatea pacientului, nu poate da 
nume, bla-bla. 

— lar tu vrei pe cineva mai puţin scrupulos. 

— Trei copii morţi. Puțin îmi pasă de confidenţialitate. 
N-ai decât să mituiești pe cine vrei, numai să-mi găsești pe 
cineva - bărbat, între douăzeci și cinci și șaizeci - ba nu, 
patruzeci. E mai tânăr. Categoria asta de vârstă, cu o 
afecţiune neurologică gravă, poate chiar fatală. Vreau un 
nume. 

— Clar. Altceva? 

— Nu ţi-ajunge? 

— Nu, prefer să fiu ocupat acum. 

— Summerset. 

— Am vorbit cu el. Altceva? 

— Ai putea să-ți foloseşti creierul pervers și degetele 
îndemânatice să-mi afli mai multe despre Javert. Orice 
combinație cu Henri sau Luis. Orice apare pe site-uri, la 
clubul de date, la colegii, la Portography, în corelație cu 
numele suspecților, pe care o să ţi le indic, deși nu ar 
trebui. 

— Floare la ureche. 

Îi zâmbi. 

— Şi? 

— Mă bucur să îţi pot fi de folos, locotenente. 

— Întrebare. Ai parcări, garaje, de suprafaţă și 
subterane. 

— Cred că am câteva în vastul meu imperiu. De ce? 

— Poţi să mi le afli pe cele care închiriază ilegal 
vehicule? 

— Mă tem că nu înţeleg ce insinuezi. 

Își revenise, gândi ea. Alunecos, ca întotdeauna. 

— Scutește-mă, amice. Le vreau mai ales pe cele situate 
pe o rază de zece blocuri distanță de Eighteenth și 
Seventh. Ne-a văzut când l-am ridicat pe Billy. Ştia că 
suntem acolo, că supraveghem dubiţa, așa că a găsit 
alternativă. Sunt sigură că deja se gândise la un plan de 

rezervă. Mă interesează închirierile pe sub mână, un 
vehicul care nu atrage atenţia, în stare bună, probabil tot 
dubiţă. Adu-mi ceva bun și vei fi răsplătit. 

— Tu, dezbrăcată, în sirop de ciocolată? 

— Perversule. Descurcă-te singur cu transportul. Eu 
trebuie să o iau pe Peabody. 

O luă în braţe și o sărută lung. Mda, își spuse ea, simțind 
că ameţește, e clar că își revenise. 

— Mă bucur să lucrăm din nou în echipă, locotenente. 

— Asta suntem? Făcu o pauză, măsurându-l din cap 
până-n picioare. Fă-l bine pe Summerset și trimite-l 
undeva, în afara ţării, iar eu aduc siropul de ciocolată. 

— S-a făcut, murmură el, pe când ea intra în mașină, 
apoi plecă. 


— Îmi pare rău de Crack, Dallas. 

— Şi mie. 

Pe scaunul din dreapta, Peabody își ridică mâinile. 

— Nici măcar n-am știut că are o soră. Cred că ar fi 
trebuit. 

— Tot moartă ar fi, spuse Eve sec. 

— Da, așa e. Crezi că ar trebui să trimitem flori? Sau 
altceva? 

— Nu, nu flori. Își aminti de vișinul lui Siobahn. Las-o 
baltă, Peabody. Trebuie doar să ne facem treaba. 

— Da, am înţeles. Peabody încerca să-și reprime 
amărăciunea. Crack era un prieten. lar pentru prieteni faci 
ceva. Voiam doar să știe că ne gândim la el, asta-i tot. 

— Tot ce putem face pentru el este să rezolvăm cazul, să 
ne asigurăm că oricine i-a omorât sora ajunge după gratii. 
Florile nu o să-l aline, Peabody. Dreptatea, poate, măcar 
puţin. 

— Așa e, însă suport mai greu când e cineva apropiat. 

— E normal să fie greu. Când începi să crezi că e ușor, 
mai bine ieși la pensie. 

Peabody deschise gura să replice, iritată de tonul ei, 
apoi îi văzu oboseala, furia, sub masca de câini aparent. 

— Unde mergem? Ar trebui să știu, ar trebui să-mi dau 
seama. Examenul de detectiv o preocupa. Dar nu pot. 

— Cum a transportat-o? 

— Nu știm. Încă, adăugă ea. 

— De ce nu știm? 

— Pentru că nu a folosit dubiţa pe care o supravegheam 
noi. 

— De ce nu a folosit-o? 

— Pentru că...pentru că știa că o urmărim. Reuși în 
ultima clipă să transforme întrebarea într-o afirmaţie: 
Crezi că i-a spus Billy! 

— Tu? 

Dădu din umeri, apoi se gândi o clipă. 

— Nu. Cel puţin, nu intenţionat. Billy e un găinar. Nu 
colaborează cu criminali. L-am prins cu parcarea, a 
cooperat. Are un copil, iar asta contează. Nu vrea să aibă 
probleme. 

— Deci, de unde a știut tipul nostru să se ferească de 
parcarea lui Billy? 

— Altcineva i-ar fi putut spune. Dar nu prea credea asta. 
Poate că a considerat că e mai prudent să le schimbe. Dar 
nu, continuă ea, își respectă tiparul. li place rutina. Sigur 
știa că am aflat de dubiţă și că îl așteptăm. Ne-a văzut 
acolo. Te-a văzut. Te-a recunoscut, de la televizor, știa că 
investighezi cazul, a văzut uniforma mea. A renunţat la 
dubiţa aia. 

— Şi cum de ne-a văzut? 

— Pentru că...la naiba! Pentru că locuiește sau lucrează 
în zonă! Ne-a văzut de la geam sau din stradă. 

— Ai câștigat medalia de aur! 

— Aș prefera o insignă de detectiv. 

Eve parcă la oarecare distanţă. Prefera să vadă cu ochii 
ei zona, nu pe ecran. Voia să îi simtă pulsul. 

Nu prea aproape, se gândi ea. Ar fi atent, nu și-ar alege 
mașina din vecini. Dar de undeva de aproape, un loc pe 
care să-l poată supraveghea, să vadă ce fel de afaceri se 
fac. Să poată alege. 

Mda, dubita gri condusă de bătrânică. Nu atrage atenţia. 
Are o grămadă de loc în care să se miște, dacă lucrurile 
scapă de sub control. 

— Locuiește aici, spuse Eve. Nu lucrează aici. Vede 
dubița venind și plecând duminica. Urmărește parcarea 
noaptea. Locuiește în zonă, nu atrage atenţia, nu creează 
probleme vecinilor. Nu se vede, exact ca vehiculul pe care 
l-a ales. 

Urcă din nou în mașină și se rugă ca aparatul de aer 
condiționat să facă faţă cât avea să lucreze. 

— Verifică toate clădirile, vreau bărbaţii celibatari întâi. 

— Ce clădiri? 

— Toate. Întreaga zonă. 

— O să dureze. 

— Atunci ai face bine să începi. 

Eve se uită în jur. 

Nu observă nimic și, când aerul condiţionat încetă să 
mai facă față, se strădui să continue. Cerul se acoperi de 
nori urâţi, întunecând strada. Apoi începură să cadă 
picături mari de ploaie, precedate de tunete puternice. 

— Ce furtună urâtă, mormăi Peabody, aruncând o privire 
spre Eve. Avea o dâră de transpiraţie pe faţă, dar putea fi 
efectul concentrării, nu neapărat al căldurii. Poate că se 
mai răcorește. 

— O să fie la fel de cald, dar mai multă umezeală. August 
insuportabil, spuse ea absentă. E aici, Peabody, dar unde? 
într-un loc frumos și sigur, unde totul este într-o ordine 
perfectă. Fotografii, murmură ea, holbându-se afară la 
ploaia torențială. Imagini pe toţi pereţii. Are nevoie să-și 
vadă arta. Să o evalueze, să o admire, să o judece. Munca e 
viaţa lui. Munca lui e viaţă. 

— Frumos înrămată. 

— Ce? 

— Nu le-ar ţine așa, pur și simplu prinse cu piuneze. Le 
vrea frumos prezentate, nu? 

Încruntându-se, Eve întoarse capul. 

— Bun. Excelent. Înrămate. De unde ia ramele? Le 
cumpără din zonă? Le comandă Online? Ar vrea ceva bun, 
nu? Tot ce-i mai bun. Multe rame. Poate identice. Are un 
stil specific, așa că și-ar alege un tip anume de rame. 
Vreau cele mai bune magazine din oraș, primele zece. 

— Da. Unde mergem? întrebă ea. 

— Acasă. Echipament mai bun. 

— Aha. Scuze, spuse Peabody, dar nu se obosi să-și 
ascundă rânjetul. Și mâncare mai bună. Iisuse! Sări în sus, 
speriată de fulger. Treabă serioasă. Când erai mică, te 
ascundeai sub pătură, numărând secundele între fulger și 
tunet? 

Ar fi fost norocoasă dacă ar fi avut pături când era mică, 
se gândi Eve. lar furtunile nu erau partea cea mai 
înspăimântătoare a vieţii ei. 

— Nu. 

— Noi da. Uneori mai fac asta, din obișnuinţă. Uite...Se 
uită la următorul fulger, apoi începu să numere cu voce 
tare: Unu, doi, trei. Bum! Tresări ușor. Destul de aproape. 

— Dacă-l auzi, înseamnă că nu e aproape, Peabody. 
Magazinele, Peabody. 

— Scuze, vine! Am trei în nord, unul în centru, două în 
Soho, unul în Tribeca... 

— Redu lista la cele aflate în preajma parcării sau a 
universităţilor. Pe o rază de cinci blocuri. În timp ce 
Peabody lucra, Eve sună la Portography. Dă-mi-l pe 
Hastings. 

— Este în ședință, spuse Lucia ferm, cu un aer de 
nemulțumire nedisimulată. Aș putea să preiau eu mesajul. 

— Ori face o pauză și răspunde la telefon, ori vin după 
el. Alege. 

Lucia bombăni, dar îi făcu legătura. Hastings apăru, 
transpirat, roșu la faţă. 

— Ce? Ce? Trebuie să te omor în somn ca să scap de 
tine? 

— Ce tâmpenii poţi să debitezi în urechea unui poliţist, 
amice! De unde-ţi cumperi ramele? 

— Ce? Ce? 

— Nu mai repeta. Ramele. De unde cumperi rame pentru 
fotografiile tale. 

— De unde dracu' să știu? Nu le ducem jos? 

— Ştii ceva, Hastings, începe să-mi placă de tine. 
Folosești ramele alea de jos pentru lucrările din galeria ta? 

— Nu știu. Nu știu. Dacă ar fi avut păr, Eve era sigură că 
și l-ar fi smuls. Dacă aflu, mă lași să lucrez? 

— S-ar putea. 

— Te sun eu, replică el, închizând. 

— Mda, îmi place de el. 

Tocmai intra pe poartă, când o sună. 

— Avem tot felul de rame tâmpite. Numai porcării. Nu 
mai folosim ce-mi plăcea mie, pentru că, spune Lucia, toată 
lumea le utilizează și n-ar mai fi unice, idioțenii de-asta. Şi 
le obţin tocmai de la Helsinki. 

— Helsinki, repetă Eve, uimită. 

— Simple, stil scandinav. Schiță un zâmbet. Oribile, dar 
asta e. Comandă specială, dintr-un loc numit Kehys. Adică 
rame. Asta-i tot? 

— Da, deocamdată. 

— Bun. 

Îi închise din nou. 

— Un om după sufletul meu. Peabody? 

— Deja mă ocup. Date despre Kehys, imediat. 

— Urmărește pista. 

— Eu? 

— E ideea ta. Ocupă-te. Eve ieși din mașină și fugi spre 
casă. 

Se scutura ca un căţel când intră în hol, apoi începu să-și 
dezbrace haina udă. Şi vocea aceea, ca un bici, urlă de sus. 

— Încetează imediat! Asta e casă de oameni, nu baie 
comunală! 

Cu haina udă în mână, îl urmări pe Summerset 
coborând. Folosea o câijă și șchiopăta evident, dar faţa lui 
era la fel de acră și dezaprobatoare ca întotdeauna. Avea 
un maldăr de prosoape în braţe. 

— Dacă tot ești în stare să te ţii pe grisinele alea urâte 
de le zici tu picioare, ce mai cauţi în universul meu? 

Îi întinse un prosop, apoi îi luă haina. 

— Voi pleca în lung-amânata vacanță mâine-dimineaţă. 
Între timp, îmi umpli podeaua de bălți. 

— Între timp, mă poluezi fonic. Se întoarse spre scări, pe 
când Peabody se năpusti în casă. 

— Summerset! încântarea din vocea ei o făcu pe Eve să 
își dea ochii peste cap, furioasă. Cum te simţi? 

— Destul de bine, mulțumesc. li oferi un prosop. 
Uniforma dumneavoastră este udă. Aș fi încântat dacă mi- 
aţi permite să vă aduc ceva uscat, iar între timp, să o spăl. 

— Ţi-aș fi recunoscătoare. Râse când auzi sunetul furios 
scos de Eve. O să fiu în biroul ei, șopti Peabody, apoi o luă 
la fugă pe scări, după Eve. Este udă, începu ea. Aș putea 
răci. Doar nu vrei să mă îmbolnăvesc în timpul 
investigaţiei, mai ales când învăţ ca nebuna în timpul meu 
liber. 

— Am zis eu ceva? 

— A, da! Destule! 

Eve se uită lung la ea, ceea ce o făcu să tacă. 

— O să îmbrac ceva comod și uscat. 

Apoi se îndreptă spre dormitor. 

Doar de-a naibii, își lăsă hainele ude pe jos. Asta o să-l 
usture, își spuse ea. Îmbrăcă niște blugi, un tricou și puse 
arma la loc, pregătită să se apuce de treabă. 

Ca să-i lase lui Peabody câteva clipe de răgaz, se duse 
spre biroul lui Roarke. 

Când ridică ochii și o văzu, îi zâmbi, iar ea simţi că viaţa 
e din nou frumoasă. 

— Bună, locotenente. 

— Bună, civilule. Poate că ar avea și ea nevoie de o mică 
pauză. Se duse spre el, se aplecă și îi luă faţa în mâini, 
sărutându-l. 

— Ei bine, zise el, trăgând-o în braţe. 

— Stai, asta-i tot ce primești. 

— Deci ai venit doar ca să mă torturezi? 

— Ai început? Ce ai pentru mine? 

— Tocmai mi-a venit un răspuns foarte nepoliticos în 
minte, dar cred că te refereai la mica temă pe care mi-ai 
dat-o, nu la... 

— Exact. Se așeză lângă el, zâmbind. Era așa de bine să 
îi vadă figura relaxată. Peabody lucrează la o ipoteză, ideea 
ei. Tocmai am stat o oră și mi-am spart capul cu alta, dar 
nu am ajuns nicăieri. 

— Nu știu ce să zic. Deși mi-am întins antenele, la 
solicitarea ta, am uns câteva mâini, am câteva nume, dar 
niciunul nu se potrivește profilului. 

— Poate că greşesc pe undeva, spuse ea, ridicându-se și 
începând să se plimbe în sus și-n jos. 

— În cazul acesta, e numai vina mea. 

— Nu gândești tu în locul meu. 

— Dar nici nu te-am ajutat. 

— Ştii ce e ciudat, comentă ea, am reușit să mă descurc 
destul de bine vreo zece ani, până să apari tu în pas de vals 
în viaţa mea. 

— Nu cred că am valsat. Și simt convins că ești foarte 
bună și iară mine. Voiam să spun că ţi-am distras atenţia. 
Ţi-ai făcut griji pentru mine, nu te-ai mai concentrat, ai 
uitat de priorităţi. Imi pare rău. 

— Bănuiesc că ţie nu ţi s-a întâmplat niciodată să uiţi de 
orice pentru că erai îngrijorat din cauza mea. 

— Vreau să-ţi spun ceva. Uită-te la mine, te rog. Așteptă 
până se întoarse. De fiecare dată când iei arma aia și ieși 
pe ușă, sunt sfâșiat între mândrie și teroare. De fiecare 
dată. Dar nu aș face nimic să te opresc, Eve. Asta ești tu, 
așa suntem noi. 

— Nu-i ușor să fii căsătorit cu o polițistă. Dar tu te 
descurci bine. 

— Mulţumesc. Zâmbi din nou. Şi tu te descurci bine, ca 
soţie de fost infractor. 

— Aplauze pentru amândoi. 

— Pentru mine este important să te ajut. Chiar dacă mă 
mulțumesc doar să te ascult, deși aș prefera să fac mai 
mult. 

— Spune-mi. 

— Mă enervează că ţi-am distras atenţia în cazul ăsta, 
pentru că nu am făcut ce ţi-aș fi cerut eu ţie. Nu te-am 
lăsat să-ţi vezi de treabă. Dacă te lăsam, lămuream totul 
mai repede. Data viitoare, fii sigură că o să te copleșesc cu 
problemele mele de la bun început. 

Buzele ei tremurară. 

— Sună bine. Şi, dacă nu o faci destul de repede, o să te 
pocnesc până spui tot. 

— Corect. 

— Acum, hai să vedem numele. 

Le afișă pe ecran. 

— În categoria asta de vârstă, niciun bărbat. Nu cu vreo 
afecţiune neurologică gravă. 

— Poate că nu e creierul. Poate că e alt organ care a 
luat-o razna. 

— M-am gândit și la asta. În centrul acela nu există 
niciun pacient cu vreo boală gravă care să corespundă 
profilului. Pot să extind căutarea, să mai mituiesc în stânga 
și-n dreapta, sau să scutesc și timp și bani și să intru în 
arhiva altor spitale. 

Se gândi la asta. Nu ar fi fost prima dată când îl lăsa să 
alunece pe panta ilegalității. Dar, chiar și cu abilităţile lui, 
tot ar fi durat câteva ore, poate chiar zile, să caute în toate 
spitalele și clinicile din oraș. 

Și era doar o bănuială. Intuiţie. 

— Hai să vedem ce avem acum. 

Citi numele. Oamenii mureau, observă ea, dar nu exista 
vreun ucigaș. Ucigașul era propriul lor corp sau soarta sau 
ghinionul. Tumori care apăreau din senin, creșteau, se 
răspândeau, puneau stăpânire pe creier. 

Știința le putea identifica și, dacă era destul de devreme, 
dacă pacientul avea asigurarea cuvenită sau banii 
necesari, tratamentul le putea eradica. Dar, adesea, era 
prea târziu. Nu știuse niciodată că moartea poate veni în 
atâtea feluri, din propriul tău corp. 

Majoritatea erau în vârstă, e adevărat. Mulţi deja își 
sărbătoriseră centenarul. Dar erau și mai tineri. 

Darryn Joy, șaptezeci și trei. Marilynn Kobowski, 
patruzeci și unu. Lawrence T. Kettering, optzeci și opt. 

Deja morţi sau pe moarte, gândi ea. 

Corrine A. Stevenson, cincizeci. Mitchell B... 

— Stai. Stai! Stevenson, Corrine, A...date complete. 

— Ai dat de ceva? 

— Da, da.  Scoase computerul personal, extrase 
informaţiile despre adresele pe care le evidenţiase, cele 
din blocul situat la vest de parcare. Întâmplător, Stevenson 
locuiește la câteva minute de parcare. La etajul 
doisprezece, ceea ce îi asigură o priveliște frumoasă, mai 
ales cu un binoclu sau obiectiv puternic. 

— Ceea ce ar avea un fotograf. 

— Da. Reveni la ecran. A murit, în ciuda a doi ani de 
tratament, în septembrie. Nu era căsătorită. Un copil, 
Gerald Stevenson. Născut septembrie, 13, 2028. Verifică-l. 

— Asta fac, spuse Roarke, pe când Peabody năvălea pe 
ușă. 

— Dallas, am găsit ceva. Javert, Luis Javert. Era roșie 
toată de entuziasm. A comandat rame, același stil ca și 
Hastings, de la Helsinki. O singură dimensiune, 16 pe 20. 
A cumpărat 50, a cerut să fie transportate la o adresă în 
New York, West Broadway Shipping, în Tribeca. 

— Cum a plătit? 

— Transfer direct. Am nevoie de autorizaţie ca să verific 
tranzacţia. 

— Fă rost de ea. Folosește numărul meu de legitimatie. 
Roarke. 

— O clipă, locotenente. Nu e doar un Gerald Stevenson 
în orașul ăsta. Dar niciunul la adresa aia. Folosește alt 
nume. Dacă și l-a schimbat oficial, va trebui să...sap un pic. 

— Atunci ia lopata! Numele ei e încă înregistrat ca 
locuind acolo. Dacă stă cineva la adresa aceea, nu e oare 
fiul ei, Gerald? Peabody! Vii cu mine. 

— Da. Un minut. 

— Sună-l pe Feeney, îi strigă lui Roarke, ieșind. Spune-i 
tot ce știm. Cu cât avem mai mulţi implicaţi în caz, cu atât 
mai bine. 

— S-a făcut, locotenente, zise el, fluturându-și degetele 
peste tastatură, ca un pianist gata să atace o sonată 
complexă. 

Era bine că își revenise. 


Trebui să aștepte ca Peabody să se îmbrace în uniformă, 
așa că profită de ocazie pentru a-și suna comandantul și a-i 
spune noutăţile. 

— Vrei o echipă cu tine? i 

— Nu. Dacă vede uniforme, se sperie. li vreau pe Baxter 
şi Trueheart, în civil, doar să urmărească clădirea. Până 
acum, suspectul nu a manifestat tendințe agresive, dar, 
dacă se simte încolţit, poate deveni violent. Apartamentul 
în care cred că locuiește este la etajul doisprezece. Singura 
cale de acces este uşa din față sau fereastra, apoi scara de 
incendiu. Eu şi Peabody o să folosim uşa. Baxter şi 
Trueheart, scara de incendiu. 

— Ai o teorie frumoasă, locotenente, dar faptul că mama 
lui a murit de cancer nu e suficient pentru a obține un 
mandat de percheziție. 

— Voi încerca să fiu convingătoare și să-l determin să 
mă lase să intru. Se uită peste umăr, pe când Peabody 
cobora, în uniforma albastră de vară, proaspăt spălată și 
călcată la dungă. Suntem gata de plecare. 

— Veţi primi ajutoare într-un sfert de oră. Fii mai 
temperată, Dallas. 

— Da, să trăiţi. Intrerupse transmisia. 

— Nimic nu se compară cu o uniformă curată, comentă 
Peabody, mirosindu-și mâneca. Folosește ceva cu o vagă 
aromă de lămâie. Super. Va trebui să-l întreb ce e când se 
întoarce din concediu. 

— Sunt sigură că voi doi v-aţi distra de minune făcând 
schimb de sfaturi gospodărești, dar ce-ai zice să te 
concentrezi puţin asupra investigaţiei noastre urât 
mirositoare? 

Peabody redeveni serioasă. 

— Da, sigur. Dar continuă să-și admire dunga 
pantalonilor, în timp ce Eve îi povestea noutăţile. 

Clădirea avea douăsprezece etaje, și se gândi dacă n-ar 
trebui să plaseze unul dintre colegii de rezervă pe 
acoperiș. Risipă de oameni, își spuse. Dacă încerca să fugă 
pe acoperiș, putea să-l urmărească imediat, dar era mai 
logic să încerce să scape spre stradă. 

Oare avea și o hartă de evadare pregătită? Planifica totul 
minuţios, așa că probabil se gândise și la posibilitatea de a 
fi încolţit în cuibul lui. 

Îl sună pe Roarke. 

— Vreau o schiţă detaliată a clădirii. Vreau structura 
etajului și a apartamentului. Cât de repede îmi poţi 
trimite...Nu mai continuă, văzând imaginea deja pe ecran. 
Foarte repede, replică tot ea. 

— Eram curios și eu. După cum vezi, e frumos împărțit. 
O sufragerie mare, bucătărie, două dormitoare. 

— Am și eu ochi. Mai târziu. 

Un dormitor pentru mamă, unul pentru fiu? se întrebă 
ea. Oare acum lucra în dormitorul ei? în cazul acesta, de ce 
ar fi cerut livrarea ramelor atât de departe? 

Dacă opera aici, cum reușea să-și ducă victimele 
tranchilizate până la etajul doisprezece, fără să atragă 
atenţia celor de la pază? 

Spera că va putea să îl întrebe direct, cât de curând. 

Se întâlni cu Baxter și Trueheart în hol. Era un spaţiu 
mic, foarte curat. Camerele de securitate supravegheau 
intrarea și cele două lifturi. Nu avea portar, nici uman, nici 
android, dar i se ceru legitimatia la intrare. 

— Tinta este apartamentul 128, spre est, al treilea 
dinspre colţul de sud. Ferestrele sunt, dinspre sud spre 
nord, numerele șase, șapte și opt. 

Se uită la Trueheart, îl vedea foarte rar în haine civile. 
Dacă era posibil, arăta și mai tânăr în blugi și în cămașă 
decât în uniformă. 

— Unde ai arma, Trueheart? 

Se bătu pe spate, sub cămașa lungă. 

— M-am gândit că, dacă port o haină pe căldura asta, 
atrag și mai mult atenţia. Știu că arăt cam neglijent, 
locotenente, dar sunt haine de stradă obișnuite. 

— Nu moda mă interesează. 

— Ar fi ultima care te-ar întreba așa ceva, interveni 
Baxter, care avea o înfățișare banală, în pantaloni kaki și în 
tricou verde-pal. Nu că ea n-ar arăta întotdeauna trăsnet. 
Mai ales de când are pe cineva cu gust care-i cumpără 
zdrenţele. 

— O să-ţi amintesc mai târziu unde să mă pupi. Acum 
suntem gata să prindem un criminal în serie. Cred că 
putem discuta altă dată despre aspectul nostru exterior. 
Păstraţi liniile de comunicare deschise. Armele pregătite. 
Voi o luaţi pe trotuarul de vizavi. Dacă apare cineva la 
geamurile indicate, mă anunţaţi. La fel dacă intră sau iese 
cineva din clădire care corespunde profilului cât simt eu 
înăuntru. Să-i dăm drumul. 

Se duse spre lift, luând un ghiveci cu o ferigă artificială 
pe drum. 

— Nu știam că te interesează plantele, locotenente. 

— Numai la decoraţiuni interioare mă gândesc. Dacă mă 
vede pe vizor, n-o să-mi deschidă ușa. Mă cunoaște. 

— A, te camuflezi. 

— Nu sta la vedere, îi ordonă ea. Vrem să ne deschidă 
ușa, să știm că e acolo, să-i vedem faţa. Înregistrează. 

— Deci, dacă intră în panică și ne trântește ușa-n nas, 
vom avea motiv, vom vedea faţa. 

— Şi e blocat înăuntru până obţinem mandatul. Nimeni 
nu mai moare azi, spuse ea, pășind la etajul doisprezece. 

Se ascunse după ferigă, privind printre frunze, pe când 
se apropia. Avea vizor, ecran, cutie vocală. 

Nu își asumă niciun fel de riscuri, își spuse ea. Este 
precaut, nemernicul. Nu vrea să apară vreun hoţ și să dea 
totul la iveală, întâmplător. 

Sună la ușă și așteptă. 

Lumina roșie clipea neîntrerupt. 

Sună din nou. 

— Livrare pentru 1208, zise ea tare. 

Auzi ușa din spatele ei deschizându-se, la 1207, și se 
întoarse. 

Din apartament ieși o femeie tânără, făcând ochii mari 
când o văzu pe Peabody în uniformă. 

— S-a întâmplat ceva? A păţit ceva Gerry? 

— Gerald Stevenson. Eve lăsă feriga jos. Locuiește aici? 

— Sigur. Nu l-am mai văzut de câteva zile, dar e casa lui. 
Cine sunteţi? E 

— Dallas, NYPSD. li arătă insigna. Deci Gerry nu e 
acasă. 

— Nu. Cum spuneam, nu l-am văzut de ceva timp. 
Probabil că e plecat cu treabă. 

— Treabă. 

— Da. Face fotografii. 

Eve simţi cum tresare. 

— E fotograf. 

— Lucrează cu imagini. Arta imaginii, așa îi spune. E 
bun. I-a făcut soțului meu niște poze anul trecut. Desigur, 
nu prea a mai lucrat după ce a murit mama lui. Dar despre 
ce e vorba? 

— Când a murit mama lui, insistă Eve; ce s-a întâmplat? 

— Ce era de așteptat. S-a prăpădit. Erau foarte 
apropiaţi. A avut grijă tot timpul de ea și, credeţi-mă, 
uneori era oribil. N-au putut s-o salveze. Eu și Mark am 

încercat să-i ajutăm, dar ce poţi face, de fapt? S-a 
întâmplat ceva cu Gerry? Doamne, a avut un accident? 

— Nu, din câte știu eu. Doamna? 

— Frybum. Jessie. Am bătut și eu la ușă de vreo două ori 
săptămâna trecută, am încercat să-l sun, să văd ce face. În 
ultimul timp părea să-și revină, zicea că are de lucru. Dacă 
s-a întâmplat ceva, aș vrea să-l ajut. E un băiat bun, iar 
doamna Stevenson, era o comoară. Una la un milion. 

— Aţi putea să ne ajutaţi. Putem intra, să stăm de vorbă? 

— Eu...Aruncă o privire la ceas. Da. Sigur. Trebuie să 
sun, să reprogramez niște întâlniri. Se uită din nou la Eve, 
la Peabody, la ferigă. Apoi începu să-și dea seama. Gerry 
are probleme? 

— Da, are probleme. 


Dură mai mult decât ar fi vrut Eve, dar voia să se 
asigure că Jessie Frybum va coopera. Dură mult să o 
convingă să nu-l mai apere atâta pe Gerald Stevenson. 
Refuza să creadă că ar putea fi implicat în ceva ilegal, cu 
atât mai puţin într-o crimă. 

— Dacă, așa cum insistaţi dumneavoastră, Gerry este 
nevinovat, o să fie în avantajul lui să demonstrăm asta și să 
scape de urmărire. M-am săturat să pierd timpul cu 
politețuri cu tine, gândi Eve. 

— Da, de parcă nu s-a întâmplat de atâtea ori ca un 
nevinovat să fie arestat și târât în noroi până când i-au 
distrus viața! Jessie era atât de indignată, încât nu văzu 
furia din ochii lui Eve. Înţeleg foarte bine, vă faceţi doar 
datoria, dar pentru dumneavoastră e doar o meserie. lar 
oamenii greșesc la slujbă în fiecare zi. 

— Aveţi dreptate. Și poate că ar fi o greșeală dacă, în 
clipa asta, v-aș pune cătușele, v-aș târi la secţie și v-aș 
băga la răcoare pentru că obstrucţionaţi investigația, 
pentru că sunteţi absolut enervantă. Dar știți ceva? Se 
ridică și se jucă cu cătușele prinse la centură. Oamenii fac 
greșeli zilnic. 

— Nu aţi îndrăzni! 

— Peabody? 

— Ba ar îndrăzni, doamnă Frybum. Categoric. Iar celula 
nu este un loc prea plăcut. 

Jessie se simţea ofensată. 

— Îmi sun avocata. Nu mai scot o vorbă înainte. Dacă mă 
sfătuiește să mai stau de vorbă cu voi, bine. Altfel, nu. Își 
ridică bărbia cu atâta semeţie, că Eve abia se abţinu să nu 
îi tragă un pumn. N-aveţi decât să faceţi ce vreţi. 

— Habar n-are ce îndemn ne adresează, zise Peabody 
încet, pe când Jessie se îndrepta spre telefon. 

— Singurul motiv pentru care încă stă pe propriile 
picioare este că respect loialitatea, și nu știe nimic de el. E 
un tip de treabă, a avut grijă de mama lui pe moarte. Nua 
creat niciodată probleme. Un vecin bun și liniștit. Se 
potrivește perfect profilului. 

— De-aici unde mergem? 

— O luăm la secţie, pe sus dacă e cazul. Scapă de 
avocată și convinge-o să lucreze cu un desenator de la 
Identificări. Vreau o imagine. Și un mandat, ca să trec de 
ușa aia. 

Luă telefonul. 

— Domnule comandant, spuse ea. Am nevoie să fiu mai 
convingătoare. 

Ziua trecea repede, deja se întuneca. Norii erau la fel de 
ameninţători, și se auzeau tunete. 

Parlamentă cu avocata până simţi că o dor urechile, dar, 
în final, Jessie acceptă să participe la o ședință pentru 
întocmirea portretului-robot. Dar numai în apartamentul 
ei. 

— Credeţi că sunt  încăpăţțânată, spuse Jessie, 
încruntându-se la Eve. Dar îl consider pe Gerry un prieten. 
Am văzut prin ce-a trecut cu mama lui, ţi se rupe sufletul. 
N-am mai cunoscut pe nimeni care a murit. S-a luptat din 
răsputeri, iar el i-a stat alături tot timpul. Și când ea era 
prea slabă ca să mai lupte, el tot nu s-a lăsat. 

Evident emoţionată, își mușcă buzele să se liniștească. 

— Făcea curăţenie după ea. O spăla, o hrănea, stătea cu 
ea. Nu lăsa pe nimeni să se ocupe de partea neplăcută. 
Niciodată n-am văzut atâta devotament. Eu nu știu dacă aș 
fi în stare să mă comport la fel. 

— Genul ăsta de experienţă poate înnebuni pe cineva. 

— Poate. Poate, dar...Doamne, detest asta. Deja a suferit 
atât de mult. De câte ori l-am văzut, după ce s-a terminat, 
arăta ca o fantomă. Abia rezista. Părea aproape la fel de 
bolnav ca și ea. Apoi a început să-și revină. În ultimele luni, 
s-a pus din nou pe picioare. Vreţi să mă faceţi să cred că e 
nebun, vreun monstru dement. Dar de doi ani și jumătate 
stau vizavi de el, și vă spun că nu este. 

— Trei tineri, acum morţi, l-au privit în ochi. Nici ei nu l- 
au crezut un monstru. _ 

— E plecat la o ședință de fotografiat, o să vedeţi. Işi 
vede de treabă, încearcă să-și refacă viața. O să vedeţi. 

— Da, cred că da. 

Eve se uita la ușa apartamentului 1208, ca și cum 
nerăbdarea ei ar fi putut s-o găurească, să vadă înăuntru. 

O simplă autorizaţie o ţinea în loc, când avea nevoie 
doar să intre, să arunce o privire. 

Aiurea, dovezi. Era sigură. N 

Credea în respectarea legii. In reguli, în verificări. 
Poliţiștii nu aveau dreptul să intre în casa cuiva, ca la ei 
acasă. Nu puteau intra pe bază de bănuieli sau răzbunări 
personale. 

Motiv probabil. Era nevoie de el. Şi îl avea. De ce naiba 
judecătorul ăla nu reușea să-și dea seama? 

Răbdare, își impuse. O să vină și mandatul și o să poată 
intra. 

Dar așteptarea o făcu să se gândească cât de repede ar 
fi mers totul dacă ar fi venit aici cu Roarke. L-ar fi lăsat să- 
și folosească talentele ca să intre? Ar fi forţat încuietorile 
înainte să scoată ea mandatul din buzunar. 

Apoi, desigur, orice dovadă ar fi găsit în casă, nu ar fi 
fost admisă la proces. I-ar fi dat posibilitatea lui Stevenson 
să scape, dacă alegea calea ușoară. 

Echilibru, își aminti ea. Legea. 

De ce dura atât? 

Peabody ieși din apartamentul lui Jessie, unde o plantase 
Eve. 

— Yancy e bun, dar trebuie să discute cu ea, să-i câștige 
încrederea, așa că o să dureze. 

Furioasă din cauza neputinței ei, Eve aruncă o privire în 
casă. Yancy, de la Identificări, păstra un ton vesel, în timp 
ce lucra. În ciuda tinereţii sale, era bun. 

Trebuia să-l lase în pace, se gândi Eve. Trebuia să 
păstreze distanţa. Martora deja avea resentimente faţă de 
ea, dacă intra și insista, ar fi stricat totul. 

— Se tot răzgândește în privinţa detaliilor, zise Peabody. 
Linia maxilarului, nasul, chiar și nuanţa pielii. Dar o scoate 
la capăt. 

— Mi-ar plăcea să-i trag un șut în fiind, comentă Eve. 
Asta ar ajuta. 

În schimb, își scoase telefonul și îl sună pe Baxter. N- 
avea de gând să ţină oamenii pe stradă degeaba, așteptând 
să apară Stevenson. 

— Hei, iubito, răspunse Baxter. 

— Hei, iubito?! 

— Voiam să fiu sigur că n-ai uitat de mine. 

— Nu-i uit niciodată pe cei care mă enervează. Au 
intervenit schimbări. Vă duceţi la club câteva ore. 

— Aha, dulcea recompensă, la ţanc. Ai auzit, copile? 

— Şi tu, și tânărul, rămâneţi la recompense fără alcool. 
Se gândi cât fuseseră la datorie în ziua respectivă. Mai 
staţi o oră, aruncaţi o privire. Te anunţ dacă-l găsesc pe 
aici? 

— Normal! 

— Bun. Dacă nu-l prindem în seara asta, la nouă sunteţi 
liberi. 

— S-a reţinut. Hai, Trueheart, să ridicăm paharul în 
cinstea ilustrului nostru locotenent. Apropo. Jumi e pe 
drum. 

— Cine? Care Jumi? 

— Cred că se referea la Roarke, spuse Peabody când 
Baxter închise, râzând în hohote. Jumi - jumătate - soţul 
tău? 

— Aha! 

Deja nervoasă din nou, se repezi la lift să-l aștepte. 

— Nu te-am chemat! începu ea. 

— Şi plânge inima în mine. Am datele pe care le voiai, 
locotenente, am preferat să ţi le transmit direct. Ridică din 
sprânceană, zâmbind spre Peabody, care se plimba de la 
un apartament la altul. Cum merge aici? 

— Lent. Ce ai? 

— Bucăţele. Câteva parcări care închiriază ilegal. Apoi, 
întâmplător, am discutat cu neurologul lui Stevenson. Știu, 
nu mi-ai cerut asta, dar am preluat iniţiativa. Zâmbetul lui 
se transformă în rânjet. Mă aștept la o răsplată și mai 
mare! 

— Aha, vezi să nu ţi se lungească urechile. Și, cam ce aţi 
pălăvrăgit voi? 

— Mi s-a spus că pacienta a fost o femeie extraordinară. 
Curajoasă, optimistă, o femeie de înaltă clasă, care a avut 
o soartă tristă. Întâmplător, lucra și ea în domeniu. A fost 
asistentă la... 

— Centrul East Side, încheie Eve. 

— Exact. Iar fiul ei i-a fost extrem de devotat, parcă mai 
curând fantezist decât optimist. Pur și simplu refuza să 
creadă că o să moară, iar când s-a întâmplat, a fost o 
lovitură grea. A dat vina pe doctori, pe centrul de sănătate, 
pe Dumnezeu, pe oricine. Nici n-a vrut să audă de 
psiholog. Doctorul era îngrijorat că ar putea face vreun 
gest nesăbuit. Era în stare să se sinucidă. 

— Păcat că n-a avut dreptate. Vrea să-l identifice? 

— Este dornic, ba chiar nerăbdător să coopereze. 

Eve dădu din cap, apoi scoase telefonul. 

— Am un desenator de la Identificări aici cu o vecină 
care nu e nici dornică, nici nerăbdătoare să coopereze. O 
să obţină imaginea, dar durează prea mult. Vreau încă unul 
care să lucreze cu doctorul. Dă-mi numele și adresa. 

Când termină de organizat totul, luă din nou telefonul, 
care sima. 

— Dallas. 

— Locotenente, îţi vine mandatul. 

Era și timpul, se gândi ea, dar se abţinu. 

— Mulţumesc. Ofiţerul Yancy încă lucrează cu vecina. 
Am chemat înlocuitori pentru Baxter și Trueheart, clădirea 
e acoperită, iar lor le-am ordonat să mai supravegheze 
clubul vreo oră, apoi să plece. Peabody și cu mine vom 
intra în apartamentul subiectului de îndată ce vom avea 
mandatul. Pot să-i chem pe cei de la laborator? 

— Cheamă-i, termină totul. Hai să rezolvăm cazul azi. 

— Asta vreau și eu, conveni ea. 

— Draga mea, spuse Roarke, trecându-i mâna prin păr, 
în timp ce Peabody se prefăcea că se uită în altă parte. 
Dacă voiai să intri, de ce nu m-ai chemat? 

— M-am gândit la asta. Vorbea în șoaptă. Nu voi nega, 
m-am gândit să intru fără mandat. Dar trebuie să fie totul 
curat, legal. Nu vreau să-i dau motiv să scape. 

— Ai dreptate, desigur. Răbdarea ta... 

Tăcu, pe când telefonul ei suna din nou, ca să o anunţe 
că-i sosise mandatul. 

— Nenorocitul, e terminat! Era și timpul! Se răsuci pe 
călcâie și o luă la fugă pe culoar. Peabody, intrăm! 

— Poate că răbdare nu era cel mai bun cuvânt, spuse 
Roarke în urma ei. 

Îl privi scurt, gândindu-se. Ori se ceartă cu el, ori 
cedează. Și zice că a fost ideea ei. 

— Vii cu noi. Hai, mai repede. 

— Câte sacrificii, ca să fii un bun cetăţean. 

— Da, sigur. Are ochi buni, îi spuse ea lui Peabody. 
Putem să-l folosim. 

— Da, să trăiţi. Mă gândesc adesea cum l-aș putea folosi 
pe jumi al dumneavoastră. Și, pentru că Roarke stătea 
între ele, deci era în siguranţă, îndrăzni să rânjească. 

— Foarte amuzant, Peabody. O să chicotesc și eu când îţi 
fac limba cravată și te sufoc cu ea. Intrăm. Înregistrare. 

În spatele ei, Roarke îi făcu lui Peabody cu ochiul. 

— Locotenent Dallas, Eve, ofițer Peabody, Delia și 
consultant civil Roarke sunt legal autorizaţi, prin mandatul 

semnat de judecătoarea Marcia B. Brigstone, să intre în 
apartamentul 1208 pentru percheziţie și reținere de probe. 
Toate datele pertinente privind această procedură sunt 
menţionate în mandatul sus-menţionat. Unitatea de 
laborator este pe drum. Folosim cartela universală din 
dotare pentru a deconecta încuietorile și blocajele de 
securitate. 

O introduse, apoi tastă codul ei. Accesul nu era permis. 

— La naiba. Subiectul a instalat un al doilea rând de 
blocuri de securitate care resping cartela universală. Plecă 
de lângă ușă, astfel încât să se înregistreze apartamentul 
de vizavi. Se uită la Roarke rece. Va trebui să trimit după 
un dispozitiv de forțare a ușii, pentru a reuși să intru și să 
îndeplinesc mandatul. 

Înţelegând, Roarke trecu pe lângă ea și, scoțând ceva 
din buzunar, se duse la ușă. 

— Ofiţer, spuse Eve, observând că Peabody îl privea 
fascinată. _ 

— Da. Insă ochii ei nu se dezlipiră de Roarke. li urmărea 
degetele mișcându-se, întrebându-se dacă sunt la fel de 
pricepute și la alte activităţi. 

Imaginându-și că erau, simţi că inima îi bate mai repede. 

— Ofiţer, repetă Eve. Vom încerca din nou cartela, într-o 
clipă. Contactează Dispeceratul și solicită o unitate care să 
forțeze ușa. 

— Îhâm, adică, da, am înţeles. 

— Poate că ar trebui să mai încerci o dată cartela, 
locotenente. Impasibil, Roarke plecă de lângă ușă. Înainte 
să sune. Uneori trebuie să mai insiști. 

— Bine. Peabody, mai așteaptă. Retrag cartela. 

Orice ar fi făcut, de data asta lumina de securitate clipi 
verde. 

— Încuietorile sunt dezactivate. Probabil că se blocase, 
spuse ea, întorcându-se spre Peabody. 

— Da. Se întâmplă mereu. 

— Intrăm în apartamentul lui Stevenson. 

Deși era sigură că nu e nimeni în casă, își scoase arma. 

— Poliţia, spuse ea, deschizând ușa. Avem mandat de 
percheziție. Rămâneţi pe loc, cu braţele ridicate deasupra 
capului, la vedere. Lumină. 

Ca și apartamentul lui Frybum de vizavi, era spaţios și 
curat, aproape maniacal, împărţit într-un mod care o făcu 
pe Eve să-și spună: casă de femeie. 

Culorile, materialele, plante vii, frumoase, dispozitive 
drăguţe de captat praful peste tot. Ferestrele aveau filtre 
de intimitate, iar prin ele se vedea că urmează o nouă 
furtună. 

Lumina strălucitoare dezvălui fotografiile înrămate, 
aliniate pe pereţi. 

Te-am prins, își spuse Eve, dar figura ei rămase 
impasibilă, în timp ce-i făcea semn lui Peabody s-o ia spre 
stânga, iar lui Roarke spre dreapta. 

În primul rând, verificară tot apartamentul să vadă dacă 
Stevenson sau altcineva era acolo. 

— Este o operaţiune a NYPSD, spuse ea clar, deși știa că 
nu e nimeni acolo. Închise ușa în spatele ei. Dacă totuși 
greșea, nu voia să-i lase cale liberă. 

Trecu prin camera de zi, cu canapeaua ei primitoare, cu 
model floral, cu scaunele confortabile. Verifică dulapurile - 
observă o haină de femeie, un sacou, ghete de iarnă, o 
umbrelă roz, toate printre haine bărbătești. 

Trecu în bucătărie, văzu un bol de mere roșii, lucioase, și 
patru căni de cafea uriașe, în aceeași culoare. 

— Dallas? Peabody se opri în prag. Nu-i nimeni acasă. 

— Plănuiește să se întoarcă. Luă un măr, jucându-se cu 
el. Încă e căminul lui. Să începem. 

Îl sună pe Feeney, să-l ia pe McNab și să vină să verifice 
echipamentele electronice cât mai repede. Dar cu Roarke 
acolo, nu avea niciun sens să îi aștepte. 

— Vreau toate mesajele, primite, trimise. Orice 
comunicare care ne sugerează pe unde ar fi, unde 

lucrează, unde își petrece timpul, ce face. Vreau să știu 
dacă a luat legătura cu oricare dintre victime de aici. 

— Ştiu ce am de făcut. 

— Da, de obicei știi. Peabody, începi cu dormitorul 
mamei. Ne interesează orice îl leagă de victime, dar și 
eventualele indicii cu privire la locul unde se află. Eu o să 
mă ocup de camera lui. 

Dar întâi vizită galeria, studiind feţele, imaginile, 
încercând să-l vadă lângă ele. 

Erau câteva fotografii ale mamei lui. O femeie 
atrăgătoare, cu ochi blânzi și zâmbet plăcut. Întotdeauna 
era înconjurată de lumină. Deliberat o fotografiase astfel 
sau era doar o coincidenţă? 

El nu lăsa nimic la voia întâmplării. 

Erau și alte figuri, și alte teme. Copii la joacă, un bărbat 
cu șapcă jucându-se cu un câine. O femeie tânără întinsă 
pe o pătură, lângă o mare de flori. 

Dar niciuna dintre imaginile victimelor. 

— Oare el fusese? se întrebă ea. Oare vreuna dintre 
figurile astea era a lui? 

O să-i ceară lui Feeney să facă o verificare de imagini 
pentru identificare. Ar lua timp, un timp preţios, dar poate 
aveau noroc. 

Se mută în dormitor. A 

Era curat și ordonat, ca tot restul apartamentului. In 
dulap, hainele erau aranjate după tip și culoare. 

Comportament obsesiv-compulsiv, hotărî ea, deși își 
aminti că și dulapul lui Roarke, cât un magazin de altfel, 
era organizat asemănător. 

Tânăr. li studie hainele. Cămăși modeme, încălțăminte 
sport, sandale, o grămadă de blugi, mulţi panaloni 
eleganţi. Nimic prea ieftin, darnici prea scump. Avea 
venituri limitate, dar îi plăcea să arate bine. 

Imagine. 

Incepu de la birou. 

În dosarele lui ordonate, găsi un disc informaţiv despre 
Universitatea Columbia, altul avea notele de la un curs 
intitulat Explorarea imaginilor, profesor Leeanne 
Browning, de anul trecut. 

Se adună probele împotriva ta, Ger, își spuse ea, în timp 
ce le eticheta și le punea în plicuri sigilate. 

Se îndreptă spre dulap și începu să caute prin perechile 
frumos împăturite de șosete și chiloţi. Printre ele, o cutie 
mică, cu câteva dintre comorile lui. 

Un trandafir uscat, o piatră strălucitoare, un bilet de la 
Stadionul Yankee, o bucată de material care putea proveni 
de la o pătură. 

O insignă pe care scria Make The Scene cu litere 
albastre. O puse în plic, împreună cu cartea de vizită de la 
Portography. 

Făcu un pas înapoi și se uită înjur. Locuia aici, nu lucra 
aici. Nu este ăsta spaţiul tău de lucru. Aici este casa 
mamei tale, aici vii ca să mănânci, să dormi. Dar nu creezi 
aici. 

Trecuse ceva timp de când nu mai venise pe-acasă. Dădu 
cu degetul peste stratul de praf. Avea mult de lucru. Prea 
mult, nu-și permitea să vină să se relaxeze. Să vină acasă, 
unde nu-l mai aștepta mama. 

— Eve. 

Se uită spre ușa unde stătea Roarke. 

— Ai terminat deja? 

— Nu am găsit mare lucru. Se șterg automat, o dată la 
treizeci de zile. Dacă iei unitatea, poate găsești mesajele 
șterse, dar de-aici, fără niciun instrument, nu găsești decât 
ce e pe luna asta. Nu era prea comunicativ. A comandat 
pizza acum trei săptămâni, flori proaspete pentru 
mormântul mamei... 

— Cimitirul? 

— Am notat. Nu are mesaje către sau de la prieteni, 
rude, cunoștințe. A lăsat pe robot mesajul înregistrat de 
mama lui. 

— Dar e și vocea lui. O să putem lua amprenta vocală. 

Ceva îi adumbri privirea, apoi răspunse: 

— Da, nicio problemă. 

— Vrei să-mi pară rău pentru el, fiindcă și-a pierdut 
mama? încă ești sub influenţa vieţii tale personale. Imi 
pare rău, nu pot să-l compătimesc. Oamenii mor. E trist. 
Dar nu-ţi alini durerea omorând trei oameni nevinovaţi. 

— Nu, ai dreptate. Oftă. E ceva patetic în locul ăsta, în 
modul în care trăiește aici, înconjurat de lucrurile mamei 
lui. Hainele ei sunt încă în dulap, vocea ei pe înregistrarea 
robotului telefonic. Am lucrat acolo și m-am tot trezit 
uitându-mă la figura ei. Îţi dai seama ce-a făcut? 

— Nu, ce-a făcut? 

— A transformat-o într-un înger. Din toate datele, era o 
femeie bună, poate chiar deosebită. Dar era un om, era 
muritoare. lar el nu a putut accepta asta, înţelegi? Nu-i 
permite să fie umană, o transformă într-o zeitate. Omoară 
pentru ea, Dumnezeu știe de ce, se pare că nu merita așa 
ceva. 

— Pentru ea îţi pare rău. 

— Foarte tare. Probabil că l-a iubit, nu? Foarte mult. 
Crezi că nu l-ar iubi în continuare, chiar dacă a rămas 
singur? 

— Nu știu. 

— Cred că nici nu vom afla vreodată. A venit și Feeney, 
adăugă el, ieșind. 

Vorbea oare despre mama lui Gerald Stevenson sau 
despre a lui? se întrebă Eve. 

leși din dormitor, pentru a le face loc celor de la 
laborator, și se duse la Feeney. 

— Unde-i McNab? 

— În dormitorul celălalt. Zice că-i dă lui Peabody o mână 
de ajutor. 

— Fac pariu că nu mâna o interesează. 

Feeney zâmbi. 

— Te rog. Nu vreau să-mi imaginez așa ceva. 

— Îmi place să împărtășesc, dacă tot mă asaltează. 
Imaginile adică, repetă ea, arătându-i peretele. Nu cred că 
e și el aici. Nicio poză drăguță cu el în camera mamei. 
Sigur avea câteva cu el. 

— Mamele au întotdeauna, aprobă Feeney. 

— Clar, mai ales dacă te gândești la pasiunea lui. Deci, a 
luat toate imaginile cu el de-aici, pentru orice 
eventualitate. 

Încercând să ignore orice se putea întâmpla în dormitor, 
scoase un plic cu probe. 

— Mama lui folosea produse Barrymore. Le-a lăsat în 
camera ei. 

Făcu semn din cap către ușa deschisă. 

— Yancy încă lucrează cu martora încăpăţânată. Sper să 
termine curând, dar cred că puteţi începe o căutare și pe 
baza imaginilor de aici, poate apare ceva. 

— O să dureze. Se învioră. Îl pun pe McNab. O să-i ţină 
mâinile și tot restul corpului și minţii ocupate cu ce 
trebuie. 

— Perfect. lar eu mă duc să văd ce face Yancy, într-un 
minut. Dacă progresează, îl iau pe Roarke și verificăm 
parcarea. Ar fi mai ușor dacă am avea poza lui, s-o arătăm. 
O să se întoarcă aici, Feeney. Are lucrurile mamei lui, 
galeria asta de fotografii. În bucătărie e mâncare, e prea 
obsedat și ordonat ca s-o irosească. Dar are de lucru. Cred 
că vrea să termine ce-are de făcut înainte să vină acasă. 

— Cât de-aproape crezi că e? 

— Destul de aproape. Ştie că suntem pe urmele lui. 
Sigur are planuri de rezervă. Nu a planificat să omoare 
încontinuu, până e prins. Preocupată, lăsă plicul cu 
cosmetice pe masă. Vrea să omoare până termină. Nu 
plăcerea de a omori îl împinge, ci datoria, deci jocul lui are 
și final. Vrea să-i vedem opera terminată. Poate că acum 
trebuie să se grăbească, să termine înainte să-l oprim noi. 
Dar deja a ales următoarea victimă. 

— Locotenente. Yancy cel frumușel se rezemă de ușă. 
Cred că l-am făcut. Imi pare rău că a durat atâta. E mai 
greu când martorul este răuvoitor. 

— Eşti sigur că nu te-a minţit? 

— Da. l-am explicat, foarte politicos, pe un ton de scuză, 
că ar putea fi acuzată că obstrucţionează investigația, dacă 
îmi dă cu bună știință date false. Avocata ei a venit cu tot 
soiul de chichițe avocăţești, apoi am verificat, iar asta a 
contribuit la întârziere. 

— Hai să vedem ce ai. 

Scoase caietul de desen și îi arătă imaginea. 

— lisuse! Simţi că-i sare inima din piept. Transmite 
imaginea la secţie. Vreau ca fiecare ofițer de serviciu să 
primească imaginea urgent. Suspectul este identificat ca 
Gerald Stevenson, cunoscut și ca Steve Audrey, angajat ca 
barman la Make The Scene. Acum, Yancy! 

Scoase telefonul, încercând să dea de Baxter. 


Făcu un tur, dar nu văzu nimic neobișnuit. O mulțime de 
copii, sorbind băuturi cu nume ridicole și încălzind 
tastaturile, când nu se înghesuiau pe ringul de dans. 

Nu că nu i-ar fi plăcut să privească trupurile tinerelor 
fete, fâţâindu-se în haine sumare, de vară, dar muzica era 
prea zgomotoasă. 

Ii provoca dureri de cap și, mult, mult mai rău, îl făcea 
să se simtă bătrân. 

Voia să se ducă acasă, să își pună picioarele pe un 
spătar, să bea o bere, să se uite la televizor. 

lisuse, când se transformase în taică-său? 

Avea nevoie de o femeie. O femeie care să nu fie genul 
poliţist, o femeie blândă, cu forme rotunde. Slujba îi 
înghițea prea mult timp; așa se întâmplă când te muţi de la 
Prevenire la Omucideri, ajungi să lucrezi sub Dallas, și mai 
preiei și un junior. 

Deși n-avea nimic cu Trueheart, trebuia să recunoască, 
își spuse el, privind prin sală și văzându-și băiatul sorbind 
cuminte sifon și pălăvrăgind cu o tânără. 

Copilul era cât se poate de deștept, avântat ca un 
cățeluș și muncea până cădea din picioare. Niciodată nu se 
gândise să-și asume răspunderea de instructor, dar să-l ia 
naiba dacă nu-i plăcea. 

Se simţea bine când puștiul venea să-i ceară sfatul, îi 
asculta poveștile, credea tot ce-i debita. 

Da, simţea cum îmbătrânește cu fiecare clipă. 

Era timpul să plece acasă. 

Işi plăti consumaţia, observând că se schimbase tura la 
bar. Nu era același băiat ca de obicei. 

Făcu un ocol, înconjură mesele, privind cu atenţie feţele 
încă o dată: clienţi, angajaţi. Așteptă până ce Trueheart își 
mută privirea, apoi îi arătă ceasul discret, semn că puteau 
pleca. 

Trueheart dădu din cap, apoi arătă spre pahar, pentru a 
spune că își termină băutura și pleacă și el. 

Lucrăm bine împreună, își spuse Baxter când ieși. 
Băiatul se dă pe brazdă. Se uită în sus, la cerul întunecat, 
sperând să ajungă acasă înainte să înceapă furtuna. 

Era în mașină, la vreo zece blocuri distanță, când sună 
telefonul. 

— Ce dracu', Dallas. Nu poate omu' să mai plece acasă, 
măcar din când în când? Mormăind, răspunse: Baxter. Ce 
dracu' mai vrei? 

— Suspectul identificat ca Gerald Stevenson este Steve 
Audrey, barmanul tău prietenos. 

Se uită în oglinda retrovizoare, apoi în oglinzile laterale 
și întoarse brusc, înainte să se trezească blocat între un 
maxibus și un șir de taxiuri. Sunt la zece blocuri distanţă 
spre nord. Mă întorc. Suspectul a ieșit din tură la nouă 
seara. 

Trueheart e încă acolo. 

— Îl sun acum. Ţine linia de comunicare liberă, întoarce- 
te, Baxter. Nu vreau să lăsăm puștiul singur. Sunt și eu pe 
drum. 

Baxter încercă să se strecoare printre taxiuri, ascultând 
cum Eve îl sună pe Trueheart. 


Își terminase băutura și se simţea puţin flatat, puţin 
emoţionat, pentru că fata cu care stătuse de vorbă îi 
ceruse numărul de telefon. 

Voise să danseze cu el, dar nu se pricepea deloc. Și chiar 
trebuia să ajungă acasă, să doarmă. Nu știi niciodată când 
te cheamă. 

Ştia că roșise când îi dăduse numărul lui personal lui 
Marley, așa o chema. Detesta obiceiul ăsta de a roși din 
orice. Spera să scape de el. Curând. 

Poliţiştii nu roșeau. Pe Dallas n-o văzuse niciodată. Nici 
pe Baxter. 

Poate că exista vreun tratament în această privinţă. 

Zâmbind amuzat, ieși. Vine furtuna, își spuse el, 
bucuros, îi plăceau furtunile, cu tunete și fulgere. Se gândi 
dacă să fugă la metrou sau să meargă pe jos, să simtă 
electricitatea în aer. 

Se întrebă dacă, după ce se finaliza cazul și avea voie să- 
i spună lui Marley că e poliţist, o să mai vrea să iasă cu el. 

Doar la o pizza, poate și un film. Nimic ieșit din comun. 
Nu puteai cunoaște prea bine pe cineva la club, când 
muzica e dată la maximum și toată lumea vorbește în 
același timp. 

Privi un șarpe de lumină deasupra, apoi hotări că 
metroul este cea mai bună soluţie. Dacă ajungea acasă la 
timp, poate vedea furtuna de la geam. Începu să meargă 
spre sud, uitându-se la cer. 

Linia de comunicare sună. O scoase, o activă. 

— Hei! Stă să plouă. Vrei să te duc undeva? 

Trueheart privi înjur, simțind cum roșește din nou 
pentru că fusese surprins căscând ochii la cer, ca un copil 

la planetariu. Ascunse unitatea, o puse pe așteptare, astfel 
încât să nu-i dezvăluie acoperirea. 

— Tocmai intram la metrou. Îi zâmbi prietenos celui pe 
care-l cunoștea ca Steve. Ai terminat pe seara asta? 

— De fapt, mă duc spre altă slujbă. Te-am văzut vorbind 
cu Marley? 

— Mda. Simti că-i ard obrajii. E drăguță. 

— E foarte drăguță. Gerry îi făcu cu ochiul, chicoti, apoi 
îi întinse mâna. Noroc. 

Fără să se gândească, Trueheart îi strânse mâna. Nu mai 
avu nevoie să simtă înţepătura rapidă în palmă ca să știe 
că făcuse o greșeală teribilă. 

Vedea în ochii lui. 

Își trase mâna, încercă să scoată arma de la spate, dar 
deja își pierdea echilibrul. Se împiedică și avu prezenţa de 
spirit să prindă linia de comunicare, simțind cum îi 
tremură deja degetele. 

— Steve Audrey, bombăni el împleticit. Bloc la sud de 
Make The Scene. 

— Așa e. Gerry îl luase de braţ, conducându-l. Puțin 
ameţit? Nu-ţi face griji. Am mașina în apropiere. 

Trueheart încercă să se elibereze, încercă să-și 
amintească ce are de făcut, dar totul se învârtea cu el. 
Gerry deja îl cuprinsese cu braţul pe după umeri. 

Imaginile apăreau și dispăreau, luminile, toate farurile le 
vedea ca prin ceaţă, gonind pe lângă el ca niște comete. 

— Tranchilizante, reuși el să spună. 

— Nu-ţi face probleme. Gerry îl sprijinea ca un adevărat 
camarad. O să am grijă de tine. Ai o lumină minunată, va 
străluci pentru totdeauna. 

Teama îi invadă mintea, sufletul. Încercă să se 
controleze. 

— Baxter? 

— Aici. Merg în direcţie greșită. Auzi un cor de claxoane, 
pe când manevra. La dracu'! Mă întorc. Simt la mai bine 
de zece blocuri distanţă, Dallas. 

— Parcarea, îi spuse lui Roarke. Cea mai aproape de 
club, spre sud. 

— S-a făcut. Deja tasta datele. 

— Feeney! L-a luat pe Trueheart. Să ne mișcăm, rapid. 
Yancy, vreau imaginea. Acum! 

— Parc E-Z, pe Twelfth, între Third și Fourth, îi spuse 
Roarke, în timp ce polițiștii se adunau în grup compact la 
ușă. 

— Toate unităţile, toate unităţile, ofiţer are nevoie de 
ajutor. Cod roșu! Citi adresa. Suspect identificat ca Gerald 
Stevenson, cunoscut ca Steve Audrey. Imaginea urmează. 
Este suspectat că ar fi comis mai multe crime. Poate fi 
înarmat. 

Linia de comunicare începu să bâzâie, pe măsură ce 
unităţile îi răspundeau. Făcu o pauză numai ca să se uite 
lung la Jessie, pe când ieșea pe culoar. 

— A pus mâna pe unul dintre oamenii mei. Dacă se 
întâmplă ceva cu ofiţerul meu, orice, o să vin după tine. 

Încă transmițând date și ordine, intră în lift. 

— Liniște. Ridică mâna ca să întrerupă discuţiile, auzi 
vocea lui Gerry, calmă, veselă. 

Nu, nicio problemă. Prietenul meu a cam băut. O să-și 
revină. 

Parcare... nivel... 

Își reprimă un alt val de teamă, la auzul vocii lui 
Trueheart, adormită. 

Așa e. Am mașina parcată aici. Hai să intrăm. Poate că 
ar fi mai bine să te întinzi în spate. Nu-ţi face nicio 
problemă, o să am grijă de tine. Relaxează-te. 

— L-a urcat în mașină. Baxter? 

— Şase blocuri distanţă. Third e blocat, îmi fac loc. 

— Spune-mi ceva despre mașină, Trueheart. Spune-mi. 

O dubiță, mormăi el, de parcă ar fi auzit-o. E... 
întuneric... obosit. 

— Rămâi treaz. Eve ieși în goană din clădire. Rămâi cu 
mine. 

Sări pe locul de lângă șofer. Niciodată nu conducea când 
era cu Roarke. Era mai rapid, mai agil. Fără o vorbă, 
Peabody sări în spate, în timp ce McNab și Feeney luau 
altă mașină. Ș 

— Gândeşte ca un poliţist. Işi șterse sudoarea de pe faţă, 
pe când Roarke lua o curbă în plină viteză. Şi-a lăsat linia 
de comunicare deschisă. Peabody, monitorizează 
transmisia. Asta-i tot ce vreau să faci. Ai priceput? 

— Da. Se mişcă, locotenente. Aud motorul maşinii, 
zgomote din trafic. Un radio deschis. Sirene. 

Haide, haide, haide, repetă în gând Eve, continuând să 
dea ordine. 

— Subiectul conduce o dubiţă. Iese dintr-o parcare. 

Roarke se înălță brusc, forțând mașina, pentru a trece 
pe lângă niște taxiuri, făcând stânga simultan, cu o viteză 
care o făcu pe Peabody să sară în sus și-n jos ca o pereche 
de zaruri. 

Cauciucurile atinseră vârful unei umbrele, la colț, apoi 
reveniră pe șosea. 

— Sfinte Dumnezeule, bombăni Peabody. 

Se strecura prin trafic ca un șarpe printre pietre. Nu 
avea c rajul să se uite la vitezometru. 

— Dubiţă neagră, Dallas. Trueheart a zis că-i o dubiță 
neagră, iară lunetă. Se pierde. 

— Ba n-o să se piardă. 

N-avea de gând să-l piardă pe tânărul acela liniștit și 
delicat, care încă mai roșea. 

— Trebuie să se ţină de linia de comunicare. Asta-i tot ce 
trebuie să-facă. Strânse pumnul, lovindu-se peste coapsă. 
Baxter, la dracu’! 

— Un bloc și jumătate. Nu văd nicio dubiţă. 


Pizza și un film, se gândi Trueheart, bălăngănindu-se pe 
bancheta din spate. Ar fi vrut să știe să danseze mai bine. 
Ar fi invitat-o la dans, dacă nu era așa de tont. 

Nu, nu, într-o dubiță. Neagră. Probleme. Steve. Barman. 
Șaten, căprui, o sută...ce era? 

M-a tranchilizat, își spuse. Trebuie să gândești. Fă ceva. 
Ceva. 

Era așa de drăguță. Marley. Foarte drăguță. 

Dar figura lui Eve îi apăru în faţa ochilor. 

Ofițer Trueheart, adună-te. Raportează. 

Raport. Raport. Ofiţer doborât. Sunt doborât. Trebuie să 
fac ceva. Încercă să ajungă la armă, dar braţul nu-l mai 
asculta. Trebuia să facă ceva cu linia de comunicare. 


Eve sări din mașină în parcare, se repezi la Baxter, care 
deja îl ţintuise pe operator cu spatele de un chioșc. 

O jumătate de duzină de mașini de poliţie și o armată de 
polițiști blocau traficul. Aerul răsuna de sirene, urlete, 
ameninţări, zgomotul asurzitor al tunetului. 

— Nu știu despre ce vorbești, nu știu. Operatorul abia 
mai articula, cu ochii ieșiţi din orbite. 

— Detectiv, dă-te la o parte. Eve îl luă de braţ pe Baxter. 

— Pe dracu'. Ori îmi spui, nemernic ce ești, ori îţi rup 
gâtul, ca unui curcan de Ziua Recunoștinței. 

— La o parte! urlă Eve, împingându-l pe Baxter. 
Anticipând lupta, Roarke îi prinse lui Baxter braţul la 
spate, pe când Eve înfigea un deget în pieptul operatorului. 
Ai zece secunde, după care-i dau drumul. Şi apoi îi las pe 
ceilalţi polițiști să termine ce-a început el. Vreau modelul, 
marca, numărul de înmatriculare ale dubiţei pe care ai 
închiriat-o. 

— Nu știu ce... 

Se aplecă spre el, vorbind foarte rar. 

— Pot să te fac să suferi cum nu ţi-ai imaginat vreodată. 
O să-ţi scot creierii pe urechi și maţele pe fund. Toate 
astea fără nicio urmă, și fiecare poliţist de-aici o să jure că 
ai murit din cauze naturale. 

Fusese speriat de Baxter, dar acum era de-a dreptul 
terorizat; îi clănțăneau dinţii. Bărbatul era furios, scăpa de 
el cu câteva vânătăi. Dar calmul ăsta era ucigaș. 

— Chevy Mini-Mule. Model 2051. Neagră. Trebuie să 
caut numărul. Hei, proprietarii sunt plecaţi din oraș două 
săptămâni. Tipul a vrut și el o mașină. 

— Caută și taci. Ai douăzeci de secunde. 

Făcu semn unui polițist să-l însoţească. Baxter încetase 
să se mai lupte cu Roarke. Acum stătea, palid, cu ochii 
triști. 

— Mergeam în sens opus, Dallas. Sens opus. Am lăsat 
puștiul la bar. Am vrut să mă duc acasă, să stau cu 
picioarele-n sus, să beau o bere. L-am lăsat acolo. 

— Acuma ce, ești polițistul nebun? Ar fi trebuit să știi că 
asta o să se întâmple. Avea un ton sarcastic. Nu te 
cunoșteam așa, Baxter. O să aranjez să fii transferat la 
Operaţiuni Speciale. Ar putea să-ţi folosească ei talentele 
supranaturale. 

— Dallas. E al meu. 

— O să-l prindem. Îl apucă de braţ. Acum fa bine și 
adună-te, altfel nu vei fi în stare să-l ajuţi. 

Simţea că o copleșește iar teama, furia, că este cu un 
pas în urmă. Luă numărul de înmatriculare. 

— Toate unităţile. Toate unităţile. Vehiculul subiectului 
identificat ca Chevrolet Mini-Mule negru, 2051. Numărul 
NY 5504 Baker Zulo. NY 5504 Baker Zulo. Urmărire 
generală, atât vehiculul, cât și suspectul Stevenson, 
Gerald, sau Steven Audrey. Cod roșu. Peabody? 

— Nimic de vreo două minute. Încă sunt în mișcare. Am 
auzit zgomote specifice zonei turistice. Nu am prins prea 
mult, dar era ceva despre Chinatown. 

— O ia spre sud. Toate unităţile, verificaţi zona din sud 
de Canal. Să ne mișcăm. Baxter, vii cu mine. 

— Am mașina mea... 

— Las-o. Nu avea încredere să-l lase să conducă și nici 
nu voia să-l știe singur. Vii cu mine. Conduc eu, îi spuse lui 
Roarke. Tu, Feeney, McNab, verificaţi rezidenții din zonă. 
Căutaţi ceva lângă West Broadway. Orice sună familiar. 
Javert, Stevenson, Audrey, Gerald. Necăsătoriţi. Trebuie să 
fie undeva în apropierea unei parcări. Etajele superioare. 
Vrea spaţiu, lumină. 

Urcă în mașină. Pierduse timpul cu Frybum. Dacă ar fi 
plecat cu zece sau cinci minute mai devreme ar fi acționat 
înainte să pună mâna pe Trueheart. 

Minute. Acum totul se redusese la minute. 

— Peabody? 

— Încă e conștient. Din când în când mai mormăie. Nu 
prea înţeleg ce zice. Dar notase fiecare cuvânt. Linie. 
Barman. Pizza și film. Ofiţer doborât. Raport. 

Îndreptându-se spre centru, Eve ceru tuturor celor de la 
Trafic să îi indice locul identificat de Peabody. 

— Poţi să-ţi dai seama care e strada, Peabody? 

— Acum e liniște. Nu preau aud claxoane. Prind niște 
sirene, dar nu în apropiere. Încă nu. Se aud niște pocnituri 

Înfundate. Cred că a căzut aparatul de comunicare pe 
jos. Aud roţile peste gropi. Cred... 

— Stai. Taci. 

Cu ochii aţintiţi înainte, Eve ciuli urechile. 

— Echipajele de pe stradă. Asta-i patrulă aeriană. 

— Urechi de pisică, murmură Roarke. Îi zic lui Feeney. 
Trecură câteva minute lungi până când auzi vocea lui 
Feeney. 

— Echipaje pe West Broadway și Worth, Beekman și 
Fulton la Williams. 

— Peste Bayard. Urmări în gând harta, în timp ce 
Roarke i-o afișa pe ecran. Ne împărţim. Dar trebuia să-și 
urmeze instinctul. Spre vest, îi spuse lui Roarke. 

— Locotenente, spuse Peabody din spate. S-au oprit. 


Când dubiţa opri, Trueheart își strânse degetele peste 
aparatul de comunicare. Trebuia să facă ceva. Să îl treacă 
pe urmărire. Bine că își amintise. În sfârșit. Își simţea 
degetele atât de amorţite. Nu le putea determina să se 
miște. Luptându-se să rămână treaz, ascunse unitatea în 
palmă, auzind ușa că se deschide. 

Gerry era foarte blând. Nu voia să-l rănească, să-i 
provoace durere. Îi explică toate astea pe un ton calm, în 
timp ce îl scotea din mașină. 

— Ăsta-i cel mai important lucru pe care îl vom face 
vreodată, îi spuse Gerry, sprijinindu-l, mergând în pas 
constant, pe când pantofii lui Trueheart se loveau ritmic de 
asfalt. 

— Crimă, mormăi Trueheart. Ai dreptul să... 

— Nu, nu. Răbdător, Gerry scoase cartela de acces, o 
folosi, apoi trecu palma peste senzorul de securitate, 
pentru verificare. Ai ascultat știrile. Sunt destul de 
dezamăgit de interpretarea lor, dar mă așteptam la asta. O 
să se schimbe totul când vor înţelege. 

Trueheart se strădui să se uite atent în jur. Lumina era 
difuză, sau poate nu mai vedea el bine. 

— Pereţi albi, cutii poștale, intrare securizată, două 
lifturi. 

— Ai spirit de observaţie, nu? Gerry râse încet, chemând 
liftul. Şi eu. Mama obișnuia să spună că observ totul, că 

văd lucruri care altora le scapă. De aceea am studiat arta 
imaginii. Voiam să le arăt oamenilor ce nu văd. 

Intrară și solicită etajul cinci. 

— Pe tine te-am observat imediat, continuă el. 

— Etajul cinci. 

— Da, exact. Cum ai intrat în club, am știut. Ai o lumină 
atât de puternică. Nu o are oricine. Nu puternică și pură, 
ca a ta. Asta te face special. 

— Cinci...B. Trueheart mormăi, pe când vederea i se 
înceţoșa. 

— Da, avem doar A și B aici, iar cel de la A muncește de 
noapte. E mai ușor așa. Intră. Poţi să te întinzi până 
pregătesc eu totul. 

— Mansardă. Soho? Unde? 

— Aici, întinde-te. 

Voia să lupte, dar se agita în van căci își simţea braţele 
și picioarele slabe ca ale unui copil. 

— Relaxează-te, relaxează-te. Nu vreau să-ți mai dau 
nimic acum. Ai dreptul să știi ce vei face. Ce vei deveni. 
Dă-mi câteva minute. 

Trebuie să-și adune puterile, se gândi Trueheart. Care-i 
mai rămăseseră. Să se adune și să observe. Să observe și 
să raporteze. 

— Mansardă locuibilă. Spațiu mare. Ferestre. A, 
Doamne. Fereastra mare în faţă, cerul deasupra. Ultimul 
etaj? Pereţi. Portrete. Vedea victimele. Sunt o victimă. Eu 
sunt. Pe perete. Sunt mort! 


— O ia razna, Dallas. 

— Ba nu. Eve strânse pumnii, bătând în volan. Își face 
meseria. Roarke, dă-mi ceva. La naiba. 

— Lucrez. Părul îi căzu ca o perdea pe faţă, în timp ce 
tasta cu repeziciune. Am până acum cinci posibilități. Sunt 
sectoare preferate de celibatari. 

— Clădire de cinci etaje, cu mansardă. 

— L-am auzit, locotenente. Vocea lui era calmă. Am 
nevoie de câteva minute. 

Nu era sigură că Trueheart mai are câteva minute. 

Mergând din instinct, traversă Broadway-ul, luând-o pe 
străduţe lăturalnice. Ce ciudat, își spuse. Se afla exact în 
zona artiștilor, a tinerilor boemi și a citadinilor care 
apreciau stilul ăsta. 

Era destul de tânăr ca să-și dorească un astfel de mediu, 
și avea și bani. Nimănui nu i-ar da de bănuit dacă vedea un 
tânăr ajutându-l pe altul, sau pe o fată, să intre într-o 
clădire. Cartier liniștit. Locuitori tineri. Nimeni nu s-ar 
mira, au fost la petrecere, era beat sau poate drogat. 
Jumătate dintre ei erau la fel. 

Sirenele și tunetele sfașiau liniștea nopţii, iar ea urmări 
fulgerul tăind cerul în două. Se porni ploaia. 


— Să-ţi explic, zise Gerry, testând filtrele și luminile pe 
care le instalase. Mama a fost o femeie extraordinară. Pură 
și bună. M-a crescut singură. Nu-și permitea să fie doar 
mamă, însă nu m-a neglijat niciodată. Era asistentă 
medicală, și-a petrecut viaţa ajutându-i pe alţii. Apoi s-a 
îmbolnăvit. 

Făcu un pas în spate, studiind aranjamentul. 

— N-ar fi trebuit să se întâmple asta. Nu era drept ca o 
persoană atât de altruistă și de strălucitoare să fie răpusă 
de umbre. Le numesc umbre, medicii spun tumorilor 
umbre. Avea umbre pe creier. Am făcut totul bine, exact 
cum au spus. Dar nu s-a însănătoșit. Mai multe umbre, mai 
adânci. Nu e corect. 

Dădu din cap. A 

— Aproape am terminat aici. Îmi pare rău că durează 
atâta, dar vreau să fie totul perfect. Este ultima dată. Tu 
ești cel care îmi va încununa munca, așa că nu vreau să 
greșesc. Lumina este atât de importantă într-o imagine. O 
poţi prelucra pe computer, și asta e o artă, dar adevărata 
artă este să fie totul perfect de prima dată. Am studiat ani 

de zile, la școală, de unul singur. N-am putut expune în 
New York. E un oraș dur. 

Nu părea înciudat. Doar răbdător. În timp ce Trueheart 
se lupta să-și convingă degetele să se miște, îl privea pe 
Gerry admirându-și lucrările expuse pe pereţi. 

Rachel Howard. Kenby Sulu. Alicia Dilbert. Toate 
perfecte. Toţi morţi, în ramele lor subţiri, din argint. 

Erau și alte imagini cu ei, văzu ca prin ceaţă Trueheart. 
Instantaneele. Le înrămase și pe acelea și le grupase pe alt 
perete. 

— Am avut o expoziţie mică în Philadelphia, acum câţiva 
ani. Doar o galerie mică, dar e un început bun. Mergeam în 
locuri diferite. Dar când mama s-a îmbolnăvit, a trebuit să 
las totul baltă. Am abandonat școala, ca să mă concentrez 
asupra ei. Nu a vrut să mă lase, dar ce-mi păsa de faimă și 
avere când ea era bolnavă? Ce fel de fiu aș fi fost? Am 
urmărit-o murind, spuse el încet. Am văzut cum pierea 
lumina din ea. N-am putut s-o opresc. Nu știam cum. 
Atunci. Dar mi-am dat seama. Aș vrea...aș vrea să fi știut 
înainte să fi fost prea târziu pentru ea. 

Se întoarse, zâmbindu-i amabil. 

— Ei bine, trebuie să începem. 

Traversă camera, în vreme ce Trueheart făcea eforturi 
disperate să schimbe setarea. 


— Unde-i dubița? în ciuda furtunii, Baxter stătea cu 
geamul deschis, cu capul afară, privind atent pe stradă. 
Unde naiba e? Fiecare polițist din orașul ăsta o caută și nu 
suntem în stare să găsim o amărâtă de dubiță? 

Putea s-o parcheze undeva, în altă parte. O parcare 
subterană, își spuse Eve. Dar nu credea asta. Nu având în 
vedere ce auzise. Parcare de stradă, primul nivel. Nu 
auzise pași pe trepte. 

Era aproape. Știa că e aproape. Dar și dacă erau doar la 
un bloc distanţă... 

— Strada Greenwich, nr. 207, apartament 5-B. Roarke 
ridică acum capul, iar ochii lui nu mai erau reci. Javert 
Stevens. 

— Toate unităţile, începu Eve și, ignorând orice regulă 
de circulaţie, întoarse brusc. Mașinile se dădură deoparte 
din calea ei, pe când se năpusti pe sens interzis, pe o 
străduţă cu sens unic. 

— A trecut pe urmărire! Peabody sări de pe banchetă, 
luându-l pe Baxter de braţ. A reușit! E la două blocuri 
distanţă! 


Nu era sigur că va reuși, nu putea fi sigur, dar lăsă 
aparatul să alunece între pernele canapelei pe care îl 
culcase Gerry. 

Incercă să îi împingă mâinile, dar nu putea să se miște. 

— Totul va fi în regulă, îţi promit. N-o să te doară. O să 
am grijă de asta. Apoi vei vedea. E uluitor. Vreau să pozezi 
în picioare. Foarte drept. Ca un soldat. Asta văd în tine, un 
soldat - curajos, onest. Însă nu ţeapăn, deci va trebui să 
mai lucrăm puţin la asta. 

li duse braţele la spate, ridicându-le mai sus din gută. 

— O să arate atât de bine! Vezi tu, scot pe computer 
suporții și guta. Poate că ar trebui să-ți bag cămașa în 
pantaloni. 

Trueheart simţi un val de sudoare rece pe spate. Dacă-i 
găsea arma, totul se va termina. Poate că, oricum, ăsta-i 
era sfârșitul. 

Dar Gerry se dădu în spate, aplecând capul. 

— Nu, îmi place așa. Arată că ești relaxat, dar totuși în 
alertă. Şi la club mi s-a părut că ești mereu în alertă. Așa 
m-am gândit să pozezi ca soldat. 

Ridică seringa. 

— Îţi mai dau puţin acum, ca să nu te temi, să nu simţi 
nimic. Și pe urmă termin. Când o să am imaginea, vei 
înţelege totul. Vei fi o parte din tot. 

— Nu. Capul lui Trueheart îi căzu în piept. 

— Şşt. Nu-ţi face griji. 
Simţi apăsarea ușoară pe braţ, simţi că alunecă - valuri, 
briza. Luminile stinse. 


Eve luă curba în plină viteză, zburând ușor, în timp ce 
cauciucurile parcă se străduiau să prindă aderenţă pe 
șoseaua udă. Dubiţa neagră era parcată chiar în faţă. 

Chiar în timp ce frâna, Baxter ieși. Eve venea din urmă. 

— Adună-te, ordonă ea. 

— Mă simt așa de adunat că parcă aș fi doi în același 
Corp. 

Scoase cartela universală. 

— Amprentă palmară, mă mișc mai repede. Roarke îl 
împinse din drum și se apucă rapid de lucru. 

— Nu vezi asta, îl avertiză Eve. 

— Nu văd nimic, sunt orb. 

— Ascultă-mă acum, detectiv Baxter. Eu am comanda. 
Dădu din cap spre Feeney și McNab, apoi către un trio de 
alți colegi. Trebuie să ne mișcăm repede, dar organizat. 
Intră rapid pe ușa deschisă de Roarke. Scări. Uniforme, 
liftul. Peabody, cu mine. Continuă să dea ordine, începând 
să urce. Baxter, prioritatea ta este Trueheart. 

— Nu trebuie să-mi spui asta. 

— O să-l găsești sedat. Am nevoie de un medic aici, 
comandă ea. Vreau o ambulanţă. Acum. De suspect mă 
ocup eu, dacă nu vă atacă direct. S-a înţeles? 

— Clar. 

— A pus muzică, locotenente, raportă Peabody, gâfâind 
puţin la etajul patru. Nu mai aud nimic acum. 

— Roarke, la ușă. Vreau două unităţi la ieșirea de 
incendiu. Va încerca să fugă. Inconjuraţi clădirea. Doi 
oameni la fiecare etaj, lângă scară. Dezactivaţi lifturile. 

Următorul tunet îi mișcă podeaua sub picioare, pe când 
se repezea la ușa 5-B. 

Cu arma pregătită, calmă, cu mintea limpede. 

— Intru acum, spuse ea, ridicându-se pe vârfuri, pe când 
Roarke descuia ușa. 

Lucra rapid, degetele lui frumoase zburau. Le urmări, 
concentrându-se, concentrându-se, apoi văzu lumina de 
acces. 

— Du-te. 

Trânti ușa de perete, intră și îndreptă arma spre fruntea 
lui Gerry. 

— Poliţia. Dă-i drumul. Acum. Un pas în spate, sau îţi 
sting luminile pentru totdeauna. 

— Nu înţelegi. Vocea lui rămase calmă, iar mâna îi era 
încă încleștată pe cuțitul lung, subţire. Vreau să-l fac 
nemuritor. 

— Aruncă arma, repetă ea, fără să-și lase atenţia 
distrasă de imaginea lui Trueheart, cu cămașa descheiată, 
inconștient, în poziţie de paradă. 

— Dar... 

— La dracu’! Baxter se repezi în cameră. Eve cobori 
arma. Apoi trase un glonţ tranchilizant în Gerry. 

Cuţitul căzu la podea cu câteva secunde înaintea lui. 
Luminile și umbrele atent dozate acopereau podeaua albă. 

— Gata, copile, gata. Mâna lui Baxter tremura vizibil 
când îi verifică pulsul lui Trueheart. Respiră. Te scot 
imediat de-aici. 

Vocea i se îngroșă, în timp ce se lupta cu guta. 

— Îmi trebuie ceva de tăiat... 

— Uite, zise Roarke, întinzându-i un cuţit. Dă-mi voie să 
te-ajut. 

— Scena sigură, suspectul imobilizat, anunţă Eve, apoi 
își plasă piciorul pe spatele lui Gerry, în caz că își revenea 
înainte să-l lege. Ofițerul Trueheart pare nevătămat. Unde- 
i doctorul? 

Se întoarse și văzu mansarda plină de polițiști. O clipă 
rămase locului, respirând adânc, încercând să se 
liniștească, înţelegea, voia să-i lase să se bucure de 
momentul ăsta. 

Dar... 

— Prea mulţi polițiști aici. Suntem în siguranţă acum. 
Codul roșu a încetat. Eliberaţi zona. Domnilor ofițeri, îmi 
imaginez că mai sunt locuri în orașul ăsta unde e nevoie de 
voi. Aţi făcut treabă bună, adăugă ea. Mulţumesc. 

— Al naibii de bună, spuse Feeney punându-i mâna pe 
umăr, în timp ce Baxter și Roarke îl lăsau pe Trueheart la 
podea. Ești bine, copile? 

— Acum îmi cam tremură genunchii. A fost cât pe-aci. 

— Asta nu înseamnă nimic. Își șterse transpiraţia de pe 
frunte. Sunt prea bătrân ca să mai fug în sus cinci etaje. 
Vrei să-l iau pe nemernic la secţie? 

— Da. Mulţumesc. Dar eu îl interoghez prima. Pune-l 
într-o celulă și, dacă zice vreun cuvânt de avocaţi... 

— Cred că nici nu mai aud bine. Trebuie să mă duc la 
control. Rânji răutăcios, apoi se aplecă și scoase cătușele. 

Eve îngenunche lângă medic. 

— Doar un sedativ. Pulsul e puternic, tensiunea cam 
mică, dar nu e periculos. O să aibă nevoie de multe lichide, 
iar când se trezește o să-l doară capul îngrozitor, dar e 
tânăr, puternic, în formă. 

— O să-și revină. Baxter își trecu mâna prin părul ud. la 
te uită. Hei, copile, vino înapoi. Nu poţi să-mi zaci așa în 
timpul programului, o să fiu penalizat. 

Genele Lui Trueheart fluturară. Vedea ca prin ceaţă și 
era confuz. 

— Domnule. Încercă să înghită, tuși puţin. Sunt mort? 
Locotenente? 

— Nici pe departe. Nu se putu abtine, îl iuă de mână. Tu 
ai reușit, ofițer Trueheart. Ai lucrat bine. Suspectul este 
acum arestat. 

— Bine. Obosit, spuse el, apoi adormi din nou. 

— O să se trezească și o să adoarmă iar, spuse medicul 
pe un ton vesel. O să-i dăm lichide, îl ţinem noaptea asta 
sub observaţie. Mâine e ca nou. 

— Dallas, vreau să rămân cu el. 

— Bine, îi spuse ea lui Baxter. Informează-mă despre 
starea lui. Anunţ-o pe mama lui. Asigură-te întâi că e bine, 
apoi spune-i că și-a făcut treaba. 

Epilog 


— Vezi tu, îi explică Gerry, acum sunt în mine. Nu în 
cotpul meu, corpul e doar o carapace. Mama mi-a explicat 
asta. Sunt în sufletul meu. Lumină din lumină. 

— Mama ta ţi-a spus să le iei lumina, Gerry? 

— Nu. Dădu din cap, apoi se aplecă. Aș fi vrut să fi 
înţeles asta înainte să moară ea. Nu trebuia să se întâmple 
așa ceva. Nu trebuie să se mai întâmple niciodată. Vom 
trăi cu toţii pentru totdeauna, avem capacitatea asta. Doar 
trebuie să îndepărtăm corpul. 

— Deci, spuse Eve la fel de calmă, i-ai eliberat de 
carapace pe Rachel Howard, Kenby Sulu și Alicia Dilbert? 

— Da. Lumina lor era atât de puternică. Dacă te uitai cu 
atenţie, dacă ai fi înțeles portretele pe care le-am făcut, ai 
ști. Mama mi-a spus că ea, ca asistentă, vedea lumina în 
ochii pacienţilor. La unii era foarte puternică, chiar dacă, 
din punct de vedere medical, nu mai aveau nicio șansă. 
Dar ea vedea lumina, îmi povestea, și știa că o să 
supravieţuiască. Alţii păreau să se însănătoșească, dar 
lumina nu era acolo. Şi mureau. Se stingeau. 

— Lumina mamei tale a fost puternică. 

— Da, dar nu destul. Figura lui se adumbri din cauza 
tristeţii și, o clipă, ochii lui nu mai arătară ca ai unui 
nebun. Prea multe umbre.Umbrele au sufocat lumina. 
Ințelegi...Se foi din nou pe scaun. Acum tristeţea 
dispăruse, nebunia revenise. Am studiat opera lui Henri 
Javert. A fost... 

— Știu. Fotografia morții. 

— Este o artă fascinantă. Am înţeles ce voia mama să 
spună cu lumina. La morţi, după ce dispare lumina, 
carapacea este goală. Opera lui Javert este minunată, m-a 
ajutat să găsesc calea. Păstrezi lumina, arunci corpul. 

— Absorbi lumina lor prin aparatul foto. 

— Obiectivul este magic. Nu e doar tehnologie, știi? Este 
artă și magie. Vezi sufletul prin el. Poţi privi subiectul și îi 
vezi sufletul prin obiectiv. Este uimitor. 

— De ce te-ai folosit de Hastings? 

— Nu înţeleg întrebarea. 

— Ai luat fișiere de imagini de la el. 

— A, îi admir munca foarte mult. Este un om dificil, dar 
un artist desăvârșit. Am învăţat multe de la el, într-un timp 
foarte scurt. Fotografia și el morţi, dar pentru bani. Nu 
pentru artă. Asta e artă. 

— L-ai asistat când fotografia morţi? 

— O singură dată, dar a fost uluitor. Eram atât de 
deprimat, după ce a murit mama. Profesoara Browning m-a 
ajutat să-mi revin. A înţeles prin ce treceam și mi-a sugerat 
să mă angajez la Hastings, ca asistent. Să am o 
preocupare. Am lucrat pentru el doar vreo săptămână, dar 
a fost de-ajuns. Când am văzut-o pe Rachel Howard la 
nuntă, lumina pe care o iradia...a fost o epifanie. A văzut-o 
și Hastings. A trebuit să mă abţin să nu-i iau aparatul, ca 
să-i fac portretul, dar a văzut-o și el. Așa că mi-am dat 
seama că el era un fel de ghid. 

— Şi i-ai luat discurile. 

— Cred că nu a fost corect, îmi pare rău. O să plătesc 
amenda, îi spuse el, zâmbind vinovat. Dar era atât de 
important - sunt sigur că Hastings n-o să mi-o ia în nume 
de rău. După ce am înţeles totul, m-am întors. E puţin 
dezordonat și dezorganizat cu fișierele. Le-am parcurs, ca 
să văd. Iar lumina - feţele - mi-au sărit în ochi. 

— Trueheart nu era acolo. 

— Trueheart? 

— Ofiţerul meu. Cel de-aseară. 

— Trueheart. Un nume perfect pentru el. Nu mi-am 
finalizat cercetările despre el, mă gândisem la altcineva 
pentru ultimul portret. Dar când l-am văzut intrând în club, 
am știut. Pur și simplu am știut; totul era perfect. 

— De ce ţi-ai schimbat numele? 

— Trebuie să fii atent. Ştiam că oamenii nu vor înţelege, 
vor încerca să mă oprească. Am vrut să-mi creez un alter 
ego, un paravan. 

— Deja îţi schimbaseși numele o dată, ca asistent al lui 
Hastings. ţi plănuiai deja...galeria? 

— Poate că da, fără să-mi dau seama. Dar mulţi artiști 
adoptă un pseudonim. Am luat numele lui Javert pentru că 
îl admiram sincer. 

— Când te-ai angajat la club, deja aveai planul făcut. 

— Da. Dar pentru club am simplificat lucrurile. Mi-am 
păstrat numele. Audrey e al doilea nume al mamei, a fost 
ca un omagiu pentru ea. Mi-e cam sete. Aș vrea niște apă. 

— Sigur. li făcu semn lui Peabody. Cum ai ales clubul de 
date? 

— A, mergeam pe-acolo uneori. Vin mulţi studenți. 
Aproape toţi trec pe la club, mai devreme sau mai târziu, 
așa că o slujbă de barman acolo îmi oferea ocazia să 
observ și să aleg. Iar clubul de date era ideal. Puteam să 
răspândesc vestea despre munca mea, eficient și sigur. 

— Cum? 

— Mă strecurăm înapoi după ce făceam portretele și 
scăpăm de carapace. Dădeam discul unui dj sau îl lăsam în 
tavă. Nimeni nu e atent. Ştiam că Nadine Furst va 
mediatiza povestea. E foarte bună, știi? 

Când Peabody îi dădu un pahar cu apă, îl luă 
recunoscător. 

— lar 75 are cea mai mare audienţă în oraș. M-am 
documentat. 

— Sunt sigură. 

Bău, dând din cap. i 

— Acum mi-ai văzut lucrările. Studioul, galeria. Imbrăcat 
în uniforma urâtă, portocalie, cu gleznele legate de masă, 
cu lumina puternică a sălii de interogatoriu căzându-i pe 
faţă, părea mândru de el. 

— Da, Gerry, le-am văzut. 

— Deci acum înţelegi. Te-am studiat și pe tine. Ești 
deșteaptă și creativă. Ai o lumină puternică. Nu e pură, dar 
e puternică. Trebuie să mă lași să-mi termin munca. Încă 
un portret și voi deveni nemuritor. Oamenii vor înţelege. 
Nu trebuie să murim. Nimeni nu mai trebuie să piardă pe 
cineva drag, niciodată. Nimeni nu mai trebuie să sufere 
sau să treacă prin dureri. 

_ — Gerry, o să te mai întreb o dată, ca să fie foarte clar. 
Iti înţelegi drepturile și obligaţiile? 

— Da. Sigur. 

— Şi ai renunţat la dreptul de a fi reprezentat de un 
avocat la acest interogatoriu. 

— Vreau doar să-ţi explic ce înseamnă totul. Nu vreau ca 
oamenii să creadă că sunt un monstru. Sunt un salvator. 

— Şi ai luat cu bună știință vieţile lui Rachel Howard, 
Kenby Sulu și Alicia Dilbert? 

— Le-am salvat lumina, o corectă el. Pentru totdeauna. 

— Pentru a face asta, ai dus persoanele sus-menţionate 
în studioul tău din Greenwich, le-ai drogat și le-ai provocat 
moartea corpurilor lor efemere înfigându-le un cuţit în 
inimă. 

— Nu am vrut să sufere, de-aia le-am dat medicamentul 
pe care îl lua mama. O făcea să doarmă, îi alina durerea. 

— De asemenea, aseară l-ai dus pe ofiţerul Trueheart la 
aceeași adresă, în aceleași condiţii, cu același scop. 

— Da, ca să îi scap de corpurile lor efemere. Figura ei 
reflecta ușurarea, pe când el dădea aprobator din cap. De 
carapacele lor. Și, făcându-le portretul, aproape în clipa 
morții, le-am absorbit lumina, le-am dăruit nemurirea. 
Trăiesc în mine, explică el. Iar cu ultima lumină care ni se 
va alătura, munca va fi gata. Voi ști tot ce știau ei. Iar ei 
mă vor cunoaște. Mereu. 

— Am înţeles. Sfârșitul înregistrării. 

— Deci, pot să plec acum? 

— Nu, îmi pare rău. Va mai trebui să vorbești și cu alţi 
oameni. Să le explici și lor. 

— A, bine. Privi în jur, calm. Dar chiar trebuie să mă 
întorc la lucru, curând. 

Sănătatea mintală, își spuse Eve, este foarte fragilă. 
Gerry trecuse de limita nebuniei. Dacă încă putea ţese 
planuri, o va face într-o celulă de maximă siguranţă, într- 
un azil de nebuni, tot restul vieţii. 

— Sper că nu va dura prea mult, adăugă el, când intră 
un poliţist să-l ducă în celulă. 

Văzând că Eve nu se ridică de pe scaun, Peabody se 
duse și turnă două pahare cu apă. N 

— Tatăl meu era înnebunit după desenele animate. Imi 
amintesc de unul, cu o pisică nebună care vorbea. Ca să 
ilustreze acest lucru, îi punea păsărele să-i zboare în jurul 
capului, ciripind. 

— Uneori îţi faci treaba, închizi cazul, dar lucrurile nu se 
termină aici. Cred că și ăsta e la fel. Roarke avea dreptate. 
E doar patetic. E mai ușor când oamenii sunt vicioși sau 
lacomi sau pur și simplu răi. Patetismul lasă ușa deschisă 
milei. 

— Dallas, ar trebui să te duci acasă. E timpul să plecăm 
cu toții. 

— Ai dreptate. Se frecă la ochi, ca un copil obosit. 

Dar întâi își scrise raportul, și îl înaintă, sperând să mai 
închidă puţin ușa. Psihiatrii departamentului, și cei 
particulari, dacă o să vrea să mai angajeze, o să aibă de 
lucru cu el. 

Dar nu va mai ieși niciodată din camera aia bine păzită. 

Se opri la spital să vadă ce face Trueheart. Dormea ca 
un copil, iar aparatele de monitorizare îi supravegheau 
semnele vitale. Pe scaun, lângă pat, Baxter sforăia. 

Intră ușor în salon și stătu o clipă lângă pat, privindu-l 
pe Trueheart. Îi revenise culoarea în obraji, respira 
regulat. 

Legat de pat, plana un balon sub forma unor sâni uriași. 

Se aplecă și-l scutură ușor pe Baxter, care tresări brusc. 
Sări din somn, cu mâna la armă. 

— Pe loc repaus, detectiv, șopti ea. 

— Copilul e bine? Se ridică de pe scaun. Am adormit. 

— Mie-mi spui. Sforăitul tău de rinocer o să-l trezească 
pe Trueheart. Du-te acasă, Baxter. 

— Voiam să stau un pic cu el, să fiu sigur...Cred că am 
aţipit. 

— Du-te acasă, repetă ea. Odihnește-te. Mâine-dimineaţă 
îi dau drumul. Poţi veni să-l iei acasă. O să te învoiesc eu. 

— Aha. Oftă. Mulţumesc. S-a descurcat bine, Dallas. 

— Da. 

— Stevenson? 

— E la răcoare. 

— Bine. Baxter se ridică. Cred că asta e tot. 

— Asta e tot, conveni ea, dar după ce plecă Baxter, mai 
rămase un timp să vegheze. 

Se duse acasă când răsărea soarele. Furtuna trecuse, iar 
lumina era mai blândă, aproape frumoasă. Se gândi că 
trebuia să fie o metaforă pentru a o descrie, dar era prea 
obosită s-o mai caute. 

Însă lumina deveni mai puternică, pe măsură ce se 
apropia de casă. Scălda casa, casa frumoasă, sub un cer 
albastru și strălucitor. 

Era mai răcoare, observă ea, ieșind din mașină. De zile, 
poate săptămâni, dacă nu chiar ani nu mai fusese așa 
răcoare, într-adevăr nimic nu te remontează ca o briză 
plăcută. 

Intră, își dezbrăcă haina și o lăsă să cadă pe jos. 

Roarke apăru din salon. 

— Bună dimineaţa, locotenente. 

— E o zi frumoasă azi. 

— Așa e. Se îndreptă spre ea, îi mângâie gropiţa din 
bărbie, îi privi ochii obosiţi. Tu cum te simţi? 

— Am fost și mai bine, dar și mult mai rău. Trueheart și- 
a revenit, îi dau drumul azi. Încă dormea, iar Baxter îl 
păzea ca o cloșcă. E chiar drăguţ. 

— L-ai propus pentru avansare? 

Eve râse. 

— Ce, sunt transparentă? 

— Pentru mine, da. O luă în braţe. 

— Ce făcea când te-ai dus tu să-l vezi? 

Roarke zâmbi în părul ei. 

— Cred că și tu vezi prin mine. Arăta tânăr și bucuros, 
deși puţin obosit. Baxter i-a cumpărat un balon obscen sub 
forma unor sâni imenși. Era evident rușinat, dar și 
încântat, l-a legat de pat. 

— Da, l-am văzut. Deci lumea e iar bine. Sau cât se 
poate. 

— Ţi-e milă de el. 

Ştia că nu mai vorbește despre Trueheart. 

— Mai mult decât aș vrea. E nebun. Poate că moartea 
maică-sii a declanșat nebunia, poate că tot acolo ar fi 
ajuns. Asta trebuie să stabilească psihiatrii. Eu am 
terminat. Cred că aș putea să mă întind și să dorm 
neîntoarsă câteva ore. 

— Şi eu. Atunci amânăm întâlnirea pe mai târziu. 

— Ce întâlnire? 

O luă pe după talie, îndreptându-se spre scări. 

— Întâlnirea noastră, pentru prima zi de concediu a lui 
Summerset. 

— Ia stai așa! Fugi înapoi, privind atentă înjur. A plecat? 
Nu mai e Summerset? 

— A plecat acum câteva minute, încă mai șchiopăta. 

— Cred că am înnebunit. Ar fi trebuit să-mi dau seama. 

Își aruncă haina în sus, dansând cha-cha pe hol. 

— Se pare că ai găsit niște energie în buzunar. 

— Am renăscut! Râzând, se răsuci, ţopăind. Hai în pat, 
spuse ea, încolăcindu-și picioarele în jurul taliei lui. 

— Dacă insiști. Întâmplător, am o cutie cu sirop de 
ciocolată în salon. 

— Glumești. 

— Nu se glumește când e vorba de sex și sirop de 
ciocolată. 

Râse ca o nebună, apoi își apăsă gura pe a lui, destul de 
tare încât să-l facă să tresară. Și, când se rostogoliră pe 
podea, i se păru că aude ușa cum se mai închide puţin. 

